
НОРМАТИВТІК СІЛТЕМЕЛЕР

Осы диссертациялық жұмыста келесі нормативтік актілерге сілтеме жасалды:
Қазақстан Республикасының Конституциясы: 1995 жылдың 30 тамызда республикалық референдумда қабылданды.
Қазақстан Республикасының Заңы. Ақпараттандыру туралы: 2015 жылдың 24 қарашада, №418-V қабылданған. 
Қазақстан Республикасының Заңы. Қазақстан Республикасының ұлттық қауіпсіздігі туралы: 2012 жылдың 6 қаңтарда, №527-IV қабылданған. 
Адам құқықтарының жалпыға бірдей декларациясы.
Декларация Біріккен Ұлттар Ұйымы Бас Ассамблеясының резолюциясымен 1948 жылғы 10 желтоқсанда №217 А (III) қабылданған.
Жедел-іздестіру іс-шараларын өткізуді, абоненттер туралы қызметтік ақпараттарды жинауды және сақтауды қамтамасыз ету бойынша телекоммуникациялық жабдықтарға қойылатын жалпы талаптар" техникалық регламенті. 28 шiлде 2021 жыл.
Қазақстан Республикасының Заңы. Масс-медиа туралы: 2024 жылдың 19 маусымда, №93-VIII ҚРЗ қабылданған. 
Қазақстан Республикасының Қылмыстық кодексi: 2014 жылдың 3 шiлдесі, №226-V ҚРЗ қабылданған. 
Қазақстан Республикасы Президентінің Жарлығы. Қазақстан Республикасының Ақпараттық доктринасын бекіту туралы: 2023 жылдың 20 наурызда, №145 бекітілген. 
Қазақстан Республикасы Президентінің Жарлығы. Қазақстан Республикасы ақпараттық қауіпсіздігінің 2016 жылға дейінгі тұжырымдамасы туралы: 2011 жылдың 14 қарашада, №174 бекітілген. 
Қазақстан Республикасы Президентінің Жарлығы. Қазақстан Республикасы сыртқы саясатының 2020-2030 жылдарға арналған тұжырымдамасы туралы: 2020 жылдың 6 наурызда, №280 бекітілген. 
НАТО-ның Уэльс саммитінің декларациясы (5 қыркүйек 2014 жыл). 
Қазақстан Республикасы Үкіметінің Қаулысы. "Шанхай ынтымақтастық ұйымына мүше мемлекеттердің үкіметтері арасындағы халықаралық ақпараттық қауіпсіздікті қамтамасыз ету саласындағы ынтымақтастық туралы келісімді ратификациялау туралы" Қазақстан Республикасы Заңының жобасы туралы: 2010 жылдың 28 қаңтарда, №26 бекітілген. 
Қазақстан Республикасының Президенті Қ.-Ж. Тоқаев. Әділетті мемлекет. Біртұтас ұлт. Берекелі қоғам: Қазақстан халқына жолдауы. 
Қазақстан Республикасының Цифрлық кодексі: 2026 жылдың 9 қаңтарда, №255-VIII ҚРЗ қабылданған.
Қазақстан Республикасының Заңы. Онлайн-платформалар және онлайн-жарнама туралы: 2023 жылдың 10 шiлдесi, №18-VIII ҚРЗ қабылданған.
Қазақстан Республикасының Заңы. Балаларды денсаулығы мен дамуына зардабын тигізетін ақпараттан қорғау туралы: 2018 жылдың 2 шiлдесі, № 169-VІ ҚРЗ қабылданған.
БЕЛГІЛЕУЛЕР МЕН ҚЫСҚАРТУЛАР

	BD
	– Big data/Үлкен деректер

	KPI 
	– key performance indicators/Өнімділіктің негізгі көрсеткіштері

	UNGGE 
	– Біріккен Ұлттар Ұйымының үкіметтік сарапшылар тобы

	АКТ 
	– Ақпараттық-коммуникациялық технологиялар

	АҚАК 
	– Адам Құқықтары Жөніндегі Америкааралық Комиссия

	АҚШ 
	– Америка Құрама Штаттары

	АСҚХП 
	– Азаматтық және саяси құқықтар туралы халықаралық пактiсі

	БАҚ 
	– Бұқаралық ақпарат құралдары

	БРИКС 
	– 5 елдің тобы: Бразилия, Ресей, Үндістан, Қытай, Оңтүстік Африка

	БҰҰ 
	– Біріккен Ұлттар Ұйымы

	ЕҚЫҰ 
	– Еуропадағы қауіпсіздік пен ынтымақтастық ұйымы

	ЕО 
	– Еуропалық Одақ

	МАС 
	– Мемлекеттік ақпараттық саясат

	НАТО 
	– Солтүстік Атлантикалық келісім ұйымы

	САС 
	– Стратегиялық ақпараттық соғыс

	ҰҚШҰ/ОДКБ 
	– Ұжымдық қауіпсіздік туралы шарты Ұйымы

	ХАҚ 
	– Халықаралық ақпараттық қауіпсіздік

	ШЫҰ 
	– Шанхай ынтымақтастық ұйымы

























АНЫҚТАМАЛАР

Диссертациялық жұмыста қолданылған терминдерге сәйкес анықтамалық тізім жасалды:
Ақпараттық қауіпсіздік – мемлекет пен қоғамның ақпараттық кеңістіктегі тұрақтылығын, ақпараттық шабуылдар мен манипуляцияларға қарсы қорғаныс қабілетін қамтамасыз ету жүйесі. 
Ақпараттық саясат – мемлекеттің ішкі және сыртқы аудиторияға арналған медиа және коммуникациялық стратегияларының жиынтығы. 
Ақпараттық  дискурс – белгілі бір тақырып, тұлға немесе мемлекет жайлы БАҚ-та қалыптасатын мазмұндық және мағыналық құрылым. 
Ақпараттық монополия – қоғамдағы ақпараттық ағындарды, деректерді, медиаресурстарды, технологиялық платформаларды бір ғана компанияның немесе шағын топтың бақылауы. 
Акторлар – медиакеңістікте ақпарат өндіру, тарату және реттеу процестеріне қатысатын негізгі субъектілер (мемлекеттік институттар, бұқаралық ақпарат құралдары, цифрлық платформалар, сарапшылар және аудитория).
Ақпараттық поляризация – қоғам мүшелерінің бір мәселе бойынша қарама-қайшы ақпараттық ағындардың ықпалымен әртүрлі, кейде бір-біріне қарсы көзқарастарға бөліну процесі.
Ақпараттық соғыс – саяси, экономикалық немесе әскери мүдделерді көздейтін, қарсы жақтың қоғамдық пікірін өзгертуге, тұрақтылығын бұзуға бағытталған мақсатты ақпараттық әрекеттер жиынтығы. 
Ақпараттық вакуум ‒ белгілі бір оқиға немесе жағдай туралы сенімді ақпараттың болмауы немесе өте аз болуы.
Герменевтикалық әдіснама – мәтіндерді, мағыналарды және әлеуметтік құбылыстарды түсіндіру мен ұғынуға арналған ғылыми әдістер жүйесі.
Дезинформация – қоғамды жаңылыстыру мақсатында әдейі таратылатын жалған немесе бұрмаланған ақпарат. 
Дипфейк – қоғамдық пікірге ықпал ету, дезинформация тарату және манипуляциялық ақпараттық операцияларды жүзеге асыру мақсатында қолданылу үшін жасанды интеллект негізінде жасалған жалған мультимедиалық контент.
Жұмсақ күш (Soft power) – елдің өзге мемлекеттерге тікелей қысымсыз, мәдениет, идеология, құндылықтар арқылы ықпал ету қабілеті. 
Иммерсивті шынайылық – адамның толықтай цифрлық немесе жасанды ортаға «еніп кетуін» білдіретін ұғым.
Инциденттерді басқару – ұйым немесе жүйе ішінде туындайтын күтпеген оқиғалар мен мәселелерді уақытылы анықтау, талдау, бақылау және олардан туындайтын қауіп-қатерді азайту немесе болдырмау процесі.
Қоғамдық сенім индикаторлары – қоғамның белгілі бір ұйымдарға, институттарға, мемлекеттік құрылымдарға, БАҚ-қа немесе саясатқа деген сенім деңгейін өлшейтін өлшемдер мен көрсеткіштер жүйесі. 
Киберқауіпсіздік – ақпараттық жүйелерді, желілерді, бағдарламаларды және деректерді кибершабуылдардан, рұқсатсыз қолжетімділіктен және ақпараттық қауіптерден қорғауға арналған қауіпсіздік шараларының жиынтығы.
Киберутопизм – цифрлық технологиялар мен интернеттің қоғам дамуына тек оң әсер етеді деген көзқарасқа негізделген тұжырымдама. 
Ксеноцентризм – өзге мәдениетті немесе шетелдік құндылықтарды өз мәдениетінен артық деп тану және соларға еліктеу үрдісі. 
Қауіпсіздік дилеммасы – бір мемлекеттің қауіпсіздігін күшейту әрекетінің басқа мемлекеттерге қауіп ретінде көрінуі.
Когнитивті иммунитет – адамның ақпаратты сыни тұрғыда қабылдап, манипуляцияға, жалған ақпаратқа және пропагандаға төтеп беру қабілеті.
Манипуляциялық технологиялар – бұқаралық немесе жеке коммуникация арқылы адамның санасына, эмоциясына және мінез-құлқына жасырын түрде әсер етіп, оның сыни ойлау қабілетін төмендететін және дербес таңдау еркіндігін шектейтін әдіс-тәсілдер жиынтығы.
Медиакеңістік – БАҚ, әлеуметтік желілер, онлайн платформалар арқылы таралатын ақпараттың барлық жиынтығын қамтитын орта. 
Медиакеңістіктегі ақпараттық қауіпсіздік (авторлық анықтама) ‒ медиакеңістіктегі ақпараттық үдерістердің тұрақтылығын қамтамасыз етуге, ұлттық мүдде мен ақпараттық егемендікті қорғауға, жалған ақпарат пен деструктивті ақпараттық ықпалдың алдын алуға арналған құқықтық, технологиялық, институционалдық және коммуникациялық тетіктердің кешенді жүйесі.
Медиасауат – жеке тұлғаның ақпаратты дұрыс қабылдау, сыни ойлау, манипуляциядан қорғана алу және медиаконтентті түсініп, талдай алу қабілеті. 
Медиатизация – қоғамның барлық салалары (саясат, мәдениет, экономика, т.б.) медианың логикасы мен ықпалына бағынышты болуы. 
Медиасфера – ақпараттың дайындалуы, өңделуі және таралуы жүзеге асатын орта мен құрылымдардың жиынтығы. Бұған дәстүрлі медиа, жаңа медиа және әлеуметтік желілер кіреді. 
Медиамейкинг – ақпараттық және цифрлық платформаларда медиаконтентті әзірлеу, өңдеу және тарату үдерісі. 
Фрейм (frame) – ақпаратты белгілі бір мағынада ұсыну тәсілі. Медиатексте фреймдер арқылы назар нақты бір аспектілерге шоғырланады. 
Фактчекинг – ақпараттың шынайылығын, дәлдігін және сенімділігін тексеру үдерісі. 
Фейк – шынайы ақпарат ретінде ұсынылатын, бірақ, шындыққа сәйкес келмейтін жалған немесе бұрмаланған ақпараттық материал. 
Фишинг – пайдаланушының құпия деректерін (логин, пароль, банк картасының мәліметтері және т.б.) алдап алу мақсатында жалған сайттар, хаттар немесе хабарламалар арқылы жүзеге асырылатын кибершабуыл түрі.
Хактивистер – саяси, әлеуметтік немесе идеологиялық мақсаттарын интернет пен цифрлық технологиялар арқылы жүзеге асыратын адамдар немесе топтар.

                                     КІРІСПЕ

              Жұмыстың жалпы сипаттамасы. 
              Диссертациялық жұмыс Қазақстан медиакеңістігіндегі ақпараттық қауіпсіздік мәселелерін (жалған ақпарат, кибершабуылдар, пропаганда және сыртқы ақпараттық ықпал факторлары т.б.) зерттеуге арналған. Зерттеу барысында  Қазақстан медиакеңістігіндегі ақпараттық қауіпсіздіктің теориялық, құқықтық және практикалық негіздері кешенді түрде қарастырылды. Сонымен қатар медиакеңістіктегі ақпараттық қауіпсіздіктің даму бағыттары мен негізгі тәуекелдері талданды. Зерттеу нәтижесінде Қазақстан медиакеңістігіндегі ақпараттық қауіпсіздікті  қамтамасыз ету үшін ғылыми негізделген ұсыныстар әзірленді.
	Зерттеу тақырыбының өзектілігі. 
	Бүгінде жаһандану мен цифрлық технологиялардың қарқынды дамуы ақпараттық кеңістіктің құрылымын, қызмет ету сипатын түбегейлі өзгертті. Соның салдарынан қоғамда жалған ақпараттың таралуы, сыртқы ақпараттық ықпал, әлеуметтік желілердегі манипуляциялық технологиялар мен киберқауіптер күшейді. Осы өзгерістер ұлттық бірегейлікке, қоғамдық тұрақтылыққа және мемлекеттің ақпараттық егемендігіне қауіп төндіреді. Сондықтан медиакеңістіктегі ақпараттық қауіпсіздікті қамтамасыз ету әлем мемлекеттерінің негізгі міндеттерінің біріне айналды.
	Бұл мәселелер Қазақстан медиакеңістігінде де бар. Ақпараттық қауіп-қатерлер көбейіп, олардың ұлттық қауіпсіздікке әсері арта түсті. Сондықтан отандық медиакеңістіктегі ақпараттық қауіпсіздіктің қазіргі ахуалын зерттеу қажет. Оған әсер ететін факторларды анықтап, қорғану тетіктерін ұсыну да маңызды.
	Мемлекет басшысы Қ.-Ж. Тоқаев 2025 жылғы «Жасанды интеллект дәуіріндегі Қазақстан: өзекті мәселелер және оны түбегейлі цифрлық өзгерістер арқылы шешу» атты Қазақстан халқына Жолдауында қазіргі кезеңді халықаралық қатынастардағы тұрақсыздық, күрделі геосаяси ахуал, қарулы қақтығыстар мен технологиялық өзгерістер қатар өрбіген жаңа тарихи дәуір ретінде сипаттайды. Мемлекет басшысы жаһандық цифрландыру мен жасанды интеллекттің қарқынды дамуы қоғамдық қатынастарды жаңа деңгейге көтерумен қатар жастардың дүниетанымын, мінез-құлқын, ұлттық құндылықтарды қабылдауын да өзгерткенін айтады [1]. Демек, ақпараттық қауіпсіздік техникалық және саяси-құқықтық аспектілермен ғана шектелмейді. Ол ең алдымен ұлттық сананың қалыптасуына, қоғамдық тұрақтылыққа әсер етеді. Бұл туралы ғалым Намазалы Омашұлы да осыдан жиырма жыл бұрын жарық көрген «Ақпарат әлемі» еңбегінде жазған. Жаһандану кезінде ақпараттың еркін ағыны мемлекетке өрлеумен қатар елеулі қауіп әкелетінін көрсетеді. Яғни, бұл мәселе уақыт озған сайын өзектілігін арттырып отыр. Ұлттық ақпараттық кеңістіктің сыртқы ықпалға тәуелді болуы ішкі тұрақтылық пен елдің тұтастығына сызат түсіруі әбден мүмкін. Сондықтан ғалым ұлттық ақпараттық кеңістікті қорғау арқылы елдікті сақтап қалуға болатынын көтерген. Осы тұжырымдар елдегі ақпараттық қауіпсіздік мәселесіне журналистика бағыты бойынша кешенді ғылыми зерттеулер жүргізу керектігін көрсетеді. Яғни,  тақырыптың өзектілігі де бірнеше факторлар арқылы көрінеді:
‒ біріншіден, медиакеңістіктегі ақпараттық қауіпсіздіктің ғылыми негіздері мен тәжірибелік қолданысын жүйелі зерделеу қажет. Бұл Қазақстан медиакеңістігіндегі ақпараттық қауіпсіздікті зерттеудің тұжырымдарын және әдіснамалық негіздерін анықтауға мүмкіндік береді;
‒ екіншіден, тәуелсіздік алғалы елімізде ақпараттық қауіпсіздік жүйесін қалыптастырудың алғышарттары жасалып келеді. Осы уақытқа дейін біршама тәжірибе жинақталып, тиісті саяси-құқықтық құжаттар да қабылданды. Сондықтан осы бағыттағы құжаттарды зерделеу қажет;
‒ үшіншіден, әлеуметтік медиадағы манипулятивтік ақпараттардың ұлттық санаға ықпалын зерттеу, масс-медиадағы киберқауіптердің деструктивті салдарын талдай отырып, стратегиялық қорғаныс тетіктерін қарастыру керек; 
‒ төртіншіден, медиакеңістіктегі ақпараттық қауіпсіздіктің даму бағыттарын зерделеу арқылы тәуекелдерді анықтап, олардың деңгейін бағалау қажет. Өйткені, мұндай тәуекелдерді ескермей, ақпараттық қауіпсіздік жүйесінің тиімділігін арттыру мүмкін емес.
‒ бесіншіден, елімізде журналистика бағыты бойынша соңғы он жылдан астам уақыт бойы осы тақырыпта диссертациялық зерттеулер жүргізілмеген. Ғылыми жұмыстардың жаңартылу мерзімдерін ескеріп, медиакеңістіктегі ақпараттық қауіпсіздік мәселесінің қазіргі жағдайын, болашағын ғылыми тұрғыда талдау  өзекті болып отыр.
Осы мәселелер диссертация тақырыбының өзектілігі мен ғылыми құндылығын көрсетеді. Сондықтан диссертациялық жұмыс бұрын жүргізілген ғылыми зерттеулердің жалғасы ретінде медиакеңістіктегі ақпараттық қауіпсіздіктің қазіргі жағдайын, даму үрдістері мен тәуекелдерін кешенді зерттеуге арналған.
Зерттеу жұмысының нысаны. Қазақстан медиакеңістігіндегі (бұқаралық ақпарат құралдары, интернет-ресурстар және әлеуметтік медиа платформалары) ақпараттық қауіпсіздік мәселелері және оны қамтамасыз ету жүйесі.
Зерттеу жұмысының пәні.  Қазақстан медиакеңістігіндегі ақпараттық  қауіптер мен тәуекелдер, ақпараттық қауіпсіздікті қамтамасыз етудің құқықтық, институционалдық және коммуникациялық тетіктері.
Зерттеу жұмысының хронологиялық шеңбері.
Зерттеу жұмысы 2020-2025 жылдар аралығын қамтиды.
Зерттеу жұмысының мақсаты. Қазақстан медиакеңістігіндегі ақпараттық қауіпсіздік мәселелерінің қазіргі жағдайы мен болашағына журналистика бағыты бойынша ғылыми талдау жасау. 
Зерттеу жұмысының міндеттері. 
Зерттеу жұмысының мақсаты  негізінде мынадай міндеттер анықталды:
1. Медиакеңістіктегі ақпараттық қауіпсіздікке қатысты әртүрлі ғылым 
салаларында қалыптасқан ғылыми теориялар мен тұжырымдарды талдау, ақпараттық қауіпсіздікті қамтамасыз етудің шетелдік үлгілерін қарастыру арқылы артықшылықтарын негіздеу.
2. Қазақстан Республикасының ақпараттық қауіпсіздік саласын ұйымдастыру, реттеу бағытындағы мемлекеттік стратегиялар мен заңнамалық базасына құжаттық талдау жүргізу.
3. Медиакеңістіктегі ақпараттық қауіпсіздікті қамтамасыз ету 
технологияларын, масс-медиадағы киберқауіптердің деструктивті салдарын талдау және стратегиялық қорғаныс тетіктерін қарастыру.
4. Қазақстан медиакеңістігіндегі ақпараттық шабуылдар мен әлеуметтік медиадағы манипулятивтік ақпараттың ұлттық санаға ықпалын зерттеу, қарсы тұру механизмдері мен шектеу жолдарын нақты кейстер бойынша талдау.
5. Цифрлық трансформация жағдайында отандық медиадағы ақпараттық қауіпсіздік деңгейін сарапшы мамандардың пікірлеріне сүйене отырып анықтау, эмпирикалық зерттеулер нәтижесі бойынша қорытынды жасау.
6. Отандық БАҚ-тағы ақпараттық қауіпсіздікті қамтамасыз етудің даму бағыттарын анықтап, зерттеу нәтижелері негізінде ғылыми қорытындылар мен ұсыныстар әзірлеу.
Зерттеу жұмысының әдістері мен этикалық қағидаттары. 
Зерттеудің теориялық бөлімінде ғылыми әдебиеттерге шолу, тарихи, салыстырмалы, саяси-құқықтық және құжаттық талдау әдістері негізге алынды. Ал, эмпирикалық бөлімде медиамониторинг, контент-талдау, кейс-талдау, тереңдетілген сараптамалық сұхбат, фокус-топ және SWOT-талдау әдісі қолданылды. Мәселен, ақпараттық қауіпсіздікті қамтамасыз ету жүйесін талдауда институционалдық және құрылымдық-функционалдық әдістер пайдаланылды. Қазақстан Республикасы медиакеңістігіндегі ақпараттық қауіпсіздіктің қазіргі ахуалын зерделеу, мәселелері мен даму бағытын анықтау мақсатында тереңдетілген сараптамалық сұхбат, фокус-топ ұйымдастырылды. Сұхбаттар жартылай құрылымдалған форматта өткізілді. Сұрақтар алдын ала теориялық тұжырымдар мен эмпирикалық деректер бойынша дайындалды. Жауаптар жазбаша, аудио және бейнежазба форматында жинақталды. Сарапшылардың бұрын жарияланбаған пікірлері сапалық мазмұндық талдау әдісі арқылы жүйеленді. Сондай-ақ, олардың кәсіби тәжірибесі мен сараптамалық пікірлеріне сүйене отырып талдау жүргізілді. Жалпы, тереңдетілген сараптамалық сұхбатқа 15 сарапшы қатысты. Сұхбатқа қатысатын сарапшыларды іріктеуде  «қар үйіндісі» (snowball sampling) әдісі қолданылды. Алдын ала олардың ерікті келісімін алу маңызды болды. Ал, аймақтық БАҚ-тағы ақпараттық қауіпсіздік мәселелерін анықтау мақсатында екі рет фокус-топ өткізілді. Оған Солтүстік (Павлодар), Оңтүстік (Алматы, Қызылорда, Шымкент, Тараз),  Батыс (Атырау), Шығыс (Семей), Орталық (Қарағанды) өңірлерінен тәжірибелі журналистер, медиасарапшылар қатысты. Zoom платформасы арқылы бейнежазба жүргізілді. Сұхбат жүргізу кезінде барлық қажетті этикалық талаптар сақталды. Сұхбат алдында респонденттерге зерттеудің мақсаты, алынған ақпаратты пайдалану тәртібі, аудио және бейнежазба жүргізу шарттары түсіндірілді. Сондай-ақ, Zoom платформасын пайдалану кезінде цифрлық қауіпсіздік пен қатысушылардың жеке деректері құпия  сақталатыны ескертілді. 
Қазақстан медиакеңістігіндегі кибершабуылдар мәселесін анықтау үшін UlysMedia ақпараттық порталы, Orda.kz ақпараттық-талдамалық порталы және «Азаттық» радиосының сайтына кейс-стади әдісі арқылы талдау жүргізілді. Әлеуметтік медиадағы манипулятивтік ақпараттың ұлттық санаға ықпалы, манипуляциялық технологиялардың (жалған ақпарат, пропаганда, дезинформация т.б.) жүзеге асырылуы және медиаиммунитет қалыптастыру мәселелерін анықтау үшін  Facebook, Instagram, TikTok және Telegram платформаларында жарияланған материалдарға контент-талдау жүргізілді. Сосын төтенше жағдай мен дағдарыс кезіндегі ақпараттық қауіпсіздік мәселелерінің сипатын анықтау  үшін  Қаңтар оқиғасы, АЭС мәселесіне қатысты республикалық референдум кезіндегі ақпараттық науқан және су тасқыны жағдайына кейс-талдау жүргізілді. 
Сонымен қатар отандық медиада ақпараттық қауіпсіздік мәселелерінің жариялану ерекшеліктерін бағалау мақсатында 35 бұқаралық ақпарат құралына мониторинг жүргізілді. Зерттеу үшін олардың ішінен Qazaqstan ұлттық телеарнасы, 24KZ телеарнасының «АнықTime» бағдарламасы, Atameken Business телеарнасының AntiFake бағдарламасы, ҚазАқпарат халықаралық ақпарат агенттігі, республикалық Egemen Qazaqstan газеті және Tengrinews жаңалықтар порталы іріктеліп алынды. Іріктеу кезінде медианың түрі, аудиториясының ауқымы, меншік нысаны және ақпараттық қауіпсіздік мәселелерін тұрақты жариялау көрсеткіштері негізгі өлшемдер ретінде ескерілді. Зерттеу аясында аталған бұқаралық ақпарат құралдарынан ақпараттық қауіпсіздік тақырыбына қатысты 105 материал жинақталды. Олардың тақырыптық ерекшеліктерін, жариялану жиілігін және медиадағы негізгі үрдістерді анықтау мақсатында сандық контент-талдау әдісі қолданылды.
Ал, осы зерттеу нәтижелері арқылы медиакеңістіктегі ақпараттық қауіпсіздік жүйесінің даму мүмкіндіктері мен тәуекелдерін бағамдау үшін SWOT-талдау әдісі қолданылды.
Зерттеу жұмысының деректер негізі. Зерттеудің дереккөздік кешені теориялық еңбектерді, нормативтік-құжаттарды, БАҚ материалдарын, эмпирикалық зерттеу нәтижелерін, аналитикалық есептер мен статистикалық мәліметтерді қамтиды. 
 	Теориялық дереккөздер ретінде отандық және шетелдік ғылыми еңбектер, монографиялар, диссертациялар, Scopus және Web of Science базаларындағы ғылыми мақалалар қарастырылды. Ақпараттық қауіпсіздік, коммуникация,  медиакоммуникация салалары бойынша шетелдік зерттеушілер Б. Бузан, О. Вэвер, Г.Д. Лассуэлл,  Дж. Най, М. Маклюэн, М. Кастельс, У. Липпман, М. Маккомбс, Э. Гоффманның ғылыми еңбектері пайдаланылды. Медиакеңістіктегі ақпараттық қауіпсіздік мәселелерін зерттеуде шетелдік ғалымдар Е.П. Прохоров, А.А. Стрельцов, М.А. Сизьмин, Н.Н. Довнардың, отандық ғалымдар  Н.О. Омашев, А.С. Сәрсенбаев, Р.А. Нұртазина, Б.Ж. Омаров, Қ.Ө. Сақ, О.І. Тұржан, Р.Ш. Бердібаев, А.У. Нусипова, Г.С. Сұлтанбаева, А.А. Бейсенқұлов, Ұ.М. Есенбекова, Г.Ш. Әшірбекова, Ғ.М. Ақсейіт, Қ.Н. Мысаева, Е. Кәпқызы, А. Сламғажы, А.Ж. Қалдыбекова, Қ.Д. Жанпейісова, М.Қ. Дюсембекова және А.А. Морозовтың ғылыми еңбектері негізге алынды.
Құжаттық дереккөздер қатарына Қазақстан Республикасының нормативтік-құқықтық құжаттары, мемлекеттік стратегиялық бағдарламалар, тұжырымдамалар, халықаралық ұйымдардың құжаттары жатады.  
Ақпараттық қауіпсіздік саласындағы Қазақстан Республикасының Конституциясы [3],  «Ақпараттандыру туралы» Қазақстан Республикасының 2015 жылғы 24 қарашадағы №418-V Заңы [4] , «Қазақстан Республикасының Ұлттық қауіпсіздігі туралы» 2012 жылғы 6 қаңтардағы №527-IV Заңы [5], Жедел-іздестіру іс-шараларын өткізуді, абоненттер туралы қызметтік ақпараттарды жинауды және сақтауды қамтамасыз ету бойынша телекоммуникациялық жабдықтарға қойылатын жалпы талаптар" техникалық регламенті [6], Қазақстан Республикасының Масс-медиа туралы Заңы [7], Қазақстан Республикасының Қылмыстық кодексi [8], Қазақстан Республикасының Ақпараттық доктринасы [9], «Қазақстан Республикасының ақпараттық қауіпсіздігінің 2016 жылға дейінгі тұжырымдамасы туралы» Қазақстан Республикасы Президентінің  2011 жылғы 14 қарашадағы №174 Жарлығы [10], Сыртқы саясат тұжырымдамасы [11], НАТО-ның Уэльс саммитінің декларациясы [12], Шанхай қ. халықаралық ақпараттық қауіпсіздік бойынша ШЫҰ-ға мүше мемлекеттер басшыларының мәлімдемесі [13], Ұжымдық қауіпсіздік туралы шарт ұйымы мүше мемлекеттер басшыларының Ташкент пакті сияқты заңнамалық, нормативтік құжаттар [14], ақпараттық қауіпсіздік тұжырымдамалары, жарлықтар, мемлекеттер президенттерінің мақалалары мен сөйлеген сөздері пайдаланылды. Сонымен қатар Президент Қ.-Ж. Тоқаевтың 2022 жылы 11 қаңтардағы Парламент Мәжілісінің пленарлық отырысындағы сөзі [15], 2022 жылдың 1 қыркүйегінде жарияланған «Әділетті мемлекет. Біртұтас ұлт. Берекелі қоғам» атты Қазақстан халқына Жолдауы [16] сияқты реформалар мен нормативтік құжаттар қамтылды. Осы құжаттармен тығыз байланысты статистикалық жинақтар мен талдамалық материалдар, әлеуметтік зерттеу материалдары мемлекеттің ақпараттық қауіпсіздікті қамтамасыз ету деңгейіне талдау жүргізуде пайдаланылды. Сонымен қатар халықаралық медиаесептер, киберқауіпсіздік компаниялары мен «Шекарасыз репортерлер» ұйымының есептері, талдаулары, әлемдік деңгейдегі танымал журналистика орталықтарының зерттеулері  қолданылды.
Эмпирикалық дереккөздер ретінде медиамониторинг материалдары (Qazaqstan ұлттық арнасы, 24KZ («АнықTime» хабары), Atameken Business (AntiFake  хабары) телеарналары, ҚазАқпарат ақпарат агенттігі, Egemen Qazaqstan республикалық газеті және Tengrinews онлайн жаңалықтар порталы), контент-талдау, кейс-талдау, тереңдетілген сараптамалық сұхбат,  фокус-топ нәтижелері пайдаланылды. 
	Зерттеу жұмысының теориялық және әдіснамалық негіздері.   
            Зерттеудің теориялық-әдіснамалық негізін ақпараттық қоғам, медиакоммуникация, ұлттық қауіпсіздік, ақпараттық қауіпсіздік, журналистика, бұқаралық коммуникация саласындағы отандық және шетелдік ғалымдардың ғылыми тұжырымдары, медиасауаттылық, ақпараттық ықпал, пропаганда және дезинформация теориялары құрайды. Зерттеу кезінде коммуникация және медиа, киберқауіпсіздік теориялары негізге алынды.
Қауіпсіздік теориясының негізі халықаралық қатынастар саласында мемлекеттің әскери қорғанысымен теңестіріліп, кеңестік билік ыдырағаннан кейін академиялық ортада оны жан-жақты зерттеу жедел дамыды. Қауіпсіздендіру теориясын ұсынған Даниядағы Копенгаген мектебінің өкілдері Б. Бузан (B. Buzan), О. Вэвер (O. Waever), Яап де Вильд (Jaap de Wild) қауіпсіздіктің бес саласын анықтап берді [17]. Олар әскери, саяси, экономикалық, қоғамдық және экологиялық қауіпсіздік деп бөлген. Бірақ, саяси қауіпсіздікке көп мән берген. Отандық саяси ғылымдар саласында да ақпараттық қауіпсіздік жан-жақты зерттеліп жүр. Осы зерттеуде Копенгаген мектебінің теориясы негізге алынып, саяси қауіпсіздік медиакеңістіктегі ақпараттың ықпалы тұрғысынан талданды.
Ақпараттық қауіпсіздіктің теориялық негізін қалаған ғалымдардың бірегейі америкалық саясаттанушы, халықаралық қатынастар теориясының өкілі Дж. С. Най (J.S. Nye) «жұмсақ күш» концепциясы қоғамдық санаға ықпал етуде маңызды рөл атқаратынын дәлелдеген. Жаһандық ақпараттық дәуірде билік ақпаратта болып тұр. Заманауи ақпараттық технологиялар ақпаратты тарихта бұрын-соңды болмаған кең ауқымда таратып жатыр. Ғалым ақпараттық қауіпсіздік бойынша сенімділік пен ықпал ету стратегиясына ерекше мән береді. Ақпараттың шамадан тыс көп болуы аудитория назары үшін бәсекелестікті күшейтті. Ақпаратты өндірушіде билік жоқ. Билік сол ақпараттың ішінен маңыздысын іріктеп, адамдардың назарын қайда аудару керектігін көрсете алатын «редакторлар» мен «бағыт берушілердің» қолына өтетінін жеткізеді. Сондай-ақ, ақпараттың «жұмсақ күш» арқылы  санаға сыналай кіретін тәсілдерін түсіндіреді. Ол мемлекеттерге тек «қатты күшке» сүйенбей, ақпараттық кеңістіктегі беделді көтеріп, ашықтықты дамытуды ұсынады [18]. Ғалым ақпарат, мәдениет және идеологияны геосаяси ықпалдың құралы деп зерттеген. «Ақпараттық күш» ұғымын ғылыми айналымға енгізіп, ақпараттық кеңістікті «геосаяси бәсекелестіктің жаңа алаңы» деп атап көрсетеді. 
ХХ ғасырдың бірінші жартысында америкалық саясаттанушы, коммуникация және бұқаралық ақпарат құралдары теориясының негізін қалаушылардың бірі Г.Д. Лассуэлл (H.D. Lasswell) енгізген «трансмиссиялық коммуникация моделі» жоғарыда аталған Джозеф Най (J.S. Nye) теориясының маңызын арттыруға негіз болды [19]. Оның «Кім? Не дейді? Қандай арна арқылы? Кімге? Қандай нәтижемен?» деген классикалық формуласы ақпарат беруші мен қабылдаушы арасындағы коммуникацияны сипаттайды. Бұл формула бұқаралық ақпарат құралдарының аудиторияға тікелей және жанама әсерін зерттеуде теориялық негіз болды. Коммуникация теориясын математикалық тұрғыдан қарастырған америкалық ғалымдар Клод Шеннон (C.E. Shannon) мен Уоррен Уивер (W. Weaver) ақпаратты тарату жүйесінің бес негізгі элементін (ақпарат көзі, таратқыш, арна, қабылдағыш және мекенжай) анықтаған. Олар ақпараттың сапасын төмендететін кездейсоқ фактор ретінде шу, яғни, ақпаратты өзгерту немесе жоюды көздейтін қауіптер туралы сөз етеді [20]. Ғалымдар аталған зерттеуде хабарламаның бастапқы қалпында жетуін көздейтін деректер тұтастығы, яғни, қауіпсіздігі мәселесін ғылыми деңгейде дәлелдеген.
Медиа теориясын зерттеген медиакоммуникация, әлеуметтану, саясаттану салаларының әлемге әйгілі зерттеуші, ойшылдары Маршалл Маклюэн (M. McLuhan), Мануэль Кастельс (M. Castells) және Уолтер Липпманның (W.Lippmann) еңбектері қазіргі цифрлық медианың маңызы мен ақпараттың қоғамдық санаға әсерін талдауда негізгі дереккөз болды. Америкалық ғалым коммуникация, медиазерттеулер саласының өкілі М. Маккомбстің (Maxwell McCombs) күн тәртібін құру, канадалық-америкалық әлеуметтанушы, әлеуметтік өзара байланыс және коммуникация теориясы саласының өкілі Э. Гоффманның (Erving Goffman) фреймдеу теориясы, Е.П. Прохоровтың «БАҚ ‒ аудитория» тұжырымы талдау мен қорытынды жасау кезінде пайдаланылды. 
Медиакеңістіктегі ақпараттық қауіпсіздік мәселелерін зерттеуде Е.П. Прохоровтың «БАҚ қызметіндегі ақпараттық қауіпсіздікті қамтамасыз ету» (2009), «Журналистика теориясына кіріспе» (2011), А.А. Стрельцовтің (2005), М.А. Сизьминнің (2016), Н.Н. Довнар (2019) еңбектеріндегі теориялық тұжырымдар мен зерттеу әдіснамасы негіз болды.
Тақырыптың зерттелу деңгейі. Ақпараттық қауіпсіздік тақырыбы көпсалалы  (мультидисциплинарлық) сипатқа ие болғандықтан әртүрлі салаларда зерттеліп жүр. Зерттеу жұмысында ақпараттық қауіпсіздік мәселесін қарастырған саяси ғылым, әлеуметтану, психология, философия, коммуникация және медиа салаларындағы ғалымдардың еңбектері салыстырмалы түрде талданды. Коммуникация теориясын зерттеген Н. Винер мен К. Шеннонның (кибернетикалық теория), Л.М. Землянова, Ю.А. Нисневич, Г.Г. Почепцов, А.И. Соловьев, Л.Н. Тимофеев (саяси коммуникация теориясы), М.Г. Андреева, М.А. Василик, В.П. Конецкая, Н. Луман, А. Турен, Л.Н. Федотова және Ю. Хабермастың әлеуметтанулық бағыттағы еңбектері ғылыми ортада жоғары бағаланады. Ақпараттық қауіпсіздік мәселелерін әлеуметтік-философиялық қырынан зерттеген авторлардың ішінде Л.В. Астахова, Г.А. Атаманов, М.Ю. Захаров, А.В. Поликарпов, В.Ю. Триняк еңбектері ерекше назар аудартады. Бұл зерттеулер ақпараттық қауіпсіздік үдерісінің жалпы әдіснамалық негіздерін, ақпараттық ортаның қоғамдағы рөлін көрсеткен. Сонымен қатар ақпараттық саланы әлеуметтік-саяси міндеттерді жүзеге асыру құралы ретінде қолдану жолдарын қарастырады.
Ал, отандық медиакоммуникация бағытындағы зерттеушілерден Н.О. Омашев, А.С. Сәрсенбаев, Р.А. Нұртазина, Б.Ж. Омаров, Қ.Ө. Сақ, О.І. Тұржан, Р.Ш. Бердібаев, А.У. Нусипова,  Ж.Қ. Симтиков, Г.С. Сұлтанбаева, А.А. Бейсенқұлов, Ұ.М. Есенбекова, Г.Ш. Әшірбекова, Ғ.М. Ақсейіт, Қ.Н. Мысаева, Е. Кәпқызы, А. Сламғажы А.Ж. Қалдыбекова, Қ.Д. Жанпейісова, М.Қ. Дюсембекова, А.А. Морозовтардың ғылыми еңбектері осы тақырыпты зерттеу барысында  бағыт-бағдар алуға, тұжырымдарын пайдалануға мүмкіндік берді. 
Отандық ғылым дамуында медиакеңістіктегі ақпараттық қауіпсіздік мәселесі 2010 жылдан бастап өзекті бола бастады. Бірақ, тәуелсіздік алған жылдары елдің ұлттық бірегейлігіне сызат түсіретін жағдайлар баспасөз беттерінде жиі жазылып жүрді. Мысалы, 1990 жылдардағы қазақ баспасөзінде тәуелсіздік, Қазақстан территориясының тұтастығы, тіл саясаты,  егемендік, казактар туралы, қоғамды жаңғырту жолдары, қазақтардың тарихи атамекеніне оралу мәселесі негізгі тақырыптар болды [21]. Жалпы, тәуелсіздіктің  алғашқы жылдары Қазақстанның ақпараттық қауіпсіздігіне тікелей қауіп төндірген оқиғалар Кеңес Одағының ыдырауынан кейін орын алды. Сол кездегі ақпараттық қауіп идеологиялық вакуум, экономикалық дағдарыс және ақпараттық кеңістіктің ашықтығымен байланысты болды. Ал, қазір әлеуметтік желілердің кең таралуына байланысты ақпараттық қауіпсіздік мәселесіне бұрынғыдан да ерекше көңіл бөлініп отыр. Яғни, ақпараттық қауіпсіздік мәселесі мемлекет тарапынан өте жоғары интеллектуалды қабілетті талап етеді. 
2000 жылдардан бастап отандық  ғалымдар А.С. Сәрсенбаев, Р.А. Нұртазина, Р.Ш. Бердібаев ақпараттық қауіпсіздікті саяси тұрғыдан талдаған. Сонымен қатар  2019 жылдан бастап зерттеушілер жалған ақпарат, ақпараттық шабуыл, манипуляция, кибершабуыл, ақпараттық соғыс мәселелерін қарастырды. Өйткені, 2019 жылы әлемде COVID-19 пандемиясы басталғанда ресми бұқаралық ақпарат құралдарында да жалған ақпарат тарату жағдайлары кездесті. Бұл мәселелер ақпараттық қауіпсіздік саласында тәжірибе жетіспейтінін көрсетті. Негізі елдегі ақпараттық қауіпсіздікті саяси және құқықтық бағытта зерттеушілер болды. Кейін ақпараттың қоғамдық санаға ықпалы туралы зерттеулер қолға алына бастады. Осы орайда ғалым Н.О. Омашевтің «Ақпарат әлемі» еңбегінде де ақпараттық қауіпсіздіктің идеологиялық мәселесіне қатысты құнды пікірлер айтылғанын атап өтуге болады.
Ал, 2022-2025 жылдары медиакеңістіктегі ақпараттық қауіпсіздік мәселесі цифрлық және медиасауат, киберқауіптер, дезинформация, манипуляция мәселелеріне қатысты зерттеулермен толығып отыр. Зерттеуде жоғарыда аталған ғалымдардың рецензияланатын халықаралық ғылыми журналдарда жарық көрген мақалалары да қарастырылды. Сонымен бірге зерттеушілер Г.С. Сұлтанбаева мен А.Ш. Бүркітбаеваның дезинформацияны тарату алгоритмдерін қарастырған «Қазақстандағы жалған ақпарат пен дезинформация индикаторлары» атты монографиясы мен ғалым А.А. Бейсенқұловтың «Қазақ әдебиеті» газетінде жарық көрген «Санаға серпін берер цифрлық өзгерістер» деген ғылыми-танымдық мақаласы зерттеу жұмысында тұжырым жасау үшін пайдаланылды.
Зерттеу жұмысының ғылыми жаңалығы. 
Диссертациялық зерттеудің ғылыми жаңалығы Қазақстан медиакеңістігіндегі ақпараттық қауіпсіздікті журналистика бағыты бойынша кешенді зерделеу, теориялық-әдіснамалық тұжырымдарды дамыту, эмпирикалық зерттеу нәтижелерін жүйелеу, ақпараттық қауіпсіздік тәуекелдерін талдау және оның даму ерекшеліктерін анықтау, жетілдіру тетіктерін ұсыну нәтижелерінен көрінеді. 
                Зерттеу барысында мынадай жаңа ғылыми нәтижелер алынды:
   ‒ ақпараттық қауіпсіздік туралы қалыптасқан ғылыми тұжырымдарға кешенді зерттеу жүргізілді. Соның нәтижесінде медиакеңістіктегі ақпараттық қауіпсіздік ұғымына авторлық анықтама берілді;
             ‒ Қазақстан медиакеңістігінде ақпараттық қауіпсіздіктің  ұйымдастырылуын реттейтін заңнамалық-құқықтық және мемлекеттік құжаттарға талдау жасалды. Нәтижесінде халықтың барлық жас ерекшеліктерін қамтитын медиасауаттылықты қалыптастырудың бірыңғай ұлттық стратегиясы немесе ұзақ мерзімді мемлекеттік бағдарламасы қажет екені анықталды. Бағдарлама жобасының паспорты жасалды; 
  ‒ масс-медиаға жасалған кибершабуылдардың деструктивті салдары талданып, стратегиялық қорғаныс тетіктері анықталды.
  ‒ соңғы жылдары елімізде орын алған саяси оқиғалар мен төтенше жағдайларға кейс-талдау жасалды. Әлеуметтік медиадағы ақпараттық манипуляциялар мен қауіп-қатерлерге алғаш рет кешенді зерттеу жасалды;
   ‒ отандық медианың цифрлық трансформация кезіндегі ақпараттық қауіпсіздік деңгейі эмпирикалық талдауға сүйеніп анықталды. Яғни, тереңдетілген сараптамалық сұхбат пен фокус-топ қорытындылары негізінде жасалды.  БАҚ материалдарына мониторинг жүргізілді;
   ‒ Қазақстан Республикасы медиакеңістігіндегі ақпараттық қауіпсіздікті қамтамасыз етуге және қауіп-қатерлердің алдын алуға арналған ұсынымдар әзірленді.
           Зерттеу жұмысының ғылыми гипотезасы.
           Қазақстан  медиакеңістігіндегі ақпараттық қауіпсіздікті қамтамасыз ету құқықтық реттеудің тиімділігіне, мемлекеттік ақпараттық саясатқа, журналистиканың кәсіби қызметіне және халықтың медиасауаттылық деңгейіне тікелей байланысты. Осы бағыттарды кешенді түрде  дамыту ұлттық ақпараттық кеңістіктің тұрақтылығын арттырады. Сондай-ақ, ақпараттық қауіптердің ықпалын азайтады.
Қорғауға ұсынылатын негізгі тұжырымдар:
Зерттеу нәтижелері негізінде қорғауға төмендегідей негізгі ғылыми тұжырымдар ұсынылады:
1. Медиакеңістіктегі ақпараттық қауіпсіздік тек техникалық инфрақұрылымды қорғаумен ғана шектелмейді. Ол саяси, құқықтық, коммуникациялық, психологиялық және медиа аспектілерді қамтитын көпсалалы (мультидисциплинарлық) зерттеу нысаны ретінде қарастырылады. Сондықтан осы зерттеуде ақпараттық қауіпсіздік ұғымының медиа саласындағы мазмұны, қызметі мен негізгі құрамдас элементтері негізделіп, авторлық анықтама ұсынылды. Медиакеңістіктегі ақпараттық қауіпсіздіктің негізі журналистік этика мен кәсіби стандарттардың сақталуында, редакцияның дербестігінде, аудиторияның медиа және цифрлық сауатында жатыр. Осы бағыттағы ғылыми зерттеулерді арттыру қажет.
2. Қазақстан медиакеңістігіндегі ақпараттық қауіпсіздікке қатысты құқықтық-заңнамалық құжаттарға талдау жасалды. Ақпараттық қауіпсіздікті құқықтық, техникалық шектеулермен немесе медиаплатформаларды реттеумен қамтамасыз ету жеткіліксіз екені анықталды. Яғни, оған қоса қоғамның медиасауаттылық деңгейін көтеру қажет. Осы тұжырым бойынша халықтың медиа және ақпараттық сауаттылығын мектепке дейінгі білім беруден бастап өмір бойы үздіксіз дамытуға арналған «Қазақстан Республикасында медиа және ақпараттық сауаттылықты дамытудың 2027–2035 жылдарға арналған бағдарламасын»  іске асыру  ұсынылады.   
3. Медиакеңістіктегі ақпараттық қауіпсіздікті қамтамасыз ету технологияларын талдауда Ddos шабуылдар, фишинг, әлеуметтік инженерия редакциялық саясат пен сөз бостандығын шектеуге икемді стратегиялық құралдар ретінде көрсетілді. Зерттеу кезінде отандық медианың техникалық инфрақұрылымының қауқарсыздығы мен киберқорғаныс ресурстарының (қаржылық, маман) жеткіліксіздігі анықталды. Сондықтан да медиакеңістіктегі ақпараттық қауіпсіздікті қамтамасыз ету үшін мемлекеттік деңгейде қолдау шараларын іске асыру қажет. Медианы киберқатерлерден қорғау үшін ұлттық «Медиа-CERT» (Media Computer Emergency Response Team) орталығын құру тиімді болар еді. Сондай-ақ, ҚР «Масс-медиа туралы» Заңына кибершабуылға ұшыраған БАҚ-ты техникалық және құқықтық тұрғыда қорғаудың нақты механизмдерін енгізу ұсынылады.
4. Әлеуметтік медиадағы манипуляциялық ақпараттың ұлттық санаға ықпалын зерттеу барысында «біртұтас ақпараттық орта» (әлеуметтік желі, БАҚ, мессенджерлер, онлайн платформалар) ұғымының деструктивті сипаты талданды. Жаһандық платформалардың алгоритмдік жүйесі мен геосаяси ахуалдың ақпараттық ортаға әсеріне қатысты ғылыми тұжырымдар жинақталды. Манипуляциялық технология үдерісі адамның сыни ойлау қабілетін шектейді. Сондықтан да когнитивті иммунитетті қалыптастыру үшін жоғары оқу орындарында «Медиасын» және «Кибергигиена» пәндерін міндетті компонент ретінде енгізу ұсынылды. Отандық KazLLM (ЖИ жүйелерін құруға арналған бірінші ұлттық үлкен ауқымды тілдік модель) жобасын дамытып, ұлттық құндылықтарды насихаттайтын тарихи  деректермен қамтамасыз ету маңызды.
5. Қазіргі кезде Қазақстан медиакеңістігін ішкі және сыртқы арандатушылық пиғылдағы ақпарат пен фейк жаңалықтардан, кибершабуылдардан қорғау өзекті мәселе болып отыр. Ол үшін мемлекеттік ақпараттық саясат, ақпараттық тапсырыс арқылы ұлттық бірегейлік, тұрақтылық және қауіпсіздік идеологиясын жетілдіру маңызды. Шекаралас өңірлерде мемлекеттік теле-радио хабарларын толық қолжетімді ету қажет. Отандық БАҚ арқылы сенімді ақпарат тарату, медиасауат  пен ақпараттық мәдениетті көтеру де қоғамның өзін-өзі қорғау деңгейін күшейтеді. Яғни, медиакеңістіктегі ақпараттық мазмұнмен (контент) кешенді және стратегиялық жұмыс жүргізу ұсынылады. Сондай-ақ, БАҚ редакцияларында ақпараттық қауіпсіздік мәселелерін тұрақты зерттейтін, төтенше жағдайларда ақпарат тарату тәртібін меңгерген мамандар болуы маңызды. 
6. Отандық медиакеңістіктегі ақпараттық қауіпсіздікті қамтамасыз етуге байланысты ұсыныстар халықаралық озық тәжірибелерге негізделуі тиіс. Осы саланы зерттеумен айналысатын еліміздегі сарапшылардың пікірлерін де ескеру қажет. Зерттеу нәтижесі Қазақстанның халықаралық ұйымдармен және аймақтық серіктестермен ақпараттық қауіпсіздік саласындағы ынтымақтастығын күшейту қажеттігін көрсетті. Бірлескен мониторинг, тәжірибе алмасу, киберқауіпсіздік стандарттарын енгізу және мамандар даярлау ұлттық ақпараттық қауіпсіздікті нығайтудың негізгі бағыттарының бірі саналады.


Зерттеудің теориялық және практикалық маңызы.
Зерттеу нәтижелері медиакеңістіктегі ақпараттық қауіпсіздік мәселелерінің теориялық негіздерін жүйелеп, журналистика және медиакоммуникация бағытындағы ғылыми-әдіснамалық мазмұнын арттырады. Зерттеу материалдарын медиадағы ақпараттық қауіпсіздік тақырыбы бойынша жазылатын ғылыми жұмыстарда, журналистика бағыты бойынша оқу курстарында (жоғары оқу орындарында) қолдануға болады. 
Зерттеу нәтижелерін оқу үдерісінде қолдану мақсатында 2020 жылдан бері «6В03204-Журналистика» білім беру бағдарламасында «БАҚ-тағы ақпараттық қауіпсіздік»  таңдау пәні  оқытылып жүр. 2026 жылы «6В03205-Цифрлық медианы басқару» білім беру бағдарламасына «Медиакеңістіктегі ақпараттық қауіпсіздік» пәнін енгізу ұсынылды. Сонымен қатар зерттеу нәтижелерін ақпараттық қауіпсіздік саласындағы мемлекеттік бағдарламаларды дайындауда, журналистика, саясаттану, әлеуметтану т.б. мамандықтары бойынша білім алушылар мен магистранттар үшін арнайы курстар ұйымдастыруда пайдалануға болады. 
Зерттеу нәтижелерінің талқылануы мен жүзеге асырылуы.
Диссертациялық жұмыс Л.Н. Гумилев атындағы Еуразия ұлттық университеті Журналистика және әлеуметтік ғылымдар жоғары мектебі Журналистика және медиаөнер кафедрасының кеңейтілген отырысында талқыланып, қорғауға ұсынылды. 
Диссертация тақырыбы бойынша Scopus және Web of Science базасында 1 мақала, шетелдік импакт-фактор журналдарда 2 мақала, ҚР Ғылым және жоғары білім министрлігінің Ғылым және жоғары білім саласындағы сапаны қамтамасыз ету комитеті ұсынған журналдарда 4 мақала, халықаралық, республикалық ғылыми конференциялар жинағында 5 мақала жарияланды.
Бір ғылыми мақала Лондондағы Brig (Brig Academics) баспасынан жарық көрген Encyclopaedia of Information Technology and Machine Learning энциклопедиясының негізгі авторы болуға мүмкіндік берді [22].
Диссертациялық жұмыс құрылымы.
Қорғауға ұсынылған диссертациялық жұмыс нормативтік сілтемелер, белгілеулер мен қысқартулар, анықтамалар, кіріспе, негізгі бөлім, қорытынды, пайдаланылған әдебиеттер тізімі мен қосымшаларды қамтиды.
Бірінші бөлімде ақпараттық қауіпсіздіктің ғылыми-теориялық негіздері, медиакеңістікпен байланысы, коммуникациядағы рөлі және оны қамтамасыз етуге қатысты құқықтық құжаттар сараланады. 
Екінші бөлімде медиакеңістіктегі киберқауіптердің деструктивті салдары мен әлеуметтік медиадағы манипулятивтік ақпараттың ұлттық санаға әсері зерттеледі. Сонымен қатар жалған ақпарат, пропаганда, дезинформация сияқты манипуляциялық технологиялар мен медиаиммунитетті қалыптастыру жолдары ұсынылады.
Зерттеудің эмпирикалық бөлімінде тереңдетілген сараптамалық сұхбат, фокус-топ, медиамониторинг, SWOT-талдау арқылы ақпараттық қауіпсіздікке қатысты негізгі мәселелер анықталады. Оларды шешуге арналған нақты ұсыныстар әзірленеді.
1 МЕДИАКЕҢІСТІКТЕГІ АҚПАРАТТЫҚ ҚАУІПСІЗДІКТІҢ  ҒЫЛЫМИ-ТЕОРИЯЛЫҚ  ЖӘНЕ  ҚҰҚЫҚТЫҚ НЕГІЗДЕРІ

1.1 Ақпараттық қауіпсіздіктің ғылыми-тұжырымдамалық негіздері
Ақпараттық қауіпсіздік мәселесі заманауи ғылыми зерттеулерде пәнаралық сипатта негізделген. Бұл мәселе көпсалалы ғылым аясында теориялық және қолданбалы тұрғыда зерттеліп жүр. Ал, медиадағы ақпараттық қауіпсіздіктің теориялық-құқықтық негіздері ең алдымен коммуникация теорияларының тұжырымдары арқылы қарастырылады. Бүгінде ақпарат қорғауды қажет ететін нысан болып отыр. Сонымен қатар күн тәртібін қалыптастыруға, қоғамдық пікірге, мемлекеттік институттарға ықпал ететін күрделі медиалық экожүйеге айналған. Сондықтан бұқаралық ақпарат құралдарының аудиторияға әсерін терең талдау қажет. Осы тұста ақпараттық қауіп-қатерлерді зерттеу, технологиялық  және әлеуметтік-гуманитарлық тәсілдерді біріктіретін көпдеңгейлі қорғаныс моделін әзірлеу өзектілігі байқалады. 
Қоғамда ақпараттық-коммуникациялық технологиялардың қарқынды дамуы медиа саласын жаңа деңгейге көтерді. Сондай-ақ, үлкен тәуекелдерді де тудырып отыр. Ақпараттық қауіпсіздік ‒ мемлекеттік мүдделерді қорғау мен қоғамдық тұрақтылықты қамтамасыз етуге тікелей ықпал ететін стратегиялық маңызы бар сала. БАҚ саласындағы ақпараттық қауіпсіздік мемлекеттік ақпараттық саясаттың, қоғамдық тұрақтылықтың және идеологиялық қауіпсіздікпен тығыз байланыста дамиды. Қазіргі цифрлық технология БАҚ арқылы таралатын ақпараттың жеделдігі мен қолжетімділігін арттырды. Бірақ, оның шынайылығы мен қорғалу деңгейіне кері әсерін тигізетін қауіп-қатерлермен күресуге де себеп болып отыр. Атап айтар болсақ, ақпараттық қауіпсіздік талаптарының сақталмауы аудитория сенімінің төмендеуі мен саяси тұрақсыздықты күшейтеді. Жалған ақпараттың таралуы қоғамдық пікірдің бұрмалануына, әлеуметтік көңіл-күйдің бұзылуына әкелуі мүмкін. Сонымен қатар ақпараттық манипуляция мен кибершабуылдар демократиялық институттардың қалыпты қызметіне де кедергі келтіреді. Ақпараттық кеңістікте жүйесіздік пен хаостың пайда болуына әсер етеді.
ХХІ ғасыр ақпараттың геосаяси құралға айналуымен ерекшеленеді. Ғылыми ортада «ақпараттық соғыс», «когнитивтік соғыс», «гибридтік қатер» секілді жаңа ұғымдар қарқынды зерттелді. Цифрлық трансформациямен қатар геосаяси шиеленіс те саяси ғылымдар, медиазерттеулер, қауіпсіздік және ақпараттық технология салаларын өзара тығыз байланыстырды. Соның нәтижесінде аталған ғылым салалары кешенді зерттеу алаңын қалыптастырды. Мәселен, геосаяси жағдайдағы ақпараттың ықпалы жайлы сөз қозғағанда Джозеф Най ұсынған «жұмсақ күш» теориясы кең танылған іргелі зерттеу екені байқалады [23]. Джозеф Найдың теориясы бойынша мәдениет, саяси құндылықтар мен идеялар, сыртқы саясат «жұмсақ күштің» негізгі ресурстарына жатады. 
2011 жылғы Пулитцер сыйлығының иегері Н. Карр осы теорияны «ақпараттық жұмсақ күш» ретінде терең зерттеген. Оның «Таяз сана: Интернеттің миымызға әсері» (The Challows: What Is Doing the Internet My Brains) еңбегі цифрлық ортаның адам танымына ықпалын қарастырады [24]. Бұл зерттеу геосаяси ақпараттық бәсекелестікті «жұмсақ күш» ресурстарын басқарудың жаңа өлшемі ретінде қарастыруға мүмкіндік берді. Мәселен, 2005 жылы құрылған Russia Today телеарнасы мемлекеттің қаржыландыруымен 100-ден астам елге  40-тан астам тілде хабар тарататын медиаплатформаға айналды. Телеарна Ресей сыртқы саясатының балама нарративін таратты. 2022 жылы Украинадағы соғыс басталғаннан кейін Еуропалық Одақ «Russia Today» телеарнасын мәжбүрлі сипаттағы ақпараттық операция құралы ретінде таныды. Сондай-ақ, ақпарат тарату лицензиясын тоқтатты [25]. Осы тұста шетелдік саясаттанушы Е. Морозов «Интернет как иллюзия. Обратная сторона Сети» кітабында Дж. Найдың теориясын сынағанын айта кету керек. Саясаттанушы «жұмсақ күш» концепциялары, оның ішінде ақпарат пен технологияның демократиялық үдерістерді қолдауын «киберутопизм» деп пікір білдірген. Дж.Най «ақпараттың еркін ағыны мен мәдени ықпалы диктатураны әлсіретеді» десе, Е. Морозов мұны қауіпті иллюзия ретінде қарастырады. Ол авторитарлық үкіметтің интернетті үгіт-насихат жүргізуге, оппозицияны аңдуға және цензураны шебер қолдануға үйреніп алғанын дәлелдейді. Бір сөзбен айтқанда, интернет демократияға қызмет етпейтінін ескертеді. Бұл екіжақты көзқарасты соңғы жылдары әлемде орын алған геосаяси жағдайларды саралау арқылы талдаған жөн. Е. Морозов интернет күрес майданы екенін айтқан. Сондай-ақ, 2009 жылғы Ирандағы оқиғалар Батыс БАҚ-тарында «Твиттердің жеңісі» ретінде көрсетілгенін атап өткен. Бірақ, нақты саяси және әлеуметтік мәселелер ескерілмей, соңында режим құлап, интернетті бақылау күшейгенін жазған [26]. Сонымен қатар Нобель сыйлығының лауреаты, журналист Мария Ресса өзінің «Рапплер» (Rappler) жаңалықтар порталы мен әлеуметтік желілердегі билікке қатысты жазған сыны үшін үстінен ондаған қылмыстық іс қозғалғанын атап көрсетеді. Оған қарсы «кибер-жала жабу» заңдары қолданылған. Журналист 2025 жылғы 20 маусымда ғана ақталды [27]. Интернет пен әлеуметтік желілердің экономикалық, саяси ықпалы туралы зерттеген ғалым Ресейдегі 2011 жылғы наразылық кезінде VKontakte желісінің оқиғаға қатысушылар санын көбейткенін дәлелдейді. Сондай-ақ, Twitter желісінің АҚШ-тағы «Блэк Лайвс Мэттер» (Black Lives Matter) қозғалысына және Facebook-тің жаһандық деңгейдегі наразылық шараларының артуына әсер етіп отырғанын талдайды [28]. Осы мысалдан әлеуметтік желілер геосаяси оқиғаның өршіп кетуіне себепші болатыны байқалады. Сондай-ақ, әлеуметтік желілер мемлекеттік биліктің үгіт-насихат жүргізетін құралына айналады. Ең қауіптісі, жалған немесе бұрмаланған ақпараттың таралуы елді үрейлендіріп, қоғамда дүрбелең туғызуы мүмкін.
Бұл мәселені 1996-1998 жылдары испандық әлеуметтанушы ғалым М. Кастельс теориялық тұрғыдан негіздеп берген. Ол өзінің «Ақпараттық дәуір: экономика, қоғам және мәдениет» (The Information Age: Economy, Society and Culture) үш томдық кітабында «ақпараттық биліктің» экономикалық, мәдени және саяси билік арасындағы жаңа синтез екенін дәлелдеді [29]. 2012 жылы жазылған «Наразылық пен үміт желілері» (Networks of Outrage and Hope) еңбегінде цифрлық платформалардың қоғамды біріктіруге тигізетін ықпалын «автономды желілік коммуникация» ұғымы деп көрсеткен [30].
2010-2012 жылдары болған «Араб көктемі»  тарихи-саяси үдерісі Тунис пен Египетте әлеуметтік желілердің ықпалымен мемлекеттің ақпараттық монополиясын бұзды. Бірақ, әлеуметтік желілер ұзақ мерзімді саяси трансформацияны қамтамасыз ету үшін жеткіліксіз еді. Ал, Е. Морозов жоғарыда аталған зерттеуінде әлеуметтік желідегі белсенділік нақты қоғамдық өзгерістерге алып келеді деген жалған сенім қалыптасатынын нақтылай түседі [26, 1]. Шетелдік ғалым М.А. Сизьмин 2016 жылы жазған ғылыми еңбегінде «жаңа типтегі ақпараттық соғыс» деп атап көрсеткен [31]. 2008 жылғы Грузия-Оңтүстік Осетия қақтығысы кезінде алғаш рет дәстүрлі БАҚ-пен бірге әлеуметтік желілер қоғамдық пікірге ықпал етті. Жалпы, ақпарат ағынының мемлекеттік сүзгіден өтпей, аудиторияға тікелей жетуін геосаяси жағдайға әсер етудің бірден-бір көрінісі ретінде қарастыру керек. Әлеуметтік желілер жастар арасында қоғамдық пікір қалыптастырудың және халықаралық аренада «агрессор-құрбан» бейнесін жасады.
Осы жағдайлардың бәрі ақпараттық қауіпсіздік түрлі ғылым салаларын тоғыстыратын көпсалалы (мультидисциплинарлық) зерттеу нысаны екенін көрсетеді. Осы уақытқа дейін бұл мәселе саяси ғылым, әлеуметтану, философия және психология тұрғысынан жан-жақты талданған. Ақпараттық технологиялар саласындағы қарқынды трансформация ақпараттық қауіпсіздік мәселесін одан әрі күрделендірді. Цифрлық инфрақұрылымның кеңейіп, деректер ағынының ұлғайғаны және алгоритмдік басқару тетіктерінің енгізілуі ақпараттық кеңістіктегі жаңа тәуекелдерді қалыптастырды. Әсіресе, жасанды интеллект технологияларының жедел дамуы ақпараттық манипуляция, жалған контент өндіру және киберқауіптер ықтимал қауіп-қатерлерге институционалдық және құқықтық тұрғыдан дайындықты күшейтуді талап етеді. 
Зерттеу жұмысының алғашқы тарауында медиакеңістіктегі ақпараттық қауіпсіздіктің ғылыми-тұжырымдамалық негіздері жүйелі түрде талданады. Зерттеудің негізгі сұрақтары:
1. Ақпараттық қауіпсіздік жайлы ғылыми зерттеулердің негізгі бағыттары 
2. Отандық зерттеушілердің еңбектеріндегі негізгі теориялық парадигмалардың трансформациялануы
Ең алдымен ақпараттық қауіпсіздік мәселесінің зерттеу нысанына айналуы қалай басталды деген сауалға тоқталған дұрыс болады. Ақпараттық қауіпсіздік туралы мәселенің күн тәртібіне шығуының өзі Web 2.0 платформаларының интерактивтілігі мен ақпарат тарату жылдамдығына тікелей байланысты болды. Мәселен, әлемде 2010 жылы ақпараттық қауіпсіздік саласындағы маңызды оқиғалардың бірі орын алған. Сол жылы АҚШ пен Израиль мемлекеттері Иранның Натанз қаласындағы ядролық нысанға қарсы «Стукснет» (Stuxnet) деп аталатын компьютерлік құрт вирусын пайдаланып, бірлескен операция жүргізді. Бұл операция өнеркәсіптік инфрақұрылымды бұзуға қабілетті киберқұралдардың әлеуетін көрсетті. Ақпараттық кеңістікте қауіпсіздік дилеммасын күшейтті. Киберсоғысты зерттеген ташкенттік жас ғалым Д. Мусаханов осы оқиғаны талдаған. Нәтижесінде әлемдік саясатта киберқаруларды реттейтін халықаралық заңдардың қажет екенін айтады [32]. Ғылыми мақалада «Стукснет» (Stuxnet) мысалы арқылы киберсоғыстың халықаралық қатынасқа әсері жан-жақты зерттелген. Бұл оқиға киберқару этикасы, кибершабуыл, киберқақтығыс дискурсына қатысты ғылыми еңбектерде зерттеу нысанына айналды. 2025 жылы Халықаралық істер жөніндегі Норвегия институтының ғалымы К.Э. Ааононсен өзінің  мақаласында кибершабуылдың басты қаупі физикалық емес, ақпараттық-саяси әсерде екенін атап өтеді. Сондай-ақ, «Стукснеттің» (Stuxnet) кибероперациялар стратегиясын қалыптастырудағы рөлін қайта бағалауды ұсынды [33]. Бұл оқиға әлемді алаңдатқаны байқалады. Киберсоғыстың салдарынан саясаткерлер, БАҚ өкілдері киберқауіптің маңызын арттырып, ақпарат кеңістігінде дүрбелең туғызды. Көптеген мемлекеттер қорғаныс бюджеттерін өсірді. Өнеркәсіптік басқару жүйелерін (SCADA) қорғайтын тәсілдерін қайта қарастырды. Соңғы жылдары медиада осыған ұқсас оқиғалардың жиі көрініс табуының өзі қауіпсіздік мәселесінің өзектілігін аңғартса керек. Жалпы, кез келген ұйым кибершабуылға ұшыраса да қауіпсіз әрі тиімді жұмыс істей алуы тиіс. Ол үшін деректер мен жүйелер сенімді түрде қорғалып, резервтік көшірмелері жасалады. Ал, апаттан кейін қалпына келтіру үдерістері тексеріліп, резервтік көшірменің оқшауланғанын, жойылуға немесе бұрмалануға ұшырамайтынын қамтамасыз ету керек. Бірақ, бұл талаптың бәрі ескеріле бермейтіні анық. Негізі медиа саласындағы ақпараттық қауіпсіздік мәселесі АҚШ барлау қызметінің бұрынғы қызметкері Эдвард Сноуденнің 2013 жылы журналистерге құпия ақпаратты таратуынан басталған. Ұлттық қауіпсіздік агенттігі мен Орталық барлау басқармасының құпия ақпараттарын The Guardian, The Washington Post газеттеріне таратып, АҚШ заңын бұзғаны үшін айып тағылған. Осы оқиғадан кейін интернеттегі жаппай бақылауға, қауіпсіздік мәселесіне қатысты бірнеше заң қабылданған [34].
Эдвард Сноуден ісіне қатысты ғылыми зерттеулер цифрлық дәуірдегі құпиялылық, бақылау және этика мәселелерін түсіндіреді. Сноуденнің жарияланымдары АҚШ Ұлттық қауіпсіздік агенттігі жүргізген жаппай дерек жинау бағдарламаларының ауқымын кеңейтті. Сонымен қатар жаһандық деңгейдегі пікірталастарға түрткі болғандығын зерттеулер көрсетіп отыр. Бұл оқиғалар қоғамдық талқылаулар мен саяси реформаларды күшейтті. Содан кейін 2015 жылғы деректерді жаппай жинауды шектеген АҚШ-тың «Бостандық туралы заңының» (USA Freedom Act) қабылдануына түрткі болды. Сол кездегі АҚШ Президенті Барак Обама метадеректерді жинауға шектеу қою туралы заңға қол қойып, реформа жасады.
Негізі осы оқиға көпшіліктің құпия ақпаратқа және метадеректер жинауға қызығушылығын оятып, ғылыми зерттеулер жүргізілді. Зерттеулер бұл істің қоғам мен технологияға кең ауқымды әсерін де анықтады. Сноуденнің жарияланымдары шифрлау технологиялары мен құпиялыққа бағытталған құралдардың дамуын жылдамдатты. Себебі, жеке тұлғалар мен ұйымдар өз байланыстарын қорғауға ұмтылды. Мәселен, 1990 жылы Калифорния штаты Сан-Франциско қаласында интернеттегі азаматтық бостандық пен сөз бостандығын қорғау үшін «Электрондық шекаралар қоры» (Electronic Frontier Foundation) халықаралық коммерциялық емес ұйымы құрылды. Ұйым әлі күнге дейін жеке тұлғалар мен ұйымдардың ақпаратын қорғауға байланысты сот процесіне қатысып, қолдау көрсетіп жүр. Эдвард Сноуден оқиғасы ұлттық қауіпсіздік пен қоғамның ақпаратқа еркін қол жеткізу құқығы арасындағы тепе-теңдікке қатысты этикалық сұрақтардың көтерілуіне себеп болды. Қоғамда кейбіреулер Сноуденді ашықтықты қорғаушы ретінде қарастырса, өзгелері оның әрекеттері қауіпсіздікке нұқсан келтірді деп есептейді. Бұл екі түрлі көзқарас демократиялық қоғамдағы әшкерелеушілердің рөлі туралы пікірталастарды әлі де жалғастырып келеді.
Осыдан кейін медиа саласында құпия деректерді жариялау мәселесіне қатысты бірнеше ғылыми зерттеу еңбектері жарық көрді. Зерттеуде журналистік этика мен құпия ақпараттарды жария етудің салдары талданды. Мәселен, 2015 жылы британдық зерттеуші Паул Лашмар (Paul Lashmar) мақаласында зерттеу журналистикасына барлау этикасын қосу туралы мәселені көтереді [35]. Сонымен қатар зерттеу журналистикасы шеңберінде моральдық дилеммалар туындайтынын айтады. Құпия ақпаратты жариялау кейде мемлекеттік қауіпсіздікке зиян тигізуі мүмкін. Сосын бұл ақпарат қоғамның жеке өмірге қол сұқпау, бостандық және адам құқықтарына қауіп төндіретін әрекеттер туралы хабардар болуына жол ашатынын зерттеген. Сондықтан журналистика ақпаратқа қолжетімділік пен ұлттық қауіпсіздік сияқты екі құндылықтың арасында тепе-теңдік табуы тиіс деп жазады. Мұндай тепе-теңдікке жету үшін этикалық бағыттаушы қағидалар қажет. Қазіргі уақытта зерттеу журналистикасында мұндай қағидалар жүйесі айқын қалыптаспағанын мәселе ретінде ашып көрсетеді [35, р. 7]. Бірақ, оны қалай іске асыруға болатынын нақты көрсете алмаған. 
Сноуден оқиғасына байланысты 2017 жылы зерттеу жүргізген ғалым Марк Фенстер (M. Fenster) «қоғамға  зиян келтіру қаупі бар құпия ақпарат болмауы тиіс» деген тұжырымды ұсынады. Марк Фенстер (M. Fenster) өз зерттеуінде құпия ақпаратты жария етудің этикалық қырын қарастырып, мемлекеттік құпияны жария етудің моральдық және саяси салдарын талдайды. Ол ақпарат таратушылардың ниеті, мемлекеттік құпия мен ашықтық арасындағы алшақтық, журналистік жауапкершілік мәселелеріне қатысты ақпарат таратушылар өз әрекеттерін қоғам мүддесі үшін жасалған «азаматтық ерлік» деп есептейтінін түсіндіруге тырысатынын жазды [36]. Ғалым құпия ақпараттың моральдық жағын сөз еткенде, жарияланған ақпараттың қоғамға пайдалы немесе зиянды болуы мүмкін екенін айтады. Сонымен бірге ақпараттың қоғамға тигізетін әсеріне де алдын ала болжам айту қиындығын алға тартады. Мәселен, мемлекеттік құпияны жария ету бір жағынан қоғамға тиімді болатын сияқты. Бірақ, оның салдары күтпеген жағдайларға жеткізуі мүмкін. Автордың ақпараттық қауіпсіздікке байланысты зерттеулерін сараптай келіп, оның бірқатар пікірлерімен келісуге болады. БАҚ редакциясы кез келген құпия ақпаратты алдымен сүзгіден өткізгеннен кейін ғана жариялағаны дұрыс. Яғни, құпия ақпаратты қорғау жеке тұлғалармен қатар ұлттық қауіпсіздікке қатер төндіруі мүмкін жағдайлардан сақтануды қамтамасыз етеді. Кейде журналистік этика қағидаттары сақталмаған жерде құпия ақпараттың жариялануы кінәсіз адамдарды айыптауға жеткізуі мүмкін. Тіпті, мұндай жағдай жалған ақпараттың таралуына да ықпал етеді. Сондықтан қолға түскен құпия мәліметті бірден жарияламай, алдын ала таразылап алу керек. Дәстүрлі медиада тексерілмеген дерек жарияланбайды. Ал, қазіргі әлеуметтік желілер мен жаңа медианың жаңалықтар қызметінде кейде этика, қауіпсіздік мәселелері назардан тыс қалып жатады.
Бұл зерттеулердің қорытындылары бақылау реформаларының тиімділігін және мемлекеттік құпияларды жариялаудың этикалық қырларын одан әрі зерттеу қажеттігін көрсетеді. Қазіргі кезеңде технология қарқынды дамып жатқандықтан құпиялық құқықтары мен бақылау механизмдерінің жауапкершілігі туралы жаһандық диалогты нығайту маңызды бағыт болып қала береді. Зерттеу барысында ақпараттық қауіпсіздіктің ғылыми-теориялық әдіснамасына қатысты бірқатар әлемдік деңгейде орын алған оқиғаларға талдау жүргізілді. Негізі ақпараттық қауіпсіздік мәселесіне қатысты мысалдар өте көп. Бірақ, солардың ішінде ғылыми зерттеу нысанына жиі алынатын оқиғалар ғана аталды.
Ғылыми дискурста ақпараттық қауіпсіздікті қамтамасыз етудің екі негізгі тәсілі бар. Тараудың басындағы зерттеу сұрақтары да осы негізгі тәсілдерге сүйеніп құрастырылды. Кибернетикалық модель техникалық құралдар мен деректердің тұтастығын және қолжетімділігін қорғайды. Әлеуметтік-техникалық модель адам, процесс, технология жиынтығын құрайды. Аталған моделдің басты ерекшелігі техникалық жүйе мен адами мінез-құлықты қатар реттеуінде болып тұр. 
Ақпараттық қауіпсіздіктегі STS (Spesific Systems Theory/Science and Technology Studies) моделін зерттеген ғалым Г.Х.П. Дуран (Gustavo de Jesús Pérez Durán) оның алты компонентін анықтаған [37]. Ғалым кибернетикалық модель негізі Норберт Винердің 1948 жылғы бақылау мен байланыс теориясынан бастау алатынын баяндайды. 
Ақпараттық қауіпсіздікті техникалық жүйелердің өзін-өзі реттеуі және кері байланыс механизмі арқылы басқару моделін арнайы қарастыру зерттеу нысанына толық сәйкес келмейді. Бірақ,  математикалық модельдеу, бақылау және ойын теориясы ақпараттық технологиялар ғылымында ақпаратты қорғаудың классикалық CIA триадасы деп аталады. Яғни, «құпиялылық, тұтастық, қолжетімділік қағидаттары» (Confidentiality, Integrity, Availability) болып жүйеленген. Бұл теория құпиялылық (ақпаратты рұқсатсыз көруден қорғау), тұтастық (мәліметтердің бұрмаланбауын қамтамасыз ету), қолжетімділік (ақпараттың қажетті уақытта пайдаланушы үшін қолжетімді болуы) қағидаттарына негізделген. Сонымен бірге аталған тәсіл көбіне технологиялық сипатқа ие болады. Сосын адами факторды жүйеден тыс элемент немесе ықтимал қателіктің көзі ретінде қарастырады. Сондай-ақ, ақпараттық қауіпсіздік тек «шабуыл жасалды, анықталды, тоқтатылды немесе жойылды» деген ұстаныммен жұмыс істейді деп түсіндіреді.
Әлеуметтік-техникалық модель ақпараттық қауіпсіздікті адам, процесс және технологияның өзара байланысы мен бірлескен әрекеті арқылы түсіндіреді. Нақты жүйелер теориясының онтологиялық өзегі бірнеше негізгі элементтен тұрады. Мәселен, алғашында жүйеде белгілі бір келісілген әрекеттерді орындайтын компоненттер болады. Кейін бұл компоненттер өзара байланысқан құрылым арқылы бір-бірімен әрекеттеседі. Осы байланыс арқылы олардың арасында зат, энергия немесе ақпарат алмасуы жүзеге асады. Сонымен қатар жүйеде әр компоненттің қандай қызмет атқаратынын айқындайтын құрылымдық деңгейі де маңызды рөл атқарады. Яғни, бұл модельде «компонент – құрылым – қызметтік деңгей – процесс – өнім – энергия» тізбегі қалыптасады.
Медиакеңістікте аталған ақпараттық қауіпсіздік теориясының екі моделі де кездеседі. Кибернетикалық модель сайттардың жұмысын DDos шабуылдан қорғайды. Мәселен, 2022 жылғы 18 наурызда Abai.kz ақпараттық порталында «Орыс хакерлері қазақстандық сайттарға шабуыл жасады» деген материал жарық көрді [38]. Сондай-ақ халықаралық Túrkistan газетінде де осы ақпарат «Қазақ сайттарына шабуыл жасалды» деген тақырыпта жарияланған. Онда «Казахстанская правда», «Айқын» газеттері мен «ҚазАқпарат» агенттігінің сайттары уақытша істемей қалғаны жазылған [39]. 
2018 жылы Zakon.kz порталында жарияланған ақпаратта бір жылдың ішінде отандық сайттарға 100-ден астам кибершабуыл жасалғаны көрсетілген. Бұл ресми тіркелгені ғана екен. Кейбір мекемелер өздерінің беделін сақтау үшін мұндай жағдайларды айтпайтыны да жазылған. Сондай-ақ, хакерлермен күресетін білікті мамандар даярлау керектігі де көтерілген [40]. Осындай ақпараттар отандық БАҚ-та жиі кездеседі. Сосын Google ақпараттық ресурсының іздеу жүйесінде 0,35 секундта шамамен 2560 кибершабуылға қатысты мәлімет шықты. Көрсетілген мәліметтердің ішінен тек бұқаралық ақпарат құралдарына жасалған шабуылдар ғана іріктеп алынды. 
Осы тұста ақпараттық және киберқауіпсіздік ұғымдарына түсініктеме беру қажет. Молдова ғалымдары Арина Алексей мен Анатолий Алексей (A. Alexei және A. Alexei) «Киберқауіпсіздік пен ақпараттық қауіпсіздіктің айырмашылығы»  (The difference between cyber security vs information security) деген мақаласында киберқауіпсіздік термині бірнеше қауіпсіздік түрлерін біріктіріп, ортақ ұғым ретінде қалыптасқанын көрсетеді. Мәселен, желілік қауіпсіздік және компьютерлік қауіпсіздік, физикалық қауіпсіздік (құрылғыларды қорғау), инфрақұрылымдық қауіпсіздік және қызметкерлер қауіпсіздігі, қолданбалы бағдарламалар мен аппараттық құралдардың қауіпсіздігі, бизнес-процестердің қауіпсіздігін тұтастай «киберқауіпсіздік» деп атауға болады. Авторлар ақпараттық қауіпсіздік пен киберқауіпсіздік арасындағы айырмашылықты анықтап көрсеткен. «Ақпараттық қауіпсіздік ақпаратты актив түрінде қорғауды мақсат етеді. Ақпараттың түріне (цифрлық немесе қағаз түріндегі) және сақталу форматына (кітаптар, есептер, электронды тасымалдағыштар) қарамастан оны қорғауды көздейді. Себебі, оның негізгі қағидаттарын құпиялылық, тұтастық, қолжетімділік құрайтыны анық.
Киберқауіпсіздік киберкеңістікке жататын барлық ресурстарды қорғауға арналған. Оған соңғы құрылғылар (IoT), желілік құрылғылар, байланыс орталары және ақпараттың өзі де кіреді. Киберқауіпсіздік тек киберкеңістік (интернет немесе байланыс желілері) шеңберінде жұмыс істейді» деген анықтама берген [41].
Сонымен қатар 2004-2025 жылдар аралығында «киберқауіпсіздік» терминінің қолданыс аясы кеңейгені байқалады. Бұл кезеңде киберқауіпсіздік ұғымына, қауіпсіздік бойынша оқытуға және осы саладағы бос жұмыс орындарына қатысты ақпараттарға Беларусь, Қазақстан, Ресей және Украина елдерінде сұраныс жоғары болды [42]. Ал, 2012-2024 жылдар аралығында киберқауіпсіздік жайлы ақпаратқа қызығушылық қандай болғаны төмендегі динамикадан (1-сурет) анық көрінеді. Аймақтық жіктеу нәтижелері осы мерзімде Қазақстанда сұраныс деңгейі 5% ғана болғанын көрсетті. Яғни, салыстырмалы түрде төмен екен. Сонымен қатар зерттеу аясында салыстырмалы талдау да жүргізілді. Бүгінде ақпараттық қауіпсіздікке қарағанда киберқауіпсіздік тақырыбы өте өзекті мәселеге айналғанын байқауға болады. Себебі, цифрлық технология көз ілеспес жылдамдықпен дамып, қауіпсіздікті қамтамасыз ету бұрынғыдан да маңызды болып отыр. Осыған байланысты киберкеңістіктегі электрондық ақпаратқа шабуыл жасалған жағдайда «ақпараттық қауіпсіздік» пен «киберқауіпсіздік» ұғымдарын қатар қолдануға болады. Ал, шабуыл ақпараттық инфрақұрылымға, IoT құрылғыларына немесе адамдарға (мысалы, кибербуллинг арқылы) бағытталса, «киберқауіпсіздік» ұғымы қолданылады. 

1-сурет.  2012-2024 жылдар аралығындағы киберқауіпсіздік жайлы ақпараттың сұраныс көрсеткіші

Жаһандық деңгейдегі цифрландыру ақпараттық қауіпсіздік теорияларының дамуына да жаңа бағыт берді. Мәселен, есептеу жүйелерінің ерте кезеңдерінен бастап ғылыми-технологиялық, ұйымдастырушылық факторларды біріктіретін әлеуметтік-техникалық модель маңызды рөл атқарды. Англиядағы Оксфорд университетінің «Киберқауіпсіздік» ғылыми журналында ғалым Мега Куамараның (Megha Quamara) әріптестерімен жасаған зерттеу мақаласы жарық көрген. Олар кеңейтілген шынайылық технологиясы арқылы әлеуметтік-техникалық модельді дамытуға үлес қосады. Авторлар адамдық және техникалық аспектілерді біріктіру арқылы коммуникация қауіпсіздігін, деректердің құпиялығын қамтамасыз етіп, пайдаланушылардың сеніміне ие болатын жүйе құруды баяндайды [43]. Осы тұжырым арқылы ғалымдар «кеңейтілген шынайылықтағы» (Augmented Reality)  қауіпсіздік мәселесіне қызығушылық танытатын зерттеушілер мен қауіпсіздік мамандарына бірқатар ұсыныстар айтқан. Ақпараттық-коммуникациялық технологиялардың жүйелерін жан-жақты талдамай-ақ, «иммерсивті шынайылықтың» ақпарат таратылымына, қоғамдық санаға ықпалын сипаттау жеткілікті деп есептейді.
2023 жылы АҚШ-тың «Уайли» (John Wiley & Sons) баспасынан шыққан «Метакеңістіктегі иммерсивті шынайылықтың (AR/VR/MR/XR) рөлі» (The Role of Immersive Reality (AR/VR/MR/XR) in Metaverse) кітабында қосалқы шындық (AR), виртуалды шындық (VR), аралас шынайылық (MR), кеңейтілген шынайылық (XR) метағаламның негізі екендігін атап көрсетеді [44]. Сондай-ақ VR және AR технологияларының виртуалды объектілерді нақты ортамен біріктіруі және оның пайдаланушылардың шынайылықты қабылдауына әсері талданады. Кеңейтілген шынайылық (XR) жүйелерінің қауіпсіздігін талдау адам әрекеттеріне қатысты қауіптерді және осы әрекеттерге әсер ететін ұйымдық, басқа да факторларды анықтайды. Сондықтан әлеуметтік-техникалық қауіпсіздік қағидаттары ретінде құпиялылық, контентті қауіпсіз тарату, пайдаланушы мінез-құлқы мен оқыту мәселелері, көпплатформалы қауіпсіздікті қамтамасыз етеді.
ХХ ғасырдың ортасында ақпараттық қауіпсіздікті әлеуметтік-техникалық феномен ретінде ғылыми тұрғыдан түсіну қалыптаса бастаған. Ұлыбританиядағы Тависток институты ғалымдарының зерттеулерінде әлеуметтік-техникалық жүйелер (STS) негізі қаланды. Олар алғаш рет ақпараттық жүйелер контексіндегі деректерді қорғаудың тиімділігі техникалық хаттамалар ұйымның әлеуметтік контексіне және пайдаланушылардың күнделікті іс-тәжірибесіне қаншалықты үйлесімді екендігін дәлелдеген [45].
Ақпараттық қауіпсіздік саласында Гарвард университетінің «Беркман Кляйн Интернет және қоғам орталығы» (Berkman Klein Center for Internet & Society) ғалымдарының еңбектері айрықша аталып жүр. Бұл орталық 1997 жылы алғашында құқық факультетінде жұмысын бастаған. Содан бері құқық пен қоғам арасындағы мәселелерді зерттеумен айналысып келеді. Қазіргі кезде «Беркман Кляйн Интернет және қоғам» орталығы құпиялылықтың бұзылуы интернеттің тұрақты дамуына және технологияларды тиімді пайдалануға төнетін қауіптердің алдын алуды зерттеумен айналысады. Сонымен қатар орталық интернет қолданушыларының деректерін қорғау мәселелерін қарастырады. Құпиялылық саясатының артықшылықтары мен тәуекелдерін талдайды. Осы бағыттағы зерттеулерінің нәтижесінде ақпараттық қауіпсіздік саласында ғылыми мектеп болып қалыптасты. Орталықтың ресми сайтындағы зерттеулердің басым бөлігі жасанды интеллекттің ұлттық қауіпсіздік пен жеке адамға әсеріне арналған [46].
Ақпараттық қауіпсіздікке қатысты ғылыми еңбектерді шолу нәтижесінде бұл саланың көпқырлылығы дәлелденді. Осы жерде ең алдымен ақпараттық қауіпсіздіктің ғылыми негіздемесі мен әдіснамасына қатысты зерттеулерді жіктеу орынды сияқты. Мысалы, украиналық ғалымдар М.В. Гончаров, А.В. Гончаров (M.V. Honcharov, A.V. Honcharov) ақпараттық қауіпсіздікті пәнаралық сипатта қарастырған. Оның құқықтық, экономикалық және моральдық-психологиялық маңызын зерттеген. Ақпараттық қауіпсіздіктің құқықтық әдіснама тұрғысынан күрделі құрылымын саралап береді. Оған құқық қолдану әдістемесі, құқықтық нормалардың жүйеленуі, құқықтық норманы түсіну, ақпараттық қауіпсіздік саласындағы мемлекеттің құқықтық саясаты кіреді. Сонымен қатар азаматтардың ақпарат көздеріне қолжетімділігін реттейтін заңнаманы қолданудағы медиамәдениет пен медиаэтиканы да т.б. жатқызады [47]. Жалпы, ақпараттық қауіпсіздік саласын зерттеушілердің басым бөлігі оны мемлекеттік және ұлттық қауіпсіздік деңгейінде қарастырады. Шетелдік бірқатар ғалымдар оны философиялық, психологиялық тұрғыдан да зерттеген.
Ақпараттық қауіпсіздік ең алдымен ақпараттық құқықтан бастау алады. Ақпараттық құқық ғылымның барлық салаларымен байланысады. Сол арқылы қауіпсіздікті заңмен реттеп, қорғауды қамтамасыз етеді. Өйткені, құқықтың жалпы теориясы философия, әлеуметтану, саясаттану, психология, құқық секілді ғылым салаларының тоғысында қалыптасты. Осыдан адамның табиғатына негізделген құқықтың базалық қағидаларының бірі «табиғи құқық» идеясы шығады. Антикалық дәуір философтары мен заңгерлерінің еңбектерінде позитивтік (мемлекеттік) құқықпен бірге «табиғи құқық» та көрсетілген. Бүгінгі күнге дейін  осы жалпыадамзатқа ортақ коммуникативтік қажеттілік маңызын жойған жоқ. Аталған мәселені коммуникация теориясын зерттеген ғалымдар Н. Винер (АҚШ) мен К. Шеннонның (кибернетикалық теория), Л.М. Землянова (Ресей), Ю.А. Нисневич (Ресей), Г.Г. Почепцов (Украина), А.И. Соловьев (Ресей), Л.Н. Тимофеев (Ресей) (саяси коммуникация теориясы), М.Г. Андреева (Ресей), М.А. Василик (Ресей), В.П. Конецкая (Ресей), Н. Луман (Германия), А. Турен (Франция), Л.Н. Федотова (Ресей) және Ю. Хабермастың (Германия) әлеуметтанулық бағыттағы еңбектерінен кездестіруге болады. Осы ғалымдардың еңбектерінде жеке тұлғаның коммуникативтік қажеттіліктері, ақпарат алу құқығы мен ақпараттық қауіпсіздігін қамтамасыз ету мәселелері жан-жақты қарастырылған.
Ақпараттық қауіпсіздіктің теориялық негізі де құқық саласында зерттелген. Жоғарыда аталған ғалымдардың еңбектері арқылы ақпараттық қауіпсіздік ұлт және мемлекет қауіпсіздігімен қатар қарастырылғаны байқалады. Жалпы, қауіпсіздік ең алдымен елдің тұрақтылығы мен тыныштығын қамтамасыз етеді. Сондықтан да қауіпсіздік мәселесі саясаттану, экономика, әлеуметтану, психология, педагогика және т.б. ғылым салаларында әртүрлі қырынан талданған. Осы орайда ақпараттық қауіпсіздіктің ғылыми-теориялық негіздемесін анықтау үшін бұл мәселеге әртүрлі ғылым салаларында қандай көзқарас қалыптасқанын қарастыруға болады.
2007 жылы Нидерланд ғалымдары Карл Де Лиу мен Ян Бергстраның «Ақпараттық қауіпсіздік тарихы» еңбегінде қауіпсіздік құралдарының қалыптасу эволюциясы талданады. Авторлар қауіпсіздік тетіктерінің ұзақ тарихи даму жолынан өткенін атап көрсеткен. Олардың көбіне әскери, бюрократиялық немесе корпоративтік сипаттағы иерархиялық құрылымдар шеңберінде шектеулі түрде қолданылғанын анықтайды. Бұрын қауіпсіздік құралдарын енгізу  құпиялылық, тұтастық және қолжетімділік қағидаларын сақтайтын ұйымдық және аппараттық бақылауда болды. Қазіргі уақытта жағдай өзгерген болуы мүмкін. Бірақ, технологиялар бұл олқылықтың орнын толтыруы екіталай еді. Интернет арқылы зиянды бағдарламалардың таралуы компьютерлік қауіпсіздікті қамтамасыз етудің қолданыстағы әдістерінің жеткіліксіздігін көрсетеді. Сонымен қатар ғалымдар қауіпсіздік мәселесіне ең алдымен зияткерлік меншік құқығы тұрғысынан талдау жасайды [48]. 
Әлемдік деңгейдегі баспа үйлерінен бастап, танымал «Вашингтон Пост» (The Washington Post  АҚШ), «Нью-Йорк Таймс» (The New York Times АҚШ) басылымдары цифрлық трансформация қызметін ұтымды пайдаланып отыр. Сонымен қатар ақпараттық қауіпсіздік тәуекелдерін де ескеріп, алдын ала редакция саясатын өзгертті. Бірақ, жүргізілген зерттеулер жалған ақпарат тарату деректері төмендемегенін көрсетеді.
Цифрлық трансформацияны зерттеген Швеция ғалымдары Беменет Касахун Гебремескель (Bemenet Kasahun Gebremeskel) және т.б. ғалымдар ақпараттық технологиялар бойынша бірнеше ірі ұйымның басшыларымен сұхбат жүргізген. Осы сұхбат барысында қауіпсіздік мәселелерін анықтады. Әрбір ұйымда қауіпсіздік саясатын жүргізудің негізгі міндеттерін нақтылады. Бұл зерттеу ақпараттық жүйелер саласындағы мамандар мен ұйымдардағы қауіпсіздік мәселесін жан-жақты талдауымен ерекшеленіп отыр. Зерттеу бойынша 2020 жылғы қазан айынан 2021 жылғы тамыз айына дейін деректерді жинау үдерісі жүргізілген. Сондай-ақ, зерттеу  сала мамандарының ақпараттық қауіпсіздік мәселесін қалай шешетінін жан-жақты қарастырған. Осы саладағы сарапшылар конференцияға қатысқан 80-нен астам ақпараттық технологиялар жөніндегі директорлар (Chief Information Officers, CIOs) тізімінен электрондық пошта арқылы кездейсоқ іріктеу әдісімен шақырылған. Олардың сегізі зерттеуге қатысуға қызығушылық танытты. Ал, қалған алты сарапшы алдыңғы респонденттердің ұсынысы негізінде іріктелген.
Сұхбатқа қатысушылар қатарында ақпараттық технологиялар жөніндегі директорлар (CIO), цифрландыру жөніндегі директорлар (Chief Digitalisation Officers, CDO) және цифрлық трансформация мен ақпараттық қауіпсіздікке жауапты IT-менеджерлер болды. Жүргізілген 14 сұхбат нәтижесінде  13 сағаттан астам аудиожазба жинақталды. Сұхбаттардың сегізі телефон арқылы, ал, қалған алтауы респонденттердің жұмыс орнына жақын аумақта бетпе-бет форматта өткізілді. Респонденттерден цифрлық трансформацияның артықшылықтары мен қиындықтары туралы, өз ұйымдарында ақпараттық қауіпсіздікті басқару тәсілдері жөнінде пікір білдіру сұралған. Енді осы зерттеудің нәтижесі IT технологияларға тәуелділіктің артуы ұйым қызметінің барлық саласына әсер еткенін көрсетті. Соның салдарынан кибершабуылдар саны көбейіп, ақпараттық қауіпсіздікке төнетін қатер артқан. Авторлар ақпараттық қауіпсіздікті қамтамасыз ету едәуір қаржылық шығынды талап ететінін де атап өткен [49]. Ғалымдар ақпараттық қауіпсіздіктің алдын алуда цифрлық стратегия, ұйымның құрылымы, бизнес-процестер, ұйымдық мәдениет сияқты басқарушылық және ұжымдық факторларға да ерекше назар аударған. Нәтижесінде негізгі қиындықтарды анықтап, цифрлық трансформацияның табысты жүзеге асуына жағдай жасайтын тиімді ақпараттық қауіпсіздік тәсілдерін ұсынады. Қоғам «физикалық» кеңістікке негізделген модельден ақпараттық технологиялармен басқаруға көшу үдерісінде үлкен деректер мен аналитикалық құралдарды қолданды. Сол арқылы іскерлік ортадағы өзгерістерді болжаумен қатар ұйымның ішкі қызмет нәтижелерін оңтайландыру мен шешім қабылдауды жылдамдатуға көмектеседі.  
Цифрлық технология кез келген ұйымның бизнес-процесін жеңілдетіп, иерархиялық құрылымды азайтуға мүмкіндік берді. Мұндай мүмкіндік әрбір қызметкердің стратегиялық шешімдерге қатысуын арттырды. Ұйымда ортақ жауапкершілік сезімі қалыптасады. Цифрлық трансформация кезінде ашықтық өте маңызды. Дегенмен ақпараттық қауіпсіздік мәселесі алдыңғы қатардағы өзекті тақырыпқа айналып отыр. Ұйымдарда түрлі ақпараттық жүйелерді пайдалану арқылы ауқымды деректер көлемін тасымалдауда өзара тиімді байланыс орнаған. Бірақ, қауіпсіздікке қатысты алаңдаушылық бәсеңдемей тұр. Бұл үшін әрбір ұйым деректер қорын қорғауды алдын ала ұйымдастыру мен басқарудың жолдарын оңтайлы шешуге ұмтылуы қажет.
Медиакеңістіктегі ақпараттық қауіпсіздік мәселесі ең алдымен бұқаралық ақпарат құралдарындағы деректер қорының сақталуы мен журналистің авторлық, зияткерлік меншік құқығының қорғалуымен тығыз байланысты. Ақпараттық қауіпсіздік ақпарат тарату мен жариялауда маңызды. Тәуелсіздік алған жылдардан бері журналистің жеке қауіпсіздігі, сөз бостандығы принциптерінің бұзылуы салдарынан редакцияларға көптеген шабуыл жасалды. Журналистиканың кәсіби стандарттарына сай келмейтін бірқатар оқиғалар орын алды. Бұл туралы келесі тарауда кеңінен салыстырмалы талдау жасалады. Қазір әлемде жасанды интеллект кеңінен қолданылады. Осы өзгеріс те ақпараттық қауіпсіздіктің маңызын бұрынғыдан да арттыра түсті. Себебі, ақпарат пен білім қоғам дамуының негізгі ресурсына айналған. Сондықтан ақпараттық технологиялардың сенімділігі мен қауіпсіздігіне қойылатын талап күшейді. Сонымен қатар бұл үдерістің екіжақты сипаты бар. Бір жағынан, қоғамның тұрақты дамуы жаһандық ақпараттандырумен тығыз байланысты. Екінші жағынан, әлеуметтік нысандардың ақпараттық ықпалға ұшырау деңгейі артып келеді. Қазір қоғамның барлық салаларында жаңа сипаттағы қауіп-қатерлер анық байқалып жатыр. Олар заманауи технологиялардың көмегімен жүзеге асып, әртүрлі нысанда көрініп жүр. Мәселен, ақпаратты бұрмалау, виртуалды әлемдер арқылы шынайылықты жалған бейнелеу, адамдардың санасына манипуляция жасау белең алып кетті. Өмірлік мақсаттар мен құндылықтардың сырттан қалыптасуы (ксеноцентризм), ақпараттық соғыс және т.б. ұқсас құбылыстар байқалады. Осы тұста ақпараттық қауіптер таратушының ниеті мен деректердің сенімділік дәрежесі бойынша ерекшеленеді.
Мұндай ақпарат «жаңсақ ақпарат» (Misinformation), «әдейі бұрмаланған ақпарат-дезинформация» (Disinformation), «зиянды ақпарат» (Malinformation) деп жіктеледі. Сонымен бірге манипуляцияланған ақпаратты қабылдаудың психологиялық механизмдеріне қарай талдауға да болады. Шетелдік ғалымдар жалған ақпараттың демократия мен ғылымға кері әсерін дәлелдеген. Олар оның саясат пен қаржы саласындағы өзгерістерге де ықпал ететінін көрсеткен [50]. 
Зиянды ақпараттың анықтамасын алғаш рет заң тұрғысынан ғалым И.Л. Бачило берген. Бірқатар зерттеушілер зиянды ақпаратты пайдалану немесе тарату кезінде субъектілерге зиян келтіретін ақпарат ретінде сипаттайды. Аталған анықтамалардың жалпылама сипатта екендігін атап өту қажет. Зерттеуші И. Панарин зиянды ақпаратты адам психикасына теріс ықпал ететін, жағымсыз мазмұндағы ақпарат ретінде қарастырады.  
Ал, ғалым А.В. Минбалеев зиянды ақпарат түрлерін жалған (күмәнді, толық емес, дәл емес, бұрмаланған) ақпарат, порнографияны, зорлық-зомбылық пен қатыгездікті насихаттайтын ақпарат, әлеуметтік, нәсілдік, ұлттық немесе діни жеккөрушілік пен арандатушылық сипаттағы ақпарат, адам психикасына деструктивті әсер ететін ақпарат, айналымы шектеулі зиянды тауарлар мен қызметтер туралы ақпарат, құқық бұзушылықтарға қатысты ақпарат, балалардың денсаулығы мен моральдық-рухани дамуына зиян келтіретін ақпарат, сондай-ақ, жөнсіз жарнама деп бөледі [51]. Мұндай ақпарат түрлеріне отандық БАҚ-тан  көптеген мысалдар келтіруге болады.
Жалған ақпарат түрлерін ғылыми айналымда MDM (Misinformation, Disinformation, Malinformation) моделі деп те атайды. Сонымен қатар бұл модель әлеуметтік желілерде шынайы ақпаратқа қарағанда алты есе жылдам тарайтыны анықталған. ЮНЕСКО сияқты халықаралық ұйымдар осы мәселелермен күресудің негізгі әдісі ретінде медиасауатты арттыруды айтады. Сондай-ақ, «инокуляция теориясын» (ақпараттық манипуляцияларға қарсы алдын ала психологиялық «вакцинация» жасау) ұсынады [52]. Осы тұжырымдарға сүйене отырып, медиакеңістікте қауіп тудыратын зиянды ақпаратты жалған, толық емес, бұрмаланған, дәл емес немесе әдейі таңылған ақпарат; әлеуметтік, нәсілдік, ұлттық немесе діни жеккөрушілік пен дұшпандық тудыратын ақпарат; әдепсіз мазмұндағы ақпарат; сондай-ақ адам психикасы мен денсаулығына теріс әсер ететін ақпарат деп негізгі  типологиясы жасалды [51, р. 265-271].
XX ғасырдың екінші жартысынан бастап ақпараттық қауіпсіздік ғылыми зерттеулердің нысанына айналды. Бұл саладағы алғашқы ғылыми ізденістер Батыс елдерінде  басталды. 1960 жылдары компьютерлік қауіпсіздік мәселелерін зерттеумен айналысқан мамандардың еңбектері бар. Содан бері Батыс зерттеушілері ақпараттық шабуылға қарсы тұруға және ақпараттық қауіпсіздік саласындағы мәселелерге тұрақты түрде ғылыми қызығушылық танытып жүр.
Ақпараттық қауіпсіздік мәселелеріне арналған көптеген теориялық зерттеулердің ішінен АҚШ ғалымдары Д. Альбертс, Г. Джоуэтт, М. Либицки, Р. Шульц, А. Эдельштейннің еңбектері ерекшеленеді. Олар ақпараттың экономикалық, саяси, мәдени және әскери процестерге әсерін, халықаралық қатынастар жүйесіндегі рөлін зерттеген. 
XX ғасырдың 1990 жылдарында Ресейді ақпараттық қауіпсіздік мәселелері қатты алаңдатты. Сосын ұлттық қауіпсіздікті қамтамасыз етуге ерекше назар аударылды. Бұл әрекет Ресей Федерациясының ғылыми-техникалық тәуелділігін еңсеру мақсатымен тікелей байланысты болды. Соңғы екі онжылдықта аталған саладағы зерттеу қарқыны едәуір өскенін көруге болады. Мысалы, 2020-2025 жылдар аралығында медиадағы ақпараттық қауіпсіздік тақырыбына байланысты 40 докторлық диссертация қорғалған.
Қазіргі зерттеулер ақпараттық қауіпсіздіктің көпсалалы және пәнаралық сипатына ерекше назар аударады. Бірақ, ақпараттық қауіпсіздіктің бірыңғай тұжырымдарының болмауы, оның әлеуметтік-философиялық қырынан жеткілікті деңгейде зерттелмегенін көрсетеді. Ал, медиакеңістіктегі ақпараттық қауіпсіздіктің ұлттық қауіпсіздікпен бірдей маңыздылығын ескеріп, медиазерттеулерді дамыту қажет. Шетелдік ғалым О.М. Манжуева ақпараттық қауіпсіздік контексіндегі ақпараттық қоғам теориясын қарастырып, ақпараттық қауіпсіздік мәселесін философиялық тұрғыдан зерттеген [53]. Ал, 2018 жылы тәжікстандық ғалым П.А. Махмадов саяси коммуникация жүйесіндегі ақпараттық қауіпсіздік мәселесін Орталық Азия елдерінің мысалында талдаған [54]. Ғалым ақпараттық қауіпсіздікті саяси теория негізінде қарастырады. Сонымен қатар Орталық Азия елдеріндегі ақпараттық қауіпсіздікті қамтамасыз ету мәселелерін көтерген. Автор «ақпараттық қауіпсіздік» ұғымы бастапқыда қауіпсіздіктің жалпы теориясы, кибернетика және информатика аясында технологиялық тәсіл бойынша зерттелгенін атап өтеді. Бұл жағдайда ақпараттық қауіпсіздік пен киберқауіпсіздік (cybersecurity) ақпараттың қорғалған күйі ретінде анықталады. Мұндай ықпалдардың салдарынан ақпараттың өзіне де, оның иелеріне немесе қолдаушы инфрақұрылымға да зиян келуі мүмкін. Сондықтан ақпараттық қауіпсіздіктің негізгі міндеттері қауіпті азайтуға, зиян келтіруі мүмкін әсерлерді болжауға және алдын алуға саяды.
Ақпараттық қауіпсіздік мәселелерін әлеуметтік-философиялық тұрғыда зерттеген авторлардың ішінде ресейлік ғалымдар Л.В. Астахова, Г.А. Атаманов, М.Ю. Захаров, А.В. Поликарпов, В.Ю. Триняк еңбектері ерекше назар аудартады. Бұл зерттеулер ақпараттық қауіпсіздік үдерісінің жалпы әдіснамалық негіздерін, ақпараттық ортаның қоғамдағы рөлін анықтайды. Ақпараттық саланы әлеуметтік-саяси міндеттерді жүзеге асыру құралы ретінде қолдану жолдарын нақтылаған. Мәселен, М.Ю. Захаровтың «Ақпараттық қауіпсіздік: әлеуметтік-философиялық зерттеу» еңбегінде ақпараттық қауіпсіздік философиялық-әдіснамалық және аксиологиялық тұрғыдан талданады [55]. Ғалым жаһандық деңгейдегі ақпараттық қауіпсіздік тұжырымдамасы ақпараттық-когнитивтік жүйе екендігін дәлелдейді. Осы парадигманың негізін құрайтын басты ұстаным ақпараттық гуманизм екенін түсіндіреді. Яғни, әлеуметтік табиғаты бар нысандардың қорғалуына кепілдік беретін құндылық ретінде көрсетілген. Осыдан кейін ақпараттық қауіпсіздіктің өзі түрлі ғылым салаларында әрқилы мәселелерді тудырғаны көрінеді.
Ал, ғалым Л.В. Астахова өзінің «Ақпараттық қауіпсіздік: герменевтикалық көзқарас» [56], «Ақпараттық қауіпсіздік теориясы және ақпаратты қорғау әдіснамасы» [57] деген еңбектерінде ақпараттық қауіпсіздікті қамтамасыз етудің герменевтикалық әдіснамасын ұсынған. Автор қазір технократиялық және гуманитарлық тәсілдер арасындағы қайшылықтың күшейгенін атап өтеді. Ақпараттық қауіпсіздіктің гуманитарлық табиғаты адамның қажеттіліктері мен гуманистік құндылықтарын қамтиды. Сондай-ақ, ғалым герменевтикалық тәсілді жүзеге асыру мәселелерін қозғаған. Оны ғылыми бағытта дамыту және жүйелеуді, стандарттар мен нұсқаулықтар түрінде рәсімдеудің маңыздылығын да атап көрсетеді.
Сонымен қатар бүгінде мемлекеттің қауіпсіздік жүйесі азаматтардың негізгі құқықтары мен бостандықтарын қорғауға, ақпараттық өзара әрекетке қатысушы тараптардың құқықтарын қамтамасыз етуі тиіс. Сондықтан ақпараттық қауіпсіздіктің әлеуметтік-философиялық аспектілерін зерттеу маңыздылығы артты. Себебі, мұндай зерттеулер ақпараттық кеңістіктегі қауіпсіздікті қамтамасыз етуді, оны жаһандық ақпараттық қауымдастыққа тиімді интеграциялауды жүйелейді. Ақпараттық қауіпсіздіктің ғылыми негізделген теориясын  жүзеге асырады.
Шетелдік ғалымдар Н.П. Ващекин, М.И. Дзлиев, А.Д. Урсул «қауіпсіздік» ұғымының әлеуметтанушылық және философиялық қырларын зерттеген. Ал, Ю.Ф. Абрамов, С.Н. Гриняев, Г.В. Емельянов, К.К. Колин, А.Н. Кочергин, Н.Н. Моисеев, А.И. Ракитов, Г.Л. Смолян, Ж. Бодрийяр, М. Вебер, У. Дайзард, П. Друкер ақпараттық қоғамдағы технологиялардың дамуы мен қолданылуы мәселелерін талдауға елеулі үлес қосты. Бұл зерттеулерде ақпараттық технологиялар қоғамның даму эволюциясында жетекші рөл атқаратыны айтылған. Ақпараттық революцияның ғаламдық әлеуметтік, экономикалық және саяси салдарға әсері жан-жақты талданған. Ғалымдар осы мәселелерді  қоғамдық өркениеттің дамуымен байланыстырып түсіндіреді.
Жаһандану тудырған ортақ ақпараттық кеңістік ұлттық бірегейліктің іргетасын әлсіретіп, кейбір мемлекеттердің ақпараттық және мәдени дербестігін жоғалтуына әсер етті. Ақпараттық технологиялардың қуаты мен ауқымы үздіксіз өсіп жатыр. Олардың кеңінен енгізілуі құндылықтар жүйесінің трансформациясына, нәтижесінде ғаламдық құндылық дағдарысына алып келуі мүмкін. Мұндай жағдайда ақпараттық қауіпсіздіктің маңызы күн өткен сайын арта түседі. Осы құбылыстар мен үдерістердің көпшілігі ақпараттың әлеуметтік аспектілерінен туындайды. Сондықтан ақпараттық үдерістер жиынтығын және олардың қауіпсіздігін қамтамасыз ету мәселесін ғылыми тұрғыдан пайымдау қажет. Осыған байланысты қоғамның болашақ даму бағыттарын анықтайтын, адамның ішкі әлемін сақтауға және  қоғамның тұрақтылығын қамтамасыз етуге негіз болатын  құндылықтарды іздеу де заңды құбылысқа айналды.
Ақпараттық қауіпсіздікті әлеуметтік жүйенің тұтас ішкі күйі мен тұрақтылығын сипаттайтын құбылыс деп қарастыру арқылы да зерттеудің жаңа бағытын жасауға болады. Бұл көзқарас ақпараттық саланың, қоғамның тұрақты дамуын қамтамасыз етуге жол ашады. Технологиялық тәсіл контексінде ақпараттық қауіпсіздікті құрамдас бөліктерге жіктеп қарастыру керек. Алдымен азаматтардың, ұйымдардың және мемлекеттің мүдделерін көздейтін ақпараттық кеңістіктің қалыптасуы мен дамуын қамтамасыз етуі айтылады. Сосын ақпараттық инфрақұрылымның қауіпсіздігі ақпараттың өз мақсатына сай қолданылуын және пайдаланушыға теріс әсер етпеуін қамтамасыз етеді. Ал, ақпараттық қауіпсіздік күйі ақпараттың құпиялылығы, тұтастығы және қолжетімділігінің бұзылуына жол бермеуді қамтамасыз етеді. Осының бәрі ақпараттық қауіпсіздіктің технологиялық негіздеріне жатады.
Бірақ, ақпараттық қауіпсіздік ұғымы мазмұны жағынан әлдеқайда кең екені анық. Ақпараттық қауіпсіздіктің ұлттық қауіпсіздікпен қатар қарастырылуы саясаттанулық тәсілдің ерекшелігі еді. Сондай-ақ, саяси коммуникацияның ерекше көрінісі ретінде айқындалады. Жеке тұлғаға төнетін қатерлер, ең алдымен, оның этномәдени, діни және гендерлік теңдіктің төмендеуімен байланысты. Қоғамға төнетін қауіптер дәстүрлі рухани-адамгершілік құндылықтардың күйреуімен сипатталады. Ал, мемлекетке төнетін қатерлер саяси жүйенің тұрақсыздануы және ұлттық бірегейліктің әлсіреуінен байқалады.
Аталған қауіптер ақпараттық қарсы тұру, ақпараттық соғыс және ақпараттық терроризм технологияларын қолдану арқылы жүзеге асырылады.
Ақпараттық қарсы тұру мылтықсыз майдан сияқты идеологиялық күрестің бір түрі болып отыр. Сонымен қатар экономикалық, дипломатиялық, әскери және өзге де арнайы әдістерді, құралдарды пайдалануға негізделеді.
Ақпараттық қарсы тұрудың ең «қарулы» мысалында ақпараттық соғыс қарастырылады. Олардың қатарына ақпараттық-психологиялық ықпал ету жатады. Мұндай жағдай қоғамның ақпараттық-психологиялық қызметі мен дамуын тежейді. Ол халық пен элитаның психологиясына, мінез-құлқына тікелей теріс әсер ететін ақпаратты мақсатты түрде өндіру, тарату арқылы іске асады. Ақпараттық соғыс бейбіт уақытта да, соғыс кезінде де жүргізілуі мүмкін. Оның мысалдарын қазіргі әлемдік саясаттан да аңғаруға болады.
Террористік ұйымдар мен топтардың БАҚ-ты, ақпараттық-коммуникациялық технологияларды (АКТ) өздерінің идеологиялық мақсаттарына жету үшін қолдануы «ақпараттық терроризм» деп аталады. Ол қарсы іс-қимыл ерекшелігі арқылы сипатталады. Террористердің негізгі тәсілі деп террористік әрекеттің халыққа кең тарап, қоғамдық резонанс тудыруы, қоғамда хаос пен билік құрылымдарына деген сенімсіздік қалыптастыруы айтылады.
Ақпараттық қауіпсіздік ұлттық қауіпсіздіктің бір түрі ретінде ұлттық мүдделерді қорғаумен ғана шектелмейді. Ол жеке тұлғаға, қоғамға және мемлекетке төнетін қауіптердің алдын алуды, оларға қарсы тұруды және салдарын азайтуды да қамтиды. Сонымен қатар саяси жүйенің түбегейлі жаңа инфрақұрылымын қалыптастыруды да көздейді. Мұндай инфрақұрылымға ақпаратты өңдеу және талдау орталықтары, телекоммуникация арналары, телекоммуникациялық жүйелер мен желілердің жұмысын қамтамасыз ету тетіктері жатады. Сондай-ақ, ақпаратты қорғау жүйелері мен құралдары да кіреді.
Отандық ғылымда журналист, қоғам қайраткері А.С. Сәрсенбаев ақпараттық қауіпсіздік мәселесін саяси бағытта зерттеген. Ғалым «Өтпелі кезеңдегі Қазақстан Республикасы ақпараттық саясатының қалыптасу стратегиясы» тақырыбындағы докторлық диссертациясында ақпараттық қауіпсіздіктің типологиялық ерекшеліктерін жан-жақты көрсеткен [58]. Алматыдағы ҚР Ұлттық кітапхана қорында сақталған диссертациялық жұмыспен танысу арқылы мына мәселелерге ерекше көңіл аударылды. Автор ақпараттық қауіпсіздік аспектілерін сыртқы және ішкі деп жіктеген. «Ақпараттық қауіпсіздіктің сыртқы аспектісі мемлекеттің ішкі саяси тұрақтылығына, әлеуметтік және саяси процестерге, халықтың сана-сезіміне кері әсерін тигізетін бұрмаланған, жалған, агрессивтік  басқа да сыртқы ақпараттан сақтануды  білдіреді. Мемлекет ақпараттық қауіпсіздікті сақтау үшін елдік мүдделерге сәйкес ұлттық ақпараттық кеңістікті сыртқы қауіптен қорғауға құқылы дегенді түсіндіреді. 
Ақпараттық қауіпсіздіктің ішкі аспектісі ақпараттық кеңістікті ұлттық қауіпсіздікке, мемлекеттің территориялық бүтіндігіне, егемендігіне, ел азаматтарының мүддесіне қайшы келетін ішкі ақпараттан қорғауды білдіреді. Сонымен бірге басқа елдердің ақпараттық жүйелерімен бәсекеге қабілетті ұлттық ақпараттық жүйе қалыптастыру, ақпараттық арналарды сыртқы «шабуылдардан» сақтау шаралары да ішкі ақпараттық қауіпсіздік жүйесіне жатады» деген тұжырым жасаған [58, с. 103].
А.С. Сәрсенбаевтың ғылыми зерттеуіндегі негізгі тұжырымдарды жинақтағанда құқықтық және конституциялық шектеулер мемлекеттің ақпараттық кеңістігін ішкі тұрақсыздықтан қорғайтынын білуге болады. Яғни, ақпараттық қауіпсіздікті қамтамасыз ету ақпараттық саясаттың негізгі бағалау өлшемдерінің бірі саналады. Бұл орайда 1998 жылы маусымда қабылданған ҚР «Ұлтық қауіпсіздік туралы» Заңы (2012 жылғы 6 қаңтардағы №527-ІV заңы) маңызды рөл атқарады. Сондай-ақ, зерттеуші ақпараттық қауіпсіздікті ғылыми-әдістемелік бағытта қарастырып, техникалық және идеологиялық деп екіге бөледі. Идеологиялық түрін рухани-адамгершілік қауіпсіздік, киберқауіпсіздік, зияткерлік меншікті қорғау бағыттары бойынша саралаған. Автор ақпараттық егемендік және сыртқы ықпал мәселесіне ерекше назар аударған. Тәуелсіздіктің алғашқы жылдарында ресми тіркеуден өткен БАҚ-қа контент-талдау жасап, шетелдік БАҚ-тың елдегі ақпараттық кеңістікке қауіп төндіруі мүмкін екенін нақтылап жеткізген [58, с. 113].
1995 жылы үкіметтің спутниктік телевизияны дамыту бағдарламасына сай Интелсат (Intelsat) спутниктік жүйесі арқылы Еуропа, Азия, АҚШ-тың 50-ге жуық бағдарламалары халықаралық ақпаратқа қолжетімділікті қамтамасыз еткен. Зерттеуде осы жағдайлардың қазақтілді ақпараттық кеңістікке зиян келтіруі мүмкін деген тұжырым жасалады. Осы ғылыми жұмыста ақпараттық қауіпсіздікке қатысты мемлекеттік бақылау және демократиялық бостандық мәселесі де жан-жақты талданған. Сол кездегі ҚР «БАҚ туралы» Заңындағы БАҚ жұмысын сот арқылы тоқтату, ҚР «Ұлттық қауіпсіздік туралы» Заңына енгізілген өзгерістер мен толықтырулар талданады. Ғалым ақпараттық монополияға жол бермеу, сауатты менеджментті қалыптастыру арқылы ақпараттық кеңістіктің тұрақтылығын сақтауды стратегиялық басымдық ретінде зерттеген [58, с. 121]. Яғни, ақпараттық қауіпсіздіктің идеологиялық қырына ерекше мән берген. 
Сонымен қатар отандық ғалымдардың ақпараттық қауіпсіздік саласындағы зерттеулері көбіне саяси, техникалық бағытта болған. Ал, медиакеңістіктегі ақпараттық қауіпсіздік тақырыбы кейінгі жылдары  ғана өзекті бола бастағаны байқалады. 
2001 жылы ҚР Тәуелсіздігінің 10 жылдығына орай ҚР Президентінің көмекшісі-қауіпсіздік кеңесінің хатшысы А. Сәрсенбайұлынан алған сұқбат жарық көрген [59]. Танымал тележурналист Г. Барманбекова дайындаған шағын сюжетте мемлекеттік қауіпсіздікті қамтамасыз ету шаралары туралы айтылған. Бұл кезеңде ақпараттық қауіпсіздік саяси тұрғыдан маңызды болды. 
Медиакеңістіктегі ақпараттық қауіпсіздік мәселесіне қатысты 2009 жылы шетелдік ғалым Е.П. Прохоровтың «БАҚ қызметіндегі ақпараттық қауіпсіздікті қамтамасыз ету» зерттеуі жарық көрген. Зерттеуде «Ақпараттық қауіпсіздік» доктринасы, ақпараттық қауіпсіздіктің негізі, ақпараттық тәртіп, БАҚ саласындағы қауіптер мен тәуекелдер туралы талдау жасаған. Ғалымның бұл еңбегі осы зерттеу жұмысында  қарастырып отырған мәселеге тікелей байланысты. Сондықтан оның негізгі тұжырымдарына кеңінен тоқталу қажет. Бұл еңбектің алдында қарастырған көптеген ғылыми зерттеулерден айырмашылығы ақпараттық қауіпсіздікті «БАҚ – аудитория» жүйесінде талдауында болып тұр [60]. Сонымен бірге бұқаралық ақпараттық қауіпсіздік теориясын ұсынып, оны нормативтік, ұйымдастырушылық, этикалық өлшемдер арқылы жүйелі сараптайды. А.А. Стрельцовтің анықтамасын негізінде, ақпараттық қауіпсіздікті сақтау үшін «ақпараттық ықпал ету құралдарынан келетін зиянның алдын алуды қалыптастыру керек» деп тұжырымдайды [61]. Одан кейін ақпараттық тәртіп концепциясын ұсынады.  Бұл концепцияны «плюрализм – толеранттылық – диалог» деген тізбекпен түсіндіреді. Е.П. Прохоров барлық ұстанымдарды тең серіктес ретінде қабылдай отырып, ортақ шешімді іздеуді нағыз демократияның көрінісі ретінде таниды [60, с. 32-35]. Толеранттылық – шынайы плюрализмнің іске асырылуы. Яғни, ол жай ғана шыдамдылық емес. Басқалардың тең құқығын құрметтеу және олармен конструктивті ынтымақтастық орнату деп түсіндіреді [60, с. 39-41].  Диалог – шешімдерге қол жеткізу үшін жүргізілетін келіссөз [60, с. 41-46].  Демек, ғалым ақпараттық қауіпсіздіктің негізі ақпараттық тәртіптің үш тізбегіне тікелей байланысты деген қорытынды жасаған.
Сонымен қатар Е.П. Прохоров ақпараттық қауіпсіздік теориясын қарастырғанда қауіп пен қатерді терминологиялық тұрғыдан аражігін ажыратып түсіндіреді. Мәселен, «қауіп – жүйедегі байқалмаған, бейсаналы кемшіліктер. Яғни, журналистердің бұқаралық ақпараттық қауіпсіздік нормаларынан хабарсыз болуы, медиасауаттың төмендігі, редакциядағы этика ережелерінің болмауы. Қатер – бұқаралық ақпараттық қауіпсіздік нормаларын саналы немесе мақсатты түрде бұзу, манипуляция, дезинформация, ақпараттық монополия орнату, «ақпараттық соғыс» жүргізу» [60, с. 62-63]. Бұл айырмашылықтың практикалық маңызы жоғары болып тұр. Қауіптерді төмендету үшін ағартушылық және кәсіби дайындық тетіктерін іске қосу керек. Сол арқылы күресуге болады. Сосын қауіп-қатерге қарсы заңнамалық немесе ұйымдастырушылық іс-шараларды арттыру қажет. Осы жерде А.С. Сәрсенбаев пен Е.П. Прохоров ақпараттық қауіпсіздікті қамтамасыз етуді сөз бостандығын демократия талаптары тұрғысынан қарастыруда ортақ тұжырым жасағаны байқалады. Екі ғалым да ақпараттық монополия құруға қарсы болған. Сондай-ақ, екеуі де ақпараттық қауіпсіздікті идеологиялық жағынан қарастырады. Ақпараттық кеңістіктегі монополизация, манипуляция, гуманистік рухани құндылықтардың құнсыздануы, ақпараттық-психологиялық қатерлерді ішкі қауіптер қатарына жатқызады. Сыртқы қауіп-қатерлерге ақпараттық соғыс, ақпараттық байкот немесе шектеу, халықаралық ақпараттық алмасудың жеткіліксіздігін жатқызады. Ғалым ұсынған «БАҚ – аудитория» жүйесі барлық азаматтардың демократиялық шешімдер қабылдауы үшін ақпаратпен жеткілікті қамтамасыз етілуін көздейді [60, с. 17]. Сосын медиакеңістіктегі ақпараттық қауіпсіздік демократиялық құндылықтар ұстанымы бойынша да қарастырылған. Сондай-ақ, оны қамтамасыз етудегі БАҚ-тың рөлі жан-жақты зерттелген. Мәселен, А.А. Стрельцов ақпараттық қауіпсіздікті құқықтық қамтамасыз етудің бірқатар қағидатын ұсынады. Оларға гуманизм, әлеуметтік әділдік, объективтілік, нақтылық, тиімділік, халық сеніміне сүйену, жариялылық пен құпиялылықтың үйлесімі, заңдылық және конституция талаптарын сақтау жатады [61, с. 3-300]. А.Сәрсенбаев та ақпараттық қауіпсіздікті қамтамасыз етуде құқықтық, саяси және ұйымдастырушылық шараларды негізгі құрал ретінде атап өткен. Демек, 2000 жылдары ақпараттық қауіпсіздік тақырыбын зерттеген ғалымдар арасындағы теориялық тұжырымдар бір-бірін толықтырады. Ал, медиакеңістіктегі ақпараттық қауіпсіздікке қатысты зерттеу еңбектері БАҚ-тың мемлекеттік қауіпсіздіктегі рөліне басымдық бергені байқалады. Мәселен, қауіпсіздік нысаны, қауіп-қатер, қауіп туындағанда алдын алуды қамтамасыз ететін факторлар қарастырылған. Осы орайда отандық ғалымдар Р.А. Нұртазинаның [62], Р.Ш. Бердібаевтың [63],  А.А. Морозовтың зерттеулерін айтуға болады. Шетелдік ғалым Н.Н. Довнардың да еңбектері бар. Осы еңбектерде ақпараттық қауіпсіздік саяси және құқықтық жағынан терең зерттелген. Жалпы, БАҚ-тағы ақпараттық қауіпсіздік мәселелеріне арналған шетелдік және отандық ғалымдардың еңбектерін салыстырғанда мына негізгі үш мәселе анықталды. Олар БАҚ-тың институционалдық қорғалуы, «БАҚ – аудитория» қарым-қатынасы, мемлекеттің ақпараттық кеңістігі және саяси тұрақтылық мәселелері зерттеудің негізгі нысанына айналған. Жоғарыда келтірілген еңбектерде құқықтық және нормативтік реттеу, әлеуметтік және психологиялық, саясаттану және стратегиялық басқару әдістері жиі көрінген. Бұл кезеңдегі зерттеулердің мақсат-міндеттеріне заңнаманы жетілдіру, БАҚ еркіндігін құқықтық қорғау кіреді. Зерттеулердің басым бөлігінде аудиторияның ақпараттық мәдениетін қалыптастыру және манипуляциядан қорғау, ұлттық қауіпсіздік, ішкі тұрақтылықты қамтамасыз ету мәселелері талданған. Осы тұжырымдарға сүйене отырып, зерттеу жұмысында «медиакеңістіктегі ақпараттық қауіпсіздік» ұғымына авторлық анықтама беруге болады. Медиакеңістіктегі ақпараттық қауіпсіздік ‒ медиакеңістіктегі ақпараттық үдерістердің тұрақтылығын қамтамасыз етуге, ұлттық мүдде мен ақпараттық егемендікті қорғауға, жалған ақпарат пен деструктивті ақпараттық ықпалдың алдын алуға арналған құқықтық, технологиялық, институционалдық және коммуникациялық тетіктердің кешенді жүйесі.
Ал, 2019 жылдары ақпараттық қауіпсіздік мәселелеріне қатысты зерттеулерде жалған ақпарат, ақпараттық шабуыл, манипуляция, кибершабуыл, ақпараттық соғыс мәселелері қарастырылған. Әлемді дүрліктірген Covid-2019 пандемиясы кезінде ақпараттық қауіпсіздік тақырыбына қатысты  халықаралық рецензияланатын Scopus ғылыми қорында 942 ғылыми зерттеу мақаласы жарық көрген. Оның 41%-ы  2022 жылы жарияланған [64].
2020 жылы 2 ақпанда Дүниежүзілік денсаулық сақтау ұйымы «инфодемия» ұғымын алғаш рет енгізді. Интерполдың бас хатшысы Юрген Шток  «төрт ай ішінде (қаңтардан сәуірге дейін) Интерпол ұйымының жеке сектордағы серіктестерінің бірі COVID-19-ға байланысты шамамен 907 000 спам-хабарламаны, зиянды бағдарламаларға қатысты 737 оқиғаны және 48 000 зиянды URL-мекенжайды анықтағанын мәлімдеген. Киберқылмыскерлер COVID-19 туындатқан тұрақсыз әлеуметтік-экономикалық жағдайдан пайда болған қорқыныш пен белгісіздікті пайдаланып, өз шабуылдарын үрей тудыратын жылдамдықпен күшейтіп отырған [65]. Пандемия кезінде жалған ақпараттың кеңінен таралуы тек Қазақстанда ғана емес, бүкіл әлемді жаулаған тенденцияға айналды. Бұл туралы саясаттанушы ғалымдар А.Ж. Қалдыбекова және т.б. ғалымдардың «Қазақстандағы COVID-19 вакцинасына қатысты әлеуметтік желілердегі жалған жаңалықтар: контент-талдау» мақаласында кеңінен талданады [66]. Негізі осындай оқиғаларға дейін ақпараттық шектеуге байланысты заңдар қабылдана бастаған. Бұл туралы АҚШ Конгресінің қаржыландыруымен құрылған  «Ұлттық демократия қоры» (National Endowment for Democracy) ұйымының БАҚ-ты қолдау халықаралық орталығының ресми сайтында жазылған. 2011 жылдан бастап жалған немесе жаңылыстыратын ақпараттың таралуын шектейтін заңдардың саны тұрақты түрде өсіп келеді. Мұндай жағдай Covid-19 пандемиясы кезінде айқын байқалды. Мәселен, 78 елде жалған немесе жаңылыстыратын ақпараттың таралуын шектеуге арналған заңдар қабылданған. Бұл заңдардың кейбірі платформалардың ашықтығын арттыру және медиасауатты дамытуды көздейді. Бірақ, орталықтың 105 заңға жүргізген талдауы осы заңдардағы бұқаралық ақпарат құралдары бостандығына кедергі келтіруі ықтимал құқықтық санкциялардың төрт түрін анықтады:
1. Шамадан тыс қаржылық айыппұлдар – журналистерге немесе бұқаралық ақпарат құралдарына қатысты түрлі көлемдегі қаржылық санкцияларды көздейді.
2. Бас бостандығынан айыру – журналистер мен редакторларды қамауға алуды білдіреді.
3. Контентті бақылау және түзетулер енгізу – журналистер мен бұқаралық ақпарат құралдарын материалдарды жоюға немесе мемлекет мақұлдаған түзетулерді жариялауға міндеттейді.
4. Әкімшілік жүктеменің артуы – лицензиялау режимдері, деректерді жергіліктендіру, ашықтық талаптары немесе міндетті баспасөз және медиа кеңестерін құру сияқты шараларды қамтиды [67]. Яғни, жалған, бұрмаланған ақпарат таратудың салдары қоғамда түрлі пікір қайшылығын тудырумен бірге сөз бостандығына де кері әсерін тигізеді. Бұл мәселе келесі тарауда кеңінен талданады. Осы зерттеу жұмысы арқылы ақпараттық қауіпсіздіктің ғылыми негіздемесін зерттеудің әр кезеңдегі өзгерістері арқылы көрсету маңызды.
2019 жылы шетелдік ғалым Н.Н. Довнардың «Медиажүйе трансформациясы жағдайында бұқаралық ақпарат құралдарының ақпараттық қауіпсіздігін құқықтық қамтамасыз ету»  деген монографиясы жарық көрген [68]. Бұл еңбектің алдында айтылған ғылыми зерттеулерден қандай айырмашылығы бар? Н.Н. Довнар Е.П. Прохоровтың негізгі теориясына сілтеме жасай отырып, тұтас медиажүйені қарастырады. Автор журналистика теориясы, ақпараттық-коммуникациялық технологиялар, саяси-құқықтық және психология салаларын өзара байланыстырады. Зерттеуде Ресей мен Беларусь заңнамасына салыстырмалы зерттеу жасалады. Осы диссертациялық жұмысты жүйелеу кезінде Қазақстан мен Ресей заңнамаларын салыстыру негізінде ғылыми мақала жарияланды. Зерттеу мақаласында екі елдің ақпараттық қауіпсіздік саласындағы заңнамалары салыстыру арқылы талданды. Олардың халықаралық стандарттарға сай болғанымен, жетілдіретін тұстары да айтылды. Мәселен, БАҚ қызметін, ең бірінші кезекте электронды түрде реттеу керек. Сондай-ақ, БАҚ қызметін экономикалық ынталандыруға бюджеттік шығындардың (мемлекеттік тапсырыс) артуын реттейтін жаңа заңнамалық актілер қабылдануы қажет деген ұсыныс болды [69]. Бұл тақырыпты құқықтық тұрғыдан талдаған шетелдік ғалым Ю.С. Костянаяның зерттеуін де атап өтуге болады [70]. Автор ғылыми мақаласында мемлекеттің ақпараттық қауіпсіздігін қамтамасыз етуде ашықтық, теңдік, отандық БАҚ басымдығы, құпиялылықты қорғау, қатерлерді бақылау принциптерін ұсынады. Сондай-ақ, деректерді қорғау заңнамасы мен бостандық арасындағы қайшылықты талдайды. Баспасөз бостандығы рейтингісінде үздік танылған Финляндияның тәжірибесін Ю.С. Костяная үлгі ретінде айтқан. Сонымен бірге «Киберқалқан» тұжырымдамасын кеңейтіп, жаңа ақпараттық қауіпсіздік концепциясын әзірлеудің маңызына тоқталады.
Жалпы, ақпараттық қауіпсіздік мәселесінде терең зерттеу жүргізген Е.П. Прохоров пен Н.Н. Довнардың теориясы арасындағы ерекшелік ретінде БАҚ-тың ақпараттық қауіпсіздігі ақпараттық құқықтың дербес субинституты деген тұжырымды айтуға болады. Сондықтан БАҚ-тың ақпараттық қауіпсіздігін осы шеңберде талдау да қажет.
Осы ғылыми зерттеулерді талдау нәтижесінде мынадай қорытынды жасалды:
1. БАҚ – демократия институты. Ғалымдар демократияны ақпараттық қамтамасыз етуде бұқаралық ақпарат құралдарының негізгі функциясынан туындайтын плюрализм, толеранттылық, диалог принциптерін ұсынады. Бұқаралық ақпараттық қауіпсіздік ақпараттандыруды негізгі мақсаты санайды. Яғни, медианың демократиялық функциясы ақпараттық қауіпсіздіктің нормативтік іргетасы болады. Сондай-ақ, «медиакеңістіктегі ақпараттық қауіпсіздік» ұғымына авторлық анықтама ұсынылып, оның құрылымдық элементтері мен негізгі қызметтері жүйеленді.
2. Медиакеңістіктегі ақпараттық қауіпсіздіктің негізгі нысаны – жеке тұлға, қоғам және мемлекет. Кез келген қауіп-қатер осы үш обьектіге зиянын тигізеді. Тараудың басында келтірілген Дж. Най, М. Кастельс және әлеуметтік-техникалық жүйе теориясының негізін қалаған батыс ғалымдарының пікірін сараптау нәтижесінде осындай қорытынды жасалды.
3. Медиакеңістіктегі ақпараттық қауіпсіздікті қамтамасыз етудегі басты мәселе – манипуляция мен зиянды ақпарат. Ғылыми еңбектердегі қауіп пен қатердің айырмасы да осы тарауда айтылды. Қазір ғалымдар зиянды ақпаратты заңнамалық категория ретінде зерттеп, оны анықтаудың критерийлерін жасауды ұсынады. Бұл теориялық тұжырымның қолданбалы зерттеуге айналуының нақты көрінісі еді. Жасанды интеллекттің қарқынды дамуы қоғамда жаңа технологиялардың кеңінен қолданылуын жеделдетті. Сонымен бірге жаңа қауіптерді де күшейтті. Осыған байланысты оны қолданудың құқықтық және этикалық талаптарын нақтылау қажет.
4. Медиакеңістіктегі ақпараттық қауіпсіздікті қамтамасыз етуде медиасауатты дамытуды жүйелеу керек. Кеңжолақты интернетке қолжетімділік артқан сайын бұл мәселенің де өзектілігі тереңдей түседі. Яғни, аудитория тұтынушы ретінде манипуляциялық сипаттағы ақпараттан өзін қорғай білуі қажет. Осы мәселе бойынша ақпарат тұтынушылардың тарапынан туындайтын қатерлерге де қарсы тұру үшін медиасауат жоғары болуы керек.
5. Медиакеңістіктегі ақпараттық қауіпсіздікті реттеуде ғалымдар «Ұлттық БАҚ кеңесі», «Медиа хартия» идеяларын ұсынады. Дегенмен ақпараттық қауіпсіздікті қамтамасыз ету үшін ең алдымен нормативтік-құқықтық жағынан реттеп, оның жүзеге асырылуын қадағалау қажет.
6. Медиадағы ақпараттық қауіпсіздікті қамтамасыз етуде стратегиялық жоспарлау құжаттарының жоқтығы маңызды мәселе болып отыр. ҚР Мәдениет және ақпарат министрлігінің отандық журналистік білім беретін жоғары оқу орындарына жолдаған ресми хаттарында «Медиабілім» сапасын арттырудың 2022-2023 жылдарға арналған жоспарын ұсынған. Сонымен қатар кешенді іс-шаралардың атқарылғанын атап өткен. Бұқаралық ақпарат құралдарының қауіпсіздігін қамтамасыз етуге қатысты стратегиялық жоспар жасап, оны іске асыру қажет. 

1.2 Мемлекеттік ақпараттық қауіпсіздік стратегияларының заңнамалық базасы: құжаттық талдау
Медиакеңістік демократия институты ретінде азаматтық қоғамды дамытуға, жеке адамның құқықтары мен бостандықтарын жүзеге асыруға, саяси және құқықтық мәдениетті арттыруға ықпал етеді. Жас ұрпақты тәрбиелеу және қоғамдағы қылмыстың алдын алу үшін медиа саласының құқықтық реттелуі маңызды.
Осы бөлімде медиакеңістіктегі ақпараттық қауіпсіздік мәселелерінің құқықтық реттелуіне құжаттық талдау жасалады. Сол арқылы қазіргі мәселелер мен ұсыныстар анықталады.
Қазақстан медиакеңістігіндегі ақпараттық қауіпсіздікке қатысты заңдар егемендік алғалы бері жетілдіріліп, әлемдік даму тенденцияларына теңескені байқалады. Осы тұста «Қазақстанның ақпараттық қызметі құқықтық жағынан қаншалықты қорғалған? Оның құқықтық жүйесі ақпараттық жүйені қамтамасыз ету үшін жеткілікті деңгейде ме?» деген сұрақтар туындайды. Ал, оның мүмкіндігін зерттеу кезінде көруге болады.
Мемлекеттік ақпараттық қауіпсіздік стратегияларының заңнамалық базасына құжаттық талдау жасау үшін бірнеше нормативтік құжаттар сараланды. Оның маңыздылығына байланысты қорытынды жасалады. Негізгі талданатын құжаттар:
1. Қазақстан Республикасының Конституциясы.
2. Қазақстан Республикасының Ұлттық қауіпсіздігі туралы Заңы.
3. Қазақстан Республикасының Масс-медиа туралы Заңы.
4. Қазақстан Республикасының Қылмыстық кодексi.
5. Қазақстан Республикасының Ақпараттық доктринасы.
Ғылыми зерттеулерде медиакеңістіктегі ақпараттық қауіпсіздікті реттеу  үшін құқықтық қамтамасыз ету басты қажеттілік екені анықталған. Сондықтан бұл процесс әлем елдері үшін де өте өзекті болып тұр. Оны бірнеше ғалымның тұжырымынан байқауға болады.
Бүгінде кейбір ғалымдар ақпараттық жүйенің реттелуінде құқықты негізгі әлеуметтік реттеуші ретінде қарастырады. Оның жүйелілік, құрылымдық объективті қасиеттеріне үлкен мән береді. Құқықтық білім ақпаратты пайдалану мен таратуда заңнаманы ретке келтіруді, жүйелеуді және құқықты ұтымды жүзеге асыруға жол ашады [71]. Ақпараттық қауіпсіздікке қатысты белгілі бір қатынасты қандай құқықтық норма реттейтінін және осы норманың қай құқық саласына жататынын анықтау да маңызды.
Зерттеу тақырыбы бойынша ақпараттық құқықтың және БАҚ құқығы институтының осы жүйедегі мәртебесіне деген көзқарастарды қарастыру қажет.
Шетелдік ғалым, заңгер И.Л. Бачило «Ақпараттық құқық  азаматтардың, ұйымдардың, мемлекет пен қоғамның ақпараттық қауіпсіздігін сақтайды. Ол ақпарат саласындағы қоғамдық қатынастарды реттейтін құқықтық нормалардың жиынтығы» деп есептейді. Сондай-ақ, ғалым «Медиа саласы жүйелік негізін сақтай отырып, құқықтың барлық салаларымен тығыз байланыста дамиды. Осы ерекшелікке қарағанда ақпараттық құқық жария құқықтың жаңа әрі күрделі саласы сияқты. Ақпараттық құқық конституциялық, әкімшілік, азаматтық және қылмыстық құқық салаларымен тығыз байланыста қалыптасады» деген тұжырым жасаған [72].
Сонымен қатар шетелдік ғалым А.Г. Рихтер де «Төртінші билік» тұжырымы бұқаралық ақпаратты жинау, өндіру және тарату саласындағы қатынастардың әлеуметтік маңызын анықтайды. Бірақ, бұл салаға құқықтық реттеу қажет» дейді. Ақпараттық құқық медиакеңістіктегі ақпараттық ресурстарды пайдалану мен бұқаралық ақпарат құралдарының қызметіне байланысты құқықтық қатынастарды реттейді. «Ақпарат, ақпараттандыру және ақпаратты қорғау туралы» заңнама медиакеңістіктің қауіпсіздігіне қатысты құқықтық қамтамасыз етуді реттейтін бірден-бір құрал болады [73].
Қоғамда цифрландырудан пайда болған өзгерістер құқықтық реттеу қызметін де күшейтті. Адам құқықтары мен бостандықтарын қорғаудың неғұрлым тиімді тәсілін талап етеді. Сондықтан ақпараттық қауіпсіздік саласындағы заңнаманың қарқынды дамуы соңғы жылдары қабылданған құқықтық құжаттардан көрінеді. Қазіргі уақытта қауіпсіздікті қамтамасыз ету мемлекеттің маңызды функцияларының бірі болып отыр. Әсіресе, ақпараттық қауіпсіздікке қатысты қауіптердің алдын алу маңызды. Осы мақсатта кез келген мемлекеттің өзекті мәселелерінің бірі құқықтық міндет болары анық. Әлемдік қауымдастық пен жекелеген мемлекеттер ақпараттық қауіпсіздікті қамтамасыз етудің маңызын терең ұғына түсті [74].
Сол сияқты еліміздің ақпараттық кеңістігін қорғау да іргелі мәселелердің бірі саналады. Ақпараттық қауіпсіздіктің дамуы ең алдымен ақпараттық технологиялардың дамуына тәуелді болады. Бірақ, ақпараттық технологиялардың қарқынды дамуы жаңа қауіптерді де әкелетіні анық. Сондықтан осы қауіптерді зерттеу, бағалау және реттеу жолдарын көрсететін бағдарламалар қажет. Мұндай бағдарламаларды әзірлеу қоғам мен мемлекеттің ақпараттық қауіпсіздік саласындағы негізгі міндетіне айналуы тиіс. Себебі, ақпараттың қоғамға әсері күшейген сайын, сана да өзгереді.
Қазір ақпараттық қауіпсіздік «халықаралық қауіпсіздік» және «ұлттық қауіпсіздік» сияқты күрделі ұғымдармен сабақтасып, стратегиялық категорияға айналды. Оның маңызы саяси, әлеуметтік және экономикалық дамумен бірге арта түсті. Ақпараттық қауіпсіздік ақпаратты сақтау мен қорғауды, ақпарат ағынының бұқаралық және жеке санаға әсерін де қамтиды. Сонымен қатар компьютерлік және желілік қауіптерді бақылау, жіктеу, ақпараттық соғыстардың алдын алу мемлекеттік саясаттың негізгі бағыттарының біріне айналды [75]. Ақпараттық қауіптерді реттеу ұлттық қауіпсіздікті қамтамасыз етудің негізгі құқықтық міндеттерінің бірі саналады.
Конституция кез келген мемлекеттің негізгі заңы саналады. Ол сөз және шығармашылық бостандығына кепілдік береді. Қазақстан Республикасының Конституциясы да цензураға тыйым салады [3, 1]. Сонымен қатар елімізде мемлекеттің ақпараттық қауіпсіздігін жетілдіру үшін бірқатар жұмыстар атқарылды. Мәселен, Қазақстан Республикасының Ұлттық қауіпсіздік стратегиясы ақпараттық қауіптерді болжауды, анықтауды және олардың алдын алуды көздейді. Соған сәйкес ақпараттық қауіпсіздікті қамтамасыз ету құқықтық, ұйымдастырушылық және ғылыми-техникалық жұмыстарды қамтиды. ҚР «Ақпараттық қауіпсіздік тұжырымдамасы» осы міндеттерді іске асыратын алғашқы стратегиялық құжаттардың бірі саналды [10, 1]. Бұл құжат халықаралық тәжірибелерге сүйеніп әзірленген еді. Мысалы, Ресей Федерациясының «Ақпараттық қауіпсіздік доктринасы», Тәжікстан Республикасының «Ақпараттық қауіпсіздік тұжырымдамасының» тәжірибесі ескерілді. Сонымен қатар 2008 жылғы 10 қазанда Бішкек қаласында қол қойылған «Ақпараттық қауіпсіздікті қамтамасыз ету саласындағы ТМД елдерінің ынтымақтастығы тұжырымдамасының» ережелері де ескерілген. Сондай-ақ, ҚР 2010 жылғы 1 маусымдағы Заңымен ратификацияланған «Шанхай ынтымақтастық ұйымына мүше мемлекеттердің үкіметтері арасындағы халықаралық ақпараттық қауіпсіздікті қамтамасыз ету саласындағы ынтымақтастық туралы келісімді ратификациялау туралы» құжаттың негізгі бағыттары енгізілген. Осы құжатта елдің ақпараттық қауіпсіздігі техникалық және әлеуметтік екі аспектіде қарастырылады. Техникалық аспект ұлттық ақпараттық ресурстарды, ақпараттық жүйелерді және ақпараттық-телекоммуникациялық инфрақұрылымды рұқсатсыз пайдаланудан қорғауды көздейді. Ал, әлеуметтік аспект ұлттық ақпараттық кеңістік пен бұқаралық ақпарат тарату жүйелерін ұлттық мүддеге нұқсан келтіруі мүмкін теріс пиғылды ақпараттан қорғауды мақсат етеді.
Мәселен, экстремистік және террористік ұйымдар жаһандық ақпараттық-коммуникациялық желілерді өз идеологиясын насихаттау, жақтастарын тарту,  қаржыландыру үшін белсенді пайдаланып отыр. Соның салдарынан Қазақстан жастары арасында радикалды идеялардың таралу қаупі күшейіп келеді. Интернет арқылы таратылатын деструктивті үгіт-насихаттың ықпалымен Қазақстан азаматтарының әртүрлі соғыс ошақтарындағы заңсыз әскери құрылымдарға қатысу деректері де кездеседі. Сонымен қатар террористік мақсатта мемлекеттің ақпараттық жүйелеріне компьютерлік шабуыл жасау қаупі де сақталып отыр.
Мұндай шабуылдар көршілес елдерде де бірнеше рет тіркелді. Яғни, ақпараттық жүйелерге рұқсатсыз араласу деректері де көбейді. Аталған қауіптер мемлекеттің ақпараттық инфрақұрылымына едәуір зиян келтіруі мүмкін. Соның салдарынан көптеген заңсыз әрекеттер де орын алады. Осы жағдайлардың алдын алу заңмен нақты реттелуі тиіс. Себебі, ақпараттық қауіпсіздік жүйесі дұрыс ұйымдастырылғанда ғана нәтиже береді. Оған мемлекеттік органдар, мемлекеттік емес ұйымдар және Қазақстан Республикасының азаматтары бірлесіп қатысуы қажет. Сонда ғана ақпараттық қауіптерге тиімді қарсы тұруға болады [76].
Елімізде Қазақстан Республикасының «Ұлттық қауіпсіздігі туралы» Заңы  қауіпсіздік саласындағы негізгі нормативтік құқықтық құжат деп айтуға болады. Ол Қазақстан Республикасының ұлттық қауіпсіздігін қамтамасыз ету саласындағы құқықтық қатынастарды реттейді. Адам мен азаматтың және қоғамның қауіпсіздігін қамтамасыз етудің мазмұны мен ұстанымдарын анықтайды. Сонымен қатар  осы заңда елдегі ұлттық қауіпсіздікті қамтамасыз етудің мақсаттары мен бағыттары анық көрсетілген. Ұлттық қауіпсіздік түрлерінің ішінде ақпараттық қауіпсіздік ерекше назар аудартады. Себебі, ақпараттық қауіпсіздік  елдің орнықты дамуы мен ақпараттық тәуелсіздігін қамтамасыз етеді. Яғни, отандық ақпараттық кеңістіктің, жеке тұлғалардың, қоғам мен мемлекеттің ақпарат саласындағы құқықтары мен мүдделерінің нақты және ықтимал қауіптерден қорғалу деңгейі қарастырылады. Мәселен, осы Заңның 6-бабында ақпаратты қасақана бұрмалау, дәйексіз ақпарат тарату арқылы қоғам мен жеке тұлғаның санасына ықпал ету ұлттық қауіпсіздікке қатер төндіретін фактор ретінде көрсетілген. Сондай-ақ, елдегі ұлттық қауіпсіздікті қамтамасыз ету заңның 4-тарауында нақтыланған. Яғни, қоғамдық, әскери, саяси, экономикалық, экологиялық қауіпсіздіктермен қатар ақпараттық қауіпсіздік те ұлттық тұрақтылықты дамытуда маңызды орын алатыны айтылған. Ол туралы 23-бапта жан-жақты жазылған [5,1].
Ақпараттық қауiпсiздiкке қатысты заңнамалық нормалар мемлекеттiк органдардың, ұйымдардың, лауазымды адамдардың орындауы бойынша төмендегі талаптарды негіздейді (2-сурет).
Жалпы, барлық ақпарат ұлттық қауіпсіздікті қамтамасыз ету аясында құқықтық қатынастарды реттейтін заңға сәйкес таратылуы тиіс. Ол туралы төмендегі суретте көрсетілген. Сондықтан медиакеңістікте ақпарат тарату үшін ақпараттық қауіпсіздікті ескеру маңызды. Бұл қоғамдық мүдде мен құқықтардың сақталуына кепілдік береді. Осы мақсатта Қазақстан медиакеңістігіндегі ақпараттық қауіпсіздік ақпараттың жекелеген мемлекеттік субъектілерге тәуелді болуына жол бермеуі қажет. Демократиялық режим талаптарына сәйкес азаматтық қоғам институттары сөз, ой бостандығына кепілдік беріп, заң аясында әрекет жасағанда ғана ақпараттық қауіпсіздік орындалады. Елдің ішкі және сыртқы қауіпсіздігін қамтамасыз ету үшін басқа мемлекеттердiң, ұйымдар мен жекелеген адамдардың тарапынан ақпараттық өктемдік пен оқшаулауды болдырмау қажет.

2-сурет.  Ақпараттық қауіпсіздікті қамтамасыз етудегі мемлекеттік органдардың, ұйымдар мен лауазымды тұлғалардың қызметін реттейтін құқықтық нормалар жиынтығы

Сонымен бірге мемлекеттік субъектілердің лауазымдық өкілеттіктерін асыра пайдалануы да заңға қайшы келеді. Сондықтан Қазақстан Республикасы Үкіметі және ұлттық қауіпсіздікті қамтамасыз ететін күштердің ақпараттық оқшаулануына жол берілмейді. Бұл талап заңмен бекітіліп, іс жүзінде қолданылып келеді. Отандық медиакеңістік төтенше жағдайларда ақпараттық қауіпсіздікті сақтап, халықты жалған ақпараттан қорғауы және байланыс желілерінің үздіксіз жұмысын қамтамасыз етуі тиіс. Бұл талаптар заңмен реттеледі.
ҚР Ұлттық қауіпсіздік туралы Заңы медиакеңістікте барлық ақпараттардың, оның ішінде мемлекеттік құпияларды құрайтын мәліметтердің және өзге де заңмен қорғалатын құпияның таралуына, жоғалуын анықтауға, алдын алуға және жолын кесуді басшылыққа алады. Мұның бәрі де ұлттық  медиакеңістіктің тазалығын қамтамасыз етеді.
Медиакеңістікте мемлекеттік билік ұсынған ақпараттың қоғамда қабылдануы да маңызды. Мемлекеттік шешімдер қабылдау кезінде жасырын ақпараттық ықпал ету тәсілдерін анықтау және бейтараптандыру ұлттық қауіпсіздікті қамтамасыз ететін заңмен реттелген қызметтердің біріне жатады
Мемлекет құпия ақпараттармен (мемлекеттік құпия, коммерциялық құпия және заңмен қорғалатын басқа да мәліметтер) жұмыс істейтін барлық ақпараттық жүйелерді, ресурстарды және байланыс желілерін тұрақты қорғауы тиіс. Сондықтан мұндай жүйелердің қауіпсіздігін қамтамасыз ету үшін нақты шешімдер қабылданып, қажетті жұмыстар атқарылады. 
Қазіргі уақытта ақпараттық қауіпсіздікті қамтамасыз ету әлемдік деңгейде күрделі, өзекті мәселеге айналған. Оны жаһандық сипатта көруге болады. Әр мемлекет өз ішкі заңдары арқылы қауіпсіздікті қамтамасыз етуге ұмтылады. Мысалы, Қазақстанда елдегі барлық маңызды цифрлық жүйелер (мемлекеттік электрондық ақпараттық ресурстар, ақпараттық жүйелер, ақпараттық-коммуникациялық инфрақұрылым) мен ақпараттарды қорғау үшін арнайы ақпараттық қауіпсіздік жүйесі құрылған. Бұл жүйені үнемі күшейтіп,  дамытып отырады.
Медиакеңістіктегі ақпараттық қауіпсіздікті сақтау мақсатында мына әрекеттер атқарылуы қажет:
1. Қазақстан Республикасының ақпараттық кеңiстiгiн қалыптастыру және оның үздiксiз жұмыс iстеуi.
2. Қазақстанның әлемдiк байланыс және ақпараттандыру жүйесiне кiруi жаһандану талаптары.
3. Қазақстан Республикасының ақпараттық ресурстарын, ақпараттық жүйелерін және байланыс инфрақұрылымын қорғауды қамтамасыз ету. Ақпараттық қауіпсіздік деңгейін арттыру үшін ұлттық мүддеге қайшы келетiн шешiмдер қабылдауға және iс-қимыл жасауға жол берiлмеуі заң арқылы реттеліп, елдегі медиакеңістік қауіпсіздігін қорғауға кепілдік береді.
Негізі ақпараттық кеңістіктегі барлық қатысушылар, яғни, мемлекет, бұқаралық ақпарат құралдары, ұйымдар мен азаматтар тең құқықта әрекет етуі тиіс. Сонда ғана олардың құқықтары мен мүдделері сақталады. Осындай жағдайда ғана медиакеңістіктің қауіпсіздігін қамтамасыз етуге болады. Сонымен қатар ҚР «Ұлттық қауіпсіздік туралы» Заңы қауіпсіздікті қамтамасыз ететін басты құжат ретінде мына қағидаттарды басшылыққа алады:
1. Қазақстан Республикасының аумағында мазмұны ұлттық қауiпсiздiкке нұқсан келтiретiн шетелдік бұқаралық ақпарат құралдарының баспа өнімдері мен өнімін таратуға тиым салу.
2. Қазақстандық медиакеңістікте мемлекеттік құпияларды және заңмен қорғалатын өзге де құпияны жария етуге тиым салу.
3. Қазақстанда шетел азаматтарына, шетелдік компанияларға және азаматтығы жоқ адамдарға бұқаралық ақпарат құралдарының (БАҚ) немесе осы салада жұмыс істейтін компаниялардың 20 пайыздан артық үлесіне ие болуға рұқсат бермейді. Яғни, олардың БАҚ-ты толық немесе басым түрде иеленуіне, басқаруына немесе бақылауда ұстауына мүмкіндік жоқ.
4. Қазақстан Республикасының аумағында шетелдiктердiң, азаматтығы жоқ тұлғалардың және шетелдiк заңды тұлғалардың магистральдық байланыс желілерін басқаруына немесе пайдалануына тиым салу.
5. Қазақстандық медиакеңістіктің қызметінде басқару орталығы Қазақстан Республикасынан тысқары жерлерде орналасқан байланыс желiлерiн оның аумағында құруға және пайдалануға тиым салу.
6. Қазақстанда қалааралық немесе халықаралық байланыс қызметін көрсететін компаниялардың (яғни, байланыс желілерін иеленетін немесе басқаратын ұйымдардың) 10%-дан астам үлесін ешкім өз бетінше немесе топ болып сатып ала алмайды. Мұндай сатып алу үшін міндетті түрде байланыс саласындағы уәкілетті орган мен ұлттық қауіпсіздік органдарының алдын ала келісімі қажет.
Қазақстанда қалааралық немесе халықаралық байланыс қызметін көрсететін, сондай-ақ, жерүсті байланыс желілеріне (кабельдік, талшықты-оптикалық, радиорелелік) ие компаниялардың 49%-дан астам үлесін шетелдіктерге беруге болмайды. Мемлекет толық рұқсат берген жағдайда одан үлкен үлесте пайдалануға болады. 
Егер жедел-іздестіру және қарсы барлау талаптарына сәйкес келмейтін байланыс желілерін пайдалануға және таратуға тыйым салу сияқты заңда көрсетілген талаптар қатаң сақталуы керек [6, 1]. Сонда ғана Қазақстан аумағында да, халықаралық деңгейде де ақпараттық қауіпсіздікті тиімді қамтамасыз етуге болады. Яғни, ол үшін заң талаптары толық орындалуы тиіс.
Зерттеудің осы тарауында ҚР «Масс-медиа туралы» Заңы негізгі қарастырылатын нормативтік құжат болып отыр. Оның мазмұны мен нормативтік базасы, азаматтық қоғамдағы рөлі, сөз, ой бостандығы кепілдігі, ең бастысы ақпараттық қауіпсіздікті қамтамасыз етудегі рөлі талданады. Себебі, еліміздегі ақпараттық кеңістік субъектілерінің қауіпсіздік мәселелері талдауды қажет ететін жаңа әрі өзекті сұраққа айналды.
ҚР Президенті Қ.-Ж. Тоқаев 2024 жылғы 19 маусымда елдегі медиа саласын реттейтін негізгі құжат ҚР «Масс-медиа туралы» Заңына қол қойды. Екі жылға жуық талқыланған заңның кейбір нормалары медиа заңгерлер мен журналистердің қатысуымен қаралды. Заң 2024 жылғы 19 тамызда,  жекелеген баптары 2025 жылғы 1 қаңтарда күшіне енді. Ал, осыған дейін қолданыста болған «Бұқаралық ақпарат құралдары туралы» және «Телерадио хабарларын тарату туралы» заңдардың күші жойылды. «Масс-медиа туралы» Заң осы екі заңның негізгі ережелері арқылы дайындалған. Жаңа заңның қабылдануы цифрландыру мен жаһандық ақпараттық технологиялардың қарқынды дамуына байланысты қабылданған маңызды құқықтық шешім болды. Тоғыз баптан тұратын бұл заң отандық медиакеңістікте ақпарат өндіру, тарату және оның қауіпсіздігін қамтамасыз ету мәселелерін реттейтін негізгі құқықтық құжатқа айналды. Заң негізгі және өтпелі ережелерді қамтиды. Сондай-ақ, бұқаралық ақпарат құралдарының қызметін ұйымдастыруға ерекше назар аударады. Мәселен, журналистің құқықтары мен міндеттері, мемлекеттік ақпараттық саясат, телерадио хабарларын таратуды ұйымдастыру және оның түрлері, БАҚ-тың азаматтар және ұйымдармен өзара қарым-қатынасының жалпы мәселелері жан-жақты қарастырылған [7,1].
Заңда «масс-медиа» ұғымы бұқаралық ақпарат құралдары мен интернет-ресурстардың жиынтығы ретінде анықталған. Сонымен қатар «масс-медиа мониторингі»  осы ақпарат көздерінде жарияланған материалдарды жүйелі түрде талдауды қамтиды. Яғни, ақпараттың заңнама талаптарына сәйкестігі бағаланып, қоғамның адамгершілік дамуына зиян келтіретін әрі жалпыадамзаттық, ұлттық, мәдени және отбасылық құндылықтарға қайшы келетін мазмұн анықталады. Мұндай мониторинг медиакеңістіктегі ақпараттық қауіпсіздікті қамтамасыз етудің құқықтық тетіктерінің бірі саналады.
Масс-медиа өнімі – бұқаралық ақпарат құралдары (теледидар, радио, газет, журнал) дайындап, тарататын кез келген ақпарат. Сонымен қатар интернет-ресурстарда (сайттар, әлеуметтік желілер, платформалар) жарияланған ақпарат та «масс-медиа өнімі» болып саналады. Осы барлық ақпараттық өнімнің қауіпсіздігі заңмен қорғалады.
 Масс-медиа өнiмiн тарату – мерзiмдi баспасөз басылымдарын сату, яғни, жазылу, жеткiзу, үлестiру болса, теле және радиобағдарламаларды, аудиовизуалды туындыны эфирге шығару, телекоммуникациялардың техникалық құралдарын пайдалану арқылы және телекоммуникация желілерінде теле-радиобағдарламаларды тұтынушыға дейін жеткізу. Сондай-ақ, ақпаратты интернет-басылымдарда немесе интернет-ресурстарда орналастыру қызметтерін асыру деп заңда көрсетілген. Осы қызметтердің қауіпсіздігі толық қамтамасыз етілсе, қоғамда бұқаралық ақпарат құралдарына және медиакеңістіктегі ақпаратқа деген сенім артады.
Масс-медиа қызметі медикеңістіктегі ақпараттық қауіпсіздікті қамтамасыз етуде негізгі мақсаттарды, қағидаттарды және міндеттерді жүзеге асырады. Ол сөз бен шығармашылық бостандығына, конституциялық құқықты қамтамасыз етуге кепілдік береді. Яғни, азаматтар заң аясында сөз және шығармашылық бостандықтарын пайдалана алатын болса, ақпараттардың қауіпсіздігі сақталса азаматтық қоғамға деген сенім артады. Бұл өз кезегінде қоғамда демократиялық режимнің дамуына, заңның дұрыс жұмыс істеуіне әсер етеді. Заң қоғамдағы азаматтардың сенімі мен бұқаралық ақпарат жүйесінің әділ әрі ашық жұмыс істеуі негізінде дамиды. Сондықтан заңның демократиялық қоғам талаптарына сай қабылдануы және оның тиімді орындалуы бұқаралық ақпарат құралдарының негізгі мақсаттары мен міндеттерін толық жүзеге асырады.
Жалпы, Қазақстан Республикасының «Масс-медиа туралы» Заңында масс-медиа қызметінің негізгі мақсаттары, қағидаттары мен міндеттері жазылған. Масс-медиа қызметін 3-суреттен көруге болады.  
Сонымен бірге 3-суретте заң адамның жеке басына қатысты қауіпсіздікті де негіздейтіні көрсетілген. Демек, жеке өмірге қол сұқпау, кәсіби және әдептік мінез-құлық нормаларын ұстану да ақпаратты тарату мен пайдаланудағы қауіпсіздікпен тікелей байланысты болады. Масс-медиа қызметінде объективті әрі нақты ақпаратты әзірлеу және тарату, жеке тұлғаның, қоғамның және мемлекеттің дамуына арналған сапалы отандық контентті қалыптастыру керек. Себебі, мұның бәрі де медиакеңістіктегі өзекті мәселелерді шешуге ықпал етеді.


3-сурет.  Масс-медиа қызметінің медикеңістіктегі ақпараттық қауіпсіздікті   
            қамтамасыз етудегі негізгі мақсаттары, қағидаттары және міндеттері

Жалпы, медиакеңістікті реттеу мен бақылауда басты рөлді мемлекет атқарады. Яғни, Қазақстан Республикасының «Масс-медиа туралы» Заңының сақталуын мемлекеттік бақылау, бұқаралық ақпарат құралдарын есепке қою, телерадио хабарларын тарату қызметін лицензиялау арқылы мемлекет жүзеге асырады.
Ақпараттық өнімнің қауіпсіздігін қамтамасыз ету, Қазақстан Республикасының ұлттық қауіпсіздігін сақтау, отандық медианың бәсекеге қабілеттілігін арттыру, жеке және заңды тұлғалардың конституциялық құқықтары мен заңды мүдделерін қорғау да заң аясында орындалады.
Ал, бұл заңның аймақтарда жүзеге асырылуы облыстар, республикалық маңызы бар қалалар, аудандар мен облыстық маңызы бар қалалар деңгейіндегі жергілікті атқарушы органдардың құзыретіне тікелей байланысты болады.
Ақпараттық қауіпсіздікті қамтамасыз ету жүйелі орындалмаса,  қоғамда түрлі қауіптер мен орны толмас өкінішті жағдайлар орын алуы мүмкін. Осыған байланысты «Масс-медиа туралы» Заңда балалар мен тұлғалардың өзін-өзі өлтіруге итермелейтін ақпараттарға қатысты нормалар қарастырылған.
«Масс-медиа туралы» Заңның 10-бабына сәйкес балаларға арналған және білім беру теле-радиобағдарламаларын тарату кезінде жас санаты белгісі қойылады. Бұл талап Қазақстан Республикасының балаларды денсаулығы мен дамуына зардабын тигізетін ақпараттан қорғау туралы заңнамасында белгіленген тәртіппен жүзеге асырылады. Жас санатының белгісі балалардың өз жасына сәйкес келмейтін ақпаратты көруіне шектеу қояды [7, 2]. Балалардың ақпараттық қауіпсіздігіне арналған арнайы норманың енгізілуі мемлекет бұл мәселеге ерекше мән беретінін және балаларға елдің болашағы ретінде қарайтынын көрсетеді.
Осы заңның 11-бабында өзіне қол жұмсауды насихаттайтын ақпарат туралы да қарастырылған. Яғни, өз өміріне қол жұмсауды насихаттайтын немесе оның тәсілдері туралы ақпаратты қамтитын, кез келген нысанда таратылатын не орналастырылатын материалдарды таратуға заңмен тыйым салынады [7, 3].
Аталған бапқа қатысты қоғамда қызу талқылаулар жүрді. Журналист, медиатренер Қ. Тәжіқұл «Журналистің суицидке шақыратын, итермелейтін қандай да бір ақпаратты мақалаға қосуына тыйым салынады. Суицид қалай жасалғаны туралы ақпаратты таратуға тыйым салынған. Сондай мақала жарияланатын болса, журналист те, редакция да жауапқа тартылады. Мұнда өзін-өзі өлтіруге бару тәсілдері туралы жазу журналистерге қиын тигелі тұр. Өйткені, заң өзіне-өзі қол жұмсау оқиғасының қалай болғаны туралы жариялауға мүлде тыйым салады» деген пікір білдірген [77]. Демек, өзіне қол жұмсауға қатысты ақпараттардың кез келген түрін тарату мен ақпараттық кеңістікте орналастыру заң бойынша қатаң қадағаланады.
Осы заңның 12-бабында теле-радиобағдарламаларды тарату кезінде мүмкіндігі шектеулі адамдардың құқықтарын қорғау да ескерілген. Мысалы, жаңалықтар сипатындағы кемінде бір телебағдарлама жергілікті уақытпен сағат он алтыдан жиырма екіге дейінгі кезеңде сурдоаудармамен немесе субтитрлер түріндегі аудармамен қамтамасыз етіледі. Бұл азаматтардың түрлі ерекшеліктеріне байланысты шектеулерді еңсеруге арналған деп айтуға  болады.
5-тарауда Бұқаралық ақпарат құралдарының азаматтармен және ұйымдармен өзара қарым-қатынасының жалпы мәселелері туралы көрсетілген. Мәселен, 34-бапта масс-медиада пайдаланушылар орналастыратын ақпаратты, оқырман хаттарын жариялау кезінде мәтінді мән-мазмұнын бұрмаламай қысқарту және редакциялауға болатыны жазылған. Яғни, пайдаланушылардың құқықтары қорғалуын қамтамасыз етеді. Заңға сәйкес БАҚ  редакциясын өздері қабылдамаған материалды жариялауға міндеттеу мүмкін емес.
Сонымен бірге жеке азаматтардың ақпараттарын қорғау мақсатында Қазақстан Республикасының заңдарында тыйым салынған мәліметтерді қамтитын, интернет-ресурста пайдаланушылар орналастыратын ақпаратты қоса алғанда, оқырман хаттарын бұқаралық ақпарат құралдарында жариялауға жол берілмейді.
Медиакеңістіктегі ақпараттық қауіпсіздік пен құқықтық реттеуге қатысты заңның 38-бабына енгізілген өзгерістер медиақауымдастық өкілдері қолдаған маңызды түзетулердің бірі болды. Бұл бапта ақпаратты теріске шығару немесе жауап беру құқығы қарастырылған. Оны «диффамация жөнінде шағымдану» деп те айтады. Яғни, азамат немесе заңды тұлға бұқаралық ақпарат құралында жарияланған, шындыққа сәйкес келмейтін әрі ар-намысы, қадір-қасиеті мен іскерлік беделіне нұқсан келтіретін ақпаратты теріске шығаруды талап етуге құқылы болады. Осы жаңа заңның талаптарына сәйкес ар-намыс, іскерлік беделді қорғау жөніндегі БАҚ материалдарына мақалалар мен сюжет авторларына шағымданудың мерзімі бір жыл деп белгіленген. Аталған бап қазіргі медиакеңістікте шындыққа жанаспайтын материалдар азаматтардың өміріне қауіпті және теріс әсер ететінін ескереді. Себебі, ақпараттық кеңістікте дәлелсіз, тексерілмеген материалдарды жазу, жала жабу сияқты бұрмалаушылықтар көп кездеседі. Субъектілер медиакеңістіктегі ақпараттың таратылу бостандығын жеке қабылдап, құқықтық шеңберінен шығып кететін тұстар да бар. Сондықтан ақпаратты таратуда қауіпсіздікті қамтамасыз ету үшін құқықтық сауаттың жоғары болғаны дұрыс. Осы мәселеге қатысты SDU университетінің ассистент профессоры «Мінбер» журналистерді қорғау орталығының жетекшісі Е. Кәпқызы «Дегенмен аталған материалға жауап беруді немесе жоққа шығаруды талап ету мерзімі бір жылдан көп болуы мүмкін. Өйткені, заңда шағым берудің мерзімі туралы ғана айтылған. Ал мұндай шиеленістерді сотқа дейін реттеу тәртібі өзгермеді. Яғни, БАҚ редакцияларынан жауап қайтаруға мүмкіндік беруді не жоққа шығаруды талап ету мерзімі бір ай» деген пікір айтқан [77, 1]. Демек, қазіргі кезде ақпараттық кеңістікте жаупкершілікті сезіну заңмен күшейтілді деген сөз.
Осы заңның 26-бабында бұқаралық ақпарат құралдары қызметкерлерінің кәсіби жауапкершілігімен қатар оның қызметі мен өміріне деген қауіпсіздік те жалпы қауіпсіздікті қамтамасыз етудің мазмұнын құрайтыны жазылған. Сондай-ақ, кәсіби этика мәселесі де қозғалады. Журналистің ақпарат таратудағы жауапкершілігі, кәсіби адалдығы, өзге тұлғалардың еңбегі мен көзқарасына құрметпен қарауы да ақпараттық қауіпсіздіктің ажырамас бөлігі болады. Бұл ерекшеліктерді бұқаралық ақпарат құралдары қызметіндегі маңызды кәсіби-этикалық талаптар қатарына жатқызу керек. Сонымен қатар қазіргі ақпараттық қоғамдағы өзекті және күрделі мәселелердің бірі таратылатын ақпараттың шынайылығы мен ақпаратты қабылдаушы тараптың құқықтарын сақтау, оны құқықтық нормалар аясында жеткізуді айту керек.  
«Масс-медиа туралы» заңға сәйкес журналист Қазақстан Республикасының заңнамасын басшылыққа алуы керек. Сондай-ақ, өзі еңбек ететін немесе өзге де шарттық байланысы бар бұқаралық ақпарат құралының қызметін заңға сай жүзеге асыруға міндетті. Журналист таратылатын ақпараттың анықтығын жеке және (немесе) заңды тұлғалар арқылы біледі. Қазақстан Республикасының заңнамасында тыйым салынбаған өзге де тәсілдермен тексеруге шаралар қабылдай алады. Сонымен бірге ақпарат ұсынған адамдардың авторлығын көрсету туралы олар жасаған өтініштерді ескеруі тиіс. Шындыққа сай келмейтiн ақпаратты таратпауға міндеттену де ақпараттың қауіпсіздігін қамтамасыз етеді. Жеке және заңды тұлғалардың пікірлері, жеке мәліметтерінің қорғалуы да ақпараттық қауіпсіздікпен тікелей байланысты болады. Ол үшін бұқаралық ақпарат құралдарында  олардың жеке басының, отбасылық  (дәрігерлік, банктік, коммерциялық т.б.) және заңмен қорғалатын өзге де құпия мәліметтерін таратуға келісім арқылы ғана рұқсат беріледі. Яғни, жеке және заңды тұлғалардың құқықтары мен заңды мүдделерiн құрметтеу керек. 
Мемлекеттік маңызы бар стратегиялық объектілерге кіру және объектішілік режимнің белгіленген талаптарын сақтау, кәсіби әдепті сақтау, мінез-құлық нормаларын сақтау да ақпарат таратуда ерекше рөлге ие болады.
Осы заңның 24-бабында шетелдік теле және радиоарналар эфир уақытының кемінде 10%-ын отандық бағдарламаларға бөліп, оларды тұрақты түрде жаңартып отыруы тиіс екенін жазған. Сонымен қатар көрсетілетін маңызды бағдарламалар мемлекеттік тілге аударылуы қажеттігін айтады. Ал, 25-бапта шетелдік теле немесе радиоарналар материалдарында мемлекет қауіпсіздігіне нұқсан келтіретін, зорлық-зомбылықты, экстремизмді, араздықты, әдепке қайшы немесе қоғамға зиянды әрекеттерді насихаттайтын, суицидті дәріптейтін мазмұн болса, мұндай БАҚ-ты есепке алуға жол берілмейтіні көрсетілген. Демек, қоғамға іріткі салатын, мемлекеттің дамуына, оның негізгі заңына (Конституциясы) және құндылықтарына нұқсан келтіретін қауіпті әрекеттерді насихаттайтын ақпаратты медиакеңістікте таратуға тыйым салынады.
Қазір балаларға қатысты кибербуллинг қоғамда ерекше алаңдаушылық туғызатын өзекті мәселелердің біріне айналды. Бұл мәселе «Масс-медиа туралы» Заңның 40-бабында арнайы қарастырылған. Масс-медиада балаға қатысты кибербуллинг фактілерін қарау мәселелері бойынша өтініштер заңмен реттеледі. Егер фактілер анықталса, азамат не баланың заңды өкілі құқыққа қайшы әрекеттер орын алған масс-медиа құралының атауын көрсетіп уәкілетті органға жазбаша өтініш жолдай алады. Заңда осы мәселенің көрсетілуі өте орынды. Себебі, қазіргі ақпараттық кеңістікте бақылаусыз таратылатын ақпараттар әртүрлі қауіп-қатердің бар екенін растайды. Заңда кибербуллингке масс-медиа құралдарын пайдалану арқылы балаға қатысты қорлау сипатындағы жүйелі әрекеттер деген анықтама берілген. Яғни, оның ішінде қудалау, қорқыту, белгілі бір әрекетті жасауға немесе одан бас тартуға мәжбүрлеу ретінде түсіндіріледі [7, 4]. Осы баптың енгізілуі балалардың ақпараттық кеңістіктегі қауіпсіздігін қамтамасыз етуге арналған маңызды құқықтық тетік болып отыр.  
Медиакеңістікте «Масс-медиа туралы» Заң талаптарының сақталмауы ақпараттық қауіпсіздікке қатер төндіретін бірқатар жағдайлардың туындауына себеп болады. Мұндай құқық бұзушылықтар үшін жауаптылық заңмен белгіленген. Ең алдымен Қазақстан Республикасының Қылмыстық Кодексіне сәйкес жауапкершілікке тартылады. Атап айтқанда, Кодекстің 3-тарауында «Адамның және азаматтың конституциялық және өзге де құқықтары мен бостандықтарына қарсы қылмыстық құқық бұзушылықтар» туралы жазылған. Осы тарауда 147-бап (Жеке өмiрге қолсұғылмаушылықты және Қазақстан Республикасының дербес деректер және оларды қорғау туралы заңнамасын бұзу) және 148-бап (Хат жазысу, телефонмен сөйлесу, пошта, телеграф хабарлары немесе өзге де хабарлар құпиясын заңсыз бұзу) аясында жауапкершілік қарастырылады [8, 1]. Бұл баптарда медиакеңістікте жеке тұлғалардың құқықтарына нұқсан келтіру жағдайлары нақты сипатталған. Сонымен қатар төмендегідей құқықтық шаралар белгіленген:
1. Азаматтың ар-намысы мен қадір-қасиетіне немесе ұйымның іскерлік беделіне нұқсан келтiретiн, шындыққа сай келмейтiн мәлiметтердi тарату, бұқаралық ақпарат құралдары арқылы сотқа ықпал жасау Қазақстан Республикасының заңдарында көзделген жауаптылыққа алып келеді.
2. Қазақстан Республикасының «Масс-медиа туралы» заңын бұзғаны үшін мемлекеттiк органдардың және өзге де ұйымдардың оған кiнәлi лауазымды адамдары, масс-медианың меншік иесi, бұқаралық ақпарат құралының таратушысы, бұқаралық ақпарат құралының бас редакторы, таратылған хабарлар мен материалдардың авторлары жасалған әрекеттерге құқықтық жауап береді.
3. Қазақстан Республикасының конституциялық құрылысын күштеп өзгертудi, оның тұтастығын бұзуды, мемлекет қауiпсiздiгiне нұқсан келтiрудi, соғысты, әлеуметтiк, нәсiлдiк, ұлттық, дiни, тектiк-топтық және рулық астамшылықты, есірткіні, психотроптық заттарды, сол тектес (аналогтар) және прекурсорларды, жарылғыш заттар мен жарғыш құрылғыларды, қатыгездікке, зорлық-зомбылыққа бас ұруды және порнографияны насихаттайтын немесе үгіттейтін хабарлар мен материалдарды тарату ақпараттық қауіпсіздікті бұзу болып саналады. Мұндай әрекеттер үшін Қазақстан Республикасының заңнамасында белгіленген жауаптылық көзделген.
Жоғарыдағы жауапкершілікті атқару барысында заң ақпараттық қауіпсіздікті қамтамасыз етеді. Демек, олардың жауапкершілігі жайлы ақпарат кейбір жағдайларда жауап берушілердің келісімінсіз жүзеге асырылмайды. Яғни, құқыққа қайшы әрекеттерден зардап шеккен 14 жасқа толған (кәмелетке толмаған) тұлға туралы ақпарат және құқық бұзушылық жасаған 16 жасқа толған (кәмелетке толмаған) тұлға туралы мәліметтер тек өздерінің және заңды өкілдерінің келісімімен ғана масс-медиада жариялануы мүмкін. Жоғарыда талданған Қазақстан Республикасының «Масс-медиа туралы» Заңы медиакеңістіктегі масс-медиа қызметін реттеу мен жүзеге асыруда ақпараттық қауіпсіздік саясатының басым бағыт ретінде қарастырылатынын көрсетеді. Осы тұста Қазақстанның тұтастығы мен тұрақты дамуын қамтамасыз ететін ҚР Конституциясы, ҚР «Ұлттық қауіпсіздік туралы» заңының аясында «Масс-медиа туралы» Заңның да ақпараттық қауіпсіздікті қамтамасыз етудегі маңызы ерекше екенін байқауға болады. 
Сонымен қатар медиакеңістікте ақпаратттық қауіпсіздікті қамтамасыз етуге жұмыс істейтін  нормативтік құжат ретінде 2023 жылғы 20 наурызда бекітілген Қазақстан Республикасының Ақпараттық доктринасын айтуға болады. Жаһандық жағдайдың ақпараттық салаға әсері, ақпараттық қауіпсіздікке қатысты туындап отырған қауіп-қатерлер мемлекет тарапынан ақпараттық саясатты жүзеге асырудың жаңа тетіктерін қайта қарастыру қажеттігін көрсетеді. Ақпараттық саланың қарқынды дамуы, технологиялардың күшеюі және цифрлық, ақпараттық-коммуникациялық құралдардың өзгеруі медиакеңістіктің күн сайын трансформациялануына алып келді. Геосаяси жағдай және халықаралық саяси оқиғалар сенімсіздікті күшейтіп ақпараттық қауіпсіздікке қауіп төндіріп тұр. Ақпараттың дәлелді немесе белгілі бір мүдделердің тарапынан манипуляциялық сипатта болуы, бопсалау мақсатында таратылуы күшейіп жатыр. Ақпараттың шамадан тыс көп болуынан халық оны сараптап, сұрыптай алмай жалған деректерге сеніп жүр. Соның салдарынан әртүрлі әлеуметтік-психологиялық қиындықтарға тап болып жатыр. Сол үшін азаматтар ақпараттық сауатын арттыру арқылы дұрыс ақпаратты таңдай алу мүмкіндігіне қол жеткізеді. Осы кезде сөз бостандығы мен пікір білдіру кепілдіктерін күшейту де өзекті болып отыр. Президент Қ.-Ж. Тоқаев Ақпараттық доктринаны бекіту туралы жиында Қазақстан Республикасының жаһандық ақпараттық экожүйенің толыққанды қатысушысы ретіндегі рөлін атап өткен еді. Ақпараттық доктрина елдің ақпараттық қауіпсіздігі мен идеологиялық егемендігін қамтамасыз ету, қазіргі заманғы үрдістер мен сын-қатерлерге жауап беретін, қоғамды топтастыруға және азаматтық бірегейлікті нығайтуға бағытталған ақпараттық саясатты құруды мақсат етеді. Қазақстан Республикасының ақпараттық кеңістігінің дамуын талдау сыртқы деструктивті ықпал мен жалған ақпаратқа қарсы жүйелі шаралар қабылдау қажеттігін көрсетеді. Мұндай ақпарат азаматтардың құндылықтарына және идеологиялық көзқарасына теріс әсер етеді. Ол ішкі саяси тұрақтылыққа да қатер төндіреді. Елдің ақпараттық қауіпсіздігі мен идеологиялық егемендігі тәуелсіз әрі бәсекеге қабілетті бұқаралық ақпарат құралдарының қызметімен тығыз байланысты. Мұндай бұқаралық ақпарат құралдары Қазақстанда, өңірде және әлемде болып жатқан оқиғаларға дербес көзқарас қалыптастырады [9, 1].
Сонымен қатар елдің осы саладағы ұлттық мүдделерін айқындайтын нақты ақпараттық-коммуникациялық басымдықтар мен құндылық бағдарларын әзірлеудің маңыздылығын көрсетті. Президент осы міндетті жүзеге асыруды тапсырды. Ақпараттық доктрина ақпараттық қауіпсіздік саласындағы мемлекеттік саясатты жүзеге асыратын стратегиялық құжат деп айтуға болады. 
Жалпы, Ақпараттық доктрина отандық ақпараттық саланы дамытуға, ақпараттың ашықтығы мен бәсекеге қабілеттілігін арттыруға арналған қағидаттар мен тетіктер жүйесін қамтиды. Халық мүддесіне сай мемлекет пен азаматтық қоғамның өзара үйлесімді идеялық-құндылық бағдарларын да анықтайды. Ақпараттық-коммуникациялық саладағы ақпараттық қауіпсіздікті қамтамасыз етуге, мемлекеттік саясатты қалыптастырудың медиалық процестің барлық субъектілерінің құқықтарын іске асыруға арналған.
Яғни, доктрина халықаралық тәжірибеде қалыптасқан қағидаларды негізге алады. Онда елдің, азаматтардың ақпараттық қауіпсіздігін қорғау қарастырылған. Ақпараттық сын-қатерлер мен тәуекелдерді уақтылы анықтап, оларға қарсы тиімді іс-қимыл жасау көзделген. Қысқасы, тәуелсіздік алған жылдардан бері медиакеңістік эволюциялық жолмен дамып келе жатыр. Осы даму жолында әртүрлі қиыншылықтарды өткеріп, ерекше қарқынмен трансформацияланды. Соңғы жылдары отандық медиакеңістіктің құрылымы өзгеріп, ақпараттық саладағы коммуникация мәдениеті жаңа деңгейге көтерілді. Дегенмен, ақпараттық қауіпсіздікті қамтамасыз етудегі бір олқылық ретінде доктрина «мемлекет – қоғам – азамат» жүйесіндегі коммуникативтік тетіктердің баяу дамуы ақпараттық ашықтық қағидатын толық іске асыруға кедергі келтіріп отырғанын көрсетеді. Мемлекеттік және қоғамдық институттардың байланыс қызметіндегі көзбояушылық көріністерді жоюды талап ету ұсынылып отыр.
Ақпараттық қауіпсіздікке төнетін қауіптердің бірі ретінде қазіргі медиакеңістікте манипуляциялық технологиялардың қолданылуы, арандатушылық, жала жабу және негізсіз ақпарат тарату сияқты контент түрлерін атауға болады. Яғни, азаматтардың ақпараттық қауіпсіздігін қамтамасыз етудің маңыздылығы күн санап артып келеді. 
Қазіргі уақытта жасанды интеллект пен нейрожелі технологияларының дамуына байланысты да медиакеңістікте жалған бейне және аудиоконтент тарату қаупі артып отыр. Жалған ақпараттың кеңінен таралуы және онымен күрес саясатының әлі де толыққанды қалыптаспауы ақпараттық қауіпсіздік саласындағы өзекті мәселелердің қатарын көбейтті. Қазақ тіліндегі контентті қорғаудың жеткіліксіздігі де қоғамдық сананы қалыптастыруға әсер ететін маңызды мәселе ретінде көрінеді.
Отандық ақпараттық ортада азаматтардың құндылықтарын өзгертіп, идеологиялық көзқарастарына теріс ықпал ететін жағдайлар көп кездеседі. Осыған байланысты ішкі саяси тұрақтылыққа қауіп төндіретін сыртқы деструктивті әсерлер мен жалған ақпараттан қорғау шаралары Қазақстан Республикасының ақпараттық кеңістігінде күн санап өзектілігін арттырып отыр. Бұл мәселелер өз кезегінде дұрыс шешім шығаруды да  талап етеді. Доктрина БАҚ-тың жекелеген түрлері бөлінісінде отандық медиасаланы дамытудың өзіндік ерекшеліктерін атап көрсеткен. Сондай-ақ, доктринада медиа құралдарының ақпараттық қатерлермен байланысы анықталған.  Сонымен қатар оларды болжау мен алдын алу жолдарына назар аудару қажеттілігі айтылған:
1. Еліміздегі аудиторияның 9%-дан астамы үшін баспа басылымдары әлі де негізгі ақпарат көзі болып отыр. Бірақ, қоғамда баспа басылымдарына деген қызығушылықтың ұдайы төмендеп бара жатқаны ғаламтордағы ақпаратқа тәуелділікті көрсетеді. Ақпараттық қауіпті әрекеттердің басым бөлігі виртуалды кеңістікте орын алады. Дәстүрлі ақпарат көздерінің рөлін арттыру мақсатында олардың контенттерін жаңарту ұсынылады. Сол арқылы ақпараттың негізділігін күшейтуге болады.
2. Интернет-ресурстарда мемлекеттік тілдегі сапалы отандық контент жасау мәселесі үнемі өзекті күйінде қалып отыр. Аймақтарда кәсіби мамандардың жетіспеушілігі салдарынан төтенше жағдайлар кезінде тұрғындарды жедел ақпараттандыру жеткілікті деңгейде орындалмайды. Бұл да өз кезегінде ақпараттық қауіпсіздікке қауіп төндіреді.
3. Қазір елімізде мобильді интернет қолжетімді болғандықтан әлеуметтік желілер халықтың, оның ішінде жастардың негізгі ақпарат көзіне айналды. 2021 жылы әлеуметтанушылар жасаған зерттеулер респонденттердің 45,2%-ы әлеуметтік медиадан ақпарат алуды таңдайтынын көрсетті. Демек, ақпараттың таратылуы мен реттелуінде интернет желілерін ескеру маңызды. Мысалы,  отандық зерттеушілер Ғ.М. Ақсейіт пен Г.Ш. Әшірбекова Scopus дерекқорында индекстелген журналда жарияланған ғылыми мақаласында «ұлттық медиажүйесі мемлекеттік телеарналарды («Хабар» т.б.), жекеменшік хабар таратушыларды («КТК», «НТК» т.б.) және әлеуметтік медиа секторын қамтитынын жазған [78]. Ұлттық статистика бюросының мәліметтері бойынша 2024 жылы халықтың 96,2%-ы интернет пайдаланады екен. Telegram және Instagram ең танымал платформалар болып отыр. Ал, X (Twitter) платформасын негізінен саяси белсенді пайдаланушылар қолданады. Мемлекет онлайн кеңістікті белгілі бір ресурстарды мерзімді түрде бұғаттау және жалған ақпарат таратуға қарсы заңнама арқылы реттейді. Мұндай жағдайлар қоғамдағы азаматтық белсенділік үшін маңызды ақпаратты бағалау дағдыларының маңыздылығын арттырады. Яғни, жаһандық мессенджерлер мен онлайн-платформалардың жедел дамуы медиаиндустрияның құрылымын түбегейлі өзгертті. Әлеуметтік желілердің жекелеген түрлерін саясиландыру да жалған ақпарат көздерінің күрт артуына себеп болып отыр.
Ақпаратты қысқа әрі көзтартарлық бейнелер арқылы қабылдау оның мазмұнын терең ұғынуға кедергі келтіріп, тұтынушыны ақпаратты үстірт қабылдауға итермелейді. Қоғамда сыни ойлау дағдысының төмендігі жалған ақпаратқа сенуге, соның салдарынан пікірдің манипуляциялануына әкелуі мүмкін. Сондықтан да дәстүрлі бұқаралық  ақпарат көздеріне сүйену арқылы ақпараттық қауіптердің алдын алуға болады. Қысқасы, Қазақстан Республикасының Ақпараттық доктринасы елдің ақпараттық қауіпсіздігі мен идеологиялық егемендігін қамтамасыз етуге арналған маңызды құжат екені анық. Ол заманауи үрдістер мен сын-қатерлерге жауап бере отырып, қоғамды біріктіруге және азаматтық бірегейлікті нығайту үшін ұлттық ақпараттық саясатты жүргізудің негізін қалайды. Негізгі ұстанымы ‒ сөз бостандығы. Сөз бостандығы мен пікір алуандығын қорғау қағидаты маңызды. Сол арқылы қоғамның бірлігі мен топтасуына қызмет етеді. 
Бұл ұстаным ақпаратқа қол жеткізудің заңға сәйкес мүмкіндігін қолдайды. Сонымен қатар ақпаратты еркін алу және тарату құқығынан туындайтын ақпараттық теңдікті насихаттайды:
1. Доктринаның негізгі міндеттерінің бірі ретінде ақпараттық кеңістіктің дамуына бағдар ұсынуын айтуға болады. Ақпараттық кеңістіктің үздіксіз дамуы мен сапалы өсуі, отандық медиа өнімдерінің бәсекеге қабілетті болуы, аудиторияның сұранысын арттыру елдің ақпараттық жүйесін дамыту үшін өте маңызды.
2. Ақпаратты трансляциялайтын медиалық процеске қатысушылар үшін сенім және құпиялылық мәселесі маңызды болады. Доктрина әр азаматтың жеке өміріне қол сұқпау жеке және отбасылық құпия, өзінің ар-намысы мен қадір-қасиетін қорғау құқығын қолдау арқылы олардың қауіпсіздігіне қызмет етеді.
3. Ұлттық ақпараттық кеңістікті дамыту және бәсекеге қабілетті отандық медиасаланы қалыптастыруда ақпараттық қауіпсіздікті қамтамасыз ету. Сыртқы сын-қатерлерге қарсы іс-қимыл мен олардың салдарын төмендету, медиакеңістікте орнықты дамудың базалық шартын құру қажет. Ақпараттық кеңістікті сыртқы қатерлерден  қорғаудың тиімді жүйесі қоғамда деструктивті, манипуляциялық және жалған контентке қарсы тұра алатын медиаиммунитет қалыптастыру қажеттілігі айқындалды. Жалпы, медиасауаттылық ұлттық ақпараттық қауіпсіздіктің құрамдас бөлігі ретінде бірнеше стратегиялық құжаттарда жанама түрде қарастырылған. Бірақ, мемлекет медиасауатты ақпараттық қауіпсіздік мәселелерінің  алдын алу құралы ретінде қарастыруы тиіс. Ақпараттық қауіпсіздікті тек заңдармен, техникалық шектеулермен немесе платформаларды реттеумен қамтамасыз ету жеткіліксіз болады. Ақпараттық қауіпсіздіктің қорғаны қоғамның медиасауатын жүйелі түрде арттыруды болар еді. Бұл бағытта құқықтық база жақсы қалыптасқан. Дегенмен халықтың барлық жас ерекшеліктерін қамтитын медиасауатты қалыптастырудың бірыңғай ұлттық стратегиясы немесе ұзақ мерзімді мемлекеттік бағдарламасы қажет екені анықталды. Осы зерттеуде тек теориялық ұсыныспен шектелмей, іске асыру механизмін де қамту мақсаты болды. Сондықтан алдағы уақытта Қазақстан Республикасында ақпараттық қауіпсіздікті қамтамасыз етудің алдын алу тетігі ретінде халықтың медиа және ақпараттық сауаттылығын дамытудың 2027–2035 жылдарға арналған бағдарламасын (2-кестеде жоба құрылымы) әзірлеу ұсынылады. Азаматтардың ақпараттық сауатының жоғары болуы ақпараттық қауіпсіздік деңгейін көтеруге тікелей ықпал етеді. Жоғарыдағы нормативтік құжаттарға жүргізілген талдаулардан кейін осындай тұжырым жасауға болады. Сонымен қатар осы жобаны әзірлеуге ғылыми негіз болатын шетелдік тәжірибе де  кесте арқылы көрсетілді (1-кесте). 
1-кесте. Бағдарлама жобасын әзірлеуге негіз болатын халықаралық тәжірибенің озық үлгілері

	Ел
	Қолданылған тәжірибе
	Қазақстан үшін бейімделген ұсыныс

	Финляндия
	Медиа және ақпараттық сауаттылық балабақшадан бастап білім беру жүйесіне енгізілген
	Медиасауаттылықты мектепке дейінгі тәрбиеден бастап кезең-кезеңімен енгізу

	Швеция
	Дезинформацияға қарсы ұлттық құрылым жұмыс істейді
	Ақпараттық қауіптерді мониторингтеу және үйлестіру тетіктерін жетілдіру

	Эстония
	Цифрлық және медиасауат мектеп бағдарламасына енгізілген
	Жалпы орта білім беру бағдарламасына медиасауаттылық пәнін немесе модульдерін енгізу

	Канада
	MediaSmarts ұлттық бағдарламасы жүзеге асырылады
	Халықтың барлық жас топтарына арналған ұлттық медиасауаттылық бағдарламасын әзірлеу

	Ұлыбритания
	Онлайн қауіпсіздік бойынша ұлттық стратегия іске асырылады
	Ақпараттық қауіпсіздік пен онлайн қауіпсіздік бойынша кешенді ағарту шараларын дамыту


Ескерту ‒  зерттеу нәтижелері негізінде құрастырылды.

 2-кесте. «Қазақстан Республикасында медиа және ақпараттық сауаттылықты дамытудың 2027–2035 жылдарға арналған бағдарламасы»  авторлық жоба паспорты

	Негізгі құрылымы
	Мазмұны

	Бағдарламаның атауы
	Қазақстан Республикасында медиа және ақпараттық сауаттылықты дамытудың 2027–2035 жылдарға арналған бағдарламасы

	Бағдарламаны әзірлеудің ғылыми негізі
	Бағдарлама диссертациялық зерттеу нәтижелеріне, ақпараттық қауіпсіздік саласындағы отандық және халықаралық ғылыми еңбектерге, UNESCO-ның медиа және ақпараттық сауаттылық тұжырымдамасына, Қазақстан Республикасының стратегиялық және нормативтік-құқықтық құжаттарына негізделіп әзірленеді.

	Негізгі мақсаты
	Қоғамның медиасауаттылығын жүйелі түрде дамыту арқылы ұлттық ақпараттық қауіпсіздікті нығайту

	Іске асыру мерзімі
	2027–2035 жылдар

	Жауапты орган
	ҚР Мәдениет және ақпарат министрлігі

	Бірлесіп орындаушылар
	ҚР Оқу-ағарту министрлігі, ҚР Ғылым және жоғары білім министрлігі, ҚР Цифрлық даму министрлігі, жергілікті атқарушы органдар, БАҚ, азаматтық қоғам ұйымдары

	Негізгі бағыттары
	Білім беру, қоғамның медиа және ақпараттық сауаттылығын арттыру, кәсіби даярлық, ғылыми зерттеулер мен мониторинг, ақпараттық саясат

	Күтілетін нәтиже
	Медиа және ақпараттық сауаттылықтың ұлттық жүйесі қалыптасады;  халықтың медиасауаттылық деңгейі артады; жалған ақпарат пен дезинформацияға қарсы қоғамдық орнықтылық күшейеді;  білім беру ұйымдарында медиасауаттылық жүйелі түрде жүргізіледі;  ақпараттық қауіпсіздік мәдениетін нығайтады.

	Бағалау индикаторлары
	Медиа және ақпараттық сауаттылықты енгізген білім беру ұйымдарының үлесі; даярланған педагогтер мен журналистер саны; халықтың медиасауаттылық деңгейі; өткізілген ағартушылық іс-шаралар саны; ғылыми зерттеулер мен мониторинг нәтижелері.


Ескерту ‒  Бағдарлама жобасының паспорты зерттеу нәтижелері негізінде әзірленді.

Ұсынылып отырған «Қазақстан Республикасында медиа және ақпараттық сауаттылықты дамытудың 2027–2035 жылдарға арналған бағдарламасы» авторлық жобасының паспорты бағдарламаның мақсаты, міндеттері, іске асыру тетіктері, күтілетін нәтижелері мен бағалау көрсеткіштерін жүйелі түрде қамтиды. Бағдарлама халықаралық тәжірибені, әсіресе, Финляндияның медиасауаттылық моделін негізге алады. Мәселен, бұл елде медиасауаттылық балабақшадан бастап білім беру жүйесіне кешенді енгізілген. Оқушылар әртүрлі пәндер арқылы жалған ақпаратты анықтау, статистиканы бұрмалау тәсілдерін ажырату, бейнелердің қолдан жасалуын тану және ақпараттың шынайылығын сыни тұрғыдан бағалау дағдыларын меңгереді.  Фин мұғалімдері балалардың жалған ақпаратты танып, оның манипуляциялық сипатын ажырата алуына ерекше көңіл бөледі. Авторлық жоба осы тәжірибені Қазақстанның құқықтық, әлеуметтік және ақпараттық кеңістігінің ерекшеліктеріне бейімдеуді көздейді. Бағдарламаны іске асыру арқылы халықтың медиа және ақпараттық сауаттылығын арттыруға, медиаиммунитет қалыптастыруға, ұлттық қауіпсіздікті нығайтуға болады.
1-бөлім бойынша қорытынды 
Осы бөлімде Қазақстандағы ақпараттық қауіпсіздікті тиімді қамтамасыз ету объективті, демократиялық қағидаттарға негізделген және жаһандық талаптарға сәйкес құқықтық нормаларға байланысты екені дәлелденді.  
Жалпы, мемлекеттік ақпараттық саясат ішкі және сыртқы ақпараттық кеңістікте ұлттық мүдделерді басшылыққа алады. Қазіргі ақпараттық ортада бәсекеге қабілетті әрі қауіпсіз ұлттық медиакеңістікті дамыту, жергілікті бұқаралық ақпарат құралдарын нығайту, қауіпсіздігін қамтамасыз ету негізгі басымдықтардың біріне айналды.  
Қазақстанды өңірлік ақпараттық хабқа айналдыру арқылы ақпараттық технологияны дамыту, аймақтық интеграцияның бірыңғай стратегиясын қалыптастыру негізінде ақпараттық сауатты күшейтуге болады. Осы мақсатта Қазақстан халықаралық ақпараттық компаниялармен тең құқылы және өзара тиімді қатынастарды нығайтуы керек. Отандық медиакеңістіктегі теріс пиғылды ақпараттармен, жалған нарративтермен күресу үшін мемлекет пен қоғам бірігіп жұмыс істеуі тиіс.
Ақпараттық қауіпсіздік тәуекелдерін басқарудың заманауи әдістерін енгізу арқылы сыртқы ақпараттық шабуылдарға, деструктивті идеологияның, үгіт-насихат пен жалған ақпараттың таралуына тойтарыс беруге болады. Сонымен бірге интернет-платформалар, әлеуметтік желілер, инфлюенсерлер және т.б. қызметінің ашықтығын қамтамасыз ететін заңнамалық шараларды күшейту керек. Сол арқылы ақпараттық саладағы тәуекелдерді азайтуға болады. Оған қоса қоғамның жаһандық сын-қатерлерге төтеп беру әлеуетін күшейтеді. 
Мемлекеттік ақпараттық қауіпсіздік саясатының заңнамалық базасын талдау нәтижесінде мынадай ұсыныстар жасалды:
· мемлекеттік ақпараттық қауіпсіздік саясатының заңнамалық базасын үнемі жетілдіріп отыру негізделді;
· қоғамдағы ақпараттық қауіпсіздік азаматтардың сауаттылығына тікелей байланысты. Ол үшін құқықтық ақпараттық сауатты жетілдіру қажет. Соған байланысты медиакеңістік арқылы құқықтық ақпараттандыру жұмыстарын күшейту қажеттілігі анықталды;
· құжаттық талдау нәтижелері Қазақстанда ақпараттық технологиялардың қарқынды дамуы жаһандық сын-қатерлер мен тәуекелдердің артуына ықпал еткенін көрсетті. Сондықтан еліміздің бәсекеге қабілеттілігін арттыру үшін ақпараттық сала мамандарын даярлау мен олардың кәсіби әлеуетін жүйелі түрде дамыту ұсынылады. Ақпараттық қауіпсіздікті қамтамасыз етуде құқықтық құжаттар жеткілікті екені байқалды. Енді қоғамда медиасауаттылықты арттыру арқылы ақпараттық қауіпсіздік мәселелерін азайтуға болады.  Сол үшін «Қазақстан Республикасында медиа және ақпараттық сауаттылықты дамытудың 2027–2035 жылдарға арналған  бағдарламасы»  авторлық жобасының паспорты әзірленді (2-кесте). Бағдарламаның мақсаты – халықтың медиа және ақпараттық сауаттылығын жүйелі дамыту арқылы қоғамның ақпараттық орнықтылығын қалыптастыру және Қазақстан Республикасының ақпараттық қауіпсіздігін нығайту. Бағдарлама халықтың медиасауаттылығын мектепке дейінгі білім беру мекемелерінен бастап  өмір бойы үздіксіз дамыту қағидатына негізделеді.












2 МЕДИАКЕҢІСТІКТЕГІ АҚПАРАТТЫҚ ҚАУІПТЕР ЖӘНЕ ОЛАРҒА ҚАРСЫ ІС-ҚИМЫЛ ТЕТІКТЕРІ

2.1 Масс-медиадағы киберқауіптер: деструктивті салдары мен қорғану жолдары
	Бұл тараушада медиакеңістіктегі киберқауіптердің түрлері мен деструктивті салдары талданады. Сонымен бірге киберқауіптердің алдын алу және масс-медианы қорғау жолдары қарастырылады. Диссертациялық жұмыстың міндеттеріне сәйкес мынадай зерттеу сұрақтары қойылды:
1. Қазіргі медиакеңістіктегі киберқауіптердің басым түрлері мен деструктивті салдары ақпараттың сапасына қалай әсер етеді?
2. Масс-медианы кибершабуылдардан қорғаудың ұлттық және халықаралық деңгейде қандай тиімді жолдары бар?
Медиакеңістіктегі ақпараттық қауіпсіздікті қамтамасыз ету үшін киберқауіптердің де алдын алу қажет. Қазір әлемдік медиа кибершабуылдан қорғанудың жолдарын қарастырып жатыр. Бұл бағытта киберқауіптерді алдын ала анықтап, оған тұрақты талдау жасайтын әлемге танымал орталықтар мен компаниялар бар.
Соңғы кездері ақпараттық қауіпсіздік теориясын зерттейтін ғалымдар да кибершабуылдың алдын алу, күресу жолдарына назар аударып жүр. Қоғамда мұндай тенденция қалыптасуының өзіндік себебі бар. Ең алдымен медиа демократиялық институт ретінде танылған. Сонымен қатар когнитивтік кеңістіктің қалыптасуына тікелей ықпал ететін стратегиялық инфрақұрылым болып отыр. Медианың мұндай ерекшеліктерін шетелдік ғалымдар М. Кастельс пен Е.П. Прохоровтың еңбектерінен кездестіруге болады. Бірақ, ғалым М. Кастельс өзінің «Ақпараттық дәуір: экономика, қоғам және мәдениет» еңбегінде медианың қоғамдық санаға әсерін «коммуникация билігі» деп қарастырған [30, р. 4-620]. Осы тұжырым туралы жазған «Коммуникация билігі» кітабында билік пен қауіпсіздікті ақпараттық ағындарды бақылау, желілерді бағдарламалау, стратегиялық байланыс нүктелерін қорғау немесе басып алу күресі ретінде түсіндіреді [79]. Автор ақпараттық қауіпсіздік және желілердің тұрақтылығын құрылымдық ерекшеліктеріне қарай көрсеткен. Ғалымның  желілер өміршеңдігі, стратегиялық тораптарға шабуылдың салдары, ақпараттық басымдық жайлы ойларын құптауға болады. Мысалы, әскери қауіпсіздіктің өзі технологиялық инновациялар мен ақпараттық желілерге тәуелді екені анық. Ғалым М. Кастельстің  «коммуникация билігі» туралы тұжырымдары ақпараттық қауіпсіздіктің мәнін толық ашпаса да, бүгінгі күннің сипатын айқын көрсетіп берді.
Медиа теорияларының негізін қалаған ғалым М. Маклюэннің тұжырымы бойынша ақпараттық қауіпсіздікке төнетін  негізгі қатер ақпараттың мазмұнында емес, медианың өзінде жатыр [80]. Яғни, қолданыстағы құралдардың әсерін толықтай түсіну, сезіну «Ғаламдық ауылдағы» ақпараттық қауіпсіздікті сақтаудың және технологиялық қауіптен қорғанудың жалғыз жолы болып отыр. Ғалым ақпараттық қоғамның қазіргі жағдайын алдын ала болжайды. Сол арқылы «ақпараттық қауіпсіздік тек техникалық қорғаныс емес, ең алдымен сананың оянуы мен технологиялық ортаны талдай білу қабілетіне негізделуі тиіс» деген қорытынды жасайды [80, р. 19.]. М. Маклюэн ұсынған «медиа – хабарлама» қағидасының жалған ақпаратпен күресте стратегиялық маңызы бар. Өйткені, бұл тәсіл назарды ақпараттың мазмұнынан (не айтылғанынан) оны жеткізу формасына (қалай және қайда таратылғанына) аударуды талап етеді. Осы арқылы жалған ақпарат қауіпсіздікке зиян келтірумен қатар қоғамдық пікірге де ықпал ететіні дәлелденген. 
Ақпараттық қауіпсіздік теорияларын талдау барысында ғалым Е.П. Прохоровтың «бұқаралық-ақпараттық қауіпсіздік» тұжырымы негізгі тірек ретінде алынды. Ғалым «Введение в теорию журналистики» еңбегінде қауіпсіздікті ең алдымен тұлғаның, қоғамның және мемлекеттің ұлттық мүдделерінің ақпараттық қорғалуын қамтамасыз етуді ұсынады [81]. Яғни, аудиторияны деструктивті, бұрмалаушы (деформациялаушы) ақпараттық әсерлерден қорғау ақпараттық қауіпсіздіктің негізгі шарты болса керек. Ғалым осы еңбегінде дезинформацияны, ақпаратты жасыруды немесе бұрмалауды, сананы манипуляциялауды ақпараттық қауіпсіздікке төнетін басты қауіптер қатарында атайды. Сонымен бірге зорлық-зомбылыққа, қатыгездікке үгіттейтін немесе рухани құндылықтарды құнсыздандыратын ақпарат та қауіп көзі екенін ескертеді. 
Ғалым когнитивтік кеңістік пен бұқаралық сананың құрылымына тоқталады. Ол журналистиканы адам санасында сыртқы әлемнің «ішкі моделін» қалыптастыратын маңызды фактор ретінде қарастырады. Зерттеуші бұқаралық сананы төрт құрамдас бөліктен тұратын жүйе ретінде сипаттайды. Оларға дүниетаным (әлемнің рационалды-түсінікті бейнесі), дүниені сезіну (әлемнің эмоционалды-бейнелік моделі), тарихи сана (тарихи үдерістер туралы түсінік) және қоғамдық пікір (қазіргі оқиғаларға берілетін қоғамдық баға) жатады. Осы құрамдас бөліктердің жиынтығы когнитивтік кеңістікті қалыптастырады [81, с. 8-14]. Жеке тұлғалар ақпаратты шынайы жағдайды дұрыс түсіну және маңызды шешім қабылдау үшін алады. Сондықтан адам санасындағы әлемнің тұтас бейнесі ақпараттың сапасы мен мазмұнына тікелей байланысты. Сондықтан да журналистика аудиторияның санасында әлемнің тұтас бейнесін жасауды көздейді. Яғни, қазіргі заманның өткенмен байланысын зерделеп, болашаққа меңзейтін бейнесін жасайды. Ғалым ақпараттық қауіпсіздіктің негізгі мақсаты қоғам мүшелерінің когнитивтік кеңістігін дұрыс және объективті ақпаратпен толықтыру деп түсіндіреді. Бұл жалған түсініктің қалыптасуына жол бермейді [81, с. 225]. 
Негізі медиакеңістіктегі ақпараттық қауіпсіздік мәселесінің өзектілігі жаһандану мен цифрландыру үдерістерінің қарқынды дамуынан ерекше жоғары деңгейде көрініп отыр. Қазір масс-медиа ақпарат таратушы арна болумен қатар мемлекеттің стратегиялық инфрақұрылымының маңызды бөлігіне айналды. Осы орайда кибершабуылдардың масс-медиаға жиі жасалуы ұлттық қауіпсіздікке тікелей қауіп төндіретін іс-әрекет ретінде танылды.
Академиялық дискурста «кибершабуыл» ұғымы бірнеше мағыналық өлшемде қарастырылған. Кибершабуыл жалпы түсінікте ақпараттық жүйелерге, желілерге немесе деректерге рұқсатсыз кіру, оларды бұзу не жою мақсатында жасалатын кез келген электрондық іс-әрекет ретінде қарастырылады.  Ал, нақты мағынада ол белгілі бір мақсатты көздейтін субъектілер жасайтын ұйымдасқан, жоспарлы, техникалық жоғары деңгейдегі шабуыл ретінде түсіндіріледі. Масс-медиаға жасалған кибершабуылдар осы екінші анықтамаға сай келеді.
АҚШ-тың «Уайли» онлайн кітапханасының (Wiley Online Library) сайтында медиа сектордағы киберқауіпсіздік тақырыбында 3593 ғылыми зерттеу жасалғаны жазылған. Бұл көрсеткіш күн сайын өзгеріп отырады [82]. 
Осы зерттеулерден де медиадағы киберқауіпсіздіктің өзектілігі көрінеді. Мәселен, ақпараттық жүйелер саласындағы мамандар киберқауіпсіздік әмбебап мәселеге айналғанын айтады. Мемлекеттік органдар азаматтардың жеке мәліметтерінен бастап, ұлттық қауіпсіздікке қатысты құпия ақпаратқа дейінгі кең әрі сезімтал деректерді басқарады. Әртүрлі көлемдегі және саладағы бизнес ұйымдары шағын стартаптардан бастап трансұлттық корпорацияларға дейін киберқауіпсіздік қатерлерімен күресуге мәжбүр болды. Қаржы секторы экономикалық маңыздылығы мен үлкен көлемдегі деректерге ие болуына байланысты жаһандық киберқылмыстың негізгі нысанына айналған. Ғалымдар бұл еңбекте медианың киберқауіптерге осал тұстарын талдайды. Сонымен бірге денсаулық, мемлекеттік басқару ұйымдары мен бизнес секторындағы өзекті мәселелерге де көңіл бөлген.
Киберқауіпсіздік бақылауларының мәнін түсінуде өзектілігі, нақтылығы, орындалу мүмкіндігі және өлшенетіндігі сияқты негізгі сипаттамаларды білу маңызды. Бұл бақылаулар кибершабуылдың алдын алуға, оларды анықтауға және жауап беруге тікелей ықпал етуі тиіс. Шетелдік ғалым Джейсон Эдварс киберқауіпсіздік саласында көптеген еңбектер жазған. Ғалым киберқауіпсіздік бақылаулары әдетте алдын алу, анықтау және түзету тәрізді үш негізгі санатқа бөлінетінін айтады. Зерттеуші киберқауіпсіздік бақылауын тестілеу және бағалау кешенді киберқауіпсіздік стратегиясының ажырамас бөлігі екенін осы еңбегінде жан-жақты түсіндірген [83]. 
Медиа инфрақұрылымына жасалатын кибершабуылдардың теориялық-концептуалдық негіздерін зерттеу үшін алдымен «масс-медиа» мен «медиакеңістік» ұғымдарының қазіргі коммуникациялық ортадағы семантикасын нақтылау маңызды. Осы орайда масс-медианы ауқымды аудиторияға ақпарат жеткізуді қамтамасыз ететін технологиялық жүйелер жиынтығы деп айтуға болады. Ал, медиакеңістікте ақпараттың өндірілуі, таратылуы, тұтынылуы жүзеге асатын семиотикалық, технологиялық және коммуникациялық ортасы ретінде аталады [84].
Ақпараттық қауіпсіздік теориясы тұрғысынан масс-медиаға жасалған кибершабуылдар үш негізгі бағыт бойынша жіктеледі. Біріншісі, техникалық бағытқа медиа инфрақұрылымының техникалық элементтеріне (серверлер, трансляциялық жүйелер, деректер базасы) жасалатын шабуылдар жатады. Екіншісі, мазмұндық бағыт медиалық контентті жасанды түрде өзгерту, дезинформация тарату, пропаганда жүргізуді қамтиды. Үшіншісі, әлеуметтік бағыт аудиторияның сеніміне нұқсан келтіру, медиаға деген қоғамдық сенімсіздікті күшейтуді білдіреді [85].
Тарихи дереккөздер масс-медиаға жасалған алғашқы жүйелі кибершабуылдар ХХ ғасырдың 90 жылдары интернеттің жаппай таралуымен тіркеле бастағанын жазады. Мұндай кибершабуылдардың жиі орын алуы 2000 жылдардың ортасынан бастап күрделене түскен. Бұл динамика медиа инфрақұрылымының цифрлануы, онлайн-медиа ықпалының өсуі, геосаяси шиеленістердің ақпараттық кеңістікке ауысуы сияқты үш факторға байланысты болған [86].
Қазіргі уақытта ақпараттық қауіпсіздік туралы зерттеулерде кибершабуылдарды талдау үшін «Кибер килл чейн» (Cyber Kill Chain) және MITRE ATT&CK матрицасы кеңінен қолданылады [87]. Бұл аналитикалық үлгілер шабуылдың барлық кезеңдерін барлаудан (reconnaissance) соңғы мақсатты орындауға (actions on objectives) дейін жүйелі картаға түсіреді. Масс-медиада бұл матрицаны бейімдеу арнайы зерттеуді қажет ететін маңызды әдіснамалық мәселе болып тұр [88].
Осы тұста масс-медиаға жасалған кибершабуылдарды зерттеудің әдіснамалық базасы ретінде бірнеше ғылыми тәсілді атап өтуге болады. Яғни, жүйелік талдау ‒ медиакеңістікті элементтері өзара байланысты күрделі жүйе ретінде қарастыру; институционалдық тәсіл – медиа институттарының кибершабуылдарға осалдығын олардың институционалдық сипаттарымен байланыстыру; кейс-стади әдісі – нақты оқиғаларды терең талдау арқылы жалпы заңдылықтарды анықтау. Аталған әдістердің синтезі масс-медиаға жасалатын кибершабуылдардың табиғатын жан-жақты ашуға бағыт береді.
Сонымен қатар кең жолақты 5G интернеттің келуімен бірге медиакеңістікте жалған ақпарат тарату, құпия деректердің жария болуы, БАҚ сайттарының бұғатталуы немесе ондағы деректердің ұрлануы жиі орын алып отыр. Негізінен кибершабуыл ақпараттық жүйелердің жұмысына зиян келтіру, ақпаратты заңсыз иелену, өзгерту немесе жою мақсатында жасалады. Мұндай әрекеттер ақпараттық жүйелердің қолжетімділігіне, тұтастығына, құпиялығына және деректердің тұпнұсқалығына нұқсан келтіруді көздейді [89]. 
Осы зерттеу барысында халықаралық рецензияланатын Scopus базасындағы ғылыми журналдарда медиаға жасалған кибершабуыл туралы 5368  дерек табылды [90]. Демек, бұл мәселе әлемнің түкпір-түкпіріндегі ғалымдарды алаңдатып отыр. 
Сонымен қатар кибершабуылдар негізгі бес түрге бөліп қарастырылады. Мәселен, желінің қолжетімсіздігі және DDos шабуылдары, деректерді бұрмалау, яғни, манипуляциялау үшін деректерді ұстап қалу, енгізу немесе жоюды батыста «ортадағы адам шабуылы» (Man-in-the-Middle) деп атайды. Сосын рұқсатсыз кіру, яғни, зиянды бағдарламаларды тарату арқылы жүйеге заңсыз кіру аталады. Кибершабуылдың келесі түріне құпия ақпаратты заңсыз иемдену мақсатында байланысты тыңдау, жеке деректерді ұрлау және желі арқылы тасымалданатын деректерді бақылау әрекеттері жатады. Соңғы түріне физикалық ресурстарды ұрлау жатады. Оған жалған базалық станцияларды орнату және аппараттық құралдарға зақым келтіру сияқты әрекеттер кіреді. Жалпы, медиакеңістіктегі кибершабуылдар көбінесе қоғамдық санаға әсер етуді көздейді. Соның салдарынан қоғамдық пікірден бөлек айтарлықтай экономикалық шығын да болуы мүмкін. Осы орайда Нидерландының Гаага қаласында орналасқан «Хант энд Хакетт» (Hunt&Hackett) компаниясының жыл сайын беретін есептерін айтуға болады. Компания зерттеулері бұқаралық ақпарат құралдары мен журналистер ең көп шабуылға ұшырайтынын көрсеткен [91]. Сондай-ақ, әлеуметтік желілер де кибершабуылға жиі ұшырайтыны байқалады. 
Сонымен қатар Біріккен Ұлттар Ұйымының Халықаралық есептеу орталығы (UNICC) 2023 жылы дайындаған есептер де бар [92]. Осы мәліметтермен бірге Жаңа Зеландияның Компьютерлік төтенше әрекет ету (NCSC) тобының 2023-2024 жылдары жасаған есептері салыстыра талданды [93]. Мысалы, Біріккен Ұлттар Ұйымының Халықаралық есептеу орталығының (UNICC) 2023 жылғы есебінде 2022 жылмен салыстырғанда қауіпті әрекеттер 70%-ға артқаны байқалады. Яғни, кибершабуылдардың 48%-ның мақсаты  ақпарат жинау, екінші орында қаржылық пайда табу болған. Бұл кибершабуылдың 42%-ын құрайды. Кибершабуылдардың 50%-дан астамы фишинг арқылы жүзеге асырылады. Яғни, «балық аулау» әдісі арқылы сілтеме жіберіп, сол арқылы шабуыл жасайды. Сонымен қатар зиянды бағдарламалар  78%, бұлттық шабуылдар қолдану 18%-ға жеткен. Кибершабуыл жасаушылардың 50-ден астамы белсенді топ, 30-дан астамы жаңадан пайда болған хакерлік топтар екенін анықтаған [94]. 
Жаңа Зеландияның Компьютерлік төтенше әрекет ету (NCSC) тобының 2023-2024 жылдарға жасалған ұлттық есебінде 7122 киберқауіпсіздік оқиғасы тіркелген. Медиа және телекоммуникация саласына жасалған кибершабуылдар 12%, жалпы шығынның көлемі 21,6 млн. долларға жеткен [95]. Бұл есептерде медиаға жасалған кибершабуылдармен қатар мемлекеттік басқару, денсаулық сақтау, телекоммуникация салаларына төнген қауіп-қатердің салдары мен қаржылық шығындары анық баяндалған. Сонымен бірге киберқауіптердің алдын алу мақсатында дер кезінде жойылған қауіптер туралы да ақпарат берілген. Зерттеу барысында  екі ұйымның есептері салыстырмалы түрде қарастырылды. Сосын медиа мен байланыс жүйесіне жасалған кибершабуылдардың салдары мен түрлері жіктелді. Ол ақпарат төмендегі 7-кесте арқылы ұсынылды.
Киберқауіпсіздік орталықтарының есептерін талдау нәтижесінде Жаңа Зеландияның Компьютерлік төтенше әрекет ету тобы (NCSC) деректері медиа секторының қаржылық бопсалау үшін осал екенін көрсетті. Ал, Біріккен Ұлттар Ұйымының Халықаралық есептеу орталығы (UNICC) деректері ақпараттық ресурстар геосаяси тыңшылық үшін нысана екенін көрсетеді. Екі ұйымның қорғаныс әлеуетін қарастырғанда пайдаланушылардың киберсауатын арттыру және жүйелерге үздіксіз мониторинг жасау қажеттігі байқалады.

              3-кесте.  NCSC және UNICC орталықтарының есептері 

	Салыстыру негізі
	Жаңа Зеландияның Компьютерлік төтенше әрекет ету тобы  (NCSC)
	Біріккен Ұлттар Ұйымының Халықаралық есептеу орталығы (UNICC)

	Нысанаға алыну үлесі
	Кибершабуылдың 12%-ы өте жоғары және алғашқы ондықтың қатарында  тұр
	48%-ы ақпарат жинау мақсатында жасалған. Бірақ, медиа жеке сектор ретінде көрсетілмеген.

	Қауіп түрі
	Бопсалаушы бағдарлама (Ransom ware) маңызды қызметті тоқтату арқылы ақша  талап ету
	Тыңшылық және ақпарат ұрлау. БҰҰ мандатына нұқсан келтіру және құпия деректерді иемдену

	Тәсіл немесе вектор
	Қашықтан басқару құралдарын- дағы осалдық пен әлсіз пароль
	50%-дан астамы фишинг және күрделі «man-on-the-side» шабуылдары

	Геосаяси әсер
	Есепте ішкі экономикалық тұрақ-тылыққа басымдық берілген
	Шабуылдар тікелей геосаяси дағдарыс аймақтарымен байланысты


Кесте ‒ зерттеу жұмысы бойынша жасалды.

Медиакеңістіктегі ақпараттық қауіпсіздік тақырыбы соңғы жылдары әлемнің IT саласындағы кәсіби мамандарды да алаңдатып отыр. Ақпараттық қауіпсіздік индустриясы туралы Ұлыбританиядан шығатын «Инфосекьюрити журналы» (Infosecurity Magazine) осы саладағы білім мен талдамалық материалдар жариялайды [96]. Журнал онлайн және баспа форматында да жарық көреді. Журналдан өзекті тақырыптар мен трендтерге арналған мақалаларды, терең талдау мен сала сарапшыларының бағандарынан тың деректерді кездестіруге болады. Ақпараттық қауіпсіздік жайлы тегін білім беру контентін ұсынатын журнал тұрақты вебинарлар, аналитикалық есептер, жетекші виртуалды конференциялар ұйымдастырады. Мұндағы барлық материалдар аккредитациялық органдар тарапынан мақұлданған. Британдық журналист Джеймс Кокердің (J. Coker) «Медиасалаға жасалған кибершабуылдар бас тақырыпқа айналуда» (Cyber-Attacks in the Media Industry Making Headlines)  деген сараптамалық мақаласында медиаиндустрияның кибершабуылдарға осалдығы, шабуыл типтері, деструктивті факторлары мен қорғаныш тетіктерін академиялық тұрғыдан жүйелі талдайды [97]. Джеймс Кокердің бұл мақаласы медиасаладағы кибершабуылдар феноменін жүйелі талдайтын сапалы еңбек болды. Мақалада BlueVoyant компаниясының (Dan Vasile), Akamai компаниясының (Tony Lauro) және PA Consulting компаниясы (Alex Newman) сарапшыларының пікірлері синтезделген. Сарапшылар медиаға жасалатын кибершабуылдар азаймай тұрғанын айтады. Олар үшін медиа ең осал нысана болып отыр [98]. 
Медиакеңістіктегі кибершабуылдар типологиясын аталмыш журналдағы жарияланымдар негізінде саяси бағыттағы кибершабуылдар (хактивизм және мемлекет тарапынан жасалатын операция), экономикалық бағыттағы шабуыл (ransomware және credential stuffing), IP-ұрлау мен алдын ала шығарылымды сыртқа шығару деп бөліп қарастыруға болады.
Алдымен медиаға жасалатын саяси мотивациялы шабуылдар Infosecurity Magazine журналындағы мақалада арнайы талданған. Медиаплатформалар хактивистер үшін бірінші нысана болып отыр. Себебі, медианың жұртшылыққа ақпаратты кең түрде тарату мүмкіндігі бар. 
2022 жылы 24 ақпанда Ресейдің Украинаға басып кіруінен кейін бірден украиналық топтар Ресей телеарналарын бұзып, Кремль позициясына қарсы хабарлар тарататын оқиғалар бірнеше рет болды. Саяси шабуылдардың стратегиялық мақсатын киберқауіпсіздік саласының халықаралық сарапшысы Дэн Василе «Жаңалықтар агенттіктері мен желілері саяси мотивациялы акторлардың жиі нысаны болады. Олар мазмұнды немесе оның таратылуын бұзуға немесе сенімді жоғалтуға тырысады» деп түсіндіреді [99].
Кибершабуылдардың жалған ақпарат  тарату, операцияны тоқтату, психологиялық соғыс жүргізу сияқты үш негізгі стратегиялық мақсаты бар. 2025 жылы мамырда жарияланған ақпарат бойынша соғыс басталғаннан кейінгі үш жыл ішінде Ресей хакерлері Украина медиа ұйымдарына 200-ден астам кибершабуыл жасаған. Кибершабуылдар телеарна, жаңалықтар агенттіктері және мемлекеттік медианы негізгі нысан ретінде таңдаған. Жалпы, кез келген кибершабуыл пропаганда, қоғамдық пікірді манипуляциялау, тәртіпсіздік пен дүрбелең орнатуды мақсат етеді.
Ал, 2024 жылы Украина медиасына жасалған кибершабуылдар санының едәуір өскені байқалады. 2023 жылы 19 медиа мен жеке журналист нысанаға алынса, 2024 жылы бұл сан 84-ке жеткен. Яғни, 342%-ға өскен. Кейбір жағдайларда кибершабуылдар «Народная Киберармия» сияқты ресейлік хакерлік топтардың Telegram-дағы хабарламаларынан кейін бірден басталған. Сосын Украина медиасының атауына ұқсас жалған сайттар жасап, сол арқылы Ресейдің жеңіп жатқанын насихаттау тәріздес мәліметтер берілген [99, 1]. Мұндай саяси сипаттағы кибершабуылдар екі елден басқа да бірнеше елге зардабын тигізуі әбден мүмкін. Сонымен қатар соңғы жылдары кибершабуылда дипфейк (deepfake) технологиясы кеңінен пайдаланылып жүр.
Қаржылық шабуылдар медиада «бопсалаушы бағдарлама» (ransomware) және «тіркелгі деректерін жаппай қолдану шабуылы» (credential stuffing) түрінде кездеседі. Ұлыбританияның The Guardian газеті де 2022 жылы желтоқсанда «бопсалаушы бағдарлама» (ransomware) шабуылына ұшырады. Бұл кибершабуыл кезінде операциялар бұзылып, қызметкерлердің жеке деректері ұрланды. Журналист, сарапшы Ньюман (Alex Newman) «кинондустриядағы шабуылдың салдары зияткерлік меншіктің ұрлануын, пираттықты және пайдаланушыға арналған контенттің бұрмалануын қамтуы мүмкін» деген пікір айтады [99, 2].
«Тіркелгі деректерін жаппай қолдану шабуылының» (Credential stuffing) медиа үшін ерекше деструктивті ықпалы болды. COVID-19 пандемия кезінде онлайн медиаға деген сұраныстың күрт өсуімен бір мезгілде медиаұйымдарға деген кибершабуылдың ұлғайғаны тіркелді. Киберқауіпсіздік сарапшысы Лауро 100 000-нан астам төлеуші тұтынушысы бар және әртүрлі стриминг платформаларында 1 миллионнан астам аккаунтқа қолжетімділікті заңсыз сатумен айналысатын шабуылдаушы анықталғанын айтады [98, 1]. Яғни, кездейсоқ жасалған шабуыл ұйымдасқан қаржылық шабуылға ұласқаны байқалады. 
Медиаға жасалған кибершабуылдың үшінші типі ретінде зияткерлік меншіктің (IP) ұрлануы мен жарық көрмеген контентті «сыртқа шығару» айтылған [100]. Мәселен, 2014 жылы «Джеймс Бонд: Spectre» фильмінің сценарийі алдын ала тарап кетті. Тіпті видеоның бастапқы кодтары мен дамыту кадрларының таралуы бұрын-соңды болмаған жағдай екен. Бұл шабуылдар қаржылық шығынға және ұжымдық беделге нұқсан келтірді.
Зерттеу барысында Infosecurity Magazine журналында жарық көрген медиаға жасалған кибершабуылдардың сипаты, салдары, экономикалық шығыны мен жаһандық деңгейдегі ықпалы төмендегі 3-кестеде жинақталды.

4-кесте. Infosecurity Magazine журналында жарық көрген медиаға жасалған кибершабуылдардың сипаты

	Жыл-дар
	Жаhандық шы ғын
	Медиа инциденттер (KonBriefing)
	Ірі медиа оқиға
	Дереккөз

	1
	2
	3
	4
	5

	2020
	$4,2 млрд
	Akamai: медиа credential stuffing өсімі
	COVID кезінде медиаға сұраныс пен шабуыл көбейді
	Cybersecurity Ventures. 2025 Cybersecurity Almanac: 100 Facts, Figures, Predictions And Statistics. URL: https://cybersecurityventures. com/cybersecurity-almanac-2025/

	2021
	$6,9 млрд
	Amedia (Норвегия) желт. – ransomware
	Жазылым, жарнама, баспа жүйесі тоқтады

 Ескерту ‒ Кесте зерттеудегі дереккөздер бойынша ақпаратты жинау арқылы құрастырылды.

Жалпы, масс-медиаға жасалатын кибершабуылдардың типологиясы зерттеушілер арасында біртұтас жүйеге түспегені байқалады. Бірақ, халықаралық тәжірибелерге сүйеніп, техникалық, мазмұндық және гибридтік шабуыл деп бөліп көрсетуге болады. Олар жеке-жеке өзіндік механизмге, мақсатқа және деструктивті ықпалға ие болады. АҚШ-тың қауіпсіздік және ақпаратты қорғау саласының тәжірибелі маманы, ғалым Брюс Шнайер (Bruce Schneier) кибершабуылдардың табиғатын терең зерттеген. Сонымен қатар медиаға қатысты ерекше категория «жариялылық үшін жасалатын шабуылдар» тобын бөліп қарастырады. Ғалым бұл шабуылдарды «нысанаға шабуылдау нәтижесінде баспасөзде жария болу» мотивімен сипаттайды. Ғалымның бұл тұжырымы медиа мен кибершабуылдың өзара байланысын көрсетеді. Бір сөзбен айтқанда, медиа бір мезгілде шабуылдың нысанасы, әрі оның жариялылық тетігіне айналады [100]. Автордың аталмыш еңбегінде медиаға және цифрлық жүйеге жасалатын шабуылдарды қылмыстық, жойқын, жария деп жіктеген. Мысалы, қылмыстық шабуылда қаржылық пайда табуға, редакция қызметкерлерінің жеке мәліметтерін жария етуді көздейді. Жойқын шабуылда редакцияның жұмысын тоқтату немесе инфрақұрылымына нұқсан келтірілуі мүмкін. Ал, жария шабуыл жасағанда БАҚ-тың беделіне нұқсан келтіру немесе оны пайдаланып хакерлік іс-қимыл жасау мәлім болады. Швейцарияда орналасқан «Кибербейбітшілік институты» (CyberPeace Institute) халықаралық ұйымы БАҚ-қа жасалатын щабуылдың 9 түрлі себебін анықтаған [101]. Оларға ақпарат ағынын бақылау, цензура, үкімет саясатына қарсы БАҚ-ты жауапкершілікке тарту, жалған ақпарат, коммерциялық бәсекелестік, саяси белсенділік, қаржылық бопсалау, тыңшылық және техникалық тексеру жүргізу жатады. Егер осы жіктеуді әрі қарай тереңдете қарастырса, сөз бостандығының шектеулеріне де талдау жасау қажет болады. Зерттеудің кибершабуылдарға қатысты екендігін ескере отырып, техникалық шабуылдың түрлеріне де тоқталу керек.
DDoS (Distributed Denial of Service) шабуылдары техникалық шабуылдардың ең кең тараған түрі екен. Бұл шабуыл кезінде мақсатты медиаресурстың серверіне жалған сұраулар жасалып, оны жұмыс істеу қабілетінен айырады. Сондай-ақ, тарихта аса ірі DDoS шабуылдарының бірі 2007 жылы Эстонияда жасалған [102]. Бұл кибершабуыл әлемдік геосаясат пен әскери стратегия тарихына үлкен бетбұрыс жасады. Ол кезде Парламент сайттары, министрліктер, банктер, жетекші ақпарат агенттіктері мен ақпараттық порталдары бірнеше күн бойы жұмыс істемей, тоқтап қалды. Мемлекеттік қызметтердің тоқтауы, цифрлық оқшаулаудың орын алуы елдің экономикалық және әлеуметтік тыныс-тіршілігіне едәуір нұқсан келтірді. Бұл оқиға НАТО-ның киберқорғаныс саясатын түбегейлі өзгертті. Бұған дейін киберқауіп техникалық мәселе ретінде қарастырылса, Эстония оқиғасынан кейін саяси және әскери мәселе деңгейіне көтерілді. 2008 жылы НАТО киберсоғысқа байланысты ресми саясатын қабылдады. Осыдан кейін Таллинде НАТО-ның  Киберқорғаныс орталығы құрылды [103]. 
Келесі маңызды техникалық шабуыл түрі ретінде «Адвансд Персистент Трет» (Advanced Persistent Threat (APT) аталып жүр. Ол ұзақ мерзімді, жоғары деңгейлі, жасырын шабуыл екен. Бұл APT шабуылдары кезінде хакерлер БАҚ желісіне кіріп, айлар бойы барлаушылық жүргізеді. Сосын деректерді ұрлайды немесе редакциялық мазмұнды бақылауға алады. 2014 жылы «Сони Пикчерс Энтертейнмент» (Sony Pictures Entertainment) компаниясына жасалған APT шабуылы медиа саласына қатысты ең айқын мысал болды. АҚШ-тың киберқауіпсіздік  фирмасы және Google-дің еншілес компаниясы дайындаған есепте медиаға шабуыл жасаушы топтардың әдіс-тәсілдері туралы жан-жақты жазылған [104].
Мазмұндық шабуылдар медиа контентін жасанды өзгерту немесе жалған ақпарат таратуды негізгі механизмі ретінде қолданды. Осы тұста дипфейк (deepfake) технологиясының рөлі ерекше алаңдатушылық туғызып отырғаны айтылуы тиіс. Қазір жасанды интеллект алгоритмдерінің дамуы нәтижесінде аудио және бейнематериалдарды шынайыға өте жақын етіп жасау мүмкіндігі артты. 2022 жылы Украина Президентінің атынан жасалған дипфейк (deepfake) бейнесі таралып, кейін оның жалған екені анықталды. Бұл мәселе Бостон университеті Құқық мектебінің ғалымдары жазған ғылыми мақалада талданыпты [105]. Зерттеу барысында медиаға жасалған кибершабуылдар типологиясына ерекше назар аударылды. Ал, дипфейк (deepfake) технологиясы жеке және терең талдауды қажет етеді.
Ақпараттық операциялар мазмұндық шабуылдардың ең күрделі түрі болып саналады. Олар жалған жаңалықтарды (fake news) жүйелі тарату, боттар мен тролльдер арқылы ақпараттық кеңістікті ластау, нақты медиа-субъектілердің беделін түсіруге арналған науқандар жүргізуді қамтиды. Оксфорд университетінің зерттеушілері 70-тен астам елде мемлекет тарапынан ұйымдастырылған ақпараттық операциялардың болғандығын анықтады. Бұл зерттеуге 50-ден астам ғалым қатысқан [106]. Оксфорд ғалымдары үгіт-насихаттың үш түріне, яғни, алгоритмдік басқару, саяси боттар, үлкен деректер және микротаргетингке анықтама берген. Ғалымдар ақпараттық операцияларды талдай келіп, медиа сауаттың төмендігі, платформалардың жауапкершілігі, ақпараттық қорғау тетіктері туралы бірнеше тұжырым жасайды. Солардың бірқатарына тоқталып өткен жөн. Мысалы, кейбір жағдайларда боттарды адамдардан ажырату мүмкін емес. Әлеуметтік желілерде боттар қоғамдық пікірге ерекше ықпал етеді. Ал, алгоритм адамдардың көзқарасын басқарады. Саяси боттар журналистер мен белсенділерге көп шабуыл жасайды. Мұндай әрекетті «харрасмент», яғни, «қудалау» деп атайды. Сонымен қатар үлкен деректер мен микротаргетинг арқылы қолданушылардың жеке деректерін талдайды. Сол арқылы олардың осал тұстарын анықтап, әр топқа манипуляциялық хабарлама жібереді. 
Оксфорд ғалымдарының зерттеуі ақпараттық операцияларды жүргізуде технологияның рөлі артып келе жатқанын дәлелдейді. Соған сәйкес «адам факторының» ықпалы азайып, «технологиялық фактордың» маңызы күшейіп келеді. Олар ақпараттық операцияларда дезинформация (әдейі таратылатын жалған ақпарат) мен мисинформацияның (қате ақпараттың бейсаналы түрде таралуы) қоғамдық сананы шатастыруға арналатынын айтқан. Осы тұста ғалымдар ақпараттық қауіпсіздік контексінде төзімсіздік тәсілін де қоғамды поляризациялау түрі деп атап көрсетеді. Мәселен, өшпенділік тілі, цифрлық қудалау секілді жағдай қоғамда іріткі салу үшін қолданылады. Зерттеушілер қауіпсіздікке төнетін басты қатерді астротурфинг (жасанды қолдау), дискурсты тұншықтыру (маңызды пікірді боттардың көмегімен елеусіз қалдыру) деп екіге бөледі [106, р. 245-248]. Ақпараттық қауіпсіздік тек хакерлерден қорғанумен ғана шектелмейді. Ол медиакеңістіктің тұтастығы мен қоғамдық сананы манипуляциядан қорғайды. Медиакеңістікте кездесетін келесі гибридтік шабуылдарды техникалық және мазмұндық шабуылдардың үйлесімі деп қарастыруға болады. Мысалы, гибридтік шабуылдың басты сценарийі медиаресурстың серверіне кіріп, мазмұнды өзгертіп, содан кейін жалған материалдарды осы ресурс атынан тарату арқылы орындалады. 
2013 жылы әлемдегі ең ірі халықаралық ақпарат агенттіктерінің бірі «Ассошиэйтед Престің» (Associated Press) Twitter-аккаунты бұзылып, жалған хабарлама жарияланған. Осыдан кейін АҚШ қор нарығындағы ең көне биржалық индекстердің бірі Доу Джонс  (Dow Jones индексі) 143 пунктке дейін құлдырады. Осы деректің өзі гибридтік шабуылдың нақты экономикалық салдарын айғақтады [107].
Кибершабуылдардың масс-медиаға тигізетін деструктивті салдарын бірнеше деңгейде қарастыру арқылы зерттеудің маңызын арттыруға болады. Мысалы, кибершабуылдың техникалық салдары өте жоғары болады. Ол кезде медианың жұмысы тоқтап, редакция қызметкерлерінің деректері ұрланып, материалдық шығын артады. Бұл қауіптің салдарын сандық тұрғыда есептеуге де болады. АҚШ-та кибершабуылдардан болатын жылдық экономикалық шығын орта есеппен 8,4 миллиард долларды құрайды. Мұндай шығынды АҚШ-тың киберқауіпсіздік және ақпаратты қорғау зерттеу орталығы «Понемон» институты (Ponemon Institute) есептеп, қауіп-қатердің алдын алу жолдарын қарастырады. Жыл сайын ақпараттық қауіпсіздік саласындағы жетекшілерге стратегиялық шешімдер қабылдауға бағыт-бағдар береді. Зерттеу нәтижесі бойынша дайындалатын есепте деректердің бұзылуына байланысты кауіпсіздік мамандары, топ-менеджерлермен сұқбат жүргізеді. Орталықтың 2024, 2025 жылғы есептерінде деректерді бұзудың орташа шығыны өскені байқалады. Мәселен, орташа шығын 2024 жылы 3,94 млн. АҚШ доллары болса [108], 2025 жылы 4,22 млн. АҚШ доллары болған [109]. Бір жылдың ішінде шамамен 7%-ға өскен. Медиа саласындағы шығындар орташа көрсеткіштен сәл ғана төмен болған. Сондай-ақ, кибершабуылдың 16%-ы жасанды интеллект технологияларымен байланысты. Оның ішінде дипфейк (deepfake) технологиясы  35% көрсеткішпен медиа саласы үшін қауіпті құралдардың біріне айналып отыр. Мұндай жаңа технологиялық қауіптер медиа секторының осалдығын көрсетеді. 
Одан кейін медиаға деген аудитория сенімінің нашарлауы, журналистиканың өзін-өзі цензуралауы (self-censorship), редакцияның дербестігі шектелуінен редакциялық тәуекелдің салдары пайда болады. Бұл салдарды сандық өлшеммен көрсету қиын. Бірақ, ол сапалық деңгейдегі ең ауыр зардап болып есептеледі. Нью-Йоркте журналистердің құқықтары мен қауіпсіздігін қорғаумен айналысатын халықаралық ұйым бар. Сол Журналистерді қорғау Комитетінің (CPJ-Committee to Protect Journalists) ресми сайтында жарық көрген мақалада тәуелсіз және шағын редакциялардың қорғансыздығы туралы айтылған. Сонымен қатар қорғаныс жүйелерін нығайтудың жолдары талданған. Мәселен, сайттарды DDoS-шабуылдардан қорғауға арналған тегін киберқауіпсіздік қызметін атқаратын Гугл Проджект Шилд (Google Project Shield) немесе сайттарды кибершабуылдардан қорғау, трафикті сүзгілеу және сервер жүктемесін азайту қызметтерін ұсынатын Клауд флэр (Gloudflare) компаниясы секілді қолжетімді қорғаныс жүйелерін қолдануды да жазған. Сосын екі факторлы аутентификацияны міндетті түрде енгізу арқылы технологиялық компаниялар мен үкімет киберқылмыскерлерге қарсы жауапкершілікті күшейтуді ұсынады [110]. 
Сонымен қатар бұрмаланған немесе жалған ақпараттың жаппай таралуы салдарынан қоғамда дүрбелең мен сенімсіздік ушығып, саяси шешімдер қате қабылдануы мүмкін. Осы кезде қоғамдық қауіп салдары пайда болады. Мұның зардабы азаматтардың ақпараттық иммунитеті әлсіреуінен көрінеді. Бұл деңгей мемлекеттің ұлттық қауіпсіздік жүйесіне тікелей әсер етеді. Сондықтан да ақпараттық қауіпсіздікке төнетін ең қауіпті қатер ретінде қоғамға және қоғамдық санаға ықпал ететін жағдайларды айтуға болады.
Жоғарыда медиакеңістіктегі кибершабуылдың түрлері мен олардың редакцияға, журналистерге, қоғамдық санаға тигізген салдарына қатысты ғылыми тұжырымдарға талдау жасалды. Әлемдік медиадағы бірнеше оқиғалар кесте түрінде ұсынылды. Жалпы, Қазақстан жаһандық кибершабуыл рейтингінде  жетінші, ал ТМД елдері арасында  екінші орында тұр  [111]. Қазақстанға бір жыл ішінде шетелдік хакерлер 223 миллионнан аса кибершабуыл жасаған. Елімізге жасалған кибершабуылдардың дені Украина, АҚШ, Польша, Ресей және Қытайдан тіркелген. Атап айтқанда, Украинаның инфрақұрылымын пайдалану арқылы шабуыл жасау шілдеде болған және барлық шабуылдар (95%) Zyxcel жабдықтарын пайдалану әрекеттерімен байланысты. Шетелдік хакерлер интернетке қол жеткізудің бірыңғай шлюзі клиенттерін қорғауда бар күшін салды. Елімізге сырттан кибершабуылдар жергілікті атқарушы (133,5 млн әрекет) және мемлекеттік органдарға (47,7 млн), сонымен қоса квазимемлекеттік сектор (27 млн), байланыс операторы (19,9 млн) және жеке компанияларға (2,9 млн) жасалған. Мемлекеттік секторға бағытталған шабуылдардың үлесі  62%-ды құрайды. Шабуылдардың көпшілігі Қазақстанның солтүстік өңірлерінде тіркелген. Атап айтқанда, СҚО, Ақмола облысы, Қостанай облысында болған [112]. Ал, 2022 жылы интернет қаскөйлері тұрғындар мен мемлекетке 110,8 млрд, ал 2023 жылы 140 млрд теңге зиян келтірген [111, 1]
Ақпарат ағыны толассыз ағылған заманда, ақпараттық технологияның дәурені жүріп тұр. Яғни, жаһандану феномені қоғамға, ақпараттық кеңістікке, қазақстандық медиа саласына да «билігін» жүргізіп отыр. Нәтижесінде жаңа медиа қоғамдық белсенділікке, халықтың өмір салтына және ғасырлар бойы қалыптасқан әдет-ғұрыптарға ықпал етіп, үлкен күшке айналды. Осы жерде Қазақстанның «киберқалқанының қауқары қандай?» деген заңды сұрақ туады. Халықаралық сарапшылар басылым беттерінде Қазақстанның киберқорғанысын жоғары бағалап отыр. Бірақ, Біріккен Ұлттар Ұйымының Халықаралық электр байланысы одағы (International Telecommunications Union) жасаған кибершабуылдарға дайындық индексінде Қазақстан Чили, Словакия және Ямайка елдерімен қатар 83-орында тұр. Бұл жерде Өзбекстан 93 орынға тұрақтаса, Қырғызстан тағы 4 позицияға төмен орналасқан. Негізі жалпы рейтинг бойынша, Қазақстан кибершабуыл жиі жасалатын 30 елдің қатарында екен. Ал, өндіріс нысандарына жасалатын шабуылдар бойынша алғашқы 10 мемлекеттің құрамына кіреді. Демек, еліміздің киберқорғанысы мықты немесе «лайықты тойтарыс бере алады» деп айтуға ерте сияқты [113] . 
Енді отандық медиадағы кибершабуылдарға ойысып, кейс-стади әдісі арқылы негізгі талдауларды көрсетуге болады. Бұл әдіс саяси, коммуникациялық және институционалдық контекстермен бірге зерттеуге көмектеседі. Америкалық ғалым, зерттеу әдіснамасы саласының маманы Роберт Кеннет Йиннің 2014 жылғы шыққан «Кейс-стадия зерттеулерінің дизайны мен әдістері» кітабына жасалған шолу мақалада кейс-стадия әдісінің сенімділігі мен басты ерекшеліктері айтылған. Сонымен қатар оның жоспарлау, жобалау, дайындалу, деректерді жинау, талдау және есеп беру сияқты негізгі алты кезеңін бөліп қарастырады. Оның қолданылу аясын да анықтайды. Яғни, қосымша және түсіндірмелі ақпарат беру, бағалау әдісі, екі деңгейлі бағалау құрылымының бөлігі ретінде қарастырады [114].
Сондықтан Қазақстан медиакеңістігіндегі кибершабуылдар мәселесін зерттеуде осы кейс-стади сенімді әдіс ретінде қолданылды. Дереккөздер базасы ретінде «Әділ сөз» халықаралық сөз бостандығын қорғау қорының апталық және әр кезеңдегі ақпараттық материалдарының мониторинг есептері пайдаланылды. Сонымен қатар Factcheck.kz платформасының талдамалық материалдары, «Правовой медиа-центр» қоғамдық қорының материалдары, Журналистерді қорғау комитетінің (CPJ) есептері, Freedom House  Freedom on the Net жылдық баяндамалары, Informburo.kz, «ҚазТАГ», BES.мedia, Kursiv.Media медиаресурстарының материалдары қолданылды. Google ақпараттық ресурсындағы іздеу жүйесінде «Қазақстан медиасына жасалған кибершабуылдар» деген сұранысқа 0,24 секундта 224 ақпарат жинақталды.
Мысалы, 2021 жылы 2 наурызда «Егемен Қазақстан» газетінің ресми сайтында «Қазақстанда кибершабуылдар күрт артқан» деген шолу материалы жарияланған. Осы жерде 2021 жылдың қаңтар айының өзінде елімізде 3 мыңнан астам кибершабуыл жасалғаны айтылады. Сондай-ақ, бұл 2020 жылдың дәл осы кезеңімен салыстырғанда 2,8 есе көп екені көрсетілген.
Сонымен қатар Ranking.kz тәуелсіз аналитикалық порталының дерегі бойынша қаңтар айында жасалған 3 мыңнан астам кибершабуылдардың 2,7 мыңы ботнеттерге тиесілі екен. Яғни, хакерлер қашықтан басқарылатын көптеген компьютерлерді бір уақытта «жұмылдырып», зиянды бағдарламалар жіберу арқылы шабуыл жасайды. Бір жыл ішінде ботнет фактісі үш есе өсіп шыға келген. Құрылғыны интернетсіз қалдырудың 176 дерегі тіркеліпті. Бұл да алдыңғы жылмен салыстырғанда 69 пайызға көп екен. Ал, фишинг, яғни, қазақстандықтардың жеке дерегін ұрлау бойынша 43 жағдай тіркелгені анықталған [115]. Бұл статистикадағы сандық көрсеткіштер отандық медиакеңістіктегі киберқысымның жүйелі түрде күшейіп отырғанына дәлел болады.
Осыдан кейін ұлттық ақпараттық кеңістіктегі кибершабуылдың салдарын бірнеше деңгейде қарастыруға болады. Яғни, кибершабуылдар техникалық инфрақұрылымдармен қатар азаматтардың конституциялық құқықтарын бұзады. Сосын кибершабуылдар мемлекеттік маңызды шешімдер немесе конституциялық реформалар талқыланатын кезеңдерде көп кездеседі. Бұл жағдайлар кибершабуылдың саяси сипатын күшейте түседі. 
Жинақталған деректерді сараптау нәтижесінде отандық медиаға ең көп кибершабуыл 2021-2026 жылдар аралығында жасалғаны анықталды. 2024 жылғы 2 ақпанда Халықаралық Журналистерді қорғау комитетінің ресми сайтында жарияланған мақала «Әділ сөз» ұйымының дерегіне сүйеніп жазылған.  Мақалада 2023 жылы Қазақстандағы БАҚ пен журналистерге қарсы 56 кибершабуыл оқиғасы орын алғаны айтылады. Бұл көрсеткіш  2022 жылғы 37 жағдаймен салыстырғанда айтарлықтай көп екен. Сондай-ақ, 36 кибершабуыл оқиғасы БАҚ-тың әлеуметтік желідегі прақшасы мен веб-сайттарға жасалған. Олардың ішіндегі 20 оқиға жекелеген журналистердің аккаунттарына байланысты болған [116]. 
Мысалы, 2022 жылғы Қаңтар оқиғасы кезінде бірқатар БАҚ бұрын-соңды болмаған техникалық шабуылдарға тап болды. Осы Қаңтар оқиғасында елдің медиакеңістігінде «ақпараттық вакуум» да орын алды. Яғни, осы оқиға туралы  алып-қашпа әңгіме көбейіп, сенімді ақпарат аз болды. Оған елдегі интернет пен мобильді байланыстың өшуі де әсер етті. Бұл жағдайдың қоғамдық санаға әсері келесі тараушада талданады. Отандық ғалымдар Н. Тернов, Р. Нұртазина және басқалар, Е. Кәпқызы, А. Сламғажы, Ғ. Абишевтің Қаңтар оқиғасы кезіндегі ақпарат тарату мен оның мазмұнына қатысты мақалалары халықаралық рецензияланатын ғылыми басылымдарда жарық көрген. Зерттеушілер әлеуметтік желілердегі, мемлекеттік және тәуелсіз БАҚ-тағы ақпарат беру нарративтеріне талдау жүргізген. Мәселен, ғалымдар Н. Тернов пен Р. Нұртазина «2022 жылғы қаңтардағы Қазақстанның Telegram арналарындағы әлеуметтік-саяси наразылықтар: күн тәртібіндегі мәселелерді бақылау» деген мақаласында Telegram арналары арқылы наразылық уақытында мемлекеттік және авторлық дереккөздердің аудиторияны ақпараттандыру тәсілдерін қарастырған [117].  
Отандық медиа зерттеушілері Е. Кәпқызы мен А. Сләмғажы фрейминг және күн тәртібі теорияларына сүйенген. Сол арқылы Қазақстандағы мемлекеттік және тәуелсіз медианың 2022 жылғы Қаңтар оқиғасына қатысты ақпаратты ұсыну тәсілдерін талдаған. Ғалымдар Qazaqstan ұлттық арнасы, «Егемен Қазақстан» газеті мен «Азаттық радиосы» сайты, «31 арна» материалдарын салыстырып, дағдарыс кезеңінде мемлекеттік медиа тәуелсіз медиаға қарағанда шамамен екі есе көп контент өндіргенін дәлелдеген. Бұл ресми нарративтердің басым болуына ықпал еткен. Мемлекеттік бұқаралық ақпарат құралдары наразылық білдірушілерді қоғамдық тәртіпке қауіп төндіруші ретінде сипаттаған. Ал, тәуелсіз медиа неғұрлым әртүрлі көзқарастарды ұсынып, мемлекеттік зорлық-зомбылық пен үкіметтің күш қолдануы сияқты мәселелерді көтергенін жазады [118]. 
Қаңтар оқиғасы кезінде орын алған тағы бір жағдай қырғыз елінің джаз музыканты Викрам Рузахунов туралы еді. Бұл ақпарат ресми БАҚ-та жарияланып, көп ұзамай бұрмаланғаны анықталған. Осы жағдайды Азия-Тынық мұхиты аймағындағы халықаралық өзекті мәселелерді зерттеп жүрген «Дипломат» (The Diplomat) журналы бірнеше рет талдады [119]. Жалпы, осы Қаңтар оқиғасы кезіндегі ақпараттық кеңістіктің жағдайы масс-медиаға жасалған мазмұндық шабуылдардың нақты мысалы ретінде терең зерттеуді қажет етеді. Сол уақытта интернет желісі тұтастай өшірілді. Бірнеше онлайн-медиаплатформалар кибершабуылдарға ұшырады. Әлеуметтік желілерде арандату мақсатында жалған ақпарат кеңінен таралды. Мұның бәрі Қазақстан медиакеңістігінің ақпараттық шабуылдарға қарсы тұру дайындығының осалдығын нақты деректермен дәлелдейді.
2026 жылғы 4 ақпанда «Әділ сөз» қоры «Қазақстандық БАҚ-қа жасалған кибершабуылдардың жаңа толқыны туралы» арнайы мәлімдеме жариялады. Мұнда Қазақстандағы бірқатар БАҚ сайттары (ҚазТАГ, «Уральская неделя», Central Asia Cronos және т.б.) кибершабуылға ұшырап, олардың жұмысы уақытша бұзылғаны айтылады. Соның салдарынан пайдаланушылар материалдарға қолжеткізе алмаған. Техникалық тұрғыда TLS (Transport Layer Security) қосылымында ақау тіркеліп, қауіпсіздік сертификаттарына қатысты мәселе байқалған. Осы жағдайлар тәуелсіз медианың ақпарат тарату еркіндігіне және қоғамның ақпарат алу құқығына қауіп төндіретінін «Әділ сөз» қоры жан-жақты тексерген. Мемлекеттік мекемелерге БАҚ-тың цифрлық қауіпсіздігін күшейтуді ақпараттық ресурстарын қорғауды, кибершабуылға қатысты ашық тексеру жүргізуді ұсынады [120]. 
Қазақстандық медиакеңістіктегі кибероқиғалар құрылымында DDoS (Distributed Denial of Service) шабуылдары жетекші орын алады. «Әділ сөз» сөз бостандығын қорғау халықаралық қорының мониторинг деректері 2023 жылы тіркелген 52 оқиғаның айтарлықтай бөлігі дәл осы DDoS-шабуылдармен байланысты болғанын көрсетеді [121]. Негізі DDoS-шабуылдардың кеңінен таралуына техникалық және стратегиялық себептер әсер етеді. Ботнет желілерін жалға алу құнының қолжетімділігі шабуылдарды ұйымдастыру үшін қаржылық жағынан тиімді болады. Сосын мұндай шабуылдар медиаресурстардың жұмысын толық немесе уақытша тоқтату арқылы ақпарат тарату үдерісін бұзады. Мұндай шабуылдарды нақты уақытпен сәйкес жүргізу де маңызды рөл атқарады. Мысалы, резонанстық материалдардың жариялануымен немесе өзекті қоғамдық-саяси оқиғалармен қатар келуі осыны білдіреді. Осы факторлардың жиынтығы DDoS-шабуылды қарапайым техникалық ақау емес, ақпараттық ағынды мақсатты түрде «тұншықтырудың» тиімді стратегиялық құралына айналдырады.
Сонымен қатар отандық медиакеңістікте тіркелген DDoS-шабуылдардың техникалық сипаттамасы мен ауқымы олардың негізгі үш деңгейде жүзеге асатынын көрсетеді. Желілік және транспорттық деңгейдегі (Layer 3/4) шабуылдар, оның ішінде UDP Flood, ICMP Flood және SYN Flood, желілік арнаның өткізу қабілеттілігін шекті деңгейге дейін толтыру арқылы ресурстың қолжетімділігін жояды. Мәселен, KazTAG ақпараттық агенттігі 2023 жылдың қарашасынан бастап осы деңгейдегі кибершабуылдардың нысанына айналды. Келесі қолданбалы деңгейдегі (Layer 7) шабуылдар екен. Соның ішінде HTTP GET/POST Flood, серверлік инфрақұрылымға штаттық сұраулар жүйесін имитациялау арқылы соққы береді. Бұл ретте қосымшалардың процессорлық қуаты мен жедел жадының ресурстары таусылып, жүйенің істен шығуына әкеледі. KazTAG техникалық командасы мұндай шабуылдардың тіркелгенін арнайы атап өтті [122].
Қазіргі уақыттағы ең күрделі әрі ауқымды инцидент ретінде Kursiv.Media-ға жасалған ұзақ мерзімді шабуылды бөліп қарастыру қажет. 2023 жылдың 6 желтоқсанынан 2024 жылдың 17 қаңтарына дейін, яғни, 42 күн ішінде сервер 3 миллиардтан астам сұрауды өңдеуге мәжбүр болды. Ал, тәуліктік сұраулар саны бастапқы 1 миллионнан 1 миллиардқа дейін күрт өскен [123]. Бұл көрсеткіш қазақстандық медиаға жасалған ең ауқымды және стратегиялық тұрғыда жүйелі тіркелген DDoS-шабуылдардың бірі екені даусыз еді.
Бұл техникалық талдау медиаресурстардың кибер-қорғаныс жүйелерінің жаңартылуын және сүзгіден өткізу механизмдерін тиімді енгізуді талап етеді. Тәуелсіз онлайн-медиалардың абсолюттік басым бөлігі DDoS-митигация қызметтерін пайдаланбайды. Cloudflare немесе Akamai сияқты коммерциялық митигация сервистері айлық бюджетті қажет етеді. Ол редакцияның экономикасына сәйкес келмейді. 
Фишинг – қазақстандық медиа саласындағы кибер-қауіптердің ең көп таралған екінші түрі. 2023 жылғы желтоқсандағы Kursiv.Media редакциясына жасалған шабуыл мұның айқын дәлелі болды. Медиаресурсқа қарсы DDoS-шабуылдарымен қатар, редакция қызметкерлерінің корпоративтік поштасына рұқсатсыз кіруге оқталған фишингтік хаттардың жаппай таратылуы тіркелген [124].
Бұл қауіптің ауқымы жекелеген аккаунттармен шектелмей, журналистік қауымдастықтың цифрлық ортасына түбегейлі әсер етеді. Мәселен, журналист Асхат Ниязовтың WhatsApp аккаунты бұзылғаннан кейін, оның отбасы мен жақын серіктестерінің байланыс құралдарына да шектеу қойылған [125]. Жоғарыдағы деректер фишингтік шабуылдардың қарапайым авторизация деректерін ұрлаудан гөрі, желілік коммуникацияны толықтай бақылауға алуға ұмтылған «желілік сипаттағы» қатер екенін байқатады. Демек, бір нысанаға жасалған шабуыл бүкіл байланыс тізбегіне қауіп төндіретін жүйелі сипатқа ие болады. Осы тұста 2025 жылы  Ұлыбританиядағы The Guardian медиасы Кембридж университетімен бірлесіп Secure Messaging жүйесін әзірлеп, іске қосқанын айтуға болады. Secure Messaging жүйесі журналистер мен ақпарат көздері арасында анонимді, қауіпсіз байланыс орнатуға болатынын көрсетті. 
Сонымен бүгінде медиакеңістіктегі фишингтік қатерлер «адами факторды» пайдалану арқылы желілік қауіпсіздікке кедергі келтіретін, алдын алуы күрделі деструктивті құралға айналып отыр. «Әділ сөз» халықаралық қорының мониторинг нәтижелері кибершабуылдардың жаңа, әрі қауіпті санаты ретінде «фейк аккаунттарды» пайдалану арқылы медиа-тұлғалардың беделіне нұқсан келтіретін әрекеттерді анықтап отыр [126]. Аталмыш тәсілдің мәні белгілі журналистердің атынан жалған профильдер құрып, арандатушылық сипаттағы контентті таратуында жатыр. Мұндай әрекеттер UlysMedia бас редакторы Самал Ибраеваға қарсы қолданылған ақпараттық шабуылдың сипатымен тікелей үндеседі. Осы мәселеге байланысты кейс-талдау төменде ұсынылды.
Жалпы, фейк аккаунт жасау дәстүрлі фишингтен шабуыл тәсілі арқылы ерекшеленеді. Бұл жағдайда шабуылдаушы нысананың жеке аккаунтына рұқсатсыз кірмей-ақ алдау әрекетін жүзеге асырады. Яғни, шабуылдаушы журналистің тікелей «цифрлық тұлғасын» (digital persona) имитациялап, жалған ақпарат арқылы оның қоғам алдындағы беделін түсіреді. Бұл шабуыл түрі «ақпараттық гигиена» мен «медиасауат» тұжырымдары киберқауіпсіздікпен тығыз байланысты екенін көрсетеді. Себебі, негізгі «осал тұс» жүйелік қауіпсіздік емес, аудиторияның медиаиммунитетінде болып тұр.
Жасырын киберқауіптің тағы бір түріне бот-шабуылдар жатады. Олар әлеуметтік желілердің техникалық ерекшеліктерін пайдаланады. Соның салдарынан медиа-аккаунттардың алгоритмдік беделі төмендейді. Мұндай операцияларда автоматтандырылған аккаунттар желісі редакцияның парақшасына жалған боттарды қосады. Сондай-ақ, жарияланған контенттің астына деструктивті пікірлер қалдырып, жаппай теріс реакция қалдырады. Соның салдарынан аккаунттың алгоритмдік рейтингі төмендейді. Осындай жағдайларды «Обожаю» жобасының Telegram-арнасына жасалған бот-шабуылдан айқын байқауға болады. Арнаны жасанды боттармен толтырып, YouTube платформасындағы контент астына мыңдаған қорқыту сипатындағы пікірлер жазылған [127]. Сондай-ақ, Қазақстандағы тендер және мемлекеттік сатып алу туралы зерттеулер жариялайтын тәуелсіз медиажоба ProTenge Instagram-парақшасының бұзылуы мен бот-шабуылдар қатар орын алды. Бұл жағдай кибероқиғалардың «гибридті сипатын» көрсетеді. Мұндай аралас шабуылдар техникалық жүйеге шабуыл жасауды ақпараттық-психологиялық ықпалмен ұштастырады. Бұл олардың әсерін күшейтеді. Расында, бот-шабуылдар тек техникалық кедергі жасаумен шектелмейді. Олар медиаұйымдардың цифрлық ортадағы қарым-қатынасын, аудиториямен байланысын және платформалардың алгоритмдік сенім рейтингін бұзуды көксейді. Бір сөзбен айтқанда, бұл әрекеттер мақсатты медиасоғыс құралы ретінде қарастырылуы тиіс.
Медиаұйымдардың кибершабуылға төзімділігін талдау кезінде бірінші деңгейдегі техникалық осалдықтарды жеке қарастыру да маңызды. Көптеген тәуелсіз медиаресурстардың серверлік инфрақұрылымы бюджеттік шектеулерге байланысты «ортақ хостинг» (shared hosting) негізінде ұйымдастырылады. Мұндай ортақ серверлер DDoS-шабуылдары үшін өте «ыңғайлы» нысана ретінде танылады. Себебі, бір желілік ортада орналасқан көптеген сайт бір мезгілдегі шабуылдан зардап шегіп, тұтас желінің жұмысын тоқтатады.
Одан кейін техникалық инфрақұрылымның осалдығын контентті басқару жүйелерінің (CMS, атап айтқанда WordPress, Joomla т.б.) жаңартылмауы да күшейте түседі. OWASP «Top 10» тізімінде жылдар бойы тұрақты орын алатын бұл қауіптердің алдын алуға мүмкіндік болғанымен, шағын редакциялардағы техникалық ресурстың жеткіліксіздігі оны жүзеге асыруға кедергі келтіреді. Осы тұста CDN (Content Delivery Network) технологиясының қолданылмауы медиаресурсқа жасалған DDoS-шабуылының әсерін күшейтіп, аудиторияның ақпаратқа қолжетімділігін толықтай бұғаттайтын негізгі факторға айналады. Демек, тәуелсіз медианың цифрлық қауіпсіздігі ең алдымен инфрақұрылымды тиімді ұйымдастыру мен цифрлық гигиенаны сақтауына байланысты болады.
Киберқауіпсіздік жүйесіндегі адами фактордың ықпалы екінші деңгейге жатады. АҚШ-та орналасқан «Ай-Би-Эм Секьюрити» (IBM Security) компаниясының деректеріне сәйкес, кибероқиғалардың 95 пайызы тікелей адам факторына байланысты орын алады екен. Бұл жағдайда журналистер өздерінің кәсіби қызметіне байланысты қауіп-қатерге ең бейім топтардың қатарына жатады. Олардың жұмыс процесі бірнеше платформаны (email, Telegram, WhatsApp, Instagram, Twitter) қатар қолдануды, ашық желілер арқылы деректер алмасуды және кәсіби мақсатта байланыс мәліметтерін (телефон нөмірі, жеке аккаунттар) көпшілікке жариялауды талап етеді. Аталған «кәсіби ашықтық» деңгейі мақсатты фишинг (spear-phishing) шабуылдарын жүзеге асыру үшін қажетті деректерді жинау барысындағы техникалық кедергілерді жояды. Мәселен, журналистер Назымгүл Кумыспаева мен Асхат Ниязовқа жасалған шабуылдарда олардың көпшілікке ашық Telegram, Instagram, WhatsApp нөмірлері тікелей нысана ретінде пайдаланылған [128].
Киберқауіпсіздік жүйесіндегі тәуелсіз медиаұйымдардың қаржылық әлеуетімен шектелетін «бюджеттік дефицит» үшінші деңгейге жатады. Тәуелсіз редакциялар үшін киберқорғанысқа бөлінетін қаражат іс жүзінде барынша төмен деңгейде қалады. Мысалы, Cloudflare Pro DDoS-митигация сервисінің айлық жарнасы 20 АҚШ долларын құрайды. Бұл сома сырт көзге қомақты көрінбесе де, шағын редакцияның бюджеттік жоспарлау кезінде жиі назардан тыс қалады.
Сонымен қатар арнайы киберқауіпсіздік маманын штатқа алу редакция қаражатына едәуір салмақ түсіреді. Айлық жалақысы 500-1000 АҚШ долларын құрайтын маманды жұмысқа алу кейбір жағдайда бас редактордың еңбекақысымен теңесуі мүмкін. Еңбек қызметіне байланысты жалақы мөлшері одан жоғары болуы да ықтимал. Осы экономикалық факторлар себебінен киберқауіпсіздік редакция үшін қолжетпес қызмет болып тұр. Соның салдарынан тәуелсіз медиаресурстар техникалық мүмкіндігі шектеулі болса да жұмыс істейді. Бұл олардың экономикалық тұрақтылығы мен ақпараттық қауіпсіздігі арасындағы тепе-теңдіктің әлсірегенін аңғартады.
Киберқауіпсіздік жүйесіндегі бұлттық технологиялардың әлеуетін толық пайдаланбау немесе оларды дұрыс баптамау мәселесі төртінші деңгейге жатады. Google Workspace немесе Microsoft 365 сынды бұлттық экожүйелерге көшу журналистік жұмысты оңтайландырып қана қоймай, корпоративтік поштаны автоматтандырылған фишинг-детекция жүйесімен қамтамасыз ететін маңызды қорғаныс құралына айналады. Бірақ, қазақстандық тәуелсіз медиалардың біраз бөлігі әлі күнге дейін жеке хостингтегі пошта серверлерін қолданады. Бұл таңдау автоматтандырылған қорғаныс тетіктерін қолдануды шектейді. Оның салдары Kursiv.Media-ға жасалған фишингтік шабуылдардан байқалды. Редакциялар бұлттық қызметтерге көшкен жағдайдың өзінде, қауіпсіздік конфигурацияларының деңгейі төмен. Екі факторлы аутентификацияны (2FA) енгізу, IP-мекенжайлар бойынша кіруді шектеу немесе күдікті белсенділік жайлы ескерту (alert) жүйелерін іске қосу сияқты маңызды техникалық шаралар іс жүзінде толық орындалмайды. Бұл олқылықтар «бұлттық инфрақұрылымның өзі қауіпсіз» деген қате түсініктен туындайды. Шын мәнінде, қауіпсіздік қызметтерін дұрыс баптау (configuration) медиаұйымдардың фишингтік шабуылдарға қарсы тұру қабілетін көрсететін шешуші фактор ретінде қарастырылуы қажет.
Киберқауіпсіздік жүйесіндегі инциденттерге ден қою (Incident Response-IR) мәдениетінің қалыптаспауы немесе оның жетілмегендігі бесінші деңгейге жатады. Отандық медиа тәжірибесінде кибершабуыл орын алғаннан кейінгі әрекеттер көбінесе «дағдарыстық импровизация» сипатына ие болып жүр. Мәселен, Kursiv.Media-ға жасалған шабуылдан кейін редакцияның «заңгерлер шағым дайындауда» деп мәлімдеуі асығыс шешімді аңғартады. Мұндай құжаттық немесе стратегиялық дайындық шабуыл басталғанға дейін атқарылуы тиіс еді.
Осы тұста Қазақстанның тәуелсіз жаңа медиаларының бірі, зерттеу журналистикасының белсенді субъектісі ретінде мемлекеттік шешімдер мен қоғамдық-саяси үдерістерді бағалайтын медиаресурс Orda.kz туралы айтуға болады. Бас редакторы Гүлнар Бажкенова жүргізген редакциялық саясат оны отандық тәуелсіз медианың «символы» дәрежесіне жеткізді. Редакцияның еркін ұстанымы Orda.kz-ті кибершабуылдардың нысанасына айналдырды. Себебі, ақпараттық сайт 2020-2024 жылдар аралығында бірнеше рет DDoS-шабуылдарға ұшырады. Шабуылдардың хронологиялық динамикасы редакция жариялаған резонансты зерттеу материалдарымен тікелей байланыста байқалады.
Orda.kz-ге жасалған шабуылдар техникалық тұрғыдан «ҚазТАГ» агенттігінің тәжірибесімен ұқсас сипатта өрбіді. «ҚазТАГ» редакциясының мәліметі бойынша оларға жасалған DDoS-шабуыл Layer 7 деңгейінде жүргізілді [128, 1]. Orda.kz-ке қатысты да осыған ұқсас техникалық вектор қолданылған деп пайымдауға негіз бар (4-кесте).

5-кесте.  Orda.kz  ақпараттық сайтына жасалған кибершабуылдардың кейс-талдау нәтижелері 

	Матрица параметрі
	Мазмұны мен дереккөзі

	Оқиға
	2020-2025 жылдар аралығында бірнеше рет қайталанған DDoS-шабуылдар. 2025 жылы желтоқсанда бас редактордың үйқамаққа алынуы. Шабуылдар мен заңды қуғын-сүргін кешенді нысан ретінде жүргізілді.

	Техникалық сипаттама
	Layer 7 DDoS: HTTP Flood арқылы серверге штаттық сұраулармен шамадан тыс жүктеу шабуылы. Аналогтық векторлар бір кезеңде «ҚазТАГ, Kursiv.Media, ProTenge ресурстарына да жасалды (KazTAG, 2024.01.13).

	Стратегия-лық мақсат
	Зерттеу материалдарының жариялануын уақытша тоқтату; редакция аудиториясын азайтуды көксеу; «қос қысым» стратегиясын іске асыру.

	Психология-лық мақсат
	Редакция ұжымында өзін-өзі цензуралау құбылысын күшейту; 
аудитория санасында «ресурс тұрақсыз» деген түсінікті қалыптастыру; дереккөздердің редакциямен байланысын әлсірету немесе үзу.

	Тікелей салдар
	Сайттың жұмысы тоқтайды. Аудиторияға ақпарат жетпей қалады. Редакцияның техникалық шешімдерге шыққан қосымша шығыны.

	Институцио-
налдық салдар
	Халықаралық журналистерді қорғау ұйымдарының үндеуіне қарамастан мемлекет тарапынан кибершабуылдарды зерттемеу; бас редакторға үйқамақ түрінде шектеу шарасының қолданылуы медиаға деген жан-жақты қысым деңгейінің көрінісі болды.

	Ескерту – Кесте зерттеу жұмысы негізінде құрастырылды [129]



Orda.kz кейсінің медиакеңістіктегі ғылыми маңызы оның «қос қысым» моделінің нақты деректер негізінде көрінуімен ерекшеленеді. Бұл модель бойынша медиаға жасалатын кибершабуылдар құқықтық қысым тетіктерімен, соның ішінде Қазақстан Республикасы Қылмыстық кодексінің 274-бабында қарастырылған «көрінеу жалған ақпарат тарату» айыбымен қатар жүзеге асырылады. Техникалық шабуыл медиаресурстың жұмысын уақытша тоқтатса, құқықтық қысым редакторды жеке тұлғалық жауапкершілікке тартады. Осы Orda.kz оқиғасы кибершабуылдарға тосқауыл қоятын мемлекеттік тетіктердің жеткіліксіздігін көрсетті. «ҚазТАГ» редакциясы өз мәлімдемесінде Президент Әкімшілігіне, Бас прокуратураға, ІІМ, ҰҚК, Мәдениет және ақпарат министрлігіне ресми үндеу жолдады [130].
Сонымен қатар Қазақстан медиакеңістігіндегі аймақтық тәуелсіз медианың негізгі үлгісі ретінде UlysMedia ақпарат алаңы аталып жүр (5-кесте). Бірақ, осы кейстің ғылыми бірегейлігі техникалық шабуылмен қатар, журналист-әйелге жасалатын цифрлық зорлық-зомбылық белгілерінің де көрінісі байқалуында сияқты. Factcheck.kz-тің 2025 жылғы 10 қыркүйектегі материалында UlysMedia-ның бас редакторы Самал Ибраева Kizdar.Net сайтында пайда болған жалған аккаунттар шабуылының нысанасына айналды. Аноним тұлғалар журналисттің фотографиясын, атын және телефон нөмірін жариялаған [131].

6-кесте.  UlysMedia бойынша кейс-талдау нәтижелері

	Матрица параметрі
	Мазмұны мен дереккөзі

	Оқиға
	Бас редактор Самал Ибраеваның аты-жөні, суреті мен телефон нөмірін пайдаланып жалған аккаунт жасалды

	Техникалық сипаттама
	Бұл жағдайда әлеуметтік манипуляция (social engineering) + жалған контент жасау (fake profile) тактикасы қолданылды. Жалған аккаунтты кең аудиторияға тарату үшін оны жария платформада орналастыру.

	Стратегиялық мақсат
	Қоғам алдында бас редактордың беделін түсіруге, медиа ұйымның имиджіне нұқсан келтіруге және журналистің редакциялық қызметін толық атқаруына кедергі келтіру.

	Психологиялық мақсат
	Журналистің кәсіби қызметтен шегінуіне психологиялық қысым жасау, аудиторияда медиаресурсқа деген сенімсіздік қалыптастыру, басқа журналист әйелдерге ескерту сипатындағы психологиялық сигнал жіберу.

	Тікелей салдар
	Журналистің жеке беделіне нұқсан келу, редакция аудиториясының азаю қаупінің артуы, психологиялық қысымның жоғары болуы байқалды.

	Жүйелік салдар
	Лондонда орналасқан «Журналистер үшін әділет» қорының (JFJ - Justice for Journalists Foundation) мәліметі бойынша 2024 жылы Қазақстанда медиа қызметкерлеріне жасалған 347 шабуыл тіркелген. UlysMedia кейсі осы статистиканың бір бөлігін құрайды

	Ескерту – Кесте зерттеу жұмысы негізінде құрастырылды [131, 1]



Одан кейін отандық медиакеңістікте көп кибершабуылға ұшырайтын «Азаттық» радиосының сайты бар. «Азаттыққа» жасалатын кибершабуылдар техникалық тұрғыдан кешенді сипатта болды. Сайтқа DDoS-шабуылдар, журналистерді нысанаға алған фишинг (spear-phishing) хаттар, ұжымдық аккаунттардың рұқсатсыз бұғатталуы жиі кездеседі. Бұл шабуылдар сайттың ұжымдық киберқауіпсіздік жүйесіне қарамастан жүзеге асырылды. Себебі, жергілікті журналистердің операциялық ортасы жергілікті провайдерлер мен құрылғылар халықаралық ұжымдық стандарттан ауытқитын осал нүктені іздейді (6-кесте).

7-кесте.  «Азаттық» радиосы сайтына жасалған кибершабуылдардың кейс-талдау нәтижелері

	Матрица параметрі
	Мазмұны мен дереккөзі

	Оқиға
	DDoS + spear-phishing + аккаунт бұғаттаған кешенді кибершабуылдары. Аккредитациядан бас тарту (10+ журналист) техникалық шабуылмен қатар жүргізілген институционалдық шектеу 

	Техникалық сипаттама
	DDoS (Layer 3/4 және Layer 7 элементтері), фишинг хаттар арқылы жергілікті аккаунттарға кіру. Әлеуметтік желілердегі аккаунттардың бұғатталуын халықаралық ұйымдар үндеуінде атап өткен.

	Стратегиялық мақсат
	«Азаттықтың» Қазақстандағы операциялық мүмкіндіктерін шектеу, журналист-дереккөз байланысын үзу, аккредитациядан айыру арқылы журналистердің жұмыс істеуін заңды тәсілмен тежеу.

	Психологиялық мақсат
	Дереккөздерді «Азаттықпен» байланысудан бас тартуға итермелеу, редакциядағы өзін-өзі цензуралауды күшейту, халықаралық ресурстың Қазақстандағы жұмысына кедергі келтіру.

	Тікелей салдар
	Материалдардың жариялану мерзімінің кешігуі. Аккредитациясы жойылған журналистердің қызметін шектеу.

	Халықаралық байланыс
	CPJ, Норвегия Хельсинки комитеті, МАДАМ, Civil Rights Defenders, МБИ, Freedom For Eurasia  секілді алты ұйымның ресми үндеуі [133]

	Ескерту – Кесте зерттеу жұмысы негізінде құрастырылды [132, 133]



Осы тұста медиакеңістіктегі кибершабуылдардың деструктивті салдары «каскадтық әсер» (cascade effect) логикасымен таралатынын атап өту маңызды. Яғни, алғашқы техникалық зардап ақпараттық, содан кейін қоғамдық-саяси, ең соңында экономикалық зардаптарды туғызады. Осындай тізбекті қатерлерді алдын ала болжау және олардың таралуына жол бермеу медиақауіпсіздіктің негізгі міндетіне айналды [134].
Сондықтан масс-медиаға жасалатын кибершабуылдардың деструктивті сипатын кешенді бағалау қажет. Өйткені, кибершабуылдардың салдары көбіне техникалық аспектілермен ғана шектеліп жүр. Ақпараттық, әлеуметтік және қоғамдық әсері жеткілікті деңгейде ескерілмейді.
Жалпы, кибершабуылдардың ең ауыр зардабы демократиялық ақпарат алмасу жүйесінің бұзылуынан, қоғамдық сенімнің төмендеуінен байқалады. Осы кешенді деструктивті әсерін ескермей, тиімді қарсы іс-қимыл стратегиясын қалыптастыру мүмкін емес.
Жалпы, Қазақстан Республикасы кибершабуылдарға қарсы іс-қимыл саласында белгілі бір заңнамалық базаны қалыптастырды. Мәселен, ҚР «Ақпараттандыру туралы» Заңы (2015), ҚР «Ұлттық қауіпсіздік туралы» Заңы (2012), ҚР Ақпараттық доктринасы (2023) кибершабуылдарға қарсы іс-қимылдың нормативтік шеңберін белгіледі. Ал, ҚР Ұлттық қауіпсіздік комитеті жанындағы Ақпараттық қауіпсіздікті қамтамасыз ету орталығы (ҚР «Ақпараттандыру туралы» Заңы, 2015 жылғы 24 қараша) медианы қоса алғандағы стратегиялық объектілерді кибершабуылдардан қорғауды үйлестіреді.
Елімізде киберқауіпсіздік мамандарын даярлайтын 8 білім беру ұйымы бар. Гранттар саны да жыл сайын көбейіп келеді. Мәселен, өткен жылы салаға 3 мың 600 оқу гранты бөлінді. Одан бөлек отандық 50 компания киберқауіпсіздік бағытында сапалы қызмет атқарып жатыр. Бірақ, Қазақстанда масс-медианы кибершабуылдардан қорғаудың нақты механизмдері жеткілікті деңгейде жүйеленбей отыр. Ең алдымен БАҚ редакциясының басым бөлігінде киберқауіпсіздікке бөлінетін қаражат өте аз екенін айтуға болады. Редакциялардың 70 пайызынан астамы киберқауіпсіздік қызметіне маман тарту үшін қаражат тапшылығын алға тартады. Одан кейін мемлекеттік медиа мен тәуелсіз медиа арасындағы киберқорғаныс деңгейінің айырмашылығы шектен тыс жоғары болып отыр. Сонымен қатар орын алған жағдайды тіркеу мен оларға жедел әрекет ету жүйесі жеткілікті дамымаған.
Сондай-ақ, масс-медиаға жасалатын кибершабуылдарға қарсы стратегиялық іс-қимылдың тиімді тетіктері қарастырылуы тиіс. Мәселен, техникалық деңгейде медиа-серверлерінің үнемі аудиттен өтуі, шабуылдарды нақты уақыт режимінде анықтайтын ЖИ жүйелерін енгізу (AI-driven SIEM), қорғалуы тиіс ақпаратты шифрлеу стандарттарын міндеттеу қажет. Халықаралық ынтымақтастық аясында Қазақстанның Шанхай ынтымақтастық ұйымы (ШЫҰ) және Ұжымдық қауіпсіздік туралы шарт ұйымы (ҰҚШҰ) аясындағы киберқауіпсіздік бойынша ынтымақтастық әлеуеті толығымен пайдаланылмай отыр. 2006 жылғы Шанхай ынтымақтастық ұйымының Шанхай декларациясында халықаралық ақпараттық қауіпсіздік саласындағы ынтымақтастық мәселесі көрсетілген. Бірақ, медиа саласына арналған нақты тетіктер қарастырылмаған. 

Қорытынды
Масс-медиаға жасалатын кибершабуылдарды мемлекет, медиаұйымдар, технологиялық компаниялар бірге жұмыс істеу арқылы еңсеруі керек. Бұл ынтымақтастық  заңнамалық, институционалдық, технологиялық және білім беру бағыттарында іске асады. Қазақстан осы жолда маңызды қадамдар жасаған. Бірақ, алда ауқымды реформалар жүргізілуі тиіс. Яғни, отандық медиакеңістіктегі киберқауіпсіздік жүйесін жаңа деңгейге көтеру  қажет.
Жүргізілген сапалық зерттеу негізінде Қазақстан медиакеңістігі үшін «Кибертұрақтылық» (Cyber-resilience) концепциясының бес деңгейлі моделі ұсынылады. Еуропалық Одақтың киберқауіпсіздік агенттігінің (ENISA- European Union Agency for Cybersecurity) анықтамасы бойынша кибертұрақтылық жүйенің кибершабуылдардың алдын алумен шектелмейді. Кибершабуылдан кейін жүйенің жылдам қалпына келу және жаңа қауіптерге бейімделу қабілетін күшейтуді білдіреді [135]. Бұл парадигма Қазақстан медиасы үшін ерекше өзекті болып тұр.
Бірінші бағыт ‒ техникалық тұрақтылық. Қазақстандық медиа редакциялары үшін контент жеткізу желісіне (CDN) қолжетімділікті қамтамасыз ету қажет. Сонымен қатар DDoS шабуылдарынан қорғайтын инфрақұрылымды мемлекет қолдауымен дамыту маңызды [136].
Екінші бағыт ‒ институционалдық тұрақтылық. Медиа-CERT ұлттық мекемесін құру. Бұл орган медиадағы оқиғаларды тіркеп, «Әділ сөз» мониторинг деректерімен өзара ықпалдастық негізінде жыл сайын ұлттық есеп жариялап отыруы тиіс. Сонымен қатар «Әділ сөз» қорының жыл сайынғы мониторинг есептері (2022 жылы ‒ 32 кейс, 2023 жылы ‒ 52 кейс, 2026 жылы ‒ жаңа толқын) Медиа-CERT құрылымының статистикалық және аналитикалық базасы ретінде пайдаланылуы қажет.
Үшінші бағыт ‒ заңнамалық тұрақтылық. Қазақстан Республикасының «Масс медиа туралы» заңына (2024) кибершабуылдарға қарсы іс-қимыл тетіктеріне қатысты нормаларды енгізу қажет. Сонымен қатар Қазақстан Республикасының Қылмыстық кодексіне гендерлік белгісі бойынша цифрлық зорлық-зомбылық (digital gender-based violence) ұғымының нормативтік анықтамасын енгізу ұсынылады.
Төртінші бағыт ‒  медиабілім берудегі тұрақтылық. Журналистік білім беру бағдарламаларында «Киберқауіпсіздік негіздерін» міндетті пән ретінде енгізу ұсынылады.
Бесінші бағыт ‒ халықаралық ынтымақтастық тұрақтылығы. Халықаралық журналистерді қорғау ұйымдарымен тығыз байланыс орнатып, медиадағы киберқауіпсіздікке арналған нақты механизмдерді қалыптастыру керек. Мәселен, Orda.kz, UlysMedia және «Азаттық» радиосы сайтының кейстеріне жүргізілген кешенді сараптамалық зерттеу «Әділ сөз», Factcheck.kz, KazTAG, Kursiv.Media, Exclusive.kz және халықаралық журналистерді қорғау ұйымдарының нақты деректерімен расталған.
Сонымен қорыта айтқанда, Қазақстан медиакеңістігіндегі кибершабуылдар жай ғана техникалық қауіп болмай тұр. Бұл ақпараттық кеңістіктің еркіндігін, сөз бостандығын және журналистиканы әлсіретуге арналған шабуылдар екені анық. Осыдан кейін медиакеңістіктің кибертұрақтылығын қамтамасыз ету де ұлттық қауіпсіздіктің бір саласы болуы тиіс.
Сондықтан масс-медиаға жасалатын киберқауіптер де кезек күттірмейтін  күрделі мәселеге айналды. Кибершабуылдарға тегеурінді тойтарыс беру үшін технологиялық жаңашылдық, институционалдық реформа және халықаралық компаниялармен жұмыс жүргізу керек. Яғни, медиадағы киберқауіпсіздікті дамытудың жаңа ұлттық моделін қалыптастыру қажет.

2.2 Әлеуметтік медиадағы манипулятивтік ақпараттың ұлттық санаға ықпалы мен алдын алу технологиялары
Бұл бөлімде әлеуметтік медиадағы манипулятивтік ақпараттың ұлттық санаға ықпалы, манипуляциялық технологиялардың (жалған ақпарат, пропаганда, дезинформация т.б.) жүзеге асырылуы және медиаиммунитет қалыптастыру, ақпараттық қауіпсіздік мәдениетін дамытудың жолдары қарастырылады. Осы мәселені жан-жақты талдау үшін негізгі зерттеу сұрақтары анықталды:
1. Әлеуметтік медиадағы манипулятивтік ақпарат ұлттық санаға қандай 
тәсілдер арқылы ықпал етеді?
2. Әлеуметтік медиадағы манипулятивтік ақпараттың ықпалын 
төмендетудің тиімді технологиялары мен тетіктері қандай?
Зерттеудің эмпирикалық негізі ретінде Қаңтар оқиғасы, АЭС бойынша республикалық референдум және су тасқыны кезінде ақпараттық кеңістікте таралған манипулятивтік ақпараттарға кейс-талдау жүргізілді. Бұл кейстер әлеуметтік медиадағы манипулятивтік ақпараттың таралу ерекшеліктерін, ұлттық санаға ықпал ету тетіктерін және ақпараттық қауіптердің сипатын талдауға мүмкіндік берді. Осы тұста ғалым  Н.О. Омашевтің 2006 жылы жарық көрген «Ақпарат әлемі»  еңбегін атап өту керек.  Себебі, еңбекте жаһандану кезінде ұлттық мүдде мен ұлттық бірегейлікті сақтаудың маңызы ерекше  көрсетілген. Ғалым ұлттық құндылықтарды, салт-дәстүрді және елдік дүниетанымды жүйелі түрде өскелең ұрпақтың санасына сіңіру арқылы ұлттық тұтастықты сақтау маңызды екенін негіздейді [2, б. 9]. Бұл тұжырым әлеуметтік медиада манипуляциялық ақпарат пен сыртқы ақпараттық ықпалдың кең таралғанын көрсетеді. Осыдан ұлттық сананы қорғау мәселесінің өзектілігі туындайды. Ғалым  «Жаһандану кезіндегі ақпарат кеңістігінің қауіпсіздігі» бөлімінде мәселені жан-жақты әр қырынан талдайды. Ең алдымен бұқаралық ақпарат құралдарының ақпараттық саясаты мен қоғамдық пікірге ықпалына қатысты ескерту жасайды. Әрбір редакцияның бағыт-бағдарына сай аудиториясы қалыптасуы тиіс. Әсіресе, ақпаратты тексеру, нақтылау, түсіндіру маңызды. Сосын шетелдік бұқаралық ақпарат құралдарының үстемдігінен сақтануды ұсынады. Халықаралық танымал компаниялардың жарнамасынан қаржы табуды көздемей, оның астарындағы үстем идеологиядан сақтануды ескертеді. Сондай-ақ, түрлі халықаралық ұйымдардың мақсат-мүдделерін терең зерттеу қажеттігін жазады. Мәселен, шетелдік инвестициялар мен халықаралық жобалардың экономикалық маңызымен қатар идеологиялық және ақпараттық ықпал ету әлеуетіне де назар аудару қажет екенін айтады. Сонымен қатар сыртқы ықпалдың түрлі әлеуметтік және мәдени жобалар арқылы жүзеге асуы ұлттық ақпараттық кеңістіктің қауіпсіздігін қамтамасыз ету мәселесінің өзектілігін арттырғанын атап көрсетеді [2, б. 11]. Зерттеушінің ақпараттық қауіпсіздікке қатысты айтқан негізгі ойлары әлі күнге дейін өзектілігін жоймаған. 
XXI ғасырдың екінші онжылдығынан бастап әлеуметтік медиа бастапқыда тек коммуникациялық платформа қызметін атқарды. Ал, бүгінде оның қоғамдық маңызы мен ықпал ету сипаты едәуір өзгерді. Әлеуметтік медиа ұлттық сананы қалыптастырудың, трансформациялаудың және мақсатты бұрмалаудың стратегиялық алаңы ретінде зерттеушілердің назарына ілікті. Facebook, YouTube, TikTok, Telegram, Instagram, X (бұрынғы Twitter) сияқты жаһандық платформалардың миллиардтаған пайдаланушыны біртұтас ақпараттық экожүйеге біріктіруі ақпараттың еркін айналымын қамтамасыз етіп отыр. Бірақ, сол еркіндіктің астарында жаңа, бұрын болмаған манипуляциялық тәуекелдер де пайда болды. Мануэль Кастельстің «Желілер қоғамы» тұжырымдамасы бойынша қазіргі заманғы билік желілерді басқарудан туындайды. Бұқаралық сананы бейімдейтін алгоритмдерді бақылайтын субъектілер саяси, мәдени және идеологиялық тұрғыдан стратегиялық артықшылыққа ие болады [137]. Осы тұрғыдан қарастырғанда әлеуметтік медиадағы манипуляциялық технологиялар жеке-дара байқалмайды. Бірақ, жүйелі және когнитивтік ықпал ету құралдарына айналды.
«Ұлттық сана» ұғымы саясаттану, әлеуметтану, тарих және медиазерттеулер ғылымдарының тоғысында қарастырылатын күрделі феномен болды. Ол халықтың ортақ тарихи жадын, мәдени-тілдік бірегейлігін, мемлекеттік рәміздер мен тарихи оқиғаларға деген ортақ эмоционалдық және когнитивтік көзқарасын қамтиды. Американдық саясаттанушы Бенедикт Андерсон өзінің «Елестетілген қауымдастықтар» деген іргелі еңбегінде ұлтты «елестетілген саяси қауымдастық» ретінде атайды. Оның бастапқы тіршілік ету шарты ретінде ортақ нарративтерді, ортақ медиа тілін және ортақ символдық жүйені айтады [138]. Бүгінгі цифрлық дәуірде осы нарративтерді, символдарды және ортақ ойлау үлгілерін жасанды түрде бұрмалау немесе өзгертуге арналған манипуляциялық технологиялар мемлекеттің стратегиялық тұрғыдан ең осал тұстарының бірі болды. Сонымен қатар манипуляциялық технологиялар (жалған ақпарат, пропаганда, дезинформация т.б.) мен ұлттық қауіпсіздік арасындағы тығыз байланыс соңғы онжылдықта ғылыми дискурстың ортақ тақырыбына айналды. Бұл өзара байланыс бірнеше деңгей бойынша жүзеге асады. Мысалы, операциялық деңгей нақты бір саяси оқиғаны немесе дағдарысты мақсатты дезинформациямен бұрмалау арқылы мемлекеттік институттарға деген сенімді жоюды көздейді. Ал, стратегиялық деңгей ұзақ мерзімді ақпараттық операциялар арқылы халықты мемлекеттік және ұлттық болмысынан жайлап ажыратуды мақсат етеді. Соңғысы когнитивтік деңгей адамдардың шындықты бағалау қабілеті мен сыни ойлауын әдейі әлсіретеді. Осы деңгейлердің салдарынан шынайы мәлімет пен жалған ақпаратты ажырата алмайтын енжар аудитория қалыптасады. ЮНЕСКО ұйымының баяндамасында осы үш деңгейдің бірге жұмыс істеуі демократиялық когнитивтік инфрақұрылымның жүйелі бұзылуы деп сипатталады [139].
Ақпараттық манипуляция ұғымы ғылыми дискурста ұзақ уақыт бойы бірыңғай анықтамасы қалыптаспаған термин ретінде қолданылып келді. XX ғасырдың соңына дейін «манипуляция», «пропаганда» және «дезинформация» ұғымдары бір-бірімен аралас қолданылып, көбіне синоним ретінде түсіндірілді. Бірақ, цифрлық технологиялардың дамуы, әлеуметтік желілердің жаппай қолжетімді болуы, ақпараттық операциялардың күрделене түсуі осы ұғымдарды нақты ажыратып, ғылыми тұрғыдан жүйелеу қажеттілігін тудырды. Осы бағыттағы ең іргелі теориялық еңбектердің бірі 2017 жылы Клэр Уордл мен Хоссейн Деррахшанның Еуропа Кеңесі үшін дайындаған  «Ақпараттық бұзылыс: пәнаралық зерттеу негіздері» («Information Disorder: Toward an Interdisciplinary Framework») деген баяндамасы болды [140]. Аталған зерттеуде ақпараттық бұзылулардың үш негізгі категориясы ерекшеленіп, ғылыми мазмұны нақтыланды.
Дезинформация қасақана таратылатын жалған ақпарат болғандықтан  адамдар мазмұнның жалған екенін біле тұра жариялайды. Сондықтан дезинформация ең қауіпті категория болып есептеледі. Өйткені, оның артында жүйелі ойластырылған, ресурстармен қамтамасыз етілген ақпараттық операция тұрады. Геосаяси тұрғыдан дезинформация мемлекеттік немесе корпоративтік субъектілер тарапынан жүргізілетін «ықпал ету операцияларының» негізгі құралы ретінде бағаланады [141].
Мисинформация зиян келтіру ниеті болмаса да, шындыққа сәйкес келмейтін немесе нақты дәлелденбеген ақпаратты тарату құбылысын сипаттайды. Мисинформация көбінесе адамдардың маңызды мәлімет деп ойлап,  оны ізгі ниетпен бөлісуінен пайда болады. Бірақ, мұндай ақпараттың салдары да дезинформациядан кем болмауы мүмкін. COVID-19 пандемиясы кезінде медициналық жалған кеңестердің вирустық сипатта таралуы мисинформацияның қоғамдық қауіпін айқын көрсетті. Бұл құбылыс «инфодемия» феноменімен сипатталды. Яғни, 2020 жылы Дүниежүзілік денсаулық сақтау ұйымы  пандемия барысында «инфодемия» ұғымын ресми айналымға енгізді.  Оны дағдарыс кезеңінде адамдардың дұрыс шешім қабылдауына кедергі келтіретін шамадан тыс ақпарат ағыны ретінде анықтады [142].
Малинформация  шынайы оқиғалар мен деректерге негізделгенімен, белгілі бір тұлғаға, топқа немесе ұйымға зиян келтіру мақсатында таратылатын ақпараттық мазмұн екен [143]. Ол көбіне нақты деректерді контекстен бөліп көрсету, уақыттық не мағыналық аясын өзгерту арқылы аудиторияға бұрмаланған түрде ұсынудан туындайды. Осы тұста елімізде орын алған үш ірі оқиғаға байланысты кейс-талдауды ұсынуға болады (8-кесте). Мысалы, Қаңтар оқиғасы кезінде Telegram, Facebook, Instagram, YouTube және мессенджерлер арқылы тексерілмеген ақпарат, ескі фото-видеолар, жалған хабарламалар және бір-біріне қайшы мәліметтер кеңінен тарады. Ақпараттық вакуум орын алған кезде әлеуметтік желілер негізгі ақпарат көзіне айналды. Жалпы, Қаңтар оқиғасы әлеуметтік медианың дағдарыс кезінде қоғамдық пікір мен ұлттық санаға ықпалы жоғары екенін көрсетті. 

8-кесте. Қазақстандағы қоғамдық маңызы бар оқиғалар кезінде әлеуметтік медиада таралған манипулятивтік ақпараттың ұлттық санаға ықпалына жүргізілген кейс-талдау

Ескерту – кесте зерттеу нәтижелері негізінде құрастырылды.

Әлеуметтік медианың қоғамдық маңызы бар оқиғалар кезінде ақпараттық ықпалдың негізгі арнасына айналғанын кестеде келтірілген кейстерден көруге болады. Осы оқиғалар кезінде әлеуметтік медиаларда манипулятивтік мазмұнның алгоритмдік таралуы, эмоциялық мазмұндағы ақпараттың басымдығы және ақпаратты тексермей бөлісу  қоғамдық пікірге ерекше ықпал етті. Мәселен, осы Қаңтар оқиғасы кезінде Telegram арналары арқылы «қала толықтай басып алынды», «банктер жабылды», «шекара жабылады», «азық-түлік таусылады» деген сияқты эмоциялық мазмұндағы тексерілмеген хабарламалар кең тарады. Бұл жағдай халық арасында тез арада дүрбелең туғызды. Артынша жаппай қолма-қол ақша шешіп алу, азық-түлік сатып алу жағдайларын күшейтті. 
Одан кейін 2024 жылы 6 қазанда Қазақстанда атом электр станциясын салу мәселесі бойынша республикалық референдум өткізілді. Референдум қарсаңында Telegram, TikTok, Facebook, Instagram әлеуметтік желілерінде көптеген расталмаған ақпараттар, эмоцияға құрылған хабарламалар және шетелдік бейнематериалдар кеңінен таралды. Мемлекеттік органдар да жалған ақпараттың таралуы туралы бірнеше рет ескерту жасады. Бұл жағдай да әлеуметтік медиадағы алгоритмдердің манипулятивтік контентті тез таратуға мүмкіндік беретінін дәлелдеді. Сондай-ақ, ақпараттық кеңістікте жалған ақпараттың жылдам таралуы қоғамдық тұрақтылыққа қауіп төндіретін факторлардың бірі екені байқалды.
Келесі жағдай 2024 жылғы көктемде Қазақстанның бірнеше өңірінде болған ірі су тасқыны еді. Бұл кезде де  әлеуметтік желілерде жалған видеолар, ескі кадрлар және расталмаған мәліметтер кең тарап кетті. Кейбір ескі видеоларды жаңа оқиға ретінде тарату, жалған фотосуреттер сияқты жарияланымдар нақты жағдайдан әлдеқайда ауыр көрініс еді. Мұны көрген тұрғындар  қатты үрейленді. Осы үш мысалда да ел арасында қауесет арқылы дүрбелең қалыптастыру, эмоционалды тақырыптар арқылы аудиторияны тарту,
ұлттық санаға ықпалы, мемлекеттік институттарға деген сенімнің әлсіреуі,
әлеуметтік шиеленістің күшеюі, қоғамдық үрейдің артуы бәрі ақпараттық қауіпсіздікке төнген қауіп ретінде қарастырылады. Сонымен қатар дағдарыс кезінде манипулятивтік ақпарат төтенше жағдайларды басқаруға да кедергі келтіруі мүмкін.
Жалпы, осындай ақпараттық шабуылдар қоғамдық пікірдің поляризациялануын, сенімнің әлсіреуін және ақпараттық осалдықтың артуын күшейтті. Мысалы, 2023 жылы Paperlab зерттеу орталығы мен MediaNet халықаралық журналистика орталығы  Қаңтар оқиғасына қатысты қоғамдық пікірді анықтау мақсатында әлеуметтік сауалнама жүргізген. Зерттеу нәтижесі қазақстандықтардың ақпарат тұтыну құрылымында әлеуметтік желілердің басым рөл атқаратынын көрсетті. Сауалнамаға қатысушылардың 54%-ы елдегі оқиғалар туралы ақпаратты әлеуметтік желілерден алса, 44%-ы теледидарды, 26%-ы интернет-ресурстар мен жаңалықтар сайттарын, ал, 8%-ы YouTube платформасын негізгі ақпарат көзі ретінде атаған екен. Бұл көрсеткіштер Қазақстанның ақпараттық кеңістігінде әлеуметтік желілер ықпалының күшейгенін және қоғамдық пікірді қалыптастырудағы негізгі ақпарат арналарының біріне айналғанын дәлелдейді.
Негізі ғылыми зерттеулерде манипуляцияның ұлттық санаға ықпалы  үш теориялық бағыт аясында қарастырылады. Соның алғашқысы ретінде фрейминг әдісі аталады. Бұл тәсіл ақпараттың белгілі бір қырларын ғана алға шығарып, өзге аспектілерін елемеу арқылы қоғамдық пікірге мақсатты ықпал етуді көздейді. Фрейминг әдісі қазіргі әлеуметтік медиада кеңінен қолданылатын ықпал ету тетіктерінің біріне айналды. 1993 жылы бұл әдісті америкалық ғалым Роберт М. Энтман (Robert M. Entman) ғылыми мақаласында қарастырған. Ғалым фреймдердің негізгі қызметтеріне мәселені анықтау, оның себептерін түсіндіру, моральдық тұрғыдан бағалау және белгілі бір шешім ұсынуды жатқызады [144]. Бірақ, бұл функциялардың барлығы бір мәтіннің аясында толық көрінбейді. Коммуникация процесінде фреймдер коммуникатор, мәтін, аудитория және мәдени орта болып төрт деңгейде байқалады. Журналист немесе саясаткер қандай ақпаратты ұсыну қажеттігін өз қалауынша іріктейді. Фреймдер белгілі бір сөздер, тұрақты тіркестер, бейнелер мен дереккөздер арқылы көрінеді. Ал, аудитория ақпаратты өз білімі, тәжірибесі және дүниетанымы негізінде қабылдайды. Қоғамда кең таралған ортақ түсініктер мен символдар фреймдердің мәдени негізін қалыптастырады. 
Әлем елдерінің тарихында COVID-19 пандемия кезінде әлеуметтік медиа арқылы тараған фреймдер салдарынан мемлекетке деген сенімсіздік пайда болды. Мысалы, Қазақстанға COVID-19 келгені белгілі болса да халық пандемияның барлығы жалған деген тұжырым жасады. Себебі, мессенджерлер арқылы таратылған бір бейнежазбада Италия ауруханаларындағы бос дәліздер бүкіл әлем үкіметтерінің өз азаматтарына өтірік айтып жатқанының дәлелі ретінде көрсетілген [145]. Осындай жағдайлар әлеуметтік желілерде ақпарат жариялау кезінде сыни көзқарастың төмендеуіне әсер етіп, инфодемияны күшейткен еді. Ғалымдардың зерттеулерінде 2020 жылдың қаңтар-наурыз айларының аралығында тараған жалған ақпарат тақырыптық жағынан өзгеріп отырғаны көрсетілген. Мәселен, вирустың шығу тегі мен көзі туралы жалған ақпарат қаңтар айынан бастап кең тарала бастаған. Үйде емдеу тәсілдеріне қатысты жалған ақпарат ақпан айында, үкіметтік ұйымдар мен саясаткерлерге байланысты жалған ақпарат наурыз айында жиі жарияланған. Жалған ақпараттың негізгі көздері рейтинг үшін өмір сүретін веб-парақшалар мен әлеуметтік желілер болған. Бірақ, ресми үкіметтік басылымдар мен жаңалық ұйымдары сияқты сенімді платформалар да жалған ақпараттың таралу арнасына айналды [146]. Жоғарыда қарастырылған зерттеулерді салыстырмалы түрде талдау COVID-19 жаһандық пандемиясы кезеңінде билікке деген сенімсіздік күшейіп, вирусты белгілі бір мемлекет әдейі таратты деген жалған ақпаратқа сенушілер арасында этникалық сипаттағы дұшпандық көзқарастардың қалыптасқанын көрсетеді. 
Екінші бағыт пропаганда моделін америкалық ғалымдар  Э. Херман мен Н. Хомский ұсынған [147]. Бұл модель медиажүйенің корпоративтік немесе мемлекеттік мүдделерге қызмет етуін, арнайы сүзгілер арқылы белгілі бір нарративтердің жаппай таралуын сипаттайды. Мысалы, елімізде Қаңтар оқиғасы кезінде «20 мың террорист» туралы нарратив ақпараттық кеңістікте кең таралып, әлеуметтік желілерде қызу талқыланды. Бұл нарративтің әртүрлі интерпретациялануы бір оқиғаға қатысты қарама-қайшы түсіндіру үлгілерінің қалыптасуына ықпал етті. Сонымен қатар қоғамдық пікірдің жіктелуіне әсер етті. Ғалым Ұ.М. Есенбекова «Жасанды инттеллект: гуманитарлық өлшемдер» атты еңбегінде адамдарды цифрлық жүйедегі шабуылдарға қарағанда сананы бұрмалайтын психологиялық тәсілдерден қорғау қиын екенін негіздейді [148].  Сондай-ақ,  2024 жылы Facebook желісінде Президент Қасым-Жомарт Тоқаевтың қатысуымен жасанды интеллект арқылы өңделген дипфейк (deepfake) бейнеролик тарады. Онда мемлекет қолдауымен жаңа инвестициялық платформаның іске қосылғаны туралы жалған ақпарат айтылған. Сондай-ақ, пайдаланушыларды белгісіз сайтқа тіркелуге шақырған. Бұл бейнероликтің жалған екенін StopFake сарапшылары анықтап, оның алаяқтық мақсатта жасалғанын мәлімдеді [149]. Әлеуметтік желілер арқылы түрлі жалған ақпарат таратып, этносаралық қақтығыс туындауына әсер еткен мысалдар да көп кездеседі. Жоғарыда келтірілген ғылыми зерттеулерде пропаганданың ұлттық санаға әсер етуін бірнеше түрге бөліп қарастырады. Ең алдымен нарративтік монополизация белгілі бір нарративтің «жалғыз шындық» ретінде үстемдік етуін қамтамасыз етеді. Келесі сәйкестік поляризациясы ұлттық сананың ішкі жіктелуіне әсер етеді. Сосын қоғамның бір бөлігінің сенімдері мен мінез-құлық үлгілерінің өзге топтар тарапынан бөтен әрі қарсы құндылық ретінде қабылдануына себеп болады. Одан кейін ұжымдық жадтың бұрмалануы пропаганда тарихи оқиғаларға қатысты ортақ қоғамдық жадты өзгертіп, кей жағдайда оның орнығуына кедергі келтіретінін көрсетеді. Осы үш механизм өзара байланыса отырып, ұлттық санада ұзақ мерзімді әрі тұрақты трансформация қалыптасуына ықпал етеді. Сосын француз ғалымы Гюстав Ле Бон (Gustave Le Bon) ұсынған массалар психологиясы тұжырымдамасы бар. Бұл теория қоғамдық пікірдің қалыптасуы мен бұқаралық мінез-құлықтың психологиялық ерекшеліктерін түсіндіретін маңызды теориялық негіздердің бірі. Қазіргі алгоритмдік медиа орта аталған механизмдердің барлығын бір мезгілде іске қосуға мүмкіндік беретін жаңа коммуникациялық инфрақұрылым қалыптастырды [150]. Зерттеуші бұл еңбегінде адамдардың неліктен пропагандаға бейім болатынын, оған не себепті сенетінін түсіндіруге тырысты. Оның тұжырымдамасы төрт идеяға сүйенеді. «Топтық сана» жеке адам топта өзінің дербес сана-сезімін жоғалтып, топтың ортақ психологиялық күйіне бейімделеді. Келесі деиндивидуализация ұғымы, яғни, анонимдік деп аталады. Ол жеке жауапкершілік сезімін әлсіретіп, импульсивті мінез-құлықтың күшейтеді. Үшіншісі, жұқпалылық принципі идеялар мен эмоциялардың топ ішінде өте жылдам таралуын білдіреді. Төртінші беделділік ұғымы, яғни, беделді тұлғаның топ санасына ықпал ету қабілеті жоғары болады. Гюстав Ле Бон (G. Le Bon) әлеуметтік медианың мұндай мүмкіндігін ойламаған еді. Оның тұжырымдарын қазіргі әлеуметтік медианың алгоритміне салып қарастырса, вирустық контент, бөлісу каскады жұқпалылық принципіне сәйкес келеді. Анонимдік аккаунттар мен бот желілердің қоғамдық санаға ықпалы деиндивидуализацияға ұқсайды. Топтық сана алгоритмдік эко-камера, беделділік қазіргі инфлюенсер мәдениеті мен верификация мәртебесіне сәйкес келеді. Ғалымның өткен ғасырда ұсынған тұжырымы бүгінде әлеуметтік медиаға ерекше ықпал етіп отыр. Жалған ақпарат онлайн кеңістікте шынайы ақпаратқа қарағанда жылдам және ауқымдырақ таралады. 
Бүгінде Ресей, Қытай және Батыс елдері сияқты ірі жаһандық субъектілер Қазақстанның ақпараттық кеңістігінде өздерінің стратегиялық мүдделерін көздейтін белсенді операциялар жүргізіп отыр. Елдегі орыс тілді аудитория үлесінің жоғары болуы, ресейлік федералды телеарналардың кең таралуы және цифрлық платформалардың белсенді қолданылуы сыртқы ақпараттық ықпалдың тиімді жүзеге асуына қолайлы коммуникациялық орта қалыптастырды. Тарихи тұрғыдан қалыптасқан «ортақ кеңестік жад», мәдени-тілдік сабақтастық және ақпараттық тәуелділік деңгейі манипуляциялық технологиялардың отандық медиакеңістікте ерекше ықпалға ие болуының негізгі факторларының бірі саналады. Осыған байланысты ресейлік медиаресурстарда Қазақстанның тарихи мемлекеттілігі мен ұлттық бірегейлік негіздерін жоққа шығаратын, елдің аумақтық тұтастығына күмән келтіретін түрлі пікірлер мен нарративтер таралды. Мұндай ақпараттық ықпалдың жүйелі сипаты олардың кездейсоқ жарияланымдар емес, белгілі бір ақпараттық мақсатқа бағытталған нарративтер екенін аңғартады. 2014 жылы  өткен бүкілресейлік «Селигер-2014» жастар форумында айтылған пікірде Қазақстан мемлекеттілігін жеке тұлғаға байлап, оны тарихи дерек ретінде ұсынудың астарында 500 жылдық хандық тарихты жоққа шығарудың «жұмсақ» белгісі байқалды [151]. 2020 жылғы желтоқсан айында «Бірыңғай Ресей» фракциясының  мүшесі Вячаслав Никонов «Бірінші арна» телеарнасының «Большая игра» бағдарламасында мәлімдеме жасап, қоғамда біраз алаңдаушылық тудырды. Артынша Қазақстан Сыртқы істер министрлігі ресми реакциясын білдіріп, Ресейдің уақытша елшісіне наразылық нотасын жолдады [152]. 2020-2022 жылдары ЛДПР жетекшісі В. Жириновскийдің солтүстік аймаққа қатысты айтқан пікірі де біраз қоғам белсенділері арасында қызу талқыланды [153].
2022 жылдың қаңтардағы оқиғадан кейін де В. Жириновскийдің «Комсомольская правда» радиосына берген сұқбатында «жасанды және осал мемлекет» деп сипаттауы Қазақстанның мемлекеттілігін жоққа шығару ниетінде айтылған манипулятивтік ақпарат деуге болады [154]. Осы уақытта жоғарыда келтірілген пікірлерге қатысты қоғамда түрлі көзқарас пайда болды. Пікір қайшылықтары туындаған еді. Мысалы, 2020 жылдың 11 желтоқсанында Мәскеудегі Қазақстан елшілігінің қоршауына «Солтүстік Қазақстан – орыс жері» деген баннер іліп кетті. Бұл В. Никоновтың мәлімдемесінен бір күн өткен соң орын алған [153]. Мұның артынша 2021 жылдың тамызынан бастап орыстілді медиада «тіл патрульдері» туралы материалдар тарала бастады [155]. Тіпті «орысқа қысым жасалуда» деген жалпымала ақпарат тарату арқылы «жапа шегуші» образын қалыптастыру мақсатында манипулятивті ақпарат тарады. Жоғарыда келтірілген мысалдар өзара байланысқан жүйелі нарративті қалыптастырады. «Қазақстанның мемлекеттілігі болмаған», «орыс тілді халыққа қысым жасалуда» немесе «жасанды мемлекет» деген «тұжырымдар» елдің ұлттық бірегейлігіне күмән келтіріп, сепаратистік көңіл-күйді ақтауға көшкен ақпараттық дискурстың элементтері ретінде көрінеді. Осындай манипулятивті ақпарат немесе арандатушы пікірлер жарияланған сайын қазақ қоғамында қатты алаңдаушылық жиі байқалған. ҚР Сыртқы істер министрлігі елдің тұтастығына, мемлекеттің болашағына күмәнді ой туындатқан мұндай манипуляцияға жол берілмейтінін ескертеді. 
Қоғамда үлкен резонанс тудырған келесі бір кейс ретінде Тина Канделакидің Telegram-арнасында жариялаған пікірін айтуға болады. 2024 жылғы 16 қаңтарда Ресейдің «Газпром-медиа» холдингі бас директорының орынбасары әрі танымал тележүргізуші Тина Канделаки «Қазақстанда орыс тілі мемлекеттік деңгейде қолданылғанымен, біртіндеп ығыстырылып жатыр» деген мазмұнда мәлімдеме жасаған. Мұндай пікір жазуына Қазақстан Көлік министрлігінің бірқатар теміржол станциялары атауларындағы орыс транскрипциясын қазақ транскрипциясына ауыстыру жоспары себеп болған. Осы оқиғаны журналист Медет Есимханов Тина Канделакидің Қазақстан орыс тілін әдейі шеттетіп жатқандай көрсетіп жазған постары соңғы бірнеше жылда жарияланған кейбір ресейлік қоғам қайраткерлері мен БАҚ-тарының мәлімдемелеріне ұқсайтынын талдаған. Бұл үшін жалған ақпарат пен логикалық құйтұрқылық және эмоционалды манипуляция қолданылған. Сосын мұндай мәлімдемелер шынайы жағдайды бұрмалап көрсетеді. Ресейлік және қазақстандық аудитория арасында үрей мен ашу-ыза қалыптастыруға ықпал етеді. Әсіресе, Қазақстанға қатысты ашық немесе жанама сипаттағы қоқан-лоққы элементтерінің жиі көрініс табуы мұндай ақпараттық риториканың этикалық тұрғыдан да, қоғамдық қауіпсіздік тұрғысынан да қауіпті екенін аңғартатынын жазды [156]. Бұл посттан кейін Тина Канделаки 17 қаңтар күні екіншісін жариялады. Онда қазақстандықтарды «тарихты тастай салған» деп сынай отырып, «мәңгүрт» деп атады. Telegram арнасындағы осы жазбаға байланысты сол кездегі ҚР Сыртқы істер Министрлігінің ресми өкілі А. Смадияров Ресей тележүргізушісінің Қазақстанға келе қоймайтынын, келген жағдайда елге кірмейтінін брифингте мәлімдеді [157]. Т. Канделакидің екі жазбасынан кейін әлеуметтік желіде жылдам әрі ұйымдастырылмаған мәдени қарсылық белсенді басталып кетті. Қазақстандық азаматтар әлеуметтік желіде «Қызыл Раушан» әнін орындап таратты [158]. Қарсылық мұнымен тоқтамай, Тина Канделакиге экономикалық қысым жасау үшін оған тиесілі Ansaligy косметика брендін дүкен сөрелерінен алып тастауды талап етті. Әлеуметтік желілерде «Золотое яблоко» косметика дүкеніне бармауға, Ansaligy косметика брендіне байкот жарияланды. Т. Канделаки кейсі отандық медиакеңістікте кең талқыланып, қазақстандық редакциялардың басым бөлігі сараптамалық тұрғыдан талдады [159]. Сондай-ақ, бұл постқа танымал тележурналист, блогер Д. Сатжан мен М. Бекбаева да өз пікірін білдірді. Бірақ, Т. Канделаки оқиғасы күтпеген жағдайда әрі қарай жалғасты. 2025 жылдың қаңтар айында QazNews24 сатиралық парақшасының авторы Т. Еңсебекке Канделакиге байланысты жазбасы үшін қылмыстық іс қозғалды. Оны «ұлтаралық араздықты қоздыру» бабы бойынша 7 жылға бас бостандығынан айыруы мүмкін болды [160]. Орын алған жағдайға байланысты 2025 жылғы 17 мамыр күні сөз бостандығын қорғаумен айналысатын халықаралық «Әділ сөз» қоры осы жағдайға пікір білдірді. 18 мамырда «Шекарасыз репортерлер» халықаралық құқық қорғау ұйымы Темірлан Еңсебекті қорғауға шақырды. 20 мамырда Human Rights Watch халықаралық құқық қорғау ұйымы қылмыстық істі тоқтауын сұрады [161]. 2025 жылғы сәуір айында Т. Еңсебекке 5 жыл бас бостандығынан айыру туралы шешім шығарған [162]. Т. Канделаки кейсі арқылы бірнеше  қорытынды жасауға болады. Яғни, жеке пікір көшбасшысының әлеуметтік желідегі жазбасы қысқа уақыт ішінде кең ауқымды стратегиялық нарративтің бір бөлігіне айнала алатыны байқалды. Сосын қоғамдық реакция ұйымдасқан сипатта болмағанымен, жедел әрі ауқымды резонанс тудырып, белгілі бір деңгейде нәтижесін көрсетті. Бірақ, мұндай «флэш-реакция» ұзақ мерзімді иммунитет қалыптастыра алмайды. Одан кейін бұл манипуляция Орталық Азияны қамтыды. Т. Канделаки осы оқиғадан кейін Қырғызстандағы Панфилов дивизиясы мұражайының бұзылуын «орыс тіліне қастандық» деп кінәлаған [163]. Сонымен қатар ақпараттық операцияларға мемлекеттік деңгейде жедел әрі жүйелі жауап беру манипуляциялық ықпалдың таралуын тежейді. Бірақ, мұндай шаралар сатираға, сыни пікірге немесе азаматтық белсенділікке қарсы құралға айналмауы үшін қоғамда ашық пікірталас пен құқықтық тепе-теңдік сақталуы қажет. Ақпарат кеңістігіндегі қауіпсіздікті қамтамасыз ету үшін БАҚ, әлеуметтік желілер мен цифрлық платформаларды бақылау жүйелі түрде жұмыс істеуі керек. Бұл туралы бірнеше елдің ақпараттық қауіпсіздік саясатына салыстырмалы талдау жасаған зерттеуші М.Қ. Дюсембекова мен басқа да ғалымдар бірқатар ұсыныс айтады. Олар Ұлыбритания, Қытай, Оңтүстік Корея, Түркия және Қазақстанның ақпараттық қауіпсіздік саясатына жан-жақты талдау жасаған. Мәселен, АҚШ пен Ұлыбритания «жұмсақ күш» стратегиясына сүйеніп, демократиялық құндылықтарды халықаралық деңгейде ілгерілетуді көздейді екен. Сонымен қатар АҚШ-та «Америка даусы», «Азаттық радиосы» және басқа да медиа құралдар сыртқы аудиторияға жүйелі түрде ақпарат таратады. Бұл тәжірибе Ұлыбританиядағы BBC және British Council қызметімен ұқсас сияқты. Ал, алпауыт Қытай елі ақпараттық кеңістікті қатаң бақылауда ұстайды. Сондай-ақ, интернетті мемлекет мүддесіне қарай реттейді. «Алтын қалқан» жобасы арқылы шетелдік платформаларға кіруге шектеу қойған. Ғалымдар осыған ұқсас әдісті Ресей «Роскомнадзор» арқылы іске асырып отырғанын, Қазақстанның ақпараттық қауіпсіздігін күшейту бағытында жаңа қадамдар жасау қажеттігін айтады [164]. Манипуляциялық технологиялардың ұлттық санаға ықпал ету механизмдерін теориялық тұрғыдан түсіндіретін бірнеше іргелі тұжырымдарға жоғарыда мысалдар келтірілді. Цифрлық медиа зерттеулерінде фрейминг теориясы, Эдвард Херман мен Ноам Хомский ұсынған пропаганда моделі және Гюстав Лебон негіздеген массалар психологиясы кең қолданылады. Бұл үш теория бірін-бірі толықтырып, манипуляциялық операциялардың мазмұндық, институционалдық және психологиялық деңгейлерін түсіндіреді.
XX ғасырдың ортасынан бастап когнитивтік психология саласы манипуляцияны зерттеу ісіне жаңа бағыт қосты. Америкалық психолог Даниэль Канеманның жылдам және баяу ойлау теориясына сәйкес адамның танымдық процестері екі деңгейде жұмыс істейді [165]. Бірінші жүйе жедел әрі интуитивті және эмоционалды шешімдерге негізделсе, екінші жүйе аналитикалық талдау мен жігерлі күшті талап ететін баяу ойлауды қамтамасыз етеді.
Қазіргі манипуляциялық технологиялар осы екі құрылымның арасындағы тепе-теңдіктің болмауын өз мүддесіне шебер пайдаланады. Эмоционалды әрі сенсациялық вирустық контент бірінші жүйенің белсенділігін арттырып, екінші жүйеге тән сыни бағалау қабілетін шектеп тастайды. Осы орайда TikTok пен Telegram желілеріндегі қысқа әрі эмоционалды мазмұндағы хабарламалар аталған қағидатқа негізделіп жасалған. Зерттеулер пайдаланушылардың 70%-дан астамы жалған ақпараттың шынайылығын тексерместен, оны жылдам таратуға бейім келеді.
Бұл үдерісті тоқтату үшін Даниэль Канеман когнитивтік үзіліс жасауды ұсынады. Мұндай үзіліс адамның ойлауын бірінші жүйеден екінші жүйеге ауыстырып, ақпаратты тереңірек талдауға және жалған қорытындылардан сақтануға үйретеді.
Әлеуметтік психология саласының танымал өкілдері Р. Петти мен Д. Качоппо ұсынған дәйектеудің екі бағдарлы моделі манипуляция механизмдерін одан әрі нақтылай түседі. Бұл тұжырымдама бойынша ақпаратты қабылдаудың екі негізгі жолы қарастырылады [166]. Орталық жол ақпаратты мазмұны бойынша терең талдау арқылы сендіруді жүзеге асырады. Ал, жанама жол сыртқы безендіру, таралу жылдамдығы немесе сенімді дереккөзге ұқсастық сияқты жанама белгілер арқылы ықпал етеді.
Қазіргі манипуляциялық технологиялар жанама бағытты мақсатты түрде пайдаланады. Жалған мазмұнды беделді медиаресурстарға ұқсас етіп безендіреді. Сонымен қатар олар ақпаратты кең таралған «тренд» ретінде көрсетеді. Сол арқылы аудиторияның сараптау қабілетін әлсіретеді. Осы теориялық негіз қазақстандық аудиторияның ресейлік федералды арналардағы тарихи шындықты бұрмалайтын нарративтерді «сенімді дереккөз» ретінде қабылдап, ақпаратты ой елегінен өткізбеу себептерін түсіндіреді. Бұл механизм де Д. Канеман сипаттаған «жылдам ойлау» жүйесімен үндеседі. Мұнда эмоционалды әрі сенсациялық контент адамның сараптамалық талдау жасауына мүмкіндік бермейді. Ақпаратты бейсаналық деңгейде қабылдауға мәжбүр етеді. Соның салдарынан алгоритмдер мен стратегиялық ақпараттық операциялар аудиторияның дүниетанымын «іріктелген ақпарат» арқылы қалыптастырады. Бұл жағдай ұлттық санаға тікелей ықпал етеді. Америкалық ғалым, әлеуметтік психолог әрі Нью-Йорк университетінің профессоры Джонатан Хайдт және Джесси Грэм (Jonathan Haidt and Jesse Graham)  моральдық негіздер теориясы (Moral Foundations Theory) арқылы манипуляциялық технологиялардың тағы бір психологиялық арнасын дәлелдеді. Д. Хайдттың тұжырымдамасын талдаған ғалымдар адамдардың моральдық түйсіктері алты іргелі негізге тірелетінін жазған. Оларға қамқорлық пен зиян, әділдік пен алдау, бостандық пен қысым, адалдық пен опасыздық, беделді нығайту мен әлсірету сияқты ұғымдар жатады [167]. Манипуляциялық нарративтер осы негіздердің ең эмоционалды сезімтал тұстарына, яғни, опасыздық, әлсірету және зиян келтіру триггерлеріне арналған. Мәселен, «қазақ халқының тарихи жері болмаған» деген мазмұндағы ақпарат беделді әлсірету триггерін көрсетеді. Сонымен қатар ұлттық санада терең эмоционалдық әсер қалыптастырады. Бұл механизмді зерделеу Қазақстан ақпараттық кеңістігіндегі ресейлік ақпараттық операциялардың психологиялық әсерін түсіндіреді. Манипуляциялық технологиялардың теориялық негіздерін жинақтап, олардың ұлттық санаға ықпал ету механизмін бес тізбекті үдеріс ретінде модельдеуге болады (4-сурет). Бұл жүйе алдымен мақсатты нарративті таңдау мен ұсынуға негізделген фреймдеу кезеңінен басталады. Сосын Э. Херман мен Н. Хомскийдің пропаганда моделі арқылы институционалдық деңгейде кеңейтіледі. Келесі кезекте моральдық негіздер триггерлері арқылы психологиялық ықпал ету жүзеге асады. Одан әрі Гюстав Лебон сипаттаған массалар психологиясы мен эхо-камералар әсерінен топтық күшейту үдерісі жүреді. Модельдің соңғы сатысы ақпаратты жүйелі түрде қайталау арқылы оның аудитория санасында тұрақты нарратив ретінде орнығуын көздейді. Осы бес кезеңнен тұратын үдерістің түпкі нәтижесінде ұлттық сананың негізін құрайтын мәдени өзек кезең-кезеңімен өзгеріп, оның құндылықтар жүйесі әлсірейді.

4-сурет.  Манипуляциялық технологиялардың ұлттық санаға әсер ету жүйесінің моделі
Ескерту – зерттеу нәтижелері негізінде  құрастырылды. Сурет ЖИ көмегімен дайындалды.

Ұсынылып отырған пирамидада жоғарыда келтірілген теориялық тұжырымдар жинақталған. Сондай-ақ, әлеуметтік медианың ұлттық санаға ықпалына сәйкес жіктеледі. Пирамиданың бірінші деңгейін фреймдеу құрайды. Мұнда манипуляциялық субъект мақсатты нарративті таңдап, оны белгілі бір «шеңберде» ұсынады. Екінші деңгейге институционалдық таратылым жатады. Бұл жерде бот-желілер, медиа инфлюенсерлер және платформалық алгоритмдер осы нарративті жаппай тарату арнасына айналады. Үшінші деңгейде аудитория психологиясы нарративтің жедел қабылдануын қамтамасыз етеді. Төртінші деңгейде топтық күшейту көрсетілген. Ақпараттық оқшауланған ортада адамдар белгілі бір нарративті қайта-қайта көріп, оны ортақ шындық немесе келісілген пікір ретінде қабылдайды. Бесінші деңгейде жалған ақпаратты жүйелі түрде қайталау арқылы «шынайылық иллюзиясы» қалыптасады. Нәтижесінде бастапқыда күмәнді болған нарратив аудитория санасында шынайы түсінікке айналады. Осы бес деңгейлі үдерістен кейін ұлттық санадағы «мәдени өзект» пен тарихи жады өзгереді. Ұлттық бірегейлік әлсіреп, мемлекетке деген сенім төмендейді [168].  Жалпы, әлеуметтік желінің қызметі мен қоғам санасына әсері туралы ғылыми зерттеулер өте көп. Әсіресе, Facebook платформасының түрлі саяси оқиғалар кезіндегі «белсенділігі» жиі байқалып қалады. Мәселен, АҚШ-тағы сайлау кезінде пайдаланушылардың жеке деректерінің пайдаланылуы да өрескел құқық бұзушылық ретінде әшекереленді. Сондықтан жоғарыда атап көрсеткен әлеуметтік медиа зерттеушілері ұсынған бес деңгейге көп дәлел  келтіруге болады. БҰҰ-ның сараптамалық тобы Facebook-тің өшпенділік тілі мен жалған ақпаратқа қарсы әрекеті «өте баяу» және контентті бақылауы төмен болғанын атап көрсеткен [169]. 
Сондай-ақ, соңғы жылдары Instagram желісіндегі инфлюенсерлер қоғамның «көшбасшыларына» айналды. Платформалардағы танымал аккаунттардың қоғамдық-саяси ықпалын зерттеу цифрлық кеңістіктегі саяси жағдайларды түсіну үшін өзекті бағыт болады.  «Инфлюенсер» (influencer) ұғымын алғаш рет ғылыми айналымға енгізген АҚШ ғалымдары Элиху Кац пен Пол Лазарсфельд (Katz & Lazarsfeld 1955) «пікір көшбасшылары» (opinion leaders) тұжырымдамасын ұсынды. Жаппай бұқаралық ақпарат хабарламалары тікелей аудиторияға жетпейді. Алдымен белсенді «пікір көшбасшылары» арқылы түсіндіріледі [170]. Цифрлық дәуірде осы тұжырымдама «екі сатылы ағын» (two-step flow) теориясынан «желілік диффузия» (network diffusion) моделіне айналды. Инфлюенсерлер аудитория мен контент арасындағы «көпір» ретінде қоғамдық пікір қалыптастыруда медиаға қарағанда тиімді болып тұр. Әлеуметтік желілерде мемлекеттік тілге қатысты пікірлер белсенді талқыланып, шешім қабылдау үдерісін жеделдетеді. Мәселен, 2025 жылдың 23 желтоқсанында Threads платформасында «Бақытжанов» атты қолданушы Шымбұлақ тау-шаңғы демалыс аймағындағы Gusto мейрамханасының әкімшісі туралы жазған. Онда әкімшінің қазақ тілінде қызмет көрсетуден бас тартқаны туралы видеосынан кейін әлеуметтік желі қолданушылары арасында қызу пікірталас басталып кетті [171]. 2GIS платформасында пайдаланушылар пікірлерінің күшеюінен кейін Gusto мейрамханасының рейтингі 3,6-дан 1,2-ге дейін төмендеді.
Сонымен қатар Facebook, Instagram, Theards желілерінде «мейрамханаға бойкот жариялау» науқаны басталды. Оқиға беделді тұлғалардың араласуымен оң шешімін тапты. Адвокат М. Шекеев оқиғаны заңдық дискурсқа көшірді [172]. БАҚ оқиғаны көпшілікке жеткізді. Ал, құқық қорғау органдары екі тарапқа ұсақ бұзақылық әрекеттері үшін айыппұл салды. 
Сондай-ақ, Мирболат Мырзатайұлының Instagram әлеуметтік желісінде жариялаған видеосы тілге қатысты пікірталас тудырған еді. Ол Алматы қаласы Медеу аудандық сотының шешімімен 4 жылға бас бостандығынан айырылды [173]. Бұл оқиғаға байланысты әлеуметтік желі пайдаланушыларының пікірі әр алуан болды. 
Элиху Кац пен Пол Лазарсфельд (Katz & Lazarsfeld) ұсынған «пікір көшбасшылары» (opinion leaders) тұжырымдамасы қазақ тіліне аударылған «Disney» фильмдерін көруді сәтті жүзеге асырды. «Қазақ тілі» қоғамының ұйытқы болуымен 2024 жылы «Ойжұмбақ 2», «Моана 2», «Муфаса. Арыстан патша» фильмдері қазақ тіліне аударылды. Дубляж жұмыстарын қаржыландырған Disney «Ақшақар» туындысын ұсынған [174]. Танымал меценат Дулат Тастекейдің Instagram парақшасында ең үздік пікірге 4 билеттен сыйлаймын деген бастамасын басқа да танымал тұлғалар жалғастырды [175]. Әлеуметтік желілердегі мұндай бастамалар ұлттық сананың жаңғыруына оң ықпал етеді. Соңғы екі жылдың көлемінде Threads платформасында қазақ тілі кең қолданысқа ие болған [176]. Бұл пікірді әлеуметтік медиа мен онлайн кеңістіктегі контентті талдауға арналған ресейлік Brand Analytics платформасы өткізген конференцияда компанияның стратегиялық коммуникация бойынша директоры В. Черный мәлімдеді. Ол «Әлеуметтік желілерде қазақ тілін қолдану деңгейі өсіп келеді. Facebook желісінде аудиторияның 41%-дан астамы қазақ тілін таңдаса, 31%-ы орыс тілін қолданады. YouTube платформасында әлі де орыс тілді контент басым - 74,3%, ал, видеолардың 12,5%-ы қазақ тілінде жасалады. Instagram желісінде де 37,6% көрсеткішпен әзірге орыс тілі үстемдік етеді. Дегенмен қазақ тілінің үлесі 16%-дан асты» деген пікір айтты [177]. 

                5-сурет.  Brand Analytics компаниясының Қазақстандағы әлеуметтік
              желі пайдаланушыларына қатысты 2024 жылғы зерттеуі 

           6-сурет. Brand Analytics компаниясының Қазақстандағы әлеуметтік 
        желі пайдаланушыларына қатысты 2024 жылғы зерттеуіндегі тілдер бойынша үлестірім көрсеткіші

Қазақстандағы әлеуметтік желі пайдаланушылары арасында мемлекеттік тілді қолдаушылардың күннен-күнге артып келе жатқаны байқалады. Осы жоғарыда айтылған мысалдарда әлеуметтік медианың ұлттық санаға оң және теріс ықпалы салыстырмалы түрде түсіндірілді. 
Елімізде ұлттық сананың қалыптасуы бірнеше тарихи кезеңдер мен мәдени ықпалдар арқылы ерекшеленеді. Мәселен, посткеңестік трансформациялық кезең 1991 жылдан бастап «ұлттық сана» мемлекеттік бағдарлама ретінде іске асырылып келеді. «Мәдени мұра», «Рухани жаңғыру», «Ұлы Дала елі», «Мәңгілік Ел» нарративтері мемлекеттік бағдарлама аясында кешенді жоспар құрып, белгілі бір деңгейде өз миссиясын атқарды. Сосын тілдік дуализм орыс тілі мен қазақ тілінің цифрлық кеңістіктегі өзара бәсекелестігі ұлттық сананың қалыптасуына ерекше әсер етті. Одан кейін  геосаяси жағдай бойынша Қазақстан Ресей, Қытай және Батыс елдері медиасының ақпараттық ықпал ету аймағында орналасқан. Сондықтан еліміз әртүрлі ақпараттық ағындар тоғысатын кеңістікте өмір сүріп отыр.  Осы ерекшеліктердің барлығы ұлттық санаға бір мезгілде үш бағыттан әсер ететінін көрсетіп отыр.
        Қазақстанда Facebook платформасындағы манипуляциялық әрекеттердің ішінде мемлекеттік инфлюенсер желісі ең көп зерттеледі екен. Әлем елдеріндегі саяси еркіндік деңгейін талдайтын Freedom House  зерттеу институтының (2024) есебінде Белла Орынбетованың 2022 жылғы жазбасына сілтеме жасалған. Мемлекеттік саясатты қолдайтын жазбалар жариялағаны үшін инфлюенсерлерге 50 000 теңге (98 АҚШ доллары) төлегені көрсетілген. [178]. Бұл дерек Facebook инфлюенсерлерінің ақылы түрде мемлекеттік нарративтерді тарататынын көрсетеді. Ал, Орталық Азия, Кавказ және Еуразия өңірлеріндегі саяси, әлеуметтік және ақпараттық үдерістерді зерттейтін тәуелсіз медиа және аналитикалық платформа Eurasianet (2020) зерттеуі бойынша кейбір танымал Қазақстандық Instagram-блогерлер 15 секундтық Instagram Story-ге 1 000 АҚШ долларға дейін алады екен. Ал, толық пост үшін одан да жоғары баға талап еткен [179]. Бұл контекст мемлекеттік «ақпараттық тапсырыс» жүйесін (мемлекеттік ақпараттық тапсырыс 2019 жылы 49 млрд теңге немесе шамамен 130 млн доллар) күшейте түседі. Бүкіл аудиторияға ықпал ететін, олардың сеніміне кірген, үлкен беделге ие инфлюенсер арзан бағада сатып алатын пропаганда тарату арнасына айналады. Осы орайда Қазақстан контексінде ұлттық санаға тигізетін ықпалды бағалаудың теориялық негізі ретінде Ж. Бүркітбаев, Ж. Симтиков және А. Каяның Frontiers in Political Science журналында жарияланған ғылыми мақаласындағы кейбір пікірлерді негізге алған жөн [180].
Ғалымдар әлеуметтік желілерді дәстүрлі қазақы нормалар мен батыстық либералды құндылықтар тоғысатын және өзара бәсекеге түсетін негізгі алаң деп таниды. Зерттеуде 2022 жылдың қаңтарынан 2024 жылдың желтоқсанына дейінгі кезеңде Қазақстанда 100 000-нан астам жазылушысы бар 120 аккаунт іріктелген. Іріктеу талаптары бойынша 1) қазақстандық немесе Қазақстанға бағытталған аудиторияның 60%-дан астамын қамту; 2) саяси-идеологиялық, этносаяси немесе ұлттық бірегейлікке қатысты контент жариялау; 3) кем дегенде бір рет фактчек платформалары (Stopfake.kz, Factсheck.kz) немесе халықаралық бақылаушылар (Freedom House, Global Voices) тарапынан дезинформация таратушы ретінде аталуы қарастырылды. Осы талаптар бойынша Facebook-те 48, Instagram-да 43, TikTok-та 29 аккаунт, яғни, барлығы 120 аккаунт талдауға алынды. Аккаунттар  мемлекеттік-аффилирленген аккаунттар, оппозициялық манипуляциялық аккаунттар,  сыртқы ықпалды аккаунттар, коммерциялық манипуляциялық болып төрт санатқа бөлінді. Ғалымдар зерттеу нәтижесінде отандық инфлюенсерлердің құндылықтарын анықтап, 4 стратегияны ұсынады. Олар дәстүрлі символдарды заманауи мәдениетке бейімдеп, оны «бренд» ретінде пайдалану, батыстық либералды құндылықтарды ашық қолдау, дәстүрлі нормаларды шектеуші ретінде сынау, «аксиологиялық белгісіздікті» ашық көрсету, батыс тәжірибесін дәстүрлі лексикамен қайта сипаттау еді. Сонымен қатар Қазақстандағы инфлюенсерлердің тарихи және мәдени ерекшеліктерге сәйкес өзгеріп жатқанын атап көрсетеді [180]. 
Зерттеуші Г.Ш. Әшірбекова әлеуметтік медианың қоғамдық санаға ықпалын пайдаланушылардың психологиясына, өмір сүру салтына, ақпарат қабылдау формасына қарай қарастырады. Аталған үш категория бойынша әлеуметтік медианың ерлер мен әйелдерге, балаларға ықпалын зерттеген.  жалған ақпарат, бұрмаланған бейнелер адамның мінез-құлқына, балалардың қауіпсіздігіне қатер төндіруі мүмкін екенін айтады. Сондай-ақ, әлеуметтік желілерде кең тараған және талқыланған зорлық-зомбылық тақырыбының қоғамдық санаға кері әсерін талдайды. Оның алдын алу үшін пікір көшбасшыларының рөлі маңызды. Сондықтан зерттеушілер танымал тұлғалар мен сарапшылардың қоғамға сенімді ақпарат ұсынуы қажет [181]. Дегенмен әлеуметтік желілер алгоритмге құрылған. Желі қолданушылары алгоритм ұсынған ақпаратты ғана пайдаланады. Яғни, әлеуметтік желілер адамдардың ақпарат алу құқығын шектейді. Бұл мәселе батыс ғалымдарының зерттеулерінде де айтылып жүр. Сонымен қатар әлеуметтік желіні тек қауіпсіз байланыс немесе пікір алмасу алаңы ретінде қабылдауға болмайды. Себебі, онда жеке деректердің таралуы және түрлі манипуляцияға ұшырау қаупі бар. 
Әлеуметтік желілердің типологиясына қарай аудиториясы мен тұтынушылары қалыптасқан. Мәселен, TikTok Қазақстандағы ең жылдам дамып жатқан платформа екен. Қазақстан мен Орталық Азия туралы жетекші ағылшын тіліндегі жаңалықтар агенттігі The Astana Times (2026) мәліметінше TikTok Қазақстанда 16,9 млн. ересек пайдаланушыны, яғни, интернет пайдаланушыларының 86%-ын қамтиды. Осы аудиторияның басым бөлігі 18-34 жас аралығындағы жастар екен. 2024 жылы дайындалған «Қазақстан жастары» сараптамалық есебі (Мәдениет және ақпарат министрлігі, Жастар зерттеу орталығы) жастардың 66,2%-ы әлеуметтік желілерді тұрақты пайдаланатынын көрсеткен. Олар үшін  ойын-сауық пен ақпарат алудың негізгі арнасы болып тұр [182]. Отандық жаңалық порталдарының бірі Tengrinews 2024 жылы Қазақстанда қоғамдастық нұсқаулықтарын бұзған TikTok платформасындағы 6,5 миллионнан астам видео жойылғанын хабарлайды. Бұл алдыңғы жылғы 4 миллионнан асып түскенін атап көрсеткен. TikTok компаниясының Орталық және Шығыс Еуропа, Орталық Азиядағы қауіпсіздік және тұтастық жөніндегі басшысы Валдис Балодис жойылған бейнелердің 95 пайызы алдын ала ескертулермен, яғни, пайдаланушылардың шағымдары түскенге дейін жойылғанын айтады. Ал, 80 пайызы басқа пайдаланушылар көргенге дейін жойылған. Сонымен қатар құқық бұзушылықтарға байланысты 930 000-нан астам тікелей эфир бұғатталған. Бұл платформа кәмелетке толмағандардың қауіпсіздігіне ерекше басымдық береді. Мәселен, платформаға тіркелу 13 жастан бастап қолжетімді. Ал, осы жастан кіші пайдаланушыларға тиесілі аккаунттар жойылып отырады. 2024 жылы Қазақстанда осындай 1,9 миллионға жуық аккаунт бұғатталған. 16 жасқа толмаған пайдаланушылар үшін арнайы шектеулер қолданылады. Олардың тіркелгілері бойынша жеке, бейне жүктеу және хабар алмасу өшірілген [183]. 2024 жылғы мамыр айынан бастап TikTok платформасы жаңа алгоритмді қосып, күмән туғызған аккаунттарды өшіреді. Сонымен қатар оның есебін ресми платформасында жариялап отыруды бастады. Саяси контекстегі қоғамдық пікірге ықпал етуді көздеген жасырын ақпараттық науқандарды анықтап, олардың жолын кесу арқылы ашықтықты арттыруға арналған арнайы есепті ай сайын жариялайды. Екінші тоқсанда TikTok әлем бойынша жалпы аудиториясы 1 702 277 жазылушыны құрайтын 2 240 аккаунттан тұратын 14 жасырын ықпал ету желісінің қызметін тоқтатты. Бұл деректер TikTok-тағы зиянды немесе манипуляциялық контенттің масштабын айқын көрсетеді. Видеолардың 95%-ы автоматтандырылған модерация арқылы жойылған. Яғни, ең белсенді 5%-ы қолмен анықталған ең қауіпті контент болды [184]. Жалпы, TikTok платформасының жаһандық штаб-пәтері Лос-Анджелес пен Сингапурда орналасқан. Ал, оның кеңселері Берлин, Дубай, Дублин, Джакарта, Лондон, Мехико, Нью-Йорк, Париж, Сан-Паулу, Сан-Хосе, Сеул, Сидней және Токиода бар [185].
2024 жылы Miras университетінің ректоры Нұркен Халықберген Парламент депутаттарына берген түсіндірмесінде TikTok-тің манипуляциялық алгоритм ерекшелігін нақты тұжырымдады. Ол «Алгоритмдер қалай жұмыс жасайтыны белгісіз. Неліктен TikTok Қытайдың өз ішінде тек білім контентімен жұмыс істейді. Ал, басқа елдерге барлық... мазмұнды ашады?» деген риторикалық сұрақ қойды [186]. Бұл дерек TikTok алгоритмі әр ел үшін контентті әртүрлі іріктеуі мүмкін деген алгоритмдік сегрегация гипотезасын қолдайды. Халықаралық ғылыми баспа платформасы «Спрингер Линктің» (2023) ғылыми зерттеуі Қазақстан үкіметі 2022 жылғы Конституциялық референдум алдында TikTok-ті мемлекеттік нарративті тарату үшін белсенді пайдаланғанын талдаған. Платформада «Қазақ режимі TikTok-ті Қазақстан азаматтарын Конституциялық референдумға дауыс беруге сендіру үшін белсенді пайдаланды» деп жазған [187]. Демек, TikTok тек сыртқы манипуляция платформасы емес, мемлекеттік ақпараттық операциялар жүргізілетін ортаға да айналды. Зерттелген 29 TikTok аккаунтының контент-талдауы мынадай жүйелі манипуляция стратегиясын анықтады. Ол жерде «шындық иллюзиясы» стратегиясы бар. TikTok-тің бейресми «ауызша» форматы жасанды немесе мақсатты манипуляциялық контентке «қарапайым азамат пікірі» деген сипат береді. Зерттелген аккаунттардың 72%-ы ресми позицияға ие болмай, «жеке тәжірибе» немесе «пікір алмасу» форматында саяси хабарлама тарату тактикасын пайдаланды. 
Одан кейін ««Дуэт/Стич» манипуляциясын айтуға болады. TikTok-тің «Дуэт» (бірлескен бейне) және «Стич» (бейне үзіндісін қосу) функциялары арқылы бастапқы видеолардың мазмұны бұрмаланып, нарратив өзгертіліп таратылады. Зерттелген аккаунттардың 18-де  (62,1%) мұндай тәсіл анықталды. Сосын «хэштег колонизациясы» стратегиясы да бар. Ол ұлттық маңызды хэштегтерді (#ЖаңаҚазақстан, #ҚандыҚаңтар, #ҚазақтілінДамытайық) манипуляциялық медиамәтінді тарату үшін пайдаланылған. Осы тұста TikTok алгоритміндегі «ақпараттық оқшаулау» (сүзгі көпіршігі) механизмі жастардың ақпаратты қандай көздерден және қандай мазмұнда қабылдайтынын байқатпай қалыптастыратынын да айту керек. Сол арқылы жастардың ақпаратты қабылдау дағдысы мен дүниетанымына ықпал етеді. 2018 жылы АҚШ-та құрылған медиамониторинг және ақпарат сенімділігін бағалау ұйымы «НьюсГард» (NewsGuard) зерттеуінде TikTok платформасындағы іздеу нәтижелерінің 540 нұсқасын талдаған. Сондай-ақ, жаңалық тақырыптарына қатысты 27 іздеу сұрауы бойынша ең үздік 20 нәтижеге шолу жасаған. Талдау нәтижесінде «НьюсГард» 105 видеороликтің, яғни, 19,4%-ның жалған немесе жаңылыстыратын мәлімдемелерден тұратынын анықтады. Бұл іздеу сұрауларына «2022 жылғы сайлау» және «мРНҚ-вакцинасы» сияқты бейтарап тіркестермен қатар, «6 қаңтардағы ФБР» және «Техас штатының Увальде қаласындағы қастандық» секілді даулы жаңалықтар туралы қосымша ақпарат іздеуге қолданылуы мүмкін сұраулар да кірді. Осындай эмоциялық реңкі бар көптеген тіркестерді TikTok іздеу жолағының өзі «НьюсГард»  бейтарап сөз тіркестерін енгізген кезде ұсынған [188]. TikTok платформасының алгоритміне қатысты мұндай талдаулар өте көп. Тіпті, бірқатар дамыған мемлекеттер бұл платформадан бас тартқаны және тыйым салғаны белгілі. Осы орайда Қазақстанда әлеуметтік желі пайдаланушылары мен олардың алгоритмдеріне қатысты кейбір заңнамалық талаптарды күшейту мәселелері қарастырылып отыр. 2025 жылғы қараша айында «Онлайн-платформалар және масс-медиа мәселелері бойынша кейбір заңнамалық актілерге өзгерістер мен толықтырулар енгізу туралы» заң жобасына ұсыныстар қоғамда қызу талқыланды. BES.media интернет-басылымы заң жобасындағы өзгерістерді жан-жақты талдайды [189]. 2023 жылдан бастап қолданыстағы «Онлайн-платформалар және онлайн-жарнама туралы» заң ірі интернет-сервистерді Қазақстанда өкілдік ашуға, мемлекеттік органдармен ынтымақтастық орнатуға, құқыққа қайшы контенттің таралуына жол бермеуге және пайдаланушыларды сәйкестендіруді қамтамасыз етуге міндеттейді.
Сонымен қатар Telegram платформасының Қазақстандық медиакеңістіктегі рөлі де ерекше болып тұр. Telegram «баспасөз капитализмінен» «мессенджер капитализміне» ауысудың нақты мысалын көрсетті. Қазақстанда Telegram Kanak Media, Qazaqstan Monitor, «Нұрлы Жол» сияқты мыңдаған арнадан тұратын тармақталған ақпараттық ортаны қалыптастырды. Қазақстандық Telegram-кеңістігін зерттеген АҚШ-тың Атлантикалық кеңесіне қарайтын «Диджитал Форенсик Рисёрч Лаб» (Digital Forensic Research Lab - DFRLab) зерттеу орталығы бірқатар ірі арналарды шетелдік мүдделер тарапынан үйлестіретінін анықтады [190]. Мысалы, 2023 жылдың қазан айында ресейлік соғысты жақтайтын әскери блогерлер БҰҰ-мен байланысты әскери оқу орталығында конференция залының ашылуына байланысты Қазақстанды нысанаға алды. Блогерлер оны «НАТО нысаны» деп қате сипаттады. Telegram-да екі миллионнан астам қаралым жинаған жазбаларда АҚШ-тың Қазақстандағы елшісі оқу орталығының лентасын қию рәсімінде қазақстандық үкімет шенеуніктерімен бірге түскен бейнежазбасы көрсетілді. Кейіннен әскери блогерлер нысанды НАТО-мен байланыстыратын Қазақстанға қарсы науқанды қоздырып, Кремльді шара қолдануға шақырды. Олар бұл рәсім жаңа «НАТО орталығында» өтті деп мәлімдеген. Бұл ақпарат қысқа уақыт арасында тез тарады. Соңында Қазақстан Республикасының Қорғаныс министрлігін сол күні аталған айыптауларды жоққа шығаратын мәлімдеме жасауға мәжбүр етті. Бұл ақпаратты алғаш жариялаған Telegram-арналардың бірі AsiaToday болды. Арнаның жарияланымы 87 мыңнан астам қаралым жинап, 600-ге дейін репост жасалған. 24 қазанда жарияланған хабарламада АҚШ елшісі НАТО нысанының ашылуына қатысқаны және қазақстандық әскери қызметкерлердің сол жерде Альянстың әскери стандарттарына сәйкес даярлықпен өтетіні айтылған [191]. Осы арнаға қатысты ескертудің 35%-ы Ресейге тиесілі екендігі анықталған. 
Сондай-ақ, халықаралық The Diplomat журналы 2023 жылы ресейлік Telegram арналарынан Facebook пен Instagram желілеріне «аударылатын» манипуляциялық нарративтер тарағаны туралы зерттеу жүргізеді. 2023 жылдың қыркүйегінде «Қазақстандағы АҚШ биологиялық қару зертханалары», қазанда «Алматыда НАТО объектісі» туралы ақпарат тарады [192]. Digital Forensic Research Lab (DFRLab, 2023) зерттеу орталығының деректері бойынша, pro-Kremlin Telegram арналарының желісі 56 сараптамалық арнадан 57 646 жол толтырылған хабарламаны тіркеді. Олардың бір бөлігі Орталық Азия, соның ішінде қазақстандық аудиторияға бағытталған екен [193].
Жоғарыда жүргізілген талдауды теориялық тұрғыдан қорытындылау мақсатында ақпараттық манипуляцияға арналған аккаунттардың ұлттық санаға ықпалының үш деңгейлі бағалау моделін ұсынуға болады. Бірінші деңгейге «ұлттық бірегейлік» жатады. Instagram мен TikTok-тағы манипуляциялық аккаунттар «қазақ болу» ұғымын әртүрлі бағытта өзгертіп көрсетуге тырысады. Мұны зерттеушілер «екіұшты дискурс (амбивалентті)» категориясы деп айтады. Сондай-ақ, Instagram ұлттық бірегейлікке қатысты көзқарастың өзгеруіне әсер етеді. Екінші деңгейге «саяси жүйеге деген сенімнің төмендеуін» жатқызуға болады. Facebook-тегі «нурбот» желілері мен билікке жақын инфлюенсерлер «жалған келісім (консенсус)» әсері арқылы саяси дискурс жасайды. Мұндай жасандылықты аңғарған аудитория мемлекеттік те, оппозициялық та нарративтерге сенімсіздікпен қарайды. Бұл «сыни жоққа шығару (нигилизм)» құбылысын күшейтеді. Бұл ұғым америкалық ғалым Э. Паризер (2011) тілімен «сүзгі көпіршігінің (ақпараттық оқшаулау)» қос тарапты нигилизм нысанына айналуы деп сипатталуы мүмкін. Үшінші деңгейге «тарихи жады мен геосаяси бағдардың манипуляциясы» кіреді. Facebook пен Instagram желілерінде таратылатын ресейлік дезинформациялық нарративтер («жасанды мемлекет», «биологиялық қару», «НАТО объектісі») ұлттық сананың геосаяси бағдарлануын мақсатты түрде бұзады. Бұл нарративтер Қазақстанның НАТО, АҚШ немесе Батыспен қатынасына деген күмәнін (скептицизмді) арттырады. Ресей геосаяси позициясына деген «үйреншікті» ыңғайлылық туғызады. Жоғарыда сипатталған манипуляциялық аккаунт желілерінің үйлесімді әрекеті «жинақталған әсер (кумулятивтік  эффект)» береді. Жеке аккаунт деңгейінде аздап ықпал ететін медиамәтін желі деңгейінде болмаса да маңызды бағдарлаушы ықпалға ие болады.
Бірақ, осы тұста манипуляциялық аккаунттардың ықпалы себеп-салдарға негізделмеген (детерминистік), ықтималдық сипатқа ие екендігін ескерген жөн. Себебі, аудитория ақпаратты тек қабылдап қоймай, оны өз бетінше түсіндіреді және бағалайды. ProTenge Instagram аккаунтының тәжірибесі мұны нақты дәлелдейді. Журналист Жәмила Маричеваның журналистік зерттеу материалдары ресми тендерлерді жою шешіміне тікелей ықпал жасады [194]. Демек, бірдей платформалар ақпараттық манипуляцияға да, ұлттық сананы қалыптастыруға да, есептілікті қамтамасыз етуге де ықпал ете алады.
Ал, YouTube қазіргі медиакеңістіктегі ең ықпалды цифрлық платформалардың біріне айналды. Оның ерекшелігі ақпаратты жариялаумен қатар ұсыным алгоритмдері пайдаланушының қызығушылығына сәйкес контентті іріктеп, ақпараттық ортасын қалыптастырады. Мұндай алгоритмдер сенсациялық, эмоциялық және манипуляциялық бейнематериалдардың кең таралуына ықпал етуі мүмкін. Соның салдарынан пайдаланушы біржақты ақпаратты жиі тұтынып, балама көзқарастардан алшақтайды. Бұл қоғамдық пікірдің қалыптасуына, ұлттық санаға және ақпараттық қауіпсіздікке әсер етеді. Қазақстан үшін бұл мәселенің маңызы артып келеді. Себебі, YouTube арқылы шетелдік ақпараттық ықпал, пропагандалық материалдар, deepfake бейнероликтер және жалған ақпарат кең аудиторияға қысқа уақытта таралады. Сондықтан қазіргі медиакеңістікте ақпараттық қауіпсіздік мәселесін алгоритмдік басқару тетіктерінен бөліп қарастыру мүмкін емес.

9-кесте.  Қазақстан медиакеңістігіндегі YouTube платформасында тіркелген ақпараттық қауіптердің негізгі кейстері және олардың ақпараттық қауіпсіздікке әсері (2022–2025 жж.)

	№
	Жыл
	Кейс
	Платформа
	Ақпараттық қауіпсіздікке әсері
	Дереккөз

	1
	2022
	Қаңтар оқиғасы кезінде YouTube-та Сирия, Украина және басқа елдерде түсірілген ескі бейнелер Алматыдағы оқиға ретінде таратылды. Factcheck.kz оларды жоққа шығарды.
	YouTube
	Дағдарыс кезінде жалған бейнематериалдар қоғамды адастырып, дүрбелең туғызуы мүмкін екенін көрсетті.
	https://ijnet.org/en/story/kazakhstans-factcheckkz-verifies-information-times-crisis 

	2
	2022
	Конституциялық референдум алдында YouTube пен әлеуметтік желілерде «жоғалып кететін сиямен жазылатын қаламдар» және «дауыс жәшігіне жаппай бюллетень салу» туралы жалған видеолар тарады. Кейін олардың басқа елдерде түсірілген ескі бейнелер екені анықталды.
	YouTube
	Сайлау және референдум кезіндегі бейнематериалдар арқылы қоғамдық пікірге ықпал ету әрекеттерін көрсетті.
	https://en.wikipedia.org/wiki/2022_Kazakh_constitutional_referendum 

	3
	2022
	Тәуелсіз БАҚ-тың (Azattyq, Orda.kz, KazTAG және басқа редакциялар) сайттарына DDoS шабуылдары жасалды. Соның салдарынан олардың YouTube және басқа цифрлық платформалар арқылы ақпарат таратуы қиындады.
	YouTube + БАҚ
	Медиа инфрақұрылымының осалдығын және ақпарат тарату тұрақтылығының маңызын көрсетті.
	Freedom House Қазақстандағы тәуелсіз медианың киберқысымға ұшырауын тұрақты түрде сипаттайды.

	4
	2024
	Қазақстандағы су тасқыны кезінде YouTube-та басқа мемлекеттерде түсірілген су тасқыны видеолары Қазақстанда түсірілгендей етіп жарияланды. Кейін олардың жалған екені дәлелденді.
	YouTube
	Төтенше жағдай кезінде визуалды дезинформация-ның қаншалықты тез таралатынын көрсетті.
	Factcheck.kz бірнеше бейненің Қазақстанда емес, басқа елдерде түсірілгенін геолокация және кері іздеу арқылы дәлелдеген.

	5
	2025
	Журналистер мен қоғам қайраткерлерінің атынан жасалған deepfake бейнероликтер тарады. Олардың ішінде Orda.kz бас редакторы Гүлнар Бажкенова мен журналист Вадим Борейконың бейнесі пайдаланылған жағдайлар болды.
	YouTube және басқа әлеуметтік платформалар
	Жасанды интеллект арқылы жалған ақпарат тарату қаупінің күшейгенін көрсетті.
	https://en.orda.kz/kazakhstan-deepfake-videos-reemerge-calling-for-immortal-regiment-march-participation-6246/ 



Ескерту ‒ кесте зерттеу нәтижесінде дайындалды.

Мұндай контент қысқа уақыт ішінде кең аудиторияға таралып, азаматтарды адастыруы, қоғамдық сенімге нұқсан келтіруі мүмкін. Сонымен қатар мемлекеттік маңызы бар оқиғаларға қатысты пікірдің бұрмалануына ықпал етеді. Бұл YouTube платформасында таралатын ақпаратты тұрақты мониторингтеудің, фактчекингті күшейтудің, deepfake технологияларын анықтау тетіктерін дамытудың және медиасауаттылық деңгейін арттырудың Қазақстанның ақпараттық қауіпсіздігін қамтамасыз етудегі маңызды міндеттердің бірі екенін көрсетеді.
Гарвард Бизнес мектебінің ғалымы Шошана Зубофф (Shoshana Zuboff) 2019 жылғы еңбегінде әлеуметтік медианың жаңа рөлін сипаттайды. Ол әлеуметтік медианың бақылаушы әрі жеке деректердің иеленушісі ретінде қалыптасқанын көрсетеді. Ғалым негіздеген «бақылаушы капитализм» (surveillance capitalism) тұжырымдамасы цифрлық дәуірде ұлттық сананың «деректер арқылы отарлануын» түсіндіреді [195]. Жаһандық цифрлық платформалар пайдаланушылардың мінез-құлқы туралы деректерді үздіксіз жинайды. Бұл деректер болашақ әрекеттерді болжау және бағыттау үшін қолданылады. Қазақстандық пайдаланушылар туралы деректер де отандық компанияларда сақталмайды. Олар Apple, Google және Meta сияқты шетелдік компаниялардың серверлерінде шоғырланған. Өкінішке қарай, «ұлттық сананың цифрлық картасы» мемлекеттік институттардың бақылауынан шығып барады. Ол ұлттың дүниетанымы мен бірегейлігі туралы деректерді қамтиды. Бұл жағдай Қазақстанның ақпараттық егемендігіне қауіп төндіреді. Сондықтан деректік егемендік ұлттық қауіпсіздіктің маңызды бөлігі ретінде қарастырылуы тиіс.
Ақпараттық технологиялар мен деректер елдің экономикасы мен қорғаныс қабілеті үшін стратегиялық ресурс саналады. Олардың шетелдік құрылымдарға қолжетімді болуы ұлттық мүддеге нұқсан келтіруі мүмкін. Сол себепті мемлекет жеке деректерді қорғау талаптарын күшейтуі қажет. Азаматтардың цифрлық деректерін қорғау конституциялық деңгейде бекітілуі тиіс.
Деректерді ұлттық бақылауда ұстау ақпараттық кеңістікті қорғаудың негізгі тетігі саналады. Бұл цифрлық егемендікті сақтауға да негіз болады.
Гарвард Бизнес мектебінің ғалымы Шошана Зубофф өзінің бестселлерге айналған ғылыми зерттеуінде әлеуметтік медиа алаңын ұсынушы Meta компаниясынан бас тартуды ұсынады. Себебі, олар қоғамды өз алаңында бақылауда ұстап, қыруар пайдаға кенеліп отыр. Бүгінде миллиардтаған пайдаланушының жеке деректеріне иелік ететін цифрлық платформалар қоғамдық санаға алгоритмдер арқылы ықпал етіп отыр. Зерттеуші болашақта мұндай алаңнан жайлап адамдарды алыстату қажет деп есептейді. Ол коммуникация мен бизнесті ұйымдастырудың жаңа тәсілдерін ұсынады.
2025 жылғы 27 мамырда ҚР Мәдениет және ақпарат министрі А. Балаева Meta компаниясының мемлекеттік саясат жөніндегі директоры Сарим Әли Әзизбен кездесті. Кездесуде Қазақстанның ақпараттық кеңістігінде қауіпсіздікті қамтамасыз ету мәселелері талқыланған. 2025 жылдың басынан бері ҚР Мәдениет және ақпарат министрлігінің жүргізген мониторинг нәтижесінде ел заңнамасының 7689 рет бұзылғаны анықталды. Анықталған құқық бұзушылықтардың ішінде 3027 жағдай Facebook желісіне, ал, 4662 жағдай Instagram платформасына тиесілі екен. Сонымен қатар, министрлікпен тығыз ынтымақтастық орнатқан Meta компаниясы Facebook-тағы заңға қайшы контенттің 90%-ын, ал Instagram-дағы 51%-ын жойғанын атап өткен [196].  Бүгінде ҚР Мәдениет және ақпарат министрлігі мен Meta компаниясы ақпараттық қауіпсіздік шараларын күшейту бағыттары бойынша жүйелі жұмыс жүргізіп отыр. Соңғы жылдары әлеуметтік медиада этносаралық жағдайларды ушықтыруға, түрлі саяси арандатушылыққа үндейтін желі пайдаланушылары көбейіп кетті. Оның дәлелін министрлік ұсынған деректер негізінде көрсетуге болады. Мәселен, 2025 жылы 1 қаңтар мен 31 желтоқсан аралығында «Байланыс туралы» Қазақстан Республикасы Заңының 41-1-бабының 1-1-тармағына уәкілетті органның нұсқамасымен 52 619 интернет-ресурстар мен сілтемелерді таратуға шектеу қойылды [197]. Олардың ішінде ақпараттық қауіпсіздікке тікелей қауіп төндіретін жағдайлар төмендегі инфографикада көрсетілді.

Осы тұста балалар аудиториясының да  интернет пен әлеуметтік желілерді белсенді пайдаланатынын айту керек. Негізі бұл тақырып болашақта үлкен бір зерттеудің нысанына айналатыны анық. Дегенмен елдегі ақпараттық қауіпсіздік мәселесіне қатысты тұстарына аз-кем тоқталуға болады. Өйткені, балалардың интернетті ерте жастан пайдалануы да Қазақстандағы ақпараттық қауіпсіздіктің жаңа бағытына айналып отыр. Қоғамда ұлттық сана сәби кезден қалыптасуы тиіс.  Мысалы, 2023 жылы Қазақстан Сыртқы істер министрлігінің қолдауымен Біріккен Ұлттар Ұйымының Балалар қоры (ЮНИСЕФ) Қазақстанның Оқу-ағарту министрлігімен бірге балалардың цифрлық өмірі бойынша «Kazakhstan Kids Online» атты бірлескен зерттеу жүргізді. Бұл зерттеу балалардың интернетті пайдалануына байланысты пайда мен тәуекелдерді бағалауға арналған. 13 жасқа толмаған баланың жеке аккаунт ашуына көптеген әлеуметтік желілер мен ойын платформалары шектеу қойған. Бірақ, зерттеу нәтижелері 9-10 жастағы балалардың 60%-ның, 11-12 жастағы балалардың 66%-ның әлеуметтік желілер мен ойын платформаларында жеке аккаунттары бар екенін көрсетті [198]. Зерттеудің бірінші тарауында А.В. Минбалеев ұсынған балалардың денсаулығы мен моральдық-рухани дамуына зиян келтіретін ақпарат түрлері қарастырылған еді. Сондықтан балаларға арналған цифрлық контенттің сапасына, оның психологиялық және тәрбиелік әсеріне де ерекше назар аудару керек. Қазір қоғамдағы келеңсіз жағдайлардың көбі бала кезде алған тәрбиенің көрсеткіші сияқты. Мысалы, 2024 жылы Қазақстанда балалар арасында TikTok платформасын пайдалану деңгейінің жоғары болуы қоғамда қызу талқыланды. Сарапшылар қысқа видеолардағы ақпараттық мазмұн балалардың психологиялық жай-күйі мен мінез-құлқына әсер ететінін атап өтті. Сондай-ақ қауіпті челлендждер мен жас ерекшелігіне сай келмейтін контенттің таралуы балалардың қауіпсіздігіне қатер төндіретіні анықталды. Тағы бір мысал ретінде YouTube платформасында балаларға арналған мультфильмдер мен ойын-сауық контенті арасында жасырын жарнама, агрессивті мінез-құлық элементтері немесе тұтынушылық құндылықтарды насихаттайтын материалдардың кездесуін айтуға болады. Яғни, балалардың психологиялық және эмоционалдық дамуына теріс ықпал етеді. Бала көңілі жалған ақпарат пен манипуляциялық контентке тез сенетін болады. Интернетке тәуелділік қаупін күшейтеді. Кибербуллинг, онлайн-алаяқтық және цифрлық зорлық-зомбылыққа ұшырау қауіптерін ұлғайтады. Сондай-ақ, ұлттық мәдени құндылықтарға сәйкес келмейтін контенттің әсерін күшейтуі мүмкін. Осы жағдайды зерттеушілер де мәселе ретінде бірнеше рет көтерді. Бұл балалар аудиториясына арналған контент сапасын бақылаудың өзектілігін арттырады. 
ҚР Мәдениет және ақпарат министрлігі 2021 жылы Meta компаниясына Қазақстандағы пайдаланушылардың қауіпсіздігін сақтау үшін келісімге келу туралы ұсыныс білдірген. Бірақ, компания басшылығы әлеуметтік желі пайдаланушыларының жеке деректерін қорғау талаптарына байланысты келісім беруден бас тартты. Интернет, әлеуметтік медиа және цифрлық технологиялар бойынша жаһандық статистика жариялайтын аналитикалық Datareportal платформасының 2026 жылғы есебі Қазақстандағы цифрлық интеграцияның қарқыны жоғары екенін анықтады. Елімізде интернет пайдаланушылар саны халықтың 92,9%-ын (19,2 млн. адам), ал, әлеуметтік желі қолданушылары 80%-дан астамын (16,9 млн.) құрап отыр. TikTok (15,7 млн. аккаунт) пен Instagram (12,4 млн. пайдаланушы) медиатұтыну құрылымында басымдыққа ие платформалар ретінде тіркелді [199]. Дегенмен бұл сандық прогресс ұлттық ақпараттық қауіпсіздік тұрғысынан маңызды қайшылықтар тудырып отыр. Платформалық алгоритмдердің жаһандық қызығушылық логикасына негізделуі ұлттық мазмұн мен қазақтілді медиамәтіннің медиакеңістіктегі үлесінің төмендеуіне әкелді. Қысқа мобильді форматтардың басымдығы аудиторияның аналитикалық мазмұннан алшақтауына және ақпараттық талғамның тәуелді болуына ықпал етеді. Сондықтан аудитория санының қарқынды өсуі мен ұлттық мазмұнның таралуы арасындағы алшақтықтың тереңдеуі мемлекеттің цифрлық егемендігі мен ақпараттық тұтастығына стратегиялық қатер ретінде бағаланады. Осы жағдайда тұтынушылардың ақпаратты тексеру дағдысының төмендігі  манипуляциялар мен дезинформацияға қарсы тұру қабілетін одан әрі әлсірете түседі. 2022 жылдың 26 қарашасы мен 7 желтоқсаны аралығында DEMOSCOPE қоғамдық пікірді экспресс-мониторингтеу бюросы «Қазақстандық БАҚ пен әлеуметтік желілердегі дезинформацияны қабылдау және тарату» тақырыбында азаматтар арасында сауалнама жүргізді. Осы зерттеудің нәтижелері бойынша, қазақстандықтардың айтарлықтай бөлігі жалған жаңалықтар мен дезинформацияның ықпалына түсіп қалады екен. Сауалнама нәтижелері респонденттердің кем дегенде жартысы жалған ақпаратты анықтауда қиналатынын көрсетті. Мәселен, 18-24 жастағы жас респонденттер фактілерді тексеруде алда болып шықты. Олар басқа топтарға қарағанда, ақпаратты қайта тексеруге бейім және жалған ақпаратты оңай анықтай алады. Дегенмен, азаматтардың жалпы 51%-ы сенімді ақпарат пен жалған ақпаратты ажырату қиын екенін мойындады. 33%-ы жалған ақпаратты әрқашан анықтай алмайтынын айтты. Ал, 18%-ы дезинформацияны жиі ажырата алмайтынын айтты. Сондай-ақ, 41%-ы жалған ақпаратты оңай анықтай алатынына сенімді [200]. 
2025 жылы ғалым Г.С. Сұлтанбаева мен А.Ш. Бүркітбаеваның «Қазақстандағы жалған ақпарат пен дезинформация индикаторлары» деген монографиясы жарық көрген. Мұнда ғалымдар дезинформацияны тарату алгоритмдерін жан-жақты қарастырады. Алгоритмдер  логикасы бірнеше негізгі қағидаға сүйенеді. Олар қолданушының қызығушылықтарын, іздеу тарихын, лайктар мен комментарийлерді тіркейді. Достарымен өзара байланысын, жазылуларын және т.б. талдайды. Осы мәліметтер негізінде адамның «цифрлық портреті» қалыптасады. Сосын алгоритмдер осы портретке сәйкес келетін контентті іріктеп ұсынады. Одан әрі қолданушы ұсынылған материалға қаншалықты белсенді реакция білдірсе, жүйе өз болжамдарын соншалықты нақтылайды. Алгоритмдердің жабықтығы да ерекшелігі болып саналады. Facebook, Instagram, TikTok және Youtube сияқты платформалар алгоритмдерінің нақты қалай жұмыс істейтінін жарияламайтыны айтылған [201]. 
Сонымен отандық медиакеңістіктің геосаяси ерекшелігін академиялық тұрғыда «біртұтас ақпараттық орта» деп сипаттауға болады. Бұл ұғым нақты бір кеңістікте бірнеше ірі ақпараттық ағымдардың бір мезгілде бәсекелесуін сипаттайды. Қазақстандық медиакеңістікті «аралық ақпараттық  аймақ» ретінде сипаттауы осы геосаяси шындықты нақтылай түседі. Осы тұста медиашабуылдар туралы отандық ғалымдар Қ.Ө. Сақ пен О.І. Тұржанның зерттеу мақаласын ұсынуға болады. Ғалымдар алпауыт мемлекеттер өздерінің тек саяси-экономикалық жағынан мықтылығымен ғана емес, ақпараттық ықпалымен де сескендіре бастағанын айтады. Әсіресе, ақпараттық  күш көрсетудің ақпараттық шабуыл, ақпараттық манипулияция, ақпараттық террор сипатындағы ықпалы ақпараттық қорғаныс, ақпараттық-барлау, ақпараттық-менталитеттік ынтымақтастық бағытындағы іс-қимылдарды жеделдетті. Ақпаратты кімнің көбірек тарата алатыны да мемлекеттің ақпараттық әлеуетін айқындайтын маңызды факторлардың біріне айналды. Зерттеушілер бүгінгі таңда әлемге таратылатын ақпараттардың 70%-ы АҚШ-қа тиесілі екенін айтады. Ақпарат елдің ішінде немесе халықаралық деңгейде таратылса да кез келген белгілі бір мақсатты көздейді. Ғалымдар әлеуметтік желілердегі ақпараттық шабуылдардың көбіне манипуляциялық сипатта жүзеге асатынын дәлелдеген. Сондай-ақ,  пайдаланушылардың оларды байқамай таратуы мүмкін екенін атап көрсетеді. Осыған байланысты ақпараттық саясат ұлттық қауіпсіздіктің басым бағыты болуы тиіс деген қорытынды жасайды [202]. Яғни, кез келген елдің мемлекеттік саясаты алда тұруы тиіс деген тұжырым жасауға болады.
Ал, «біртұтас ақпараттық ортада» мемлекеттің стратегиялық позициясы да үлкен маңызға ие болады. Еліміз «цифрлық егемендік» нарративін ұстанса да (ҚР Ақпараттық доктринасы 2023), жаһандық платформалармен дипломатиялық тепе-теңдік сақтауға мәжбүр болады. Мысалы, Meta, Google, TikTok-ты техникалық жағынан бұғаттау мүмкін болғанымен, бірақ, саяси-экономикалық шығыны жоғары болады. Осындай кезде «техникалық мүмкіндік пен саяси еріксіздік» парадоксы қалыптасады. Жаһандық платформалардың ұлттық санаға тигізетін жүйелік ықпалы (алгоритмдік поляризация, шет елдік пропаганда) реттеусіз жалғасады.
Жоғарыда талданған жағдайлар сыртқы ықпалдың отандық медиакеңістікке әсерін күшейтті. Соның салдарынан ұлттық медиасана бәсекелес нарративтердің ықпалына түсе бастады. Мұндай жағдайда ұлттық медиасана мемлекет пен азаматтық қоғамның ғана емес, алгоритмдер мен геосаяси акторлардың да бәсекелестік нысанына айналады. Бұл тұста Facebook жалған келісім мен геосаяси дезинформациялық нарративтерді тарату платформасына айналады. Instagram мәдени бірегейліктің трансформациясы мен инфлюенсерлік сенімнің негізгі алаңы болып қала береді. Ал TikTok жастар санасына жүйелі манипуляция жасаудың ең ықпалды платформасына айналды.
Одан кейін платформалық алгоритмдер тұжырымын айту керек. Мысалы, Ресейдің мемлекеттік медиасы және Қытайдың «мазмұндық дипломатиясы» әртүрлі ықпал ету тетіктерін қолданғанымен ортақ нәтижеге жетеді. Бәрі де қазақстандық медиакеңістіктің «ұлттық» сипатын жоғалтуға әсер етеді. Платформа алгоритмдері «ұлттық» ақпараттық мазмұнды жаһандық «вирустық» контентпен ауыстыруы мүмкін. Ресей медиасы «посткеңестік ортақтық» нарративі арқылы этникалық ыдырау үдерістерін күшейтеді. Қытай медиасы экономикалық тұрғыдан тәуелді ақпараттық орта қалыптастыру арқылы журналистиканың дербестігін шектейді. Осы үш ықпалдың салдарынан Қазақстан «ұлттық» медиакеңістігінің дербестігі әлсіреуі мүмкін. Келесі тұжырымда жаһандану факторларының отандық медиакеңістікке тигізетін ықпалы «сыртқы» болып есептелсе де, іс жүзінде ол медиакеңістіктің «ішкі» ажырамас бөлігіне айналды. Себебі, Қазақстандық аудиторияның басым бөлігі контент көздеген мақсаттың сыртқы ықпалдан туғанын аңғармайды. Олар «жергілікті» немесе «бейтарап» сипатта ұсынылады. TikTok-тағы ақпараттық мазмұн көбіне «алгоритм ұсынды» деген логика арқылы қабылданады. Ал, алгоритмнің геосаяси бейтараптығы көп жағдайда күмән тудырмайды. Сондықтан шетелдік ақпарат көзінің жергілікті медиа ретінде қабылдануы ақпараттық ықпалдың қаупін күшейтеді. Сонымен қатар цифрлық технологиялардың дамуы жасанды интеллектті түрлі салада қолдану аясын кеңейтті. Яғни, жасанды интеллектті сауатты пайдалану да өзекті мәселе болып отыр. Осы орайда  ғалым А. Ақбергенұлының «Қазақ әдебиеті» газетінде жарияланған «Санаға серпін берер цифрлық өзгерістер» мақаласын атап өтуге болады. Мақалада Қазақстанның цифрлық қауіпсіздігін күшейтудің негізгі бағыттары ұсынылған. Оларға қала мен ауыл арасындағы цифрлық алшақтықты азайту, жасанды интеллектті сапалы ұлттық деректермен қамтамасыз ету, жеке мәліметтерді қорғау және шетелдік цифрлық сервистерге тәуелділікті төмендету жатады. Сонымен қатар қазақ тілінің ерекшелігі мен ұлттық құндылықтарға негізделген KazLLM ұлттық жасанды интеллект моделін әзірлеу және отандық цифрлық платформаларды дамыту ақпараттық қауіпсіздікті нығайтудың маңызды бағыты ретінде қарастырылған [203]. Бұл ұсыныстар зерттеудің негізгі бағыттарымен сабақтасып, ұлттық ақпараттық қауіпсіздікті нығайтудың өзекті тетіктерін көрсетеді.
2-бөлім бойынша қорытынды
Жаһандану кезінде қазақстандық медиакеңістік бірнеше сыртқы ақпараттық күштің ықпалы қатар байқалатын ортаға айналды. Сыртқы ақпараттық ықпал «алгоритмдік оңтайландыру», «мазмұндық дипломатия», «диаспора байланысы» сияқты тәсілдер арқылы жүзеге асады. Өкінішке қарай, сыртқы ақпараттық ықпалдың бәрі де еліміздегі ұлттық санаға әсер етеді. Сондықтан жаһандық жасырын ықпал ету тетіктерін анықтау ұлттық медиасаясатты қалыптастыру үшін маңызды.
Институционалдық деңгейде ақпараттық операцияларды жедел анықтауға арналған «Ерте ескерту» жүйесін фактчекинг платформалары (Factcheck.kz, Stopfake.kz), академиялық зерттеу орталықтары және мемлекеттік органдардың бірлескен жұмысы негізінде қалыптастыру қажет. Сыртқы ақпараттық операцияларға жауап беру хаттамаларын нақты бекіту, уәкілетті органның 24 сағат ішіндегі ресми жауабы жалған нарративтің таралуын азайтады. Сондай-ақ, «Онлайн-платформалар және онлайн-жарнама туралы» заңды (2023) іс жүзінде орындататын тетіктерді қадағалау керек. Сонымен қатар оның орындалу мониторингінің тәуелсіз аудитін енгізу орынды болар еді.
Отандық алгоритмдік аудит жүйесін дамытудың стратегиялық маңызы ерекше деп айтуға болады. Жаһандық платформалардың ұлттық аудиторияға қолданатын алгоритмдерінің ашықтығын талап ету керек. Яғни, олардың ұлттық қауіпсіздікке тигізетін ықпалын бағалау тетіктерін дамыту қажет. Мемлекеттің цифрлық егемендігін нығайту мақсатында қазақстандық әлеуметтік желі пайдаланушыларының деректері шетелдік серверлерде шоғырлануын шектейтін нормаларды қайта бағалау ұсынылады. 
Сонымен қатар білім беру жүйесінде «Медиасауат» пәнін мектеп бағдарламасына енгізу де ұсынылады. Жоғары оқу орындарында «Медиасын» курсын оқытудың практикалық бағытын күшейту ұзақ мерзімді когнитивтік иммунитет қалыптастырудың бірден-бір жолы болар еді. Практикалық жаттығулар мен нақты мысалдар (кейстер) азаматтардың ақпаратты сыни тұрғыдан бағалау дағдысын дамытуға көмектеседі. Пікір көшбасшыларының ұлттық санаға оң ықпалын күшейту үшін қазақ тіліндегі кино дубляжын, ұлттық құндылықтарды насихаттайтын тілдік нарративтер мен мәдени бастамаларды мемлекеттік деңгейде жүйелі қолдау қажет. Сонымен қатар азаматтардың еркін пікір білдіруі мен азаматтық белсенділігіне негізсіз қысым көрсетілмеуі тиіс. Еліміздің шекаралық аймақтарындағы отандық теле, радиохабарларын тарату мәселесі реттеуді қажет етеді.
Қорыта келгенде, ұлттық сананы қорғау үшін шектеу мен бұғаттау  тиімсіз болады. Ол үшін ең алдымен қоғамда азаматтардың ақпараттық иммунитетін арттыру қажет. Сонымен қатар отандық медиакеңістіктегі мазмұнның (контент) бәсекеге қабілеттілігін дамыту және диалогқа ашық, сыни ойлауды ынталандыру керек. Сол арқылы ғана ақпараттық кеңістікті сақтауға болады.
3 ҚАЗАҚСТАН МЕДИАКЕҢІСТІГІНДЕГІ АҚПАРАТТЫҚ ҚАУІПСІЗДІК ДЕҢГЕЙІ: ДАМУ ҮРДІСТЕРІ  МЕН  БОЛАШАҒЫ

3.1 Цифрлық трансформация жағдайындағы отандық медианың ақпараттық қауіпсіздік деңгейі: эмпирикалық талдау

Зерттеудің осы тарауында Қазақстан медиакеңістігіндегі ақпараттық қауіпсіздік деңгейін анықтау үшін эмпирикалық зерттеу әдістері қолданылды. Яғни, тереңдетілген сараптамалық сұхбат пен фокус-топ ұйымдастырылды. Ақпараттық қауіпсіздікті қамтамасыз етуде отандық БАҚ қызметін анықтау мақсатында мониторинг жүргізілді. Іріктеп алынған сегіз бұқаралық ақпарат құралдарында ақпараттық қауіпсіздік мәселелеріне қатысты жарияланған 105 материалға контент талдау жасалды.  Тереңдетілген сұхбат пен фокус-топта осы саладағы тәжірибелі мамандар мен сарапшылардың пікірлері талданды. Сараптамалық пікірлер негізінде ақпараттық қауіпсіздікке қатысты негізгі мәселелер анықталып, күрес жолдары, даму үрдістері, болашағы қарастырылды. Нәтижесінде тәуекелдердің алдын алу тетіктері мен дамыту бағыттары ұсынылды. 
Зерттеу барысында фейк жаңалықтар, арандатушылық сипаттағы ақпараттардың таралуы және кибершабуылдардың алдын алу, қоғамда ақпараттық иммунитет қалыптастыру мәселелері талданды. Сонымен қатар мемлекеттік ақпараттық саясаттың рөлі, ақпараттық тапсырыс арқылы ұлттық бірегейлік пен қоғамдық тұрақтылықты нығайту, қауіпсіздік идеологиясын алға тарту, мемлекеттік медиалар арқылы сенімді ақпарат тарату сияқты ақпараттық қауіпсіздіктің өзекті мәселелері қарастырылды.
Сосын «Цифрлы Қазақстан», KZ-CERT, «Қазақстанның киберқалқаны» бағдарламалары арқылы медиаресурстардың техникалық қорғанысын қамтамасыз етуді дамыту да күн тәртібінде тұр. Осы бағдарламалар арқылы ақпараттық инфрақұрылым нысандарының қауіпсіздігін қамтамасыз етуге болады. Сапалық зерттеулерде осы айтылып жүрген мәселелерді жетілдірудің жолдары қарастырылып, ұсыныстар жасалды. Халықтың медиасауатын көтеру жалған ақпарат пен манипуляцияны ажырату қабілетін дамытуға көмектесетіні белгілі. Сондықтан мектепке дейінгі білім беру ұйымдарынан бастап ақпараттық қауіпсіздік мәдениетін қалыптастыру қажет. Ақпараттық қауіпсіздіктің негізгі алғышарттары қоғамдық сенімді қалыптастыру, ақпараттық мәдениетті дамыту журналистика саласы арқылы жүзеге асады.
Сонымен қатар цифрлық кеңістік пен ақпараттық технологияның дамуы интернет аудиториясының өсуіне ықпал етті. Интернет-басылымдар жаңалықтардың жеделдігі мен қолжетімділігін қамтамасыз ету жағынан алға шығып отыр. Осы ақпараттық үдерістердің жылдам қарқын алуы отандық аудиторияның  ақпаратты интернет-көздерден ғана алуына әсер етеді. Бұл үдеріс бір жағынан коммуникацияны жеңілдетсе, екінші жағынан сенімсіз ақпараттың кең таралу қаупін күшейтті.
Соңғы зерттеулер Қазақстанда интернет пайдаланушылар саны жыл сайын артып, халықтың 100%-ға жуығын қамтып отырғанын көрсетеді. Бұл  жағдай тарататын ақпараттың сенімділігі үшін электронды БАҚ-қа ерекше жауапкершілік жүктейді. Тексерілмеген немесе көрінеу жалған ақпаратты тарату елдің ұлттық қауіпсіздігіне, әлеуметтік-экономикалық, мәдени және саяси тұрақтылығына нұқсан келтіруі мүмкін. Цифрландыру уақытында кез келген жалған ақпараттың салдары ауыр болады. Ол жаппай дүрбелеңнен бастап мемлекеттік институттарға деген қоғамдық сенімнің әлсіреуіне дейін апарады.
Сондықтан бұл мәселенің алдын алу мен ақпараттық қауіпсіздікті қамтамасыз ету елдің саяси тұрақтылығын нығайтуға, экономикалық дамуына, ұлттық қауіпсіздікті күшейтуге ықпал ететіні зерттеу нәтижелерімен дәлелденеді.
Қоғамдық сенім индикаторларын және отандық медианың ақпараттық қауіпсіздік деңгейін отандық сарапшылардың пікірлерін талдау және бақылау негізінде бағалау зерттеудің қолданбалы бөлігінің мақсаты болады.
Осы мақсатқа қол жеткізу үшін зерттеу аясында бірнеше міндеттерді орындау қажет. 
· еліміздегі ақпараттық қауіптермен күрес және оның алдын алу шараларының қазіргі жағдайы;
· ақпараттық қауіпсіздікті қамтамасыз етуге байланысты іс-әрекеттер кезіндегі қиындықтар (шектеулер) және оларды шешу жолдары;
· ақпараттық қауіпсіздікті қамтамасыз ету және ақпараттық қауіптердің алдын алу перспективалары сияқты нақты сұрақтарды талдау арқылы ғылыми ұсыныстар беріледі. 
Отандық медианың ақпараттық қауіпсіздік деңгейі қоғамдық сенім индикаторлары арқылы бағаланады. Олардың қатарына мемлекеттік органдарға деген сенім, ақпараттың шынайылығын қабылдау деңгейі және сауалнама нәтижелері жатады. Осы көрсеткіштердің динамикасы қоғамдағы ақпараттық қауіпсіздік ахуалының өзгерісін сипаттайды. Соның негізінде қазақстандық медиакеңістіктің қазіргі ақпараттық және технологиялық қауіптерге дайындығы, оларға қарсы іс-қимыл шаралары мен алдын алу бағыттары талданады. Сонымен қатар әлемдік ақпарат ағынында ұлттық қауіпсіздікке қатер төндіретін шынайы және жалған ақпаратты ажырату мәселесі ғылыми және тәжірибелік қырынан қарастырылады. Бұл ретте журналистиканың рөлі қоғамдық сенім көрсеткіштері арқылы бағаланады. Медианың ақпараттық қауіпсіздікке қосатын үлесі сарапталады.
Елімізде 2026 жылдың наурыз айында 5229 БАҚ есепке қойылған. Оның ішінде 3150  мерзімді баспа басылымы (1935 газет, 1215 журнал),  247  телеарна, 96 радио, 1424  интернет БАҚ бар. Бұл статистика бойынша 4917 отандық БАҚ,  312 шетелдік телеарналар екен [204]. 2026 жылғы 1 қаңтар мен 31 наурыз аралығында «Байланыс туралы» Қазақстан Республикасы Заңының 41-1-бабының 1-1-тармағына сәйкес уәкілетті органның нұсқамасымен 7937 интернет-ресурстар мен сілтемелерді таратуға шектеу қойылған. Мәселен, заң бұзушылықтардың ішінде 805 порнография, 154 есірткі, алкоголь, темекі өнімдерін тарату, 6201  «Ойын бизнесі туралы» Заңды бұзу, 1 Интернет желісінде телерадио хабарларын тарату туралы заңды бұзу, 50 терроризм, экстремизм, 725  алаяқтық, 1 жалған ақпаратты тарату орын алған [205].
Бұл көрсеткіш жоғарыда  келтірген 2025 жылғы статистикамен салыстырғанда 2026 жылы құқық бұзушылық жағдайлардың азайғанын байқауға болады. 
8-сурет. Қазақстандықтардың медиатұтыну көрсеткіштері



Ескерту – Кесте зерттеудегі статистика деректері негізінде құрастырылды [205]

Жалпы, әлеуметтік желі қолданушылары (66,8%), теледидар арқылы ақпарат алушылар Қызылордада (68,2%), Батыс Қазақстанда (66,7%), Қостанайда (65%) екен. Әлеуметтік желілерді қолданушылардың басым көпшілігі 18 бен 24 жас аралығындағы жастар, яғни, олар 76,3%-ды құрайды. Телекөрермен ретінде ауыл тұрғындары 58,3%-ды құраса, қала тұрғындары 52,7% екен. Ақпарат көздері ретінде аудиторияның мемлекеттік органдардың сайттарына жүгіну деңгейі 14%-ды құрайды екен. Ал, газеттер мен журналдардың көрсеткіші 8,8%, радионың үлесі 5,9% болып тұр. Бұл көрсеткіштер өзге ақпарат көздерімен салыстырғанда төмен деңгейде қалып отыр. Жоғарыдағы талдау қоғамда ақпарат алу көздері дәстүрлі БАҚ-қа қарағанда әлеуметтік желіге ауысқанын көрсетеді. Сондықтан интернет желісіндегі толассыз ақпарат ағыны, жаңа технологияның күн санап дамуы жаңа ақпараттық қауіптерді тудырып отыр. Бірақ, халықтың көп бөлігі ақпарат алуда дәстүрлі бұқаралық ақпарат құралдарына деген сенімдерін жасырмайды. 
Негізі интернет кеңістігінде ақпараттық қауіпсіздікті қамтамасыз ету шаралары үнемі назарда болуы керек. Қоғамда ғаламтор, әлеуметтік медиа жедел ақпарат көзі ретінде аудитория сұранысына ие болып отырғанын ескеру қажет. Мысалы, төмендегі суретте ақпарат тұтынушылардың теледидарға деген сенімі жоғары екені байқалады. Ол 58,10%-ды көрсетіп отыр. Ал, әлеуметтік желілерге деген сенім 10% болып, ең төменгі деңгейде тұр. Ақпаратқа деген сенім деңгейінің төмендеуі осы саладағы ақпараттық қауіпсіздік мәселелерінің өзектілігін көрсетеді (9-сурет).



9-сурет. Қазақстандықтардың медиакеңістіктегі сенім көрсеткіштері

Ескерту – Кесте зерттеудегі статистика деректері негізінде құрастырылды [206]

Жоғарыда көрсетілген көрсеткіштер отандық медиакеңістіктегі ақпараттық қауіпсіздіктің маңызын тағы да нақтылай түсті. Себебі, медиаконтент көлемінің артуы және жаңалықтардың саясилануы медикеңістіктегі ақпараттық ретсіздікті күшейтіп отыр [72, с. 19].
Зерттеу міндеттеріне сәйкес эмпирикалық зерттеудің сапалық әдістері ретінде тереңдетілген сұхбат пен фокус-топ жүргізілді. Бұл әдістер ғылыми гипотезаны тексеруге және оның расталуына мүмкіндік берді. Сарапшылардың бұрын жарияланбаған пікірлері мәселенің себеп-салдарын терең түсінуге көмектесті. Жинақталған жауаптар мазмұндық талдау арқылы зерттелді. Осы әдістер өмірдегі нақты құбылыстарды бақылау және тәжірибе арқылы дерек жинауға мүмкіндік берді. Зерттеу теориялық тұжырымдармен қатар нақты фактілерге сүйене отырып жүргізілді. Жүргізу әдістемесі респонденттердің жеке көзқарасы мен тәжірибесіне негізделді. Сұхбат жартылай құрылымдалған форматта өткізілді. Алдын ала дайындалған сұрақтар жазбаша түрде және аудио жазба арқылы жинақталды. Сарапшыларды іздеу, іріктеу, олармен келісімге келу және сұхбатты ұйымдастыру үдерісі зерттеудің ең күрделі кезеңдерінің бірі болды. Сарапшыларды іріктеу «қар үйіндісі» әдісі арқылы жүзеге асырылды. Сұхбатқа қатысушы сарапшыларға ақпараттық қауіпсіздік саласындағы күрделі мәселелерді қамтитын сұрақтар қойылды. Нәтижесінде сарапшылардың терең талдауды қажет ететін жауаптары бойынша ұсыныстар әзірленді. Жалпы, тереңдетілген сұхбатқа 15 сарапшы қатысты.
Осы тереңдетілген сұхбатта еліміздегі ақпараттық қауіптермен күрес және оның алдын алу үшін медиакеңістіктегі ақпараттық қауіпсіздікке қатысты жүйелі іс-шаралардың қалыптасуы туралы сұрақтар болды. Сонымен қатар «Қазақстанда ақпараттық қауіптерге қарсы қандай заңнамалық және институционалдық шаралар қабылданды?» деген сұрақ бойынша сарапшылардың басым көпшілігі «қалыптасып, даму үстінде» деген пікір айтты. Дегенмен, №1 сарапшы «ақпараттық қауіптерге қарсы заңнамалық және институционалдық шаралар толық қалыптасты» деген пікірге қосылмады. Ол «Ақпараттық қауіпке қатысты әлі де жүйелі іс-шаралар қалыптасты деп айта алмаймын. Себебі, заңнамалық құжаттар болғанымен ол қауіпсіздікке қатысты заңсыздықтардың алдын алуға әлі де қауқарсыз болып отыр» дейді. Бұл пікір «Қазақстанның ақпараттық қауіпсіздігін қамтамасыз ететін заңнамалар медиакеңістіктегі барлық тәуекелдердің алдын алуға дайын емес» деген тұжырымға негіз болады.
Соңғы жылдары бұл салада заңнамалық және институционалдық негіздер айтарлықтай жетілдірілді. Елімізде 2017 жылы қабылданған «Қазақстанның киберқалқаны» киберқауіпсіздік тұжырымдамасы осы бағыттағы басты стратегиялық құжаттардың бірі болып саналады [207]. Осы тұжырымдама шеңберінде ақпараттық жүйелер мен деректерді қорғау, кибершабуылдардың алдын алу және жауап беру алгоритмдері бекітілген. Сонымен қатар «Мемлекеттік техникалық қызмет» АҚ (АО «Государственная техническая служба») базасында «Киберқалқан» кешені жұмыс істейді. Ол киберқауіптерді мониторингтеу, талдау және жауап қайтарумен айналысады. Бұл ұйым ҚР Цифрлық даму министрлігімен және басқа мемлекеттік құрылымдармен тығыз байланыста қызмет етіп, ұлттық деңгейдегі ақпараттық қауіпсіздік тетіктерінің негізгі тіректерінің біріне айналды. 2023 жылы қабылданған «Онлайн платформалар мен онлайн жарнама туралы» заң жалған ақпараттың таралуына қарсы құқықтық негіз қалап, платформа иелерінің жауапкершілігін нақтылады [208]. Яғни, «жүйелі құқықтық-институционалдық база жасалып жатыр деп сеніммен айтуға болады» деген пікірді сарапшылар өз көзқарастарымен растады. 
Мемлекеттің ішкі және сыртқы саясатын, ұлттық қауіпсіздікті, елдің біртұтастығы мен тұрақты дамуын қамтамасыз ететін ақпараттық заңдар институционалды тұрғыда жүйелі ұйымдастырылуы қажет екенін сарапшылар толық қолдады. Әсіресе, осы саланы зерттеп жүрген, Халықаралық Білім беру корпорациясының ғалымы PhD, доцент, медиасауаттылық, цифрлық этика, жастар және әлеуметтік желі тақырыптары бойынша сарапшы маман, 10 жылдан астам тәжірибесі бар №14 сарапшының «Қазақстанда ақпараттық қауіпсіздік саласында жүйелі іс-шаралар қалыптасып келеді. 2017 жылы қабылданған «Киберқалқан» бағдарламасы, 2018 жылғы «Ақпараттандыру туралы» Заң, 2020 жылдан бері Цифрлық даму, инновациялар және аэроғарыш өнеркәсібі министрлігінің белсенді жұмысы осы бағыттағы маңызды қадамдар еді. Сонымен қатар Ұлттық қауіпсіздік стратегиясында ақпараттық қауіпсіздік дербес қауіп ретінде қарастырылады» деген пікірі жоғарыдағы тұжырымды дәлелдейді. Ақпараттық қауіпсіздіктің Ұлттық қауіпсіздік туралы заңда көрсетілген қауіпсіздік санаттарының бірі ретінде қарастырылуы осы саланың маңыздылығын көрсетеді.
Сарапшылар талқысына берілген келесі сұрақ ақпараттық қауіптердің алдын алу және оларды ерте анықтау үшін заманауи технологиялар (мысалы, жасанды интеллект, үлкен деректерді талдау, киберқауіпсіздік құралдары) рөлін анықтауға арналды. Осы сұрақты талдауда сарапшылардың пікірлері әртүрлі болды. Алдымен ақпараттық қауіпсіздікті қамтамасыз етуде қолданылатын құралдардың рөлін түсіну маңызды екен. Себебі, сарапшылар бұл құралдардың өзі күрделеніп жатқанын айтады.
№5 сарапшы «Қазіргі уақытта ақпараттық және киберқауіптер өте тез дамып, күрделеніп бара жатқандықтан, олардың алдын алу мен ерте анықтауда заманауи технологиялардың рөлі орасан зор. Жасанды интеллект (AI) пен үлкен деректерді талдау (Big Data Analytics) құралдары ақпарат ағындарын нақты уақыт режимінде қадағалап, күмәнді әрекеттерді автоматты түрде анықтауға мүмкіндік береді. Бұл фейк жаңалықтардың таралуын, ботнет белсенділігін, фишинг және зиянды бағдарламаларды ерте сатыда тоқтатудың маңызды тетігі» деп атап көрсетеді. Яғни, киберқауіпсіздік құралдары да жылдан-жылға жетіліп келеді. Классикалық антивирустар мен брандмауэрлерден бөлек, осы күні «Машиналық оқытуға» (Machine Learning) негізделген тәуекелдерді ерте анықтау (проактивті) жүйелері енгізіліп жатыр. Бұл шабуылға жауап беру, алдын ала болжау және тосқауыл қоятын деңгейге жеткізеді.
Сондықтан осы кезде ақпараттық технологияларды тиімді қолдану үшін IT саласында білікті жас мамандарды даярлау өте өзекті мәселе болып отыр. Себебі, технологиялық даму адам капиталының дамуымен қатар жүруі тиіс. Яғни, бұл саланы үздіксіз жетілдіру еліміздің цифрлық егемендігі мен ақпараттық қауіпсіздігінің кепілі болар еді.
Қауіпсіздік технологияларын пайдалану барысында да бірқатар мәселелер туындайды. Бұл бағыт белгілі бір тәртіп пен жүйелі ұйымдастыруды қажет етеді. Осы мәселені келесі сарапшы өз пікірінде ескертті. Яғни, технологияларды қолдану этикалық, құқықтық және техникалық тұрғыда жан-жақты жетілдірілуі тиіс. Осы ойды IT және киберқауіпсіздік бойынша маман №4 сарапшы да нақтылай түсті. Ол «Күнделікті дамып жатқан ақпараттық технологияларды қолдану үшін этикалық, құқықтық және техникалық база толық жетілдіруді қажет етеді» деген пікір айтты. Бүгінде журналист мамандар мен қауіпсіздік саласы қызметкерлерінің арасында да олқылықтар көптеп кездесетінін сарапшы өз тәжірибесіндегі мысалдармен дәлелдеп берді. Қазір осы қарастырылып отырған мәселе өте өзекті болып тұр. Себебі, ақпарат ағынын басқаруда басқа тұтынушының құқығын сақтау, этикалық мәдениет қағидаттарын ұстану мәселесі әлі де толық шешімін таппаған. Әсіресе, жасанды интеллектті (ЖИ) пайдалануда этикалық сауатты жетілдіру қажет. Ол тағы да құқықтық-мәдениет пен ақпараттық сауатқа келіп тіреледі [209]. 
2021 жылы көршілес Ресей Федерациясының Үкіметі мен Экономикалық даму министрлігі жанындағы Жасанды интеллект саласы бойынша альянс талдау орталығының бастамасымен «Жасанды интеллект саласындағы этикалық кодекс» қабылданды. Осы сипаттағы заңнамалық құжаттың Қазақстан үшін де айрықша маңызы бар. Біздің елімізде 2024 жылы «Жасанды интеллектті дамытудың 2024-2029 жылдарға арналған тұжырымдамасы» қабылданды [210]. Осы құжаттың 5-тарауында жасанды интеллект саласындағы құқықтық қатынастарды реттеу қарастырылады. Яғни, этика мәселесі де құқықтық реттелумен қамтылады. Ғылыми-зерттеу және тәжірибелік-конструкторлық әзірлемелер бойынша талаптар да осы құжатта көрсетілген. Сондықтан №4 сарапшының жоғарыда көтеріп отырған мәселесі орынды деп айтуға болады. Оның жұмыс тәжірибесінен алынған пікірі ретінде қарастырылып, ұсыныста ескеріледі.
Ақпараттық кеңістіктегі ақпараттық қауіпсіздікті қамтамасыз ету, әсіресе, жасанды интеллектті пайдаланудағы этикалық мәселелер ғылыми ортаны да қатты алаңдатып отыр. Бүгінде өңделуі тиіс ақпарат көлемінің артуы, байланыс ауқымының кеңеюі, қоғамдық міндеттердің жаһандық сипаты жаңа тәсілдер мен шешімдерді жедел енгізуді талап етеді. Осыған байланысты цифрлық коммуникация стилі құқықтық тұрғыдан реттеуді қажет ете бастады. Осы бағытта Абай атындағы ҚазҰПУ Қазақстан Республикасы Ғылым және жоғары білім министрлігінің 2023-2025 жылдарға арналған мақсатты қаржыландыруы аясында «Желілік коммуникация мәдениетін, университеттің желілік қоғамдастығында оқытушылар мен студенттердің цифрлық этикетін қалыптастыру жүйесін бейімдеу» жобасын жүзеге асырды [211]. Жоба университетпен шектелмей, бүкіл еліміз күтіп тұрған маңызды өзгерістерге ықпал еткен сияқты. Осы жобаның аясында ұсынылған «Цифрлық этика кодексі» желілік ортада орынсыз мінез-құлық көрсету, жеке ақпаратты құрметтемеу, әлеуметтік желілердегі жағымсыз қарым-қатынас және цифрлық кеңістіктегі этикалық стандарттарды қамтыған еді. Бұл қағидаттар пайдаланушылардың өздерін қауіпсіз сезінуге, жеке өмірлерін қорғауға және этикалық нормаларды сақтай отырып, желілік кеңістіктегі қауіпсіздікті қамтамасыз етуге мүмкіндік беретіні болжанды. Нәтижесінде  2026 жылы 9 қаңтарда ҚР Цифрлық кодексі қабылданды [212].
Кодекс цифрлық ортадағы адамдардың мінез-құлқын реттеу үшін  интернетте қауіпсіздікті, құрмет пен этиканы қамтамасыз етуге арналған.
Қазіргі медиакеңістіктегі ақпараттық айналымдағы күрделі әрі өзекті мәселелердің бірі ретінде кодекс қамтыған бағыттар  ғалымдар тарапынан да көтерілген еді. Осы сұрақ тереңдетілген талқылаудың екінші мәселесі ретінде сарапшыларды да алаңдатқанын олардың жауаптарынан аңғаруға болады. Ақпараттардың қорғалуы медиакеңістіктегі сауаттылық пен өзара құрмет пен этикаға келіп тірелетіні анық. Мұны арнайы таңдалған сарапшылар да әрі ғылыми ортаның зерттеулері де дәлелдеп отыр. Сонымен құпиялылық және деректер қауіпсіздігі жеке ақпаратты қорғау, желілік ортада құпиялылықты сақтау, ақпараттық қауіпсіздік қатерлері туралы хабардар болу міндеттемелері, желіде басқалардың пікірін құрметтеу, желідегі негативті әрекеттерді болдырмау (мысалы, троллинг, кибербуллинг) және онлайн ортаны сақтау қазіргі медиакеңістікте қажет.
Бұл өз кезегінде цифрлық сауаттылықты дамытып, желідегі ақпаратты сыни тұрғыдан бағалау, фактіні пікірден ажырата білу, цифрлық технологияларды тиімді және саналы түрде қолдануға ықпал етеді. Ең бастысы, қоғам медиакеңістікте жауапкершілікті сезінеді. Әрбір әрекет қоғам алдындағы үлкен жауапкершілікті көрсетуі тиіс. Ол жауапты желілік мінез-құлыққа әкеледі. Яғни, онлайн кеңістіктегі заңдар мен ережелерді, цифрлық ресурстарды саналы және этикалық тұрғыда пайдалануды қамтиды. Құқықтық жауапкершілік пен цифрлық этика цифрлық бұрмалауға және манипуляцияға төзімділікті қалыптастырады. Цифрлық манипуляция әдістерін түсіну және онлайн кездесетін ақпаратты сыни бағалау мүмкіндігін тудырады. Цифрлық салауаттылықты қолдау арқылы желілік ортада эмоционалдық және психологиялық салауаттылықтың маңыздылығын түсіну, қолдаушы және жағымды ортаны құруға көмектесу жүзеге асады.
Ақпараттық қауіпсіздікпен айналысатын субъектілердің (мемлекеттік мекемелер, медиакеңістік, азаматтық қоғам институттары т.б.) жұмысы орын алуы мүмкін әртүрлі қауіптердің алдын алуды жүзеге асыру болады. Сондықтан оның жұмысынан ақпараттық қауіпсіздіктің қоғамдық сенім индикаторлары және отандық медианың ақпараттық қауіпсіздік деңгейі анықталады. Ал, оның деңгейі мен қызметіне баға беретін сол саланың мамандары мен зерттеушілері екені анық. Олардың пікірлері арқылы ақпараттық қауіпсіздікпен айналысатын субъектілердің жұмысына берген бағаларына сүйеніп, қорытынды жасауға болады. 
Мысалы, тереңдетілген сұхбаттағы №9 сарапшы, тәуелсіз журналист, медиатренер «Мемлекеттік органдардың (мысалы, Қауіпсіздік Кеңесі, Цифрлық даму министрлігі) қызметі нақты бағытталған, бірақ олардың іс-қимылы көбіне реактивті сипатта. Азаматтық қоғам институттарының (NGO, БАҚ, тәуелсіз сарапшылар) әлеуеті толық пайдаланылмай отыр. Әсіресе медиасауаттылық пен дербес мәліметтерді қорғау саласында қоғамдық серіктестікті күшейту қажет» деген пікір айтты. Демек, ақпараттық қауіпсіздікпен айналысатын субъектілер мен азаматтық қоғам институттарына байланысты қызметі арқылы олардың жұмысын күшейтіп, әлеуеттерін толық пайдалану арқылы жан-жақты дамытуды түсінуге болады. Осы сарапшы әлі де ақпараттық қауіпсіздікпен айналысатын субъектілер жұмысын күшейту керек, азаматтық қоғам институттарының әлеуетін пайдалану керек деген ұсынысын білдірді. Ал, келесі №1 сарапшы «Қазақстанда ақпараттық қауіпсіздік саласында жұмыс істейтін ұйымдар мен мекемелердің әлеуеті артып келеді. Мысалы, «Мемлекеттік техникалық қызметі АҚ, Astana Hub, Astana IT University сияқты мекемелерде тәжірибелі де білікті мамандар жұмыс істейді. Олардың тек техникалық қауіпсіздікке ғана емес, сонымен қатар ақпараттық-гуманитарлық қауіптерге де назар аударуы оң үрдіс. Дегенмен, мемлекеттік және азаматтық сектор арасындағы үйлесімділік пен дер кезінде ақпарат алмасу әлі де жүйеленуді қажет етеді» деп ақпараттық қауіпсіздікті жүзеге асырудың институционалдық қызметіне баға берді.  Демек, азаматтық қоғам мен тәуелсіз сарапшылардың, соның ішінде фактчекерлер мен медиа ұйымдардың рөлі де артып отыр. Сондай-ақ, олар жалған ақпарат таралуына қарсы әрекет етіп, қоғамның медиасауатын арттыруға атсалысып жатыр деп айтуға негіз бар.
Ақпараттық қауіпсіздікпен айналысатын Қазақстандағы негізгі субъектілердің жұмысына кешенді баға беру үшін әр сектордың қызметін жеке-жеке қарастырған дұрыс. Жалпы алғанда, бұл салада алғашқы құрылымдар қалыптасқан. Негізгі бастамалар да бар. Бірақ, тиімділік пен жүйелілік әлі де жетілдіруді қажет етеді.
Осы  субъектілердің жұмысын жоғары бағалап, оның даму үстінде екенін негіздейтін жоғарыдағы пікірлермен қатар әлі де кемшін тұстарын жетілдіру қажет деп өз ұсыныстарын білдірген срапшылар да бар. Мысалы, №2 сарапшы, KZ-CERT қызметкері, Киберқауіпсіздік, фишинг, инфрақұрылым мәселелері бойынша практик маман «Ақпараттық қауіпсіздікпен айналысатын құрылымдардың жұмысын екі бағытта бағалауға болады: институционалдық даму тұрғысынан белгілі бір жүйелілік бар, алайда қоғамдық сенім мен тиімділік тұрғысынан әлі де елеулі мәселелер бар екенін мойындау керек» деген сыни көзқарасын айтты. Әртүрлі пікірлер, әсіресе, практик мамандардың тәжірибеден жинақтаған көзқарастары өте орынды. Әрі зерттеу үшін маңызды болды. Баламалы ойлар осы саланың дамуына бағыт береді.
Дегенмен, мемлекеттік құрылымдар қатарына жататын ҰҚК, Мәдениет және ақпарат министрлігі, KZ-CERT сынды ұйымдар өз деңгейінде жұмыс істеп жатыр. Олар көбінесе техникалық қауіптерге мониторинг жүргізу мен кибершабуылдарға қарсы тұру шараларын атқарады. Қорғаныс жүйесі үздіксіз жетілдіріліп келеді. Бірақ, бұл жұмыс көбіне жабық режимде жүргендіктен қоғаммен кері байланыс жеткіліксіз болып отыр. Көп жағдайда азаматтар мен медиасектор осы құрылымдардың нақты нәтижесін ашық байқамайды. Себебі, мемлекеттік сектор бағдарламалық сипатта жұмыс атқарып, азаматтық қоғам институттарымен байланыста назардан тыс қалып тұр.
Сонымен қатар азаматтық қоғамның, тәуелсіз сарапшылар мен медиа ұйымдардың бұл саладағы рөлі жеткілікті деңгейде жүйеленбей отыр. Fact-checking ұйымдары, тәуелсіз БАҚ және медиасауатты арттыратын жобалар көбіне қаржылық қолдауға тәуелді болады. Себебі, мемлекет тарапынан тұрақты қолдау жеткіліксіз еді.
Жалпы алғанда, бұл салада институционалдық базаны нығайтумен қатар, ашықтық пен қоғамдық серіктестікті күшейту қажеттілігі басты міндеттердің біріне айналды. 
Зерттеулердің бірінде ақпараттық қауіпсіздікті қамтамасыз ету шараларын жүзеге асыратын субъектілердің қызметі корпоративтік желілерді қорғау тұрғысынан қарастырылған. Олардың ұйымдастырушы-техникалық және ұйымдастырушы-құқықтық екі маңызды функциядан тұратындығын атап өткен. Ұйымдастырушылық құралдардың артықшылықтары қатарында көптеген мәселелерді шешу мүмкіндігі, жүзеге асыру қарапайымдылығы, желідегі қажетсіз әрекеттерге жедел жауап беру қабілеті, даму мен түрлендірудің шексіз әлеуеті көрсетіледі. Бірақ, бұл құралдардың басты кемшілігі субъектілік факторға жоғары тәуелділігі, әсіресе нақты құрылымдық бөлімшелердегі жалпы ұйымдастыру жұмыстарының сапасына тәуелділігі болып отыр. Ал, қалған құралдар ақпаратты қорғаудың қосымша деңгейін қажет болған жағдайда ғана қолданылатыны қарастырылған [214]. Яғни, субъектілер техникалық және құқықтық-этикалық сипатта ақпараттық қауіпсіздік қызметін жүзеге асыра отырып, ақпараттың бағыты мен қызметіне жауап береді. Сондықтан ақпараттық қауіпсіздікті қамтамасыз ететін субъектілер қоғаммен байланысты нығайтуға назар аударуы қажет. Нәтижесінде институционалдық база нығайып, ашықтық, қоғаммен серіктестік артады.
Еліміздегі ақпараттық қауіптермен күрес және алдын алудың қазіргі жағдайын анықтау үшін Қазақстандағы ақпараттық кеңістікте халықтың құқықтық сауаттылығына қатысты түйткілдерді сарапшылардың пікірлері негізінде талдау қарастырылды. Сарапшылардың басым бөлігі ақпараттық қауіпсіздіктің қамтамасыз етілуі тікелей жеке тұлғалардың құқықтық және медиасауаттылық деңгейіне байланысты деген ұстанымды білдірді. Олар халықтың ақпараттық сауаттылығы әлі де жеткілікті деңгейге көтерілмегенін талқылады. Мысалы, №10 сарапшы, журналист-редактор, цифрлық медиа бойынша сарапшы «Біздің халықта әлі де медиагигиена қалыптаспаған. Жалған ақпаратқа сене береді. Ол аздай ақпараттың рас-өтірігін анықтамай өзгелерге таратып, дүрлігулер болып жатады. Сондықтан халық арасында, тіпті, мектептен бастап ақпаратты дұрыс тұтыну мәдениетін насихаттау керек секілді» деген пікірімен бөлісті. Келесі пікір осы сипатта болғанымен өзіндік көзқарасымен ерекшеленді. Ол «Соңғы деректерге қарасақ, 2025 жылдың алғашқы жартыжылдығында ақпараттық қауіпсіздік саласында 30 мыңнан астам киберинцидент тіркелген. Бұл өткен жылдың сәйкес кезеңімен салыстырғанда екі есеге артық. Оның ішінде ботнет-активтілік пен зиянды бағдарламалар негізгі үлесті құрап отыр. Бұл деректер қоғамның ақпараттық және киберсауаттылығы арасындағы алшақтықтың әлі де бар екенін көрсетеді» дейді. №13 сарапшы барлық жастағы азаматтардың ақпараттық, құқықтық және цифрлық сауаттылығын арттыруды маңызды стратегиялық міндет ретінде қарастыру керектігін айтты. Бұл бағытта білім беру тек мектептер мен жоғары оқу орындарында ғана емес, өмір бойы білім алу қағидаты аясында да жүзеге асырылуы тиіс. Атап айтқанда, медиасауаттылықты дамыту, жеке деректердің қауіпсіздігін қамтамасыз ету және жалған ақпаратты ажырату тәсілдерін меңгерту қажет. Мұндай қадамдар тек техникалық немесе құқықтық міндет қана емес, сонымен қатар азаматтық мәдениеттің жаңа деңгейін қалыптастыруға ықпал етеді.
Қазіргі кезде халықтың ақпараттық құқықтар мен міндеттер жөніндегі білімі  төмен деңгейде қалып отыр. Әсіресе, жасөспірімдер мен егде жастағы азаматтар жалған ақпаратты қабылдауға бейім болады. Осыған байланысты құқықтық сауаттылық бойынша кең көлемді ағартушылық іс-шараларды ұйымдастыру кезек күттірмейтін мәселе әрі үздіксіз зерттеуді қажет ететін бағыт болып саналады. Азаматтардың сауаттылығын қамтамасыз ету үшін Қазақстанда киберқауіпсіздік саласының сауатты мамандарын даярлап, халықпен жұмысты күшейту керек.
Ақпараттық қауіптердің алдын алу үшін қоғамның медиасауаттылығын арттыру және ақпараттық мәдениетін қалыптастыру мемлекеттік деңгейде жүйелі жүргізілуі тиіс. Бұл іске мемлекеттік органдар, ғылыми-зерттеу институттары, жоғары оқу орындары мен қоғамдық ұйымдар бірлесіп қатысуы қажет. Халықтың медиасауаттылығы ақпараттық қауіп-қатерлерден өзін-өзі қорғаудың маңызды тетігі бола алады. Бұл мәселені қоғам қайраткерлері де көтеріп жүр. Мәселен, ҚР Парламент Сенаты депутаты Бибігүл Жексенбай Мәдениет және ақпарат министрлігінің кеңейтілген алқа отырысында еліміздің медиа саласының жүйелі мәселелерге тап болып отырғанына қатысты сөз қозғады. Ол Қазақстандық медиа саласы соңғы жылдары дамып, сандық трансформациядан өтіп жатқанына қарамастан, бірқатар жүйелі мәселелері бар екенін атап көрсетті. Ол мәселелерге  медианы қаржыландыру, аудиторияның сенімі, кадр тапшылығы және технологиялық өзгерістерге бейімделу сияқты факторларды жатқызды. Сонымен бірге цифрлық трансформацияның баяу жүруі дәстүрлі бұқаралық ақпарат құралдарының цифрлық форматқа көшу процесін күрделендіріп отыр. Бұл жағдайға байланысты аудиторияның онлайн-платформаларға көшуі дәстүрлі медианың ықпалы төмендеп отыр. Әсіресе, өңірлік басылымдар технологиялық тұрғыдан әлсіз екенін және оның басты себебі қаржы және мамандардың жетіспеуі деген пікірін білдірді [215]. 
Халықтың сенімін арттыру үшін журналистер ашықтық, фактчекинг, объективтілік қағидаларын ұстануы, бұқарамен кері байланыс орнатып, олардың пікірлерін ескеруі маңызды. Журналистика саласында білікті мамандардың жетіспеуі мен кәсіби стандарттардың төмендігі ақпараттық қауіпсіздікке кері әсер етеді. Ақпараттық кеңістікте қоғам сенімінің төмендеуіне ақпараттық ресурстардағы сапасыз аудармалар, кәсіби этиканың бұзылуы және терең талдаудың болмауы әсер етеді. Медиадағы еңбекақы деңгейінің төмен болуы да талантты мамандардың басқа салаларға ауысып кетуіне себеп болып отыр. Аталған мәселелердің алдын алу үшін әсіресе журналистика факультеттерінде білім беру сапасын арттырып, медиа қызметкерлерінің кәсіби даярлығын тұрақты қамтамасыз ету қажет. Сондай-ақ, жергілікті халықтың өзекті мәселелерінің жеткілікті деңгейде көтерілмеуі және олардың пікірлерінің ескерілмеуі медиаға деген сенімнің төмендеуіне әкеледі. Қазіргі кезде халық өз мәселелерін бұқаралық ақпарат құралдары арқылы жеткізгеннен гөрі әлеуметтік желілерде билік басындағыларға немесе тікелей Президентке жүгінуді жөн көреді. Бұл үрдіс азаматтардың басым бөлігінің ақпаратты әлеуметтік желілерден алуымен тікелей байланысты. Соның салдарынан қоғаммен тиімді байланыс орната алмаған дәстүрлі басылымдарға сұраныс төмендеп, оқырман аудиториясы қысқарып келеді. Сондықтан медиакеңістіктің қоғамдағы рөлін қайта қарастырып, оны шынайы әрі пайдалы ақпарат таратудың сенімді арнасы ретінде дамыту қажет. 
Жалпы, ақпараттық қауіпсіздікті қамтамасыз етуге байланысты қиындықтар (шектеулер) және оларды шешу жолдары сарапшылардың назарын аударатын, талқылауды қажет ететін мәселе болды. Сонымен қатар қоғамдық сенім индикаторларын бағалау және отандық медианың ақпараттық қауіпсіздік деңгейін анықтау үшін сарапшылардың пікірлері талданады. 
«Қазақстанда БАҚ-тағы ақпараттық қауіпсіздікті қамтамасыз етуге байланысты қандай саяси тетіктерге басымдық берілген? Қандай саяси шешімдер назардан тыс қалып отыр деп ойлайсыз?» деген сұраққа №7 сарапшы «Қазіргі таңда пост-шындық феноменімен, қоғамда сенім дағдарысы мен манипуляциялық ақпараттармен күресу бағытындағы саяси тетіктер жеткіліксіз қолданылып отыр. Сонымен қатар, отандық медиа саласының даму әлеуеті де толық іске аспай келеді. Ақпараттық кеңістікте бәсекеге қабілетті ұлттық медиаплатформаларды қалыптастыру – тек идеологиялық емес, ұлттық қауіпсіздік тұрғысынан да аса өзекті. Біз тұтынушы емес, ақпарат таратушы елге – медиамейкер мемлекетке айналуымыз керек» деген ойын айтты.
Осы сұрақ бойынша берілген жауаптардың өзара байланысы жоғары екені байқалды. Сарапшылардың басым бөлігі қазақстандық медиакеңістікте ақпараттық қауіпсіздікті қамтамасыз етуде мемлекеттік бақылауға, цензура элементтеріне және құқықтық шектеулерге басымдық берілетінін айтты. Сонымен қатар ашық ақпараттық саясатты дамыту, тәуелсіз медианы қолдау, қоғаммен тұрақты байланыс орнату және ақпараттық иммунитетті қалыптастыру қажеттігін де көтерді.  Қазақстанда ақпараттық қауіпсіздікті қамтамасыз ету үшін маңызды жұмыстар атқарылғанымен, әлі де шешімін күтетін мәселелердің бар екені байқалды. Қазіргі медиакеңістіктің жоғары динамикасы мен жаһандық сипаты ақпараттық қауіптердің түрлерін өзгертіп, олардың күрделенуіне әсер етеді. Сондықтан ақпараттық қауіпсіздікті қамтамасыз ету саяси ерік-жігерді, қоғамдық серіктестікті, заманауи технологияларды тиімді пайдалануды және азаматтық сананы нығайтуды талап етеді. Мемлекет заң арқылы ақпараттық кеңістікті қадағалап, реттеп, кейбір ақпарат түрлеріне шектеу қою арқылы қауіптің алдын алуға тырысып отыр. Мұндай тәсіл белгілі бір деңгейде тиімді болғанымен, мемлекет азаматтық қоғам институттарымен, тәуелсіз сарапшылармен және медиа саласындағы кәсіби ұйымдармен кең ауқымды ынтымақтастықты басым бағыттардың біріне айналдыруы қажет. Ақпаратты басқарудағы ашықтықты қамтамасыз ету және қоғамдық сенімді нығайту үшін мемлекет тек бақылаушы емес, қоғамның сенімді серіктесі болуы тиіс. Сондықтан мемлекеттік басқару институттары қоғамдық пікір көшбасшыларымен тұрақты байланыс орнатып, олармен бірлесіп жұмыс істеуі қажет.
Зерттеу нәтижелері қазіргі кезде басымдықтың қатаң бақылауға, контентті сүзуге және реттеу тетіктеріне беріліп отырғанын көрсетті. Ал ашықтықты қамтамасыз ету, азаматтардың қатысуын кеңейту және дербес деректерді қорғаудың халықаралық стандарттарын енгізу жеткілікті деңгейде ескерілмеген. Демек, мемлекеттің медиакеңістіктегі сенімін арттыру үшін басқару тетіктерін тиімді пайдаланумен қатар, азаматтық қоғамның ұстанымын және қоғамдық пікірді ескеріп, әлеуметтік диалогты күшейту қажет. Азаматтардың ұсыныстары шешім қабылдау кезінде ескерілгенде ғана қоғамдық сенім артып, отандық медиадағы ақпараттық қауіпсіздік деңгейі нығаяды.
 «Ақпараттық қауіпсіздікті қамтамасыз етуге байланысты жеке адамның мүддесіне қатысты шаралар толыққанды жасалған ба? Бұл бағытта қандай қиындықтар кездесуі мүмкін?» деген маңызды сұрақ қойылды. Себебі,  адамның медиакеңістіктегі субъективті көзқарасы мен объективті іс-әрекетін қатар талдау қажет.
Жеке тұлғаның ақпараттық қауіпсіздігін қамтамасыз ету де қазіргі кезде өзекті болып отыр. Кибершабуылдар салдарынан азаматтардың жеке деректерінің ұрлануы, фишинг және әлеуметтік инженерия әдістері арқылы алдануы жиілеп кетті. Мемлекеттік деңгейде жеке мәліметтерді қорғау туралы заңнамалар бар. Бірақ, оларды іске асыру механизмі мен құқықтық қорғаныс құралдарының жұмысы жолға қойылмаған.
Сосын цифрлық ортада жеке құқықтардың бұзылуына азаматтардың өзі де дайын емес екені байқалады. Олар өз деректерін қалай қорғау керектігін білмейді. Сонымен қатар интернет-платформалар мен телекоммуникациялық операторлардың жеке деректермен жұмыс істеу ережелері жеткілікті деңгейде ашық емес және бақылаусыз қалған.
Осы салада мемлекеттің реттеуші рөлін күшейту, деректер қауіпсіздігін қамтамасыз ететін отандық құралдарды дамыту, азаматтарға құқықтық көмек көрсететін жүйелерді кеңейту алдағы басты міндеттердің бірі болып отыр.
Қазіргі уақытта ақпараттық қауіптер өте жылдам өзгеріп, күрделенуімен алаяқтар жаңа технологияны тез игеріп жатыр. Сондықтан олармен күресу үшін жасанды интеллект, үлкен деректерді талдау сияқты технологиялар өте маңызды рөл атқарады. Мысалы, жасанды интеллект жүйелері күмәнді әрекеттерді өздігінен байқап, оны ертерек ескертеді. Үлкен деректерді талдау арқылы қай жерде қандай қауіп туындауы мүмкін екенін алдын ала болжауға болады. Ал заманауи киберқауіпсіздік құралдары шабуылды нақты уақытта анықтап, автоматты түрде жауап береді. Яғни, мұндай технологиялар бізге қауіптің алдын алуға, тез әрекет етуге және деректерді қорғауға үлкен көмегін тигізеді.
«Қазақстанда ақпараттық салада деструктивті қозғалыстар мен ұйымдар, кибершабуылдар қаншалықты белсенді және оларға қарсы тұруда қандай қиындықтар туындап отыр?» деген сұрақ қоғамды да және осы саланы зерттеушілерді де алаңдатып отыр.
Кибершабуылдардың артып келе жатқаны азаматтардың ақпараттарға деген сенімділігін азайтады деген ұстанымдағы №4 сарапшы  «Қазақстанда ақпараттық кеңістікте деструктивті ұйымдар мен кибершабуылдар белсенді түрде байқалады. Әсіресе әлеуметтік желілер мен мессенджерлер арқылы фейк тарату, арандату, діни-экстремистік үгіт және сыртқы ықпалмен байланысты. Оларға қарсы күресте басты қиындықтар ол техникалық әлсіздік, ақпараттық сауаттың төмендігі, және қоғаммен кері байланыстың жеткіліксіздігі» деген пікір айтты. Бұл Қазақстанда ақпараттық саладағы киберқауіпсіздікпен күрес саясаты жүргізілмейді деген сөз емес. Оған дәлел ретінде 2024 жылғы БҰҰ-ның Халықаралық электр байланыс одағы (ХЭО) «Жаһандық киберқауіпсіздік индексі 2024» (GCI) жариялаған есепті айтуға болады. Жаңа әдістеме бойынша Қазақстан мүмкін болатын 100 ұпайдан 94,04 ұпай жинап, екінші топта орын алған [216]. Қазақстан Қытай, Австрия, Канада және Әзірбайжан сияқты елдермен бірге осы индекстің 2-деңгейлі тобына енді. Әлемнің 194 елі қатысқан рейтингте 2020-2021 жылдары Қазақстан 31-орында болды. Рейтингте жағдайды одан әрі жақсарту үшін ұйымдастыру шараларын күшейту, әлеуетті дамыту, киберқауіпсіздік саласындағы халықаралық ынтымақтастық саласындағы шараларды күшейту қажеттілігі бар.
Зерттеудің келесі өзекті мәселесі азаматтардың жас ерекшеліктеріне байланысты ақпараттық қауіпсіздікке қатысты қылмыстарды (мысалы, жалған ақпаратқа сену немесе оны тарату) болдырмау барысында туындайтын қиындықтарды талдау және осыған қатысты алдын алу бағдарламаларының тиімділігін арттыру болды. Бұл тұрғыда сарапшылар пікірлерінен әртүрлі жас топтарының ақпараттық кеңістікте өзіндік осалдықтарға ие екені және соған сәйкес түрлі қиындықтарға тап болатыны анық байқалады. Мысалы, №15 сарапшы «Кибер және ақпараттық қылмыстардың құрбандары көбінесе жастар мен 50 жастан асқан азаматтар. Біріншісі ‒ технологияға бейім болғанымен, медиасауаттылығы мен сыни ойлауы жетілмеген жастар. Екіншісі – цифрлық ортаға бейімделуі баяу, сенгіш азаматтар» дейді. Осы пікірді тереңдетілген сұқбатқа қатысқан барлық сарапшылар қолдайды. Демек, бұл топтар үшін қиындық бірізді алдын алу бағдарламалары мен оқыту курстарының жеткіліксіздігінен болады. Бүгінде бар бағдарламалар бір реттік акция түрінде ғана өтеді немесе тек қалалық жерлермен шектеледі.
Тиімділікті арттыру үшін:
· жас ерекшелігіне қарай онлайн және оффлайн курстар қажет;
· мектеп пен ЖОО бағдарламасына медиасауат пен цифрлық қауіпсіздік негіздерін енгізу керек;
· арнайы бейнеконтент, ойын-симуляторлар, интерактивті қосымшалар әзірлеу ұсынылады;
· қазақ тілінде сапалы ақпараттық-гигиена материалдары қолжетімді болуы тиіс.
Осы аталған ұсыныстар барлық жастағы азаматтардың медиасауаттылығын арттыруға көмектеседі. Себебі, жас ерекшелігіне байланысты ақпараттық қауіптерге қарсы күресте негізгі қиындықтар жастардың фейкке тез сенуі, үлкендердің цифрлық сауаттылығының төмендігінен болып отыр. Балалар мен зейнеткерлер ең осал топтар қатарына жатады. Алдын алу шараларында мектептегі ақпараттық-гигиена сабақтарын, жастарға арналған цифрлық сауаттылық курстарын, әлеуметтік желілерде визуалды контент арқылы ескерту кампанияларын күшейту қажет. Бағдарламалар әр жасқа сай, нақты мысалдармен және интерактивті әдістермен жүргізілуі керек.
«Сіз елімізде  ақпараттық қауіпсіздікті қамтамасыз етуге байланысты қандай заманауи технологиялар мен күресу құралдарын, шаралар ұсынасыз?» деген сұраққа қатысты сарапшылардың пікірлері әртүрлі болғанымен ұсыныстарының мазмұны төмендегі сипатқа негізделеді:
· ақпараттық қауіпсіздіктің техникалық және технологиялық мүмкіндігін күшейту. Яғни, фейк-трекерлер мен фактчекинг платформалары, ұлттық киберқорғаныс орталығы желісін кеңейту, жасанды интеллект ол фейк пен деструктивті контентті автоматты анықтау, Big Data ақпараттық шабуылдарды ерте болжап, мониторинг жүргізу, кибероқиғаларға жедел әрекет ету орталықтарын құру, блокчейн деректердің тұтастығын қорғау;
· медиасауаттылықты арттыру. Яғни, медиа және киберқауіпсіздік бойынша жастарға арналған онлайн курстар, геймификацияланған тренингтер;
· ақпараттық қауіпсіздікті қамтамасыз етуде «Үштік серіктестік моделін» қолдану (мемлекет – бизнес – академиялық орта).
Ақпараттық қауіпсіздікті қамтамасыз ету, ақпараттық қауіптердің алдын алу перспективаларын анықтау үшін сарапшылардың пікіріне сүйеніп, алдағы 5-10 жылда ақпараттық қауіпсіздік саласында қандай сын-қатерлер мен тәуекелдер (қауіптер) болатыны анықталды. Қазақстанның халықаралық ұйымдармен ынтымақтастықты күшейтуі жөнінде ұсыныстар алынды. Ақпараттық қауіпсіздікті қамтамасыз ету, ақпараттық қауіптермен күрес және оның алдын алуда шет мемлекеттердің табысты тәжірибесі бойынша пікірлер жинақталды. Сондай-ақ, ақпараттық қауіптер және оның алдын алу жұмыстарын арттыру үшін ұсыныстар картасы жасалды (10-кесте).

10-кесте.  Алдағы 5-10 жылда ақпараттық қауіпсіздік  саласында болуы мүмкін сын-қатерлер мен тәуекелдер (қауіптер) картасы


	Тәуекел
	Сарапшы-лар пікірі бойынша анықтал-ған тәуекел деңгейі
	Тәуекелдің ықтимал салдары

	Ақпараттық кеңістікте ақпараттарға деген сенімсіздік
	жоғары
	Әлеуметтік желілерде манипуляция жасалады. Шын ақпарат пен жалған ақпаратты ажырату қиындап, азаматтардың медиасауаты төмендейді.

	Мемлекеттік билік пен қоғам арасындағы сенімсіздік
	жоғары
	Қоғамда саяси тұрақсыздық қалыптасады.
Билікке деген наразылық күшейеді. 

	Медиасауат деңгейінің төмендігі
	жоғары
	Фейк пен сенімді ақпаратты ажырата алмау.
Қауіпті сілтемелерге өту, деректерін ашық қалдыру.

	Медиакеңістіктегі ақпараттық қауіпсіздіктің саяси өмірге және ұлттық қауіпсіздікке қатысы
	жоғары
	Ақпараттық соғыстар мен гибридтік қауіптердің артуы. Кибершабуылдардың күрделене түсуі (инфрақұрылымға, сайлауға,) әлеуметтік желі арқылы халықтың көңіл-күйін басқару, жалған трендтер жасау, сенімсіздік пен жік тудыратын ақпаратты жаппай тарату сияқты ақпараттық-психологиялық шабуылдардың жаңа тәсілдерінің таралуы. Бұл жағдайлар тек қауіпсіздікке ғана емес, ұлттық бірлік пен тұрақтылыққа да тікелей әсер етуі мүмкін.

	Сыртқы ақпараттық ықпал
	орташа
	Шет елдік пропагандалық арналар арқылы қоғамдық пікірді басқару. Ақпараттық соғыстар мен гибридтік қауіптердің күшеюі. Әлеуметтік желі арқылы жасырын әсер ету.

	Технологиялық даму жағдайы
	жоғары
	Deepfake және жасанды интеллект (ЖИ) арқылы жасалған фейктердің көбеюі. Кванттық технологиялардағы шифрлеу жүйелерінің тиімсіз болуы мәліметтерге рұқсатсыз қолжетімділікті жеңілдетуі мүмкін.

	Экономикалық дамуға қатысы
	орташа
	Цифрлық егемендіктің бұзылуынан мемлекеттердің ақпараттық саясатын сырттан басқару әрекеттері жиілей түседі. Мемлекет, ұйымдар, жеке адамдардың экономикалық қорларына қауіп төндіреді.

	Қоғамның әлеуметтік жағдайына ықпалы
	орташа
	Қоғамдағы әлеуметтік топтар мен субъектілер арсында жалған ақпараттардан туындаған қауіп салдарынан тұрақсыздық туындауы мүмкін.

	Ескерту – Тереңдетілген сұхбат нәтижелері бойынша жасалды (Ә қосымшасы)



Яғни, бұл карта арқылы медиакеңістіктегі ақпараттық қауіпсіздіктің сақталуы мемлекеттің дамуы мен болашағы үшін өте маңызды екені анықталды. Технология өте жылдам дамып келеді. Сондықтан оған сай қорғаныс жүйелерін уақытында жетілдіру оңай емес. Соған қарамастан ғылым мен технологиядағы өзгерістерге дер кезінде бейімделу Қазақстан үшін қажет. Бұл ақпараттық қауіпсіздіктің қауіп- қатерлерін азайтуға көмектеседі.
Жаһандық даму мемлекетіміздің алдына үлкен міндеттер қойып отыр. Енді «осы міндеттерді шешу және жоғарыда аталған тәуекелдердің алдын алу үшін қандай қадамдар қажет?» деген сұраққа бірнеше ұсыныстар бар.
Ең алдымен Қазақстанның халықаралық қауымдастықпен ақпараттық қауіпсіздік саласындағы ынтымақтастығын нығайту керек. Мұндай ынтымақтастық ақпараттық шабуылдарға қарсы тұруға, халықаралық тәжірибені пайдалануға және жалған ақпаратпен күресті күшейтуге көмектеседі (10-сурет).



10-сурет.  Қазақстанның ақпараттық қауіпсіздікті қамтамасыз етуде халықаралық ұйымдармен байланысы

Жоғарыда атап өткен қауіптерге қарсы тұру үшін Қазақстан халықаралық деңгейде ынтымақтастықты күшейтуі тиіс. Ең алдымен, БҰҰ, ЮНЕСКО, ЕҚЫҰ, ШЫҰ сияқты ұйымдармен ақпараттық қауіпсіздік саласында бірлескен зерттеулер мен мониторингтік жобалар жүргізу маңызды болып отыр. Сонымен қатар Еуропа Кеңесі мен Еуропалық Одақтың цифрлық қауіпсіздік пен деректерді қорғау тәжірибесін ескеру қажет. НАТО-ның киберқауіпсіздік орталығының тәжірибесі де ерекше маңызды. Сондай-ақ, ТМД және Орталық Азия елдерімен шекаралас ақпараттық кеңістік шеңберінде ортақ қауіптерге қарсы бірлескен платформалар құру нақты бағыт болар еді.
Бұл ұйымдардың Қазақстан үшін ақпараттық қауіпсіздікті қамтамасыз етуде ықпалы қандай десек, БҰҰ, ЮНЕСКО арқылы медиасауаттылықты арттыру бағдарламаларын жүзеге асырады. ITU (International Telecommunication Union) Халықаралық телекоммуникация одағы арқылы киберқауіпсіздік стандарттары мен тәжірибе алмасуға қолжеткізді. Ал, INTERPOL және EUROPOL киберқылмыспен күресте жаһандық дерек алмасуға және терроризм мен экстремизмге қарсы ақпараттық шараларды ұйымдастырады. Сонымен бірге ITU IMPACT (International Multilateral Partnership Against Cyber Threats) киберқауіпсіздікке қатысты кеңес беру, оқыту, техникалық қолдау шараларын ұйымдастыра отырып, кибероқиғалардың алдын алады.
Аймақтық маңызы бар халықаралық ұйым ретінде Шанхай ынтымақтастық ұйымы (ШЫҰ) ақпараттық қауіптер мен кибершабуылдарға қарсы бірлескен іс-шараларды жүзеге асыруға және мүше мемлекеттер арасында ақпарат алмасуды дамытуға ықпал етеді. Сондай-ақ, Қазақстан үшін аймақтық және көршілес елдермен ынтымақтаса отырып, ортақ мәселелерді шешуге жағдай жасайтын ұйымдар қатарында Еуразиялық экономикалық одақ (ЕАЭО) пен Тәуелсіз Мемлекеттер Достастығы (ТМД) ерекше рөл атқарады. Олар ортақ ақпараттық кеңістіктегі қауіпсіздік шараларын үйлестіру мен заңнамалық тәжірибе мен мониторингті жасай отырып, қауіпті ақпараттармен күресу және алдын алу жұмыстарын жүргізеді.
Аталған халықаралық ұйымдар ақпараттық еркіндік пен қауіпсіздікті қамтамасыз етуде бірлескен кибержаттығулар мен мониторинг жүйесін дамыту, ақпарат алмасу және маман даярлау, фейкке қарсы халықаралық платформада белсенділікті арттыруда ықпалдасуы қажет. Қазақстан осындай халықаралық байланыстар арқылы жаһандық технологиялық трендтер, жаңалықтармен дамиды. 

11-кесте.  Ақпараттық қауіпсіздікті қамтамасыз етуде шет мемлекеттердің озық тәжірибесін пайдалану картасы

	Елдің атауы
	Ерекшелігі
	Қазақстан үшін тәжірибесі

	Америка Құрама Штаттары
	Ақпаратпен күрес үшін азаматтық фактчекинг платформалары мен білім беру бағдарламалары кеңінен қолданылады.
	Медикеңістіктегі ақпараттарды сараптауға қажет.

	Израиль
	Кибершабуылдарға қарсы әскери және азаматтық жүйелерді интеграциялаған елдердің бірі.
	Әскери деңгейдегі киберқорғаныс және ЖИ қолдануды жетілдіреді.

	Сингапур
	Өз азаматтарының цифрлық қауіпсіздігіне басымдық беріп, Smart Nation стратегиясын жүзеге асырып отыр.
	Ұлттық деңгейдегі сауаттылықты күшейтеді.

	Оңтүстік Корея
	Ұлттық ақпараттық қауіпсіздік стандарттарын заңды түрде қатаңдатып отыр.
	Ішкі және сыртқы қауіптердің алдын алуға көмектеседі.

	Финляндия
	Балабақшадан бастап медиасауат арттыру жұмыстары жүргізіледі. Мектептерде медиасауаттылықты міндетті пән ретінде енгізді.
	Азаматтардың медиасауатын күшейтіп, қажетті ақпараттарды сұрыптай алуға көмектеседі.

	Эстония
	Мемлекеттік қызметтердің толық цифрлануы және киберқауіпсіздік жүйесіндегі тәжірибелері жоғары.
	Инфрақұрылым мен электронды үкіметтің киберқорғанысын арттырады.

	Ескерту – Тереңдетілген сұқбат нәтижелері бойынша жасалды (Б қосымшасы)



Осы 11-кестедегі ақпараттық қауіпсіздікті қамтамасыз ету, ақпараттық қауіптермен күрес және оның алдын алудағы шет мемлекеттердің озық тәжірибесі сарапшылармен талқыланды. Нәтижесінде елімізде қолдануға ыңғайлы халықаралық тәжірибелер жіктелді.
Сондай-ақ, бұл карта Қазақстан медиакеңістігінің даму үрдістерін айқындайды. Осы аталған елдердің оң тәжірибесі сынақтан өткен еңбектің нәтижесі еді. Демек, Қазақстан үшін оның дамуы, елдің болашағы медиакеңістіктегі ақпараттық қауіпсіздікті қамтамасыз етуге тікелей байланысты. Мысалы, Эстонияның тәжірибесі өте табысты болып отыр. Олар киберқауіпке қарсы орталықтар құрып, жүйелі түрде дайындық жүргізеді. Сонымен бірге Израильде ақпараттық қауіпсіздікті азаматтардың бала күнінен, мектеп қабырғасынан оқытып, сауатты маман даярлайды. Қауқарлы қоғам қалыптастырады. Ал, АҚШ пен Еуропа елдері жасанды интеллект пен үлкен деректер арқылы қауіптерді ерте анықтап, автоматты түрде әрекет ететін жүйелерді қолданады. Біздің елімізге осы тәжірибелер негізінде кадр даярлау, мемлекеттік, жекеменшік серіктестікті күшейту және қауіптің алдын алатын заманауи технологияларды енгізу қажет. Мысалы, Астанада қосылатын жаңа Smart City жобасы осы салада тиімді жүйе болғалы тұр [217].
Қорыта айтқанда, ақпараттық қауіпсіздік жұмыстарының тиімділігін арттыру үшін бірнеше нақты ұсыныс жасауға болады. 
· жасанды интеллект пен Big Data, яғни, үлкен деректер негізіндегі қауіптерді алдын ала анықтайтын жүйелерді енгізу қажет; 
· маман даярлау мен олардың біліктілігін тұрақты арттыру  ұзақ мерзімді нәтижеге жетудің кепілі;
· қоғам–мемлекет–жеке сектор серіктестігін нығайту, яғни, азаматтық бастамалар мен ІТ мамандарды тарту;
· жеке деректерді қорғау тетіктерін нақтылау және бақылауды күшейту;
· медиасауат пен ақпараттық мәдениетті көтеру де қоғамның өзін-өзі қорғау деңгейін арттырады. Ақпараттық қауіпсіздік кешенді, стратегиялық жұмыс болуы тиіс.
Медиакеңістіктегі ақпараттық қауіпсіздік төңірегіндегі негізгі мәселер анықталды. Медиасауатты арттыру, мемлекеттік билік пен азаматтық қоғам арасындағы ынтымақтастық, яғни, сөз бостандығы, БАҚ еркіндігі, цифрлық сауаттылық, халықаралық ынтымақтастық пен шетелдік озық тәжірибелерді ескеру ұсынылады.

3.2 Қазақстан медиакеңістігіндегі ақпараттық қауіпсіздікті қамтамасыз етудің негізгі бағыттары мен ұсыныстар 
Қазақстан медиакеңістігіндегі ақпараттық қауіпсіздіктің қазіргі жағдайын зерттеу алдағы қауіп-қатерді болжауға көмектеседі. Сол арқылы тәуекелдердің алдын алуға  қатысты ұсыныстар әзірлеуге болады. 
Зерттеу жұмысының гипотезасына сәйкес ұлттық қауіпсіздіктің негізгі саласы ақпараттық қауіпсіздік ел дамуының басты шарты ретінде талданды. Қазақстандық медиакеңістіктегі ақпараттық қауіпсіздіктің идеологиялық және цифрлық ерекшеліктері, оның қазіргі жағдайы, жаһандық сын-қатерлерге тұрақтылығы мен бәсекеге қабілеттілігі зерттеліп, ғылыми қорытындылар ұсынылды. Бүгінде елімізде бірыңғай ақпараттық кеңістік құру, ақпараттық қоғамды қалыптастыру және мемлекеттік ақпараттық саясатты сауатты жүргізу қажеттілігі тұр. Осы мақсатты жүзеге асыру үшін Қазақстан Республикасы ақпараттық кеңістіктегі мәселелерді анықтай отырып, оны шешудің жолдарын іздестіреді.
Ақпараттық қауіпсіздік техникалық, технологиялық және идеологиялық мәселелерді қатар қамтиды. Қазақстандағы ақпараттық қауіпсіздік ұлттық ерекшеліктері бар өзіндік модель ретінде қалыптасты. Сонымен қатар Қазақстанның геосаяси орналасуы да елдің ақпараттық қауіпсіздігіне тікелей әсер етеді. Ресей және Қытаймен шекаралас орналасуы, Батыстың «жұмсақ күш» саясаты ықпалдың ауқымын кеңейте түседі. Жаһандану уақытында «жұмсақ күш» саясаты мен ақпараттық соғыс әлемнің көптеген мемлекеттері үшін ортақ мәселеге айналды. Сондықтан әр мемлекет өзінің ұлттық бірегейлігін, мәдениетін, тілін, дінін және ділін сақтауға ұмтылады. Ақпараттық соғыста «жұмсақ күш» ықпал етудің тиімді құралдарының бірі ретінде қолданылады. Қоғамдық пікірге жасалатын идеологиялық, саяси және мәдени ықпал ақпараттық қауіпсіздікке қауіп төндіреді. Осы тарауда  ақпараттық қауіпсіздіктің қазіргі жағдайы қарастырылып, жаһандық және аймақтық деңгейдегі бәсекеге қабілеттілігі талданады. Аймақтық БАҚ-ты цифрландыру ақпараттық қауіпсіздік талаптарымен қатар жүргізілуі тиіс. Әлеуметтік желілер мен онлайн платформалардағы қауіпсіздік қоғам мен мемлекеттің тұрақтылығына әсер етеді. Сондықтан медиасауаттылық деңгейі төмен болуы мүмкін өңірлерде осы бағыттағы жұмысты күшейту қажет. 
Цифрлық технологиялардың дамуымен Қазақстандағы БАҚ онлайн-кеңістікке көшті. Бұл ақпараттық шабуылдарды, фейктерді және киберқауіптерді күшейтті. Әсіресе, бұқаралық ақпарат құралдарының қорғаныс деңгейі төмен өңірлерде ақпараттық қауіпсіздікке ерекше көңіл бөлу қажет. Сондықтан медиакеңістікті аталған қауіп-қатерлерден қорғау және алдын алуда елдегі алыс аймақтар ерекше алаңдатады. Дәл осы мәселенің көтерілуі зерттеу жұмысының маңызды қырларының бірі болып отыр.
Жұмыста зерттеу гипотезасын растау мақсатында бірнеше міндеттер қойылады:
1. Қазақстанның ақпараттық қауіпсіздігін қамтамасыз ету ерекшеліктерін талдау арқылы қазіргі мәселелері анықталады. Зерттеу нәтижелеріне сүйеніп болжам жасау.
2. «Жұмсақ күш» саясатының қазақстандық медиакеңістіктегі қоғамдық пікірге ықпалы мен ақпараттық қауіпсіздікке тигізетін әсері талданады.
3. Аймақтық БАҚ-тың қауіпсіздік деңгейін бағалау.
4. Қауіптердің негізгі көздерін анықтау.
5. Аймақтық БАҚ құрылымдарындағы ақпараттық қауіпсіздікті жетілдіру бойынша ұсыныстар әзірлеу.
Қазақстан медиакеңістігіндегі ақпараттық қауіпсіздікті ұлттық деңгейде жан-жақты бағалау үшін өңірлерді зерттеуге басымдық беру қажет. Себебі, Қазақстанның ақпараттық қауіпсіздік моделінің болашағы аймақтық БАҚ-тың қауіпсіздігін қамтамасыз ету мен  дамуына тікелей байланысты. Қазір аймақтық БАҚ-тағы ақпараттық қауіпсіздік өзекті және көп қырлы тақырып болып тұр. Сондықтан ақпаратты қорғау аспектілері, жалған жаңалықтарға, киберқауіптерге қарсы тұру және медиакеңістіктегі этикалық нормаларды сақтау сияқты негізгі мәселелерге, қиындықтарға және даму бағыттарына талдау жасалады.
Аталған міндеттерді іске асыру барысында ғылыми зерттеу әдістері арқылы негізделген қорытындылар жасалады. Яғни, еліміздегі аймақтық БАҚ-та қызмет ететін журналистика саласының мамандарымен фокус-топтық сұхбаттар жүргізілді. Зерттеу нәтижелері бойынша SWOT-талдауда отандық медиакеңістікте ақпараттық қауіпсіздікті қамтамасыз етудің күшті және әлсіз жақтары, мүмкіндіктері мен қатерлері анықталды.
Қазақстан медиакеңістігі цифрландырудың ақпараттық қауіпсіздікті өзекті мәселеге айналдырғанын көрсетеді. Халықтың басым көпшілігі ақпаратты әлеуметтік медиадан алады. Сосын негізгі қауіп-қатер де осы ортада қалыптасады.
Сондықтан қазақстандықтардың ақпарат көздерін пайдалану статистикасына назар аударған жөн. Қоғамдық саясат институтының деректері ұлттық және өңірлік деңгейде қазақстандықтардың медиатұтынуында әлеуметтік желілер негізгі жаңалық көзіне айналғанын көрсетті [218].
Қазақстандық аудиторияның медиатұтыну көрсеткіштері цифрлық контентті тұтынуға ойысып келе жатқанына қарамастан, дәстүрлі БАҚ әлі де сандық тұрғыдан басым болып тұр [219]. Қазір медиакеңістікте жаңа коммуникациялық арналардың пайда болуы медиатұтыну мәдениетінің өзгеруі арқылы аудиторияны тереңірек сегменттеуге үйретті. Сарапшылар «бұл үрдіс технологиялық үдемелі прогрестің ықпалы мен ұрпақтар сабақтастығы нәтижесінде  болашақта одан әрі күшейе түседі» деген пікір білдіріп отыр.
Отандық ақпараттық кеңістіктің дамуына жаңа коммуникациялық арналар мен технологиялардың қарқынды өсуі қазіргі кезеңнің объективті шындығы ретінде әсер етеді. Бұл үрдіс медиакеңістіктің барлық сегменттеріне ықпал етіп, елдегі бұқаралық ақпарат құралдарын тұтынудың үнемі артып келе жатқанын айғақтайды. Сонымен қатар медиакеңістік құрылымының жыл сайынғы күрделенуі ақпараттық қауіпсіздікке ерекше басымдық беруді және оған жүйелі назар аударуды талап етеді.
Елімізде медиакеңістіктегі құқық бұзушылықтың басымдығы да осы әлеуметтік желілерде болып отыр. 2023–2025 жылдарда әлеуметтік желілердегі жалған ақпаратты тарату бойынша 4 513 құқық бұзушылық анықталған [220]. Оның ішінде әлеуметтік желілерде орын алған құқық бұзушылық туралы көрсеткішті төмендегі инфографикадан көруге болады.

11-сурет. 2023-2025 жылдары әлеуметтік желілерде жалған ақпарат   
тарату бойынша Қазақстанда тіркелген құқық бұзушылықтар саны

Ескерту ‒  инфографика ЖИ көмегімен дайындалды.

Жоғарыдағы инфографикадағы көрсеткіш бойынша Қазақстан медиакеңістігінде жалған ақпарат таратуға байланысты құқық бұзушылық саны жыл сайын артып отырғанын байқалады. Азаматтардың қазіргі ең үлкен мәселесі шындықты өтіріктен ажырата білмеуі, медиасауаттың төмендігінде болып тұр. Жалған жаңалықты тану үшін алдымен ақпараттың авторы, ұйым анықталуы қажет. Хабарламада нақты дереккөзге сілтеменің болуы ақпараттық дәлдігін көрсетеді. Фейк ақпараттардың анонимді болып келетініне халықтың басым көпшілігі назар аудармайды. Көптеген жалған ақпараттарда ақпарат көзі, оқиғаның орны мен күні көрсетілмейді. Фейк тақырыбының айқайлап тұруымен анықталады. Сондықтан оқырмандардың сыни ойлау қабілетін дамытып, әлеуметтік желілер мен мессенджерлерде таратпас бұрын ақпаратты тексеруді дағдыға айналдыру қажет [221]. Фотосуреттер мен бейнежазбалар, ақпараттардың шынайылығын (верификациялау) тексеру қажет. Жасанды интеллекттің дамуына байланысты жалған ақпаратпен күресу уақыт өткен сайын қиындап барады. Ал, адамдардың интернет желісі арқылы ақпарат алу үлесі жыл сайын тұрақты түрде артып келеді.
Әлем елдерінің цифрлық даму көрсеткіштері туралы тұрақты аналитикалық есептер жариялайтын халықаралық онлайн платформа DataReportal 2025 жылдың қаңтарында «Қазақстанда 15,7 миллион белсенді әлеуметтік желі қолданушысы бар» деп жазған. Бұл көрсеткіш 2025 жылдың басында Қазақстан халқының жалпы санының 75,7 пайызын құрады.
Цифрлық коммуникациялар саласындағы жаһандық үрдістерді зерттейтін халықаралық Kepios орталығының талдауы бойынша Қазақстанда 2024 жылдың басы мен 2025 жылдың алғашқы айларында әлеуметтік желіні пайдаланушылар саны 1,6 миллионға, яғни,  11,2 пайыз өскенін көрсеткен [222].
Ақпараттық қауіпсіздікті қамтамасыз етуде пайдаланушылардың демографиялық ерекшеліктері де маңызды. Жетекші әлеуметтік медиа құралдарында жарияланған деректер 2025 жылдың басында Қазақстанда әлеуметтік медианы пайдаланатын 18 және одан жоғары жастағы 15,7 миллион қолданушы болғанын көрсетеді. Демек, бұл ақпарат жастардың әлеуметтік медиадағы ақпаратты көп пайдаланатынын көрсетеді. Жастар жаңа технологияларға бейім болғандықтан, ақпаратты дәстүрлі бұқаралық ақпарат құралдарына қарағанда әлеуметтік медиа арқылы жиі алады. Осыған сәйкес, ақпаратты тұтыну мен оны қорғау мәселесінде негізгі басымдық жастардың үлесіне тиесілі болып отыр.
2025 жылдың басында Meta компаниясының жарнамалық ресурстарында жарияланған деректерге сәйкес, Қазақстанда Facebook әлеуметтік желісін пайдаланушылар саны 2,60 миллионды құраған. Сонымен қатар, аталған деректерге сәйкес, 2025 жылдың басында Қазақстандағы Instagram қолданушыларының саны 12,4 миллион адамға жеткен. Бұл көрсеткіш Facebook желісін пайдаланушылар санының да біртіндеп артып келе жатқанын аңғартады. Жалпы алғанда, халықтың ақпаратқа деген сенімі мен ұсынылатын медиамәтіндердің мазмұндылығы әлеуметтік желілер аудиториясының жыл сайын сандық тұрғыда өсуіне ықпал етіп отыр. TikTok ресурстарында жарияланған деректер 2025 жылдың басында TikTok-ты Қазақстанда 18 және одан жоғары жастағы 15,7 миллион қолданушы болғанын көрсеткенімен Facebook, Instagram желілерінен де саны артық болып отыр. Демек, медиакеңістік қоғамдық пікір қалыптастыру мен ақпарат таратудың негізгі алаңына айналды. Қазақстанда цифрлық даму мен интернеттің кең таралуы медианың рөлін күшейтіп қана қоймай, медиакеңістіктің ашықтығы мен осалдығын да арттырды. Қоғамдық пікір, медиа және цифрлық технологиялар саласындағы үрдістерді зерттейтін америкалық тәуелсіз ғылыми-зерттеу орталығы Pew Research Center зерттеуі бойынша  TikTok қолданушылары 95% платформаны ойын-сауық үшін пайдаланатынын айтса, 36% ғана саяси ақпараттарды алады. Мысалы, әлеуметтік желілердің ішінде TikTok платформасына қатысты жүргізілген сауалнама нәтижелерінде қатысушылардың 33%-ы оны американдық демократия үшін пайдалы деп санайды. Ал, 17%-ы керісінше жағымсыз әсер етеді деп есептейді. Сондай-ақ, жауап берушілердің 49%-ы TikTok-тың американдық демократияның дамуына ешқандай ықпалы жоқ деген пікір білдірген [223]. Бұл зерттеу нәтижелерінен американдық қоғамда әлеуметтік желілердің біртіндеп саяси платформаға, жеке көзқарас пен пікір алмасу алаңына айналғанын байқауға болады. Сондықтан еркін пікір білдіру мен көзқарастардың ашық талқылануы демократиялық қоғамның негізгі белгілерінің бірі ретінде медиакеңістікте кеңінен жүзеге асуы тиіс. Ақпараттың өзара алмасуы мен талқылануы арқылы табиғи іріктелуі ақпараттық қауіпсіздікті қамтамасыз етудің маңызды шарттарының бірі болады. Яғни, ақпаратты дұрыс іріктей алу деңгейі тікелей пайдаланушылардың медиасауатына байланысты. Жоғарыда келтірілген статистика қоғамда, әсіресе, жастар арасында, ақпаратты алу мен пайдалану үдерісінде әлеуметтік желілердің белсенділігі жыл сайын артып отырғанын көрсетті. Бұл жағдай әлеуметтік медиадағы ақпараттық қауіпсіздікке ерекше назар аударуды талап етеді. Бірақ, бұл дәстүрлі медианың  маңызын төмендету дегенді білдірмейді. Себебі, дәстүрлі медиадағы ақпаратқа деген сенім әлі де жоғары болып отыр. Осыған байланысты ұсынылған ақпараттық қауіпсіздік моделі ақпарат ағынын реттеуді, жалған ақпаратқа қарсы іс-қимылды, ұлттық мүддені қорғауды және халықтың медиасауатын арттыруды көздейді. Қазақстан медиакеңістігінде әлеуметтік желілер арқылы таралатын жалған ақпарат пен фейк жаңалықтар, үгіт-насихат, манипуляция, Deepfake технологиялары және бот-насихат негізгі қатерлер болып тұр. Ал, дәстүрлі медиадағы басты қауіптерге сыртқы ақпараттық ықпал, яғни, «жұмсақ күш» саясаты арқылы шетелдік медиалардың әсері, тіл мен мәдениетке қатысты ақпараттық шабуылдардың үдеуі жатады. Отандық медиакеңістік ақпараттық тәуелсіздікті қамтамасыз етудің негізгі кеңістігіне айналды. Ақпараттық қауіпсіздік моделі бейімделгіш, жан-жақты және адам құқықтарын ескерген жағдайда ұлттық тұтастық пен ақпараттық егемендікті сақтауға ықпал етеді. Сондықтан отандық медиакеңістікте ақпараттың идеологиялық және мазмұндық сапасын қамтамасыз ету ақпараттық қауіпсіздіктің негізгі бағыттарының бірі саналады. Бірақ, осы бағыттар ақпарат құралдары арқылы «жұмсақ күш» (soft power) саясатымен Қазақстан үшін бірқатар қауіп-қатерлерді туындатуы мүмкін. Бұл қауіптер ашық агрессия түрінде емес, жасырын ақпараттық ықпал арқылы жүреді. Сондықтан оларды дер кезінде анықтап, алдын алу өте маңызды.
Қазақстандағы бұқаралық ақпарат құралдарында «жұмсақ күш» саясаты арқылы пайда болатын негізгі қауіптер:
1. Ұлттық бірегейлікке «жұмсақ күш» арқылы әсер ету, яғни, шетелдік медиа арқылы мәдениет, салт-дәстүр, дін, тіл туралы өзге идеологиялардың таратылуы, қазақ тілінің орнына орыс, ағылшын, түрік, қытай шетел тілдерін насихаттау арқылы тілдік басымдықтың  өзгеруі, жастардың шетелдік мәдениетке негізсіз ұмтылуы, ұлттық құндылықтарға немқұрайлы қарауы орын алуы мүмкін.
2. Ақпараттық тәуелділік, яғни, қазақстандық аудиторияның шетелдік ақпарат көздеріне телеарналар, YouTube, Telegram, TikTok т.б. контенттеріне тәуелді болуы, шетелдік контентке сену арқылы өз мемлекетіне деген сенімсіздіктің қалыптасуы, Қазақстандағы оқиғалар туралы сыртқы ақпаратпен бұрмаланған көзқарастың ықпалы артуы мүмкін. 
3. Қоғамдық пікірді басқару, яғни, ақпарат құралдары мен әлеуметтік желілер арқылы жасырын саяси немесе идеологиялық әсер берілуі мүмкін. Шетелдік ақпараттар арқылы жалған тарихи түсініктер енгізілуі, шет елдердің мүддесіне сай ақпараттың таратылуы, кейбір этностар арасында араздық тудыратын контенттерді тарату арқылы қоғамда шиеленісті күшейтудің орын алуы мүмкіндігі жоғарылайды.
4. Геосаяси ықпал, яғни, Ресей, Қытай, Түркия, Батыс елдері өздерінің «жұмсақ күш» стратегиясы арқылы Қазақстанның сыртқы саяси бағытына, ішкі шешімдеріне де ықпалы болуы мүмкін.
5. Дінді желеу еткен радикалды идеологиялардың таралуы, яғни, жекелеген шетелдік БАҚ және онлайн-платформалар діни радикализм мен фанатизмді насихаттауы мүмкін. Әлеуметтік желі арқылы жастарды радикалды топтарға тарту қаупі артады.
6. Мәдени өнімдер нарығындағы отандық бәсекенің төмендігі, яғни, шетелдік сериалдар, фильмдер, музыкалар мен блогерлер қазақстандық өнімді ығыстырып, ел ішінде мәдени бәсекелестікке зиянын тигізу қаупі бар.
Мәселен, Қазақстан Республикасының БАҚ тізілімінде 312 шетелдік телеарна тіркелген. Тіркелгендер қатарында 217 телеарна Ресей Федерациясы, 20 телеарна Ұлыбритания, 16 телеарна Эстония, 15 телеарна АҚШ, 14 телеарна Франция, 8 телеарна Польша, 6 телеарна Түркия, 4 телеарна Кипр, 1 телеарна Армения, 1 телеарна Испания, 1 телеарна Люксембургтен екен [224]. Бүгінде қазақстандық медиакеңістікте ықпалы басым елдер қатарына Ресей, Түркия, АҚШ/Батыс және Қытай жатады.

12-кесте. Шетелдік телеарналардың ақпараттық қауіпсіздікке ықпалының сипаты

	Елдер
	Мысал/платформа
	Ықпал ету бағыты

	Ресей
	«Еуразия» бірінші арнасы, «НТВ», Sputnik және т.б.
	Тілдік саясат, тарихи жады, қоғамдық-саяси нарративтер

	Түркия
	TRT Avaz, түрік телехикаялары, діни мазмұндағы бағдарламалар
	Ислам құндылықтары, отбасы институты, түркілік бірегейлік

	АҚШ/Батыс
	Netflix, YouTube, TikTok және т.б.
	Жеке еркіндік, поп-мәдениет, либералдық құндылықтар

	Қытай
	CGTN, Douyin, Confucius Institute
	Мәдени ықпал, технологиялық экожүйе, цифрлық тәуелділік


Ескерту ‒ кесте зерттеу жұмысы бойынша дайындалды.

Бұл талдау сыртқы ақпараттық ықпалдың отандық медиа үшін бәсекелестік орта қалыптастырып, оның дамуына ықпал ететінін көрсетеді. Мәдени ақпарат алмасу мен жаһандық интеграцияның күшеюі заманауи технологиялар мен білімге қолжетімділікті кеңейтеді. Сонымен қатар көптілділік пен медиасауаттың артуына ықпал етеді. Әсіресе, жастар жаһандық ақпарат көздеріне еркін қол жеткізе алады. 
Дегенмен, «жұмсақ күш» саясаты арқылы төнетін қауіптер де бар. Мысалы, Қазақстанның солтүстік өңірлерінде ресейлік телеарналар мен ақпарат көздерін кеңінен пайдалану тілдік тұрғыдан қауіпті саналады. Бұл ұлттық тіл мен мәдениеттің шеттетілуіне, ақпараттық тәуелділікке, біржақты көзқарастың қалыптасуына әкелуі мүмкін. Идеологиялық тұрғыда мұндай ықпал саяси бейімделуге, отарлық сананың тереңдеуіне және ұлттық бірегейліктің әлсіреуіне себеп болады. Сондай-ақ,  ақпараттық манипуляция мен фейк контенттің таралу қаупі де жоғары болады. Еліміздегі ТОП-10 радиостанцияның ақпарат тарату үлесінің 59%-ы ресейлік радиоларға тиесілі екендігі де назар аудартады [225]. Аталған радиостанциялар Ресейден қайта таратылады (ретрансляцияланады). Ойын-сауық, музыкалық бағдарламалармен қатар жаңалықтардың да таралуы ақпараттық қауіпсіздікке тікелей ықпал етеді. Осыған байланысты қазақстандық радиостанциялардың ақпараттық мазмұнын жастардың сұранысына бейімдеп, олардың бәсекеге қабілеттілігін арттыру маңызды. 
«Жұмсақ күш» саясатын талдау Қазақстан медиакеңістігіндегі ақпараттық қауіпсіздік мәселесінің өзекті әрі шынайы қауіп екенін көрсетеді. Сондықтан бұл мәселеге ерекше назар аудару қажет. Ресей, Қытай, Түркия, Корея  елдерінің телебағдарламалары, телесериалдары, мәдени жобалары және медиаөнімдері қазақстандық аудиторияның көзқарасына ықпал етіп отыр. Мұндай ақпараттық ықпал елдің егемендігі мен мәдени тұтастығына әсер етуі мүмкін. Сондықтан ақпараттық қауіпсіздікті қамтамасыз етудің негізгі бағыты ретінде ұлттық контентті дамыту, ақпараттық иммунитетті нығайту және жүйелі реттеу саясатын жетілдіріп отыру қажет. Сонымен қатар медиакеңістікте ақпараттық қауіпсіздікті қамтамасыз ету барысында «жұмсақ күш» саясатының құрал ретіндегі ықпалы ескерілгені жөн. Шетелдік деструктивті немесе үгіт-насихат мақсатындағы медиамәтіндерге заңнамалық сүзгі жүргізу ұлттық қауіпсіздік мүддесі тұрғысынан мемлекеттік ақпараттық саясаттың негізгі басымдықтарының бірі болуы тиіс. Дегенмен «жұмсақ күштен» келетін ықпалдарды тек жағымсыз құбылыс ретінде қарастыруға болмайды. Өйткені, кез келген сыртқы ықпал белгілі бір деңгейде елдің ішкі тұрақтылығын күшейтіп, бәсекеге қабілеттілігін арттыруға ықпал етуі мүмкін. Ал, бәсекелестік өз кезегінде дамудың маңызды алғышарты болады. Ақпараттық бәсекелестік ақпараттың таралуын жеделдетті. Сонымен бірге оның мазмұны ұлттық бірегейлік пен құндылықтарға қауіп төндіретін маңызды факторлардың біріне айналды. Халықтың дәстүрлі ақпарат тұтыну арнасы ретінде теледидарды пайдалану үрдісінің маңызын айрықша атауға болады. Себебі, кабельдік теледидар арқылы таратылатын медиамәтін «жұмсақ күш» құралы ретінде қоғамның санасына, мәдени құндылықтарына және саяси көзқарастарына ықпал етеді. Мысал ретінде қарастыратын болсақ, 
· кабельдік теледидар пайдаланушылар – 43.3%;
· спутниктік теледидар пайдаланушылар – 32.2%;
· эфирлік теледидар пайдаланушысы – 24.5%;
· Qazaqstan tv (жалпы көрілім үлесі) –16.5%;
· күнделікті теледидар көретіндер – 41.4%.
Күнделікті телеуақыт орташа – 173 минут [223]. 
Демек, кабельдік және спутниктік теледидарды пайдаланушылардың үлесі отандық телеарналардың аудиториясынан жоғары болып тұр. Бұл медиакеңістікте таралатын ақпараттың қауіпсіздігін күшейтуді талап етеді. Кабельдік және спутниктік қызметтердің коммерциялық сипатына байланысты шетелдік телеарналардың, әсіресе, ресейлік және батыстық ақпараттық мазмұнның басым таралуы байқалады. Ал, мемлекеттік телеарналар қазақ тіліндегі контентті негізгі бағыт ретінде ұсынғанымен, олардың жалпы таратылымдағы үлесі шектеулі болып отыр. Осыған байланысты Қазақстан медиакеңістігіндегі ақпараттық қауіпсіздік мәселесі идеологиялық жағынан ақпарат мазмұнының ықпалына тәуелді болады. Мемлекеттік саясаттың басым бағыты ретінде үнемі назарда болуы тиіс. Нақты мысал ретінде түрік сериалдарының қазақстандық медиакеңістіктегі кең танымалдылығы мен жоғары сұранысын атауға болады. Бұл құбылыс «жұмсақ күш» саясатының айқын көрінісі болып отыр. Олар сапалы сценарийі, операторлық жұмысы, музыкасы мен костюмдерінің үйлесімі арқылы көрерменді өзіне тартады. Мәдени жақындыққа байланысты түркілік ортақ тамыр, исламдық құндылықтар арқылы медиада үлкен сұранысқа ие болып отыр. Түрік сериалдары бір жағынан тарихи эпостар, яғни, «Ертұғрыл», «Курулыш», «Осман», «Алпарыслан» сияқты түркі тарихы мен батырлықты дәріптейді. Ең танымал телесериалдары эмоционалды және моральдық тақырыптарды қозғайды. Түрік сериалдарының мазмұндық тұрғыда тәрбиелік мәні де жоғары болуы мүмкін. Дегенмен, мәдени ықпалға шамадан тыс еліктеуден ұлттық идентификацияның әлсіреу қаупі туындайды. Түркілік тарих пен исламдық құндылықтардың біржақты, тек түрік ұлтшылдығы тұрғысынан интерпретациялануы ақпараттық қауіп факторына айналуы мүмкін. Тарихи фактілердің біржақты бұрмалануы тарихи санаға әсер етеді. Демек, «жұмсақ күш» саясаты арқылы таралатын ақпаратты іріктемеу ұлттық идеология мен халықтың біртұтастығына қауіп төндіруі ықтимал. Мемлекеттік ақпараттық саясат субъектілері ақпарат арқылы қоғамдық санаға ықпал етеді. Олар адамдардың мінез-құлқы мен әрекетіне де әсер етеді. Бұл ықпал мемлекет пен қоғам мүддесіне сай бағытталуы тиіс.
Қазақстанның мемлекеттік ақпараттық саясаты ең алдымен азаматтық қоғамды дамытуға қызмет етеді. Атап айтқанда, мемлекет пен БАҚ, билік пен қоғам арасындағы сындарлы диалогты қамтамасыз ету арқылы ақпараттық қауіпсіздікті жүзеге асырады. Азаматтар үшін ақпараттың ашықтығына сену және олардың ақпараттық құқықтарын қорғау қажет. Сол арқылы ақпараттық кеңістіктің басты құрамдас бөліктерін ақпараттың еркін айналысын қамтамасыз ету маңызды. Ақпаратты еркін іздестіру, ақпарат алу, өндіру және оны тарату қоғамның билікке деген сенімін арттыруға көмектеседі. Осы тұста отандық медиакеңістіктегі ақпараттық қауіпсіздікті қамтамасыз етуде БАҚ-тың рөлін анықтау мақсатында арнай мониторинг жүргізілгенін айту керек. Сол арқылы ақпараттық қауіпсіздік мәселесінің  БАҚ-тағы көрінісі анықталды.  Яғни, 2020–2026 жылдар аралығында Қазақстанның жетекші бұқаралық ақпарат құралдарында  жарияланған ақпараттық қауіпсіздікке қатысты 105 материалдың тақырыптық құрылымы, жариялану динамикасы зерттелді. Жинақталған  жарияланымдар қосымшада кестемен көрсетілді (А қосымшасы). Оның нәтижелері сандық контент-талдау әдісі арқылы сараланды (12-кесте).
13-кесте. Қазақстанның жетекші бұқаралық ақпарат құралдарында жарияланған ақпараттық қауіпсіздікке қатысты 105 материалдың тақырыптық құрылымы, жариялану динамикасы 

	Зерттеу көрсеткіш-тері

	Ақпараттық қауіпсіздік саясаты
	+++
	+
	+
	+++
	++
	+++
	Жоғары

	Киберқауіп-сіздік
	+++
	+
	+
	++
	++
	++
	Жоғары

	Жалған ақпарат
	++
	+++
	+++
	+++
	++
	+++
	Өте жоғары

	Әлеуметтік медиа тәуекелдері

Ескерту ‒ кесте медиамониторин нәтижесі бойынша құрастырылды

Сандық контент-талдау нәтижелері ақпараттық қауіпсіздік мәселесінің отандық БАҚ-та тұрақты жарияланғанын көрсетті. Бірақ, әрбір медианың редакциялық саясатына сәйкес тақырыптық басымдықтарында айырмашылықтар байқалды. Мысалы,  Qazaqstan телеарнасы, «Егемен Қазақстан» газеті және «ҚазАқпарат»  ақпарат агенттігі ақпараттық қауіпсіздік мәселесін негізінен мемлекеттік ақпараттық саясат, заңнамалық реттеу, киберқауіпсіздік және ұлттық қауіпсіздік контексінде қарастырған. 
9-сурет. «Егемен Қазақстан» газеті және «ҚазАқпарат»  ақпарат агенттігі

Мәселен, «Ақпараттық қауіпсіздікке байланысты биыл 4 млрд оқиға тіркелді», «Жалған ақпараттарға сенбеңіздер», «Жалған ақпарат таратқандар жазасыз қалмайды», «Жалған ақпарат таратып, дүрбелең туғызатындар заңға сәйкес жауапқа тартылады», «Ақпараттық қауіпсіздік қағидаты», «Алаңдататыны – ақпараттық қауіпсіздік», «Күн тәртібінде – ақпараттық қауіпсіздік», «Ақпараттық қауіпсіздікке үстірт қарауға болмайды», «Жалған ақпарат жарға жығады», «Үкімет халықтан коронавирусқа қатысты жалған ақпаратқа сенбеуді сұрады», «Ақордада ақпараттық қауіпсіздік мәселелері жөнінде кеңес өтті», «Биыл кибершабуылдарға қатысты 20 мыңға жуық қылмыстық іс қозғалған», «Киберқылмыспен күреске ерекше көңіл бөлінуі керек», «Әлеуметтік желінің әлеуеті мен әлегі», «ІІІ Астана интернет форумында жалған ақпарат таратпау мəселесі талқыланды», «Фейк ақпарат коронавирустан да зиян болуы мүмкін», «Қазақстан жастарының 60% астамы жаңалықты әлеуметтік желілерден біледі», «Терроризм туралы жалған хабар берген 28 адам жауапқа тартылды», «Терроризм туралы жалған хабар берген адамды бір тәулікте анықтай аламыз» т.б. тақырыптағы материалдар жиі жарияланып отырған (А қосымшасы). 
Ал, «24KZ»  арнасының «АнықTime» және Atameken Business арнасының «AntiFake» жобалары жалған ақпаратты анықтау, фактчекинг және медиасауаттылық мәселелеріне басымдық берген. Себебі, екі жоба да отандық медиакеңістікте жалған ақпаратпен күресуге арналған фактчекинг бастамаларының қатарына жатады. 

10- сурет. «AntiFake» жобасының шығарылымы

Мысалы, «АнықTime» жобасы 2025 жылдың желтоқсан айынан бастап эфирге шығып жүр. Әр апта сайын ел арасында «Қазақстанға Сирияның азаматтары келіп жатқаны рас па?», «Мемлекет кімдерге ақша таратып жатыр?», «Көк паспорт енді жоқ бола ма?», «Киндер туралы шындық белгілі болды» т.б. деген сияқты кең тараған қауесет, алып-қашпа әңгімеге айналған жалған ақпараттың ақ-қарасын анықтайды. Танымал тележурналист Дархан Әбдіуахит жүргізетін «AntiFake» жобасы да  2026 жылдың қаңтар айынан бастап, әр бейсенбі күні эфирге шығады. Жобада «Вакцинаның сапасы туралы ақпарат елді алаңдатты», «Жалған терроризм туралы хабарды кімдер таратады?», «Әдейі бұрмалау: Конституция жобасы туралы жалған ақпарат көбейді», ««Газ тапшы, бензин қымбат». Жалған ақпарат неге тез тарайды?», «Сізді қалай алдайды? Жалған ақпараттың құпия формуласы», «Тегін медицина да, тегін білім де болмайды – МАНИПУЛЯЦИЯ», «Конституция мәтінін шетелдіктер жазған – FAKE», «Айтпағанды айтқандай қылып жеткізеді». Қашан күмәнданып, сұрақ қою керек?», «Мемлекеттік органдарға деген сенімді қалай әлсіретеді?», «14 рет жалған ақпарат таратқан жасөспірімдер ұсталды» т.б. қоғамдық резонанс тудырған ақпараттарды ресми дереккөздер, сарапшылар пікірі және ашық ақпарат көздері арқылы тексеріп, көрерменге ұсынады (А қосымшасы). Жалған ақпараттың шындыққа сәйкестігін бағалайды. Бұл тәсіл қоғамдағы ақпараттық манипуляциялардың алдын алуға көмектеседі. Сондай-ақ, аудиторияның ақпаратқа деген сыни көзқарасын қалыптастыруға және жалған ақпараттың таралуын шектеуге ықпал етеді. Сонымен бірге жоба ақпараттық қауіпсіздікті қамтамасыз етуде БАҚ-тың әлеуметтік жауапкершілігін күшейтеді. Халықтың медиасауатын арттыруға арналған маңызды ақпараттық алаң ретінде қызмет атқарады. Әр шығарылымында Жалған ақпаратқа қарсы іс-қимыл орталығының зерттеулерін ұсынып, жалған ақпарат жарға жығатынын жан-жақты түсіндіреді. Екі жоба да елімізде ақпараттық қауіпсіздікті қамтамасыз етуде алдын алу шараларының, қоғамдық ақпараттық иммунитетті қалыптастырудың және ақпараттық қауіпсіздік мәдениетін дамытудың маңызы артқанын көрсетеді. Негізгі аудиториясы орыс тілді оқырмандарды құрайтын Tengrinews ақпарат агенттігі халықаралық цифрлық платформалардың қызметі, TikTok, Meta, әлеуметтік желілердегі дезинформация және цифрлық реттеу мәселелерін жиі көтерген. Мысалы, «Опасность TikTok для детей оценили эксперты и госорганы», «Заблокировать TikTok в Казахстане потребовал депутат», «Марк Цукерберг: Meta откажется от фактчекинга в Facebook и Instagram», «Фейки, дезинформация: что обсуждали на втором казахстанско-российском медиафоруме в Алматы» т.б.  Бұл ақпараттық қауіпсіздік мәселесінің жаһандық цифрлық платформалардың ықпалымен тығыз байланыста қарастырылатынын аңғартады (А қосымшасы). 
Тақырыптық талдау нәтижесінде жалған ақпарат, ақпараттық қауіпсіздік және киберқауіпсіздік мәселелері ең жиі жарияланған бағыттар ретінде анықталды. 
Жарияланымдардың мазмұнына жүргізілген талдау ақпараттық қауіпсіздік тақырыбының бірнеше кезең бойынша дамығанын анықтады. 
2020–2021 жылдары  киберқауіпсіздік, пандемия кезеңіндегі жалған ақпарат және құқықтық жауапкершілік мәселелері басым болған. 
2022–2023 жылдары ақпараттық қауіпсіздік мемлекеттік саясат пен заңнамалық реттеу деңгейінде қарастырыла бастаған. 
Ал, 2024–2026 жылдары әлеуметтік желілердегі манипуляциялық ақпарат, фактчекинг, медиасауаттылық және цифрлық платформаларды реттеу тақырыптарының жариялану жиілігі айтарлықтай артқанын көрсетті. Бұл ақпараттық қауіпсіздік мәселесінің мемлекеттік саясаттағы және қоғамдық күн тәртібіндегі маңызының күшейгенін көрсетеді.
Жалпы, мониторинг нәтижелері Қазақстан медиасында ақпараттық қауіпсіздік тақырыбының эволюцияға ұшырағанын көрсетті. Мысалы, зерттеудің бастапқы кезеңінде БАҚ-та негізгі назар техникалық киберқауіпсіздік пен құқықтық жауапкершілікке аударылғаны байқалады. Одан кейінгі жылдары ақпараттық қауіпсіздік қоғамдық санаға ықпал ететін манипуляциялық ақпарат, медиасауаттылық, цифрлық платформаларды реттеу және ұлттық ақпараттық саясатпен тығыз байланысты мәселе ретінде қарастырыла бастады. Бұл ақпараттық қауіпсіздіктің технологиялық шеңберден шығып, медиакеңістікте қоғамдық тұрақтылық пен ұлттық сананы қорғаудың маңызды факторына айналғанын көрсетеді.
Елдің ақпараттық қауіпсіздігін қамтамасыз етуде аймақтық медиакеңістіктің қазіргі жағдайын зерттеу қажет және ғылыми-тәжірибелік тұрғыда өзекті екені анық. БАҚ саласында ақпараттық саясаттың негізгі басым  бағыты ретінде Қазақстан аймақтарының жай-күйі мен даму болашағын айтуға болады. 
Ол үшін:
· қазақстандық медиакеңістікте билік пен бизнестің уақытша мүдделеріне бағынуға және олардың БАҚ-қа әсер ету, толық емес, белгісіз, бұрмаланған немесе жалған ақпарат тарату, қасақана келіспеу, билік, бизнес, баспасөз және т. б. құрылымдарының бірігуіне жол бермеу;
· БАҚ-тағы монополиялану деңгейін реттеу, яғни, тәуелсіз ақпарат көздерін кеңейту, БАҚ-тың салалық әлеуетін көтеру;
· өңірлік бұқаралық ақпарат құралдары мүдделерін қорғау және аймақтық БАҚ-ты дамытуға мүмкіндік беру;
· аймақтық деңгейде сөз және ақпарат бостандығын сақтай отырып,  бұқаралық ақпарат еркіндігі, трансшекаралық ақпараттық қауіпсіздікті қамтамасыз ету;
· аймақтарда БАҚ арқылы зорлық-зомбылықты насихаттайтын материалдарға тосқауыл қою, БАҚ плюрализмін қамтамасыз ету, ресми ақпаратқа қол жеткізуге кепілдік беру туралы медиамәтіндерді жетілдіру.
Қазақстандық медиакеңістіктегі ақпараттық қауіпсіздік идеологиялық тұрғыда ең алдымен елдің ұлттық қауіпсіздігі мен бірегейлігін қамтамасыз етуі керек. Сосын саяси тұрақтылығы мен ұлттық дамуы үшін мемлекеттік саясаттың басым бағыты болуы қажет. Оны жүзеге асыруда аймақтық медиакеңістіктегі ақпараттық қауіпсіздікті назардан тыс қалдырмау маңызды. Сондықтан осы салада кемінде бес жыл еңбек өтілі бар мамандар мен сарапшылардың қатысуымен фокус-топтық сұхбаттар ұйымдастырылды. Сұхбат нәтижелері аймақтық деңгейдегі зерттеу қорытындыларының негізін құрады.
Фокус-топқа журналистер, редакторлар, медиасарапшылар қатысты.  Сарапшылардың кәсіби тәжірибесі, ақпараттық қауіпсіздікке қатысты қауіптерді қабылдауы және осы саладағы саясатты іске асыру тәжірибесі зерделенді. Сонымен қатар ақпараттық сауаттылық, институционалдық қамтамасыз ету және бұқаралық ақпарат құралдарының киберқауіптерге төзімділігін арттыру мәселелері бойынша пікірлері жинақталды. Сондай-ақ, ақпараттық қауіпсіздікті қамтамасыз ету үшін жасалған қадамдар,  мемлекеттік деңгейде және аймаққа қатысты ұсыныстар мен болашаққа арналған сараптамалық ойларын ортаға салды.
«Қазіргі кезде аймақтық медиакеңістік үшін ақпараттық қауіпсіздік тұрғысынан ең өзекті қауіп-қатерлер қандай?» деген сұрақ бойынша Қазақстанның оңтүстік, солтүстік, шығыс, батыс аймақтарынан медиамамандар пікір білдірді.
Мәселен, облыстық «Атырау» қоғамдық-саяси газетінің бас редакторы «Атырау өңірі де жаһандық ақпараттық кеңістік аясында ақпараттардың ауқымды толқынында өмір сүруде. Сондықтан киберқауіпке әрқашан дайын болу мәселесі өзекті. Мерзімді басылымдардың цифрландырылуына байланысты ақпараттың таралуы мен қабылдануында темп жоғары. Оған ілесуде журналистика саласының мамандарының үнемі кәсіби жоғарылап отырулары қажет» деген пікірін білдірді. Демек, сарапшының пікірі бойынша ақпараттық қауіпсіздікті қамтамасыз етуде сала мамандарының кәсіби білімі мен тәжірибелері жетілдірілуі мәселесі орынды көтерілді. Осы сұраққа байланысты «kazinform» халықаралық ақпарат агенттігінің Қызылорда облысындағы меншікті тілшісі «Медиа саласының мамандарының кәсіби білімдерінің қазіргі заманға сай дамып отыруы маңызды. Себебі, халық көп жағдайда ақпараттың шынайылылығына мән бермей, әлеуметтік желілелердегі блогерлердің ақпараттарына сеніп жатады. Халыққа ақпаратты жеткізу мен сендіру жағы қазіргі оңай мәселеле болып отырған жоқ» дейді. Бұл пікірлерден аймақтарда әлеуметтік желілердің қол жетімділігімен олардың кең қолданылысы ресми ақпараттардың таралуына әсер етіп отыр. Ақпараттық соғыс кезінде журналистика саласы бәсекеге қабілетті дамып, кәсіби стандарттарын берік ұстануы тиіс.
Осы фокус-топ аясында жалған жаңалықтар мен жалған ақпарат мәселелері барлық өңірлерге қатысты екені анықталды. Бұл мәселеге байланысты «Ақпараттың жалған екенін қалай анықтауға болады?», «Аймақтардағы ақпараттық кеңістікте орын алатын басым жалған ақпараттар мазмұны қандай?», «Соңғы уақытта фейк немесе жалған ақпарат тарату оқиғалары болды ма және оның алдын алудың қандай тәжірибелері бар?» деген сұрақтар да талқыланды. 
Жамбыл облыстық қоғамдық-саяси «Ақ жол» газетінің бас редакторы «Ақпараттық-коммуникациялық инфрақұрылымдарды қорғау мақсатында мемлекеттік және өңірлік сайттар үшін CMS және жүйелік қауіпсіздік шараларын үнемі жаңарту. Интернет пен әлеуметтік желілерді бақылау арқылы зиянды контентті жедел анықтап, жою. Қоғамдық медиасауатты көтеру арқылы тұрғындарға киберқауіптер мен фейк жаңалықтар туралы ақпаратты тарату қажет. Нақты сайтты бұзу арқылы ақпараттардың мазмұнына нұқсан келтіру шаралары болмады. Себебі мерзімді басылымдарда ақпарат мұқият тексеріледі. Олардың мазмұны мен техникалық дұрыстығына жеке журналист пен редакция жауапты болғандықтан ақпараттың орналастырылуына талап жоғары» деген ойын білдірді. 
Демек, дәстүрлі медианың ақпараттық қауіпсіздік деңгейі әлеуметтік медиадан қарағанда жоғары екені анық. Дегенмен, орын алған әртүрлі төтенше жағдайларда ақпараттардың бұрмалануы, шын ақпараттың өтірік ақпаратпен шатастырылуы мүмкін. Мұндай жағдайда баспасөздегі ақпараттардың шынайылығына сенім жоғары болады.
Ақпараттық қауіпсіздік мәселесіне байланысты мамандардың кәсіби тәжірибесіне сүйеніп, фокус-топ талқылауы барысында аймақтардағы ақпараттық қауіпсіздік шаралары, деректер мен дереккөздерді қорғаудың ішкі тетіктері, ақпараттық қауіпсіздікті қамтамасыз ету мақсатында қолданылатын цифрлық платформалар мен олардың қорғаныс деңгейі жөнінде пікірлер білдіріліп, талдау жүргізілді.	Осы сұраққа байланысты Алматы қаласы «Alatau aqparat» медиахолдингінің креативті директоры «Ақпараттық қауіпсіздік мәселесі қазіргі таңда цифрлық қауіпсіздікке тікелей байланысты. Сондықтан, медиахолдингте ақпараттардың қауіпсіздігі үшін арнайы бағдарламаларға жауап беретін мамандар жұмыс істейді. Жалпы аймаққа қатысты және ұлттық деңгейдегі ақпараттың таралуы барысында қазіргі трендке сәйкес ақпараттар қолданылады» деп ақпараттық жүйедегі техникалық мамандарға аймақта сұраныс артып отырғанын айтты. Медиакеңістіктің цифрлық стандарттарға трансформациялануы ақпараттық кеңістік пен ақпараттық цифрлық жүйенің ажырамас бірегейлігін көрсетеді. Сондықтан болашақта медиамамандардың цифрлық инженерия саласымен өзара байланысы арта түсетіні анық. Осыған орай жаңа буын мамандарды заманауи цифрлық талаптарға сай даярлау, бұрыннан жұмыс істеп жүрген мамандардың біліктілігін арттыру және қайта даярлау курстарын ұйымдастыру қажеттілігі туындайды.	Фокус-топта аймақтық медиамамандарының арасында сауаттылық және институционалдық қамтамасыз етуге қатысты сұрақтар қызу талқыланды. Атап айтқанда, аймақтарда ақпараттық қауіпсіздік мәселесіне қатысты мемлекет немесе мамандандырылған ұйымдар тарапынан көрсетілетін қолдау деңгейінің әртүрлі екені фокус-топ қатысушыларының пікірлері арқылы анықталды.
Мысалы, «Шымкент келбеті» газетінің жауапты хатшысы «ақпараттық қауіпсіздік мәселесінде мемлекет немесе мамандандырылған ұйымдар тарапынан қолдау  бірқалыпты. Себебі, баспасөз дәстүрлі ақпарат көзі ретінде қалыптасқан жүйемен жұмыс істегендіктен үлкен мәселелерді тудырмайды» деген еді. Дегенмен, газет үшін үлкен мәселе оқырман аудиториясының азайып, жас буынның мобильді контентке бейімделгендіктен ақпаратты газеттен алмайтыны оның болашығына қауіпті екенін аңғартады. Сондықтан дәстүрлі басылымдар үшін қазіргі цифрландыруға бейімделуін жеделдету қажет. Қаржыландыру тапшылығы еліміздің барлық аймақтарына тән өзекті мәселе болып отыр. Жарнама берушілердің цифрлық медиа платформаларға көшуі нәтижесінде дәстүрлі басылымдардағы жарнамалық табыс көлемі азайып, соның салдарынан олардың өзін-өзі қаржыландыру мүмкіндігі күрделене түсті. Шалғай ауылдық елді мекендерге баспасөз өнімдерін жеткізу логистикалық тұрғыдан тиімсіз болып отыр. Сонымен қатар дәстүрлі басылымдар қазіргі таңда цифрлық платформалармен қатты бәсекеге түседі. Себебі, әлеуметтік желілер ақпаратты жедел әрі интерактивті форматта таратса, газетте мақала жарияланғанша жаңалық ескіруі мүмкін.
Осы мәселеге қатысты Абай облысы «Abay Media Group» ЖШС директорының орынбасары «Абай облысының аймақтық медиа құралы ретінде үлкен фейктермен жұмыс істеу орын алған жоқ. Дегенмен, аудиторияға бағытталған сараптама, яғни, БАҚ-ты жергілікті оқырманға тиімді форматта ұсыну мысалы, инфографика, қысқа форматты күшейтсе халықтың қабылдауы жеңіл болады» деген пікірімен бөлісті. Қазіргі ақпараттық замандағы ең қымбат дүние уақыт болғандықтан ақпаратты неғұрлым тез әрі қысқа беретін болса оған деген сұраныс артатынын айтты.
Сандық дәуірде аймақ тұрғындары жаңалықты жергілікті дәстүрлі медиадан емес, әлеуметтік желілер мен сыртқы платформалардан алуы фейк, манипулятивті медиамәтінге тәуелділікті жоғарылатады.
Аймақтардағы басты мәселе цифрлық дағдыларды дамыту мен кадр жетіспеушілігі екен. Көп редакциялар цифрлық форматта жұмыс істеуге дайын еместігі байқалады. Контент сапасы мен сенім мәселесіне қатысты керісінше дәстүрлі медианың артықшылығы бар. Онлайнда фейк жаңалықтар көптігімен сипатталса, дәстүрлі медиа өнімі аудитория тарапынан үлкен сенімділікке ие болуымен ерекшеленеді.
Фокус-топ әдісін қолдану зерттеу жұмысына айтарлықтай үлес қосты. Аталған әдіс арқылы аймақтық медиакеңістіктегі ақпараттық қауіпсіздік мәселелерін талдап, болашаққа бағытталған тұжырымдар мен ұсыныстар әзірленді. БАҚ-тың киберқауіптерге төзімділігін арттыру, ақпараттық қауіпсіздікті қамтамасыз ету мақсатында мемлекеттік деңгейде және аймаққа қатысты ұсыныстар алынды. 
Зерттеуде кластерлік талдау нәтижесінде өңірлердегі мәселелер жүйеленіп, жауаптар тақырыптық блоктарға біріктірілді. Нәтижесінде төмендегідей мазмұндық бағыттар анықталды:
1. Ақпараттық қауіпсіздікті қамтамасыз етуге қажетті техникалық кедергілердің болуы медиасаладағы негізгі мәселелердің бірі ретінде анықталды. Бұл кедергілерге техникалық жабдықтың жеткіліксіздігі, сигналдың әлсіздігі, бағдарламалық қамтудың төмен деңгейі сияқты факторлар жатады. Мұндай мәселелер Қазақстанның барлық аймақтарына тән құбылыс болып отыр.
2. Мазмұндық саясатты жетілдіруде аудиторияның ақпараттық сұранысына сай жұмыс жүргізуді күшейту қажет. Әсіресе, төтенше жағдайлар кезінде медиакеңістікте тарайтын жалған ақпараттармен (фейктермен) күрес шараларын күшейту маңызды. Бұл мәселе, әсіресе, Солтүстік Қазақстан мен Батыс Қазақстан аймақтарына тән болып отыр. 
3. Ақпараттық қауіпсіздікке шетелдік контенттің ықпалын ескеру қажеттілігі Солтүстік, Шығыс және Оңтүстік аймақтардағы сарапшылардың жауаптары негізінде анықталды.
4. Әсіресе, мегаполис аймақтарда мемлекеттік бұқаралық ақпарат құралдарына деген сенімді арттыру қажеттілігі ерекше өзектілікке ие болып отыр.
Фокус-топ нәтижесі бойынша қатысушылардың басым бөлігі тарапынан позитивті көзқарастар байқалды. Бұл аймақтық медианың цифрландыру үдерістеріне бейімделуі артып келе жатқанын көрсетеді. Негізі ағымдағы өндірістік және ұйымдастырушылық жағдайлармен байланысты мәселелер анықталған. Сонымен қатар зерттеу нәтижелері аймақтық дәстүрлі медианың ақпараттық кеңістіктегі даму қарқынына ілесуін бағамдауға мүмкіндік берді. Сондай-ақ, бәсекеге қабілеттілікті арттыру  қажет екенін көрсетті. Қазақстан аймақтарындағы бұқаралық ақпарат құралдары мемлекеттік және тәуелсіз басылымдар, әлеуметтік желілер ықпалының күрт артуымен сипатталады (14-кесте). 

14-кесте. Фокус-топ нәтижелері бойынша аймақтық медиаортаның ерекшеліктері және ақпараттық тәуекелдері

	Аймақ
	Медиаортаның ерекшеліктері
	Негізгі ақпараттық тәуекелдері

	Оңтүстік (Шымкент, Тараз, Қызылорда)
	әлеуметтік желілердегі белсенділік жоғары (TikTok, Instagram), қазақ тіліндегі ақпараттық мазмұнның (контент) басымдығы
	фейк ақпарат, қауесет, әлсіз фактчекинг, манипуляциялық контент

	Батыс (Атырау, БҚО)
	өңірлік интернет-БАҚ пен әлеуметтік желілердің ықпалы, әлеуметтік-экономикалық ақпаратқа қызығушылық жоғары
	фейк ақпарат, өңірлік мәселелерді саясиландыру, төтенше жағдайлар кезіндегі дүрбелең (су тасқыны т.б.)

	Солтүстік (Павлодар, СҚО)
	шекаралас ақпараттық кеңістік, орыс тіліндегі контенттің басымдығы, сыртқы ақпарат көздерінің қолжетімділігі
	фейк ақпарат, трансшекаралық ақпараттық ықпал

	Орталық (Қарағанды)
	ресми ақпарат көздері мен өңірлік БАҚ-тың қатар қолданылуы, әлеуметтік желілер ықпалының артуы
	фейк ақпарат, манипуляциялық контент

	Шығыс (ШҚО, Абай облысы)
	өңірлік БАҚ пен дәстүрлі медианың қатар қолданылуы, жергілікті ақпаратқа сұраныс жоғары
	фейк ақпарат, трансшекаралық ақпараттық ағындар,  манипуляциялық ақпарат

	Мегаполистер (Астана, Алматы)
	ақпараттық қауіпсіздік пен фактчекингтің қолжетімділігі, медианарықтағы жоғары бәсекелестік
	фейк ақпараттың жедел таралуы, қоғамдық пікірді манипуляциялау, кибершабуылдар

	Ескерту – Фокус-топ қорытындысы бойынша құрастырылды (Б қосымшасы)



Бұл талдау жалған ақпараттың аймақтағы төтенше жағдайлар, әлеуметтік толқулар немесе эпидемиялар кезінде медиакеңістіктегі қоғамдық көңіл-күйге едәуір әсер ететінін байқатты. Өңірлерде ақпараттық сауаттылық орталықтарын дамыту, мектеп пен университет бағдарламаларына цифрлық гигиенаны енгізу, аймақтық фактчекинг ұйымдарының желісін құру қажеттілігі анықталды. Жергілікті үкіметтік емес ұйымдар мен IT сарапшыларын түсіндіру жұмыстарына тарту, бұқаралық ақпарат құралдарының ашықтығы мен жауапкершілігін арттыру жолға қойылғаны дұрыс.
Қазақстанда киберкеңістікті қорғауға арналған «Киберқалқан» ұлттық бағдарламасы, бұқаралық ақпарат құралдарына, киберқауіпсіздікке және жалған ақпарат таратуға қатысты заңнамалық актілер бар. Сондай-ақ, инфрақұрылымды қаржыландыру мен мемлекеттік қызметшілерді оқыту шаралары жүзеге асырылғанымен, медиасауат деңгейін арттыру, журналистер мен редакторларға ақпаратты тексеру жолдарын үйрету, аймақтық БАҚ веб-сайттарының техникалық қауіпсіздігін қамтамасыз ету (SSL сертификаттарын қолдану, деректердің сақтық көшірмесін жасау, CMS жүйесін қорғау) мәселелері өзекті күйінде қалып отыр. Киберқауіпсіздік ақпараттық қауіпсіздікті, мемлекеттің ақпараттық егемендігін және қоғамның ақпараттық тұрақтылығын сақтауда маңызды. Осыған байланысты Қазақстанда оның стратегиялық маңызы артып, мемлекеттік деңгейдегі дамуы одан әрі күшейтілуі қажет.
Киберқауіпсіздік жалған ақпарат, фейк жаңалықтар, манипуляциялық контенттерден халықты қорғауды қамтамасыз етеді. Сондай-ақ, мемлекеттік органдар мен БАҚ-тың ресми мәліметтеріне сенімділік орнатады. Оның қызметі мемлекеттік және қоғамдық тұрақтылықты сақтау үшін әлеуметтік желілер мен мессенджерлер арқылы таралатын арандатушы контенттерді бақылау үшін қажет. Бүгінде отандық киберқауіпсіздік қызметін дамыту бойынша осындай шаралар жүргізілуі тиіс:
–	шетелдік ақпарат көздерінің ықпалы мен ақпараттық шабуылдарға қарсы тұру үшін кибершабуыл, фишинг, бот-арналар және дезинформациялық науқандар арқылы жүргізілетін «жұмсақ күш» саясатынан қорғанудың жолы; 
–	тілді, мәдениетті, тарихи көзқарасты өзгертуге бағытталған сыртқы медиалық ықпалдарды сүзгіден өткізу жүзеге асырылуы;
–	медиаинфрақұрылымның қорғалуы, яғни, телеарналар, ақпараттық порталдар, мемлекеттік сайттар мен әлеуметтік парақшалардың хакерлік шабуылдардан қорғалуы;
–	медиакеңістікте ақпараттық медиамәтінді бұрмалау, өзгерту немесе өшіру әрекеттерінің алдын алу қызметін атқару;
–	халықтың медиасауатын арттыру аудиторияға өздігінен жалған ақпаратты ажыратуға, сенімді дереккөзді тануға үйретеді;
–	халықтың саналы түрде ақпарат тұтынуы ақпараттық иммунитет қалыптастырады;
–	цифрлық суверенитеттің негізі. Қауіпсіз ақпарат алмасу, деректерді сақтау және мемлекеттік платформалар арқылы ішкі медиалық жүйені қалыптастыру. Қазақстандық хостинг, деректер базасы және платформаларды дамыту;
–	KZ-CERT және Мемлекеттік техникалық қызмет киберқауіпсіздік оқиғаларына жедел жауап береді.
Қазақстандағы аймақтық медиакеңістіктің ақпараттық қауіпсіздігі әлі де терең зерттеуді қажет етеді. Бұл мәселені шешу техникалық инфрақұрылымды жетілдіруді, құқықтық реттеуді күшейтуді және кәсіби стандарттарды көтеруді қамтиды. Жалған ақпарат өңірлерде төтенше жағдайлар, саяси науқандар және әлеуметтік шиеленіс кезеңінде қоғамдық тұрақтылыққа елеулі қауіп төндіреді. Мұндай жағдайда медиакеңістіктегі ақпарат ағынын бақылау мен реттеу күрделене түседі. Сондықтан ұлттық қауіпсіздікті қамтамасыз ету үшін Қазақстан өңірлерінде халықтың негізгі ақпарат көздерін анықтап, сол ерекшелікке сай ақпараттық қауіпсіздік шараларын жоспарлау қажет.
Жалған ақпараттың таралуы қоғамда негізсіз алаңдаушылық пен дүрбелең туғызады. Елдегі ахуалдың күрделенуіне ықпал етуі мүмкін. Мұндай жағдайларда қоғамда ақпараттық осалдық деңгейі артып, азаматтардың манипуляциялық ықпалға тез бейімделетіні байқалады.
Жалпы, аймақтық медиакеңістіктегі ақпараттық қауіпсіздікке бірнеше фактор әсер етеді. Олардың қатарына веб-сайттар мен пайдаланушылар аккаунттарының кибершабуылдарға осалдығы, цифрлық инфрақұрылымның жеткілікті қорғалмауы, халықтың цифрлық сауаты мен медиасауатының төмендігі жатады. Кейбір өңір тұрғындарының қауесеттер мен тексерілмеген ақпаратқа сенуі де ақпаратты сыни бағалау дағдысының төмендігін көрсетеді.
Осындай кемшіліктер жалған ақпараттың таралуына және қоғамдық пікірді манипуляциялауға жол ашады. Соның салдарынан аймақтық бұқаралық ақпарат құралдары сыртқы ақпараттық ықпалдың нысанына айналуы мүмкін.
Ақпараттық қауіпсіздік сақталған кезде өкілетті субъектілер деректерге уақытылы әрі кедергісіз қол жеткізе алады. Ал, ақпараттың жойылуы немесе бұғатталуы техникалық ақау, қасақана әрекет салдарынан орын алады. Кейін оған қол жеткізуді қиындатады [226]. 

15-сурет.  Аймақтық БАҚ-тағы ақпараттық қауіпсіздік сипаттамасы



Ескерту ‒ фокус-топ  нәтижесінде құрастырылды
Зерттеу нәтижелері өңірлік БАҚ-тағы негізгі қауіптердің қатарында фейк және жалған ақпараттың таралуы, қоғамдық пікірді манипуляциялау, БАҚ-қа деген сенімнің төмендеуі басым екенін көрсетті. Ал, DDoS кибершабуылдары мен деректердің жоғалуы орташа деңгейдегі қауіптер ретінде бағаланды. Бұл өңірлік медиакеңістікте ақпараттық қауіпсіздікті қамтамасыз ету қажеттігін айқындайды. Сонымен қатар зерттеуші  Г. Сұлтанбаева «Елімізде киберқауіпсіздіктің негіздері игеріліп, оны барынша пайдаға жаратып жүрміз деп айта алмаймыз. Мысалы, киберқауіпсіздік саласындағы мамандар даярлау ісі әлі сылбыр. Бізге киберқауіпсіздік, криптография, коммуникация, кибернетика бағытын терең меңгерген мамандар қажет-ақ. Қолда бар ресурсқа мәз болып жүре бермей, интернет пен ақпараттық әлемнен орын табуымыз керек» деген пікір айтады [227]. Біздің елде киберқауіпсіздікті тереңнен зерттейтін, оның құралдарын әзірлейтін қуатты зертхана жоқтың қасы. Мысалы, Ресейде Касперский платформасы жұмыс істейді. Ол ақпаратты қорғайтын, IT-мамандардың күшін біріктіретін қуатты платформа болып отыр. Ал, елімізде мемлекеттік, мемлекеттік-әлеуметтік желілерге баламаны жасап шығару ісі де электронды ақпараттық ресурстарды, ақпараттық жүйелер мен телекоммуникация желілерін қорғау, ақпараттық-коммуникациялық технологияларды қауіпсіз пайдалануды қамтамасыз етудің негізгі бағыттары қамтылған. Қазақстан медиакеңістігіндегі шабуылдар ақпараттық қауіпсіздік жүйесін бұзады. Сондықтан медиакеңістік кез келген қауіп-қатерге дайын болуы қажет. Төмендегі 14-кестеде зерттеу нәтижелері негізінде Қазақстанның ақпараттық қауіпсіздік моделінің болашағына қатысты ұсыныстар мен болжамдар әзірлеу мақсатында SWOT-талдау жасалды.

15-кесте.  Қазақстан медиакеңістігіндегі ақпараттық қауіпсіздікті қамтамасыз ету жүйесінің SWOT-талдауы

	SWOT-талдау

	1

	Күшті жақтары (Strengths)
	Әлсіз жақтары (Weaknesses)

	Қазақстандық медиакеңістікте мемлекеттік қолдау және нормативтік база, яғни, заңнамалық негіздің болуы.
Мемлекеттік бақылаудағы медиакеңістік  стратегиялық маңызы бар ақпараттың таралуын реттеуге ұлттық қауіпсіздікті қамтамасыз ете алады. Ұлттық бірегейлікті қамтамасыз етуге, әртүрлі идеологиялық, саяси, мәдени, діни қауіпті ақпараттарды сұрыптаудың институционалдық құралы ретінде ақпараттық қауіпсіздіктің күшті жақтары  қарастырылады.
Ұлттық медианың кең таралуы мемлекеттік арналар аудиториясының жоғарылауына әкеледі. Қазақстандық медиакеңістіктегі тіл саясаты мен ұлттық мазмұнға бағытталған контент өндірісін дамыту ақпараттық қауіпсіздіктің мәдени саласына оң әсер етеді.
Цифрлық инфрақұрылымның қарқынды дамуы дәстүрлі медианың цифрлық форматқа бейімделуін жеделдетті. Бұл оның бәсекеге қабілеттілігі мен тұрақты дамуына ықпал етеді. Сандық телевизия мен ақпараттық инфрақұрылымның дамуы ресми контентке қолжетімділікті арттырады.
Киберқауіпсіздік стратегиялары – ақпараттық шабуылдарға қарсы механизмдер жасалуы, киберқауіпсіздік құрылымдарының белсенділігін арттырады. KZ-CERT, МТҚ қауіпсіздік жүйелері арқылы медиакеңістіктегі ақпараттық қауіпсіздіктің қорғалуы күшейеді.
Ақпараттық егемендікті күшейту саясаты медиакеңістіктегі мәліметтерді сақтау, реттеуді жүзеге асырады.
Цифрлық медиа, ІТ және ақпараттық қауіпсіздік салаларында мамандар даярлау деңгейі артып келеді.
	Орталық пен өңірлер арасындағы даму деңгейінің алшақтығы ақпараттық саясатты іске асыруды қиындатады. Бұл медиакеңістіктің біртұтас дамуын тежейді. Мемлекеттің шектен тыс бақылауы БАҚ тәуелсіздігіне нұқсан келтіріп, бәсекелестікті әлсіретуі мүмкін. Сондықтан нормативтік базада БАҚ тәуелсіздігі мен еркіндігіне қатысты талаптар қатаң сақталуы тиіс. Бүгінде азаматтар ақпаратты мемлекеттік және дәстүрлі бұқаралық ақпарат құралдарынан гөрі әлеуметтік желілерден жиі алады. Соның салдарынан тексерілмеген ақпарат пен фейктердің таралу қаупі артады. Бұл ақпараттық қауіпсіздікке де кері әсер етеді. Халықтың фейк ақпаратты ажырата алмауы ақпараттық сауаттылық деңгейінің төмендігін көрсетеді. Ауылдық аймақтарда цифрлық медиаға қолжетімділік төмен. Аймақтарда шетелдік контент басым. Кейбір өңірлерде ресейлік және түрік медиаконтенті басым. Олар «жұмсақ күш» саясатының негізгі құралдарының бірі саналады. Отандық медиаконтенттің сапасы мен бәсекеге қабілеттілігі төмен болса, жастар шетелдік медиаөнімдерге көбірек қызығуы мүмкін. Бұл ұлттық бірегейлікке кері әсер етеді. Жастардың отансүйгіштік мінез-құлқының қалыптасуына кері әсер етуі мүмкін. Журналистикада еркіндік шектеулі болса баламалы пікірлер мен контенттер аз болады. Ол өз кезегінде бәсекелестікке кедергі келтіреді. Ақпаратқа сенімсіздік туғызады және балама ақпарат көзі аз болады. 
Кәсіби журналистер мен ІТ мамандарының жеткіліксіздігі, әсіресе, аймақтарда үлкен мәселеге айналған. 
Ақпараттық саясатта ақпараттың мазмұны мен техникалық қауіпсіздіктің үйлесімді іске асырылмауы орталық пен аймақтарда ұлттық дамуға кері әсер етеді.

	Мүмкіндіктер (Opportunities)
	Қауіптер (Threats)

	Ұлттық контентті субсидиялау және қолдау мәдени өнімнің үлесін арттырып, қазақстандық медиакеңістікте ұлттық құндылықтардың дамуына, ұлттық бірегейлікті дамытуға ықпал етеді.
	Фейк жаңалықтар мен дезинформация елдегі орын алған төтенше жағдайларда халықты дүрліктіретін, мәселені шешуді қиындатып, жағдайды шиеленістіруі мүмкін. Табиғи апаттар, сайлау, саяси оқиғалар орын алғанда 

	15-кестенің жалғасы


	1

	Медиасауаттылықты мектептер мен жоғары оқу орындарының білім беру бағдарламаларына жүйелі енгізу қоғамның ақпараттық манипуляцияға төзімділігін арттырады. Азаматтар жалған ақпарат пен шын ақпаратты ажырату мүмкіндігіне ие болады. Яғни, қазір ақпараттық кеңістіктегі жалған ақпаратпен күресудің тиімді жолы болады.
Патриоттық және ағартушылық мазмұндағы медиамәтіндерді жаңа цифрлық платформаларда әзірлеп, халық көп пайдаланатын YouTube пен TikTok платформалары арқылы тарату жоғары нәтижеге қол жеткізеді. Цифрлық қауіпсіздікті күшейтуде тәжірибе алмасу үшін халықаралық ынтымақтастықты күшейту, жалған ақпаратпен күресуде шетелдік тәжірибелерді пайдалану ақпараттық қауіпсіздікті қамтамасыз ете алады.
	жалған жаңалықтар халықты адастырып, жағдайды ушықтырады. 
Жаһандану мен ғылыми-технологиялық жаңарулар елдің дамуында жаңа қауіптерді күшейтеді. Шетелдік медианың, әсіресе, Ресей, Қытай, Түркияның ақпараттық ықпалы аудиторияға идеологиялық тұрғыда әсер етіп, азаматтардың көзқарастарын өзгертуі мүмкін.
«Жұмсақ күш» саясаты арқылы сыртқы идеологияның елімізге енуі ұлттық тұтастық пен мемлекеттік саясатқа қауіп төндіреді.
Қазақстандық медиакеңістікте ақпаратқа деген цензура мен сенімсіздік қоғамның демократиялық дамуына кедергі жасайды. Бұл балама ақпарат көздерін таңдауды қиындатып, шетелдік ақпарат көздеріне тәуелділікті арттыруы мүмкін.

	Ескерту – Зерттеу негізінде  құрастырылды.



Осы SWOT-талдауда отандық медикеңістіктегі ақпараттық қауіпсіздіктің қазіргі жағдайына сараптама жасалды. Сонымен қатар оның күшті, әлсіз жақтары, күшті жақтарынан туындайтын мүмкіндіктері мен әлсіз жақтарынан туындайтын қатерлері көрсетілді. Қазақстан медиакеңістігінде  ақпараттық соғыс пен «жұмсақ күш» саясатының ықпалынан туындайтын күрделі сын-қатерлер бар. Дегенмен ақпараттық қауіпсіздіктің күшті жақтары да жеткілікті. Яғни, цифрландыру үдерісінің ақпараттық кеңістік талаптарына сай келуін айтуға болады. Сондай-ақ, дәстүрлі медианың цифрлық стандарттарға сәйкес бейімделуі жүзеге асырылып жатыр. Фейк жаңалықтарға қарсы іс-қимылда әлеуметтік медиаға қарағанда дәстүрлі медианың әлеуетінің жоғары болуы халықтың сенімді ақпарат көздеріне деген сұранысының сақталғанын көрсетеді. Мемлекеттік техникалық қызмет (МТҚ) пен кибершабуылдарға қарсы әрекет ету орталығының (KZ-CERT) белсенді жұмысы ақпараттық қауіпсіздікті қамтамасыз ету бағытындағы оң нәтижелердің бірі ретінде бағаланады. Бұл бағыттағы жұмысты болашақта да жалғастыру қажеттілігі жоғары екені байқалады. Сондай-ақ, 2025 жылдың тамыз айында Қазақстан Республикасы Президенті жанындағы Орталық коммуникациялар қызметінің құрылымында Жалған ақпаратқа қарсы іс-қимыл орталығы іске қосылды.  Орталық мемлекеттік органдар, сарапшылар қауымдастығы, журналистер және азаматтық қоғам өкілдерімен өзара ынтымақтастық негізінде жұмыс істейді. Орталық жалған ақпараттарды анықтап, фейк-контенттерге тұрақты талдау жүргізіп, манипуляциялық ақпарат тарату жағдайларын зерттеп және қоғамдық маңызы бар тақырыптар бойынша сараптамалар ұсынып отырады.  Күрделі ақпараттық процестерді қоғамға түсінікті түрде жеткізуге, әлеуметтік желілердегі ресми ақпарат көздерінің рөлін арттыруға және сенімді коммуникациялық ортаны қалыптастыруға қызмет етеді. Осы тұста орталықтың қызметін Қазақстан медиакеңістігінде жалған ақпаратқа қарсы әрекет етудің институционалдық тетіктерінің бірі ретінде қарастыруға болады. 
Осы талдауда қазақстандық медиакеңістіктегі ақпараттық қауіпсіздікті қамтамасыз ету барысында ескеруді қажет ететін кедергілер де көрсетілген. Ақпараттық қауіпсіздік мәселесін қарастырғанда, ең алдымен, ақпараттық контенттің ұлттық қауіпсіздік пен ұлттық бірегейлікке төндіретін қаупі назарға алынуы тиіс. Интернет арқылы шекарасыз таралатын медиамәтіндерде саяси, діни және өзге де идеологиялық мазмұн жиі кездеседі. Мұндай контент азаматтардың көзқарасына теріс әсер етуі ықтимал. Оның бақылаусыз таралуы ақпарат ағынын реттеуді қиындатады. Зерттеу отандық медиакеңістіктегі мұндай ақпарат елдің саяси тұрақтылығын әлсіретіп, ұлттық қауіпсіздікке қатер төндіретінін көрсетті.
3-бөлім бойынша қорытынды 
Қазақстан медиакеңістігіндегі ақпараттық қауіпсіздікті қамтамасыз етудің ерекшеліктерін талдау арқылы қазіргі мәселелері анықталды. Зерттеу нәтижелері негізінде төмендегідей ұсыныстар әзірленді:
1. Ақпараттық қауіпсіздік саласындағы құқықтық және нормативтік базаны 
жетілдіру, медиа мен әлеуметтік желілерде жалған ақпарат таратқаны үшін жауапкершілік тетіктерін күшейту, әлеуметтік желілер мен мессенджерлердегі медиамазмұнды реттеу құралдарын дамыту ұсынылады.            
2. Ақпараттық шабуылдардың алдын алу мен анықтауға арналған ұлттық 
стратегия әзірлеу қажет.
3. Қоғамда цифрлық медиасауаттылықты арттыру арқылы фейктерді тану, 
манипуляциялық ақпараттан қорғану, эмоциялық арандатуға қарсы дағдыларды қалыптастыру керек.
4. Ауыл, аудан, облыс орталықтарында халыққа арналған ақпараттық 
тренингтер ұйымдастыру арқылы өңірлердегі медиасауаттылық деңгейін арттыру ұсынылады. Журналистер мен редакцияларға арналған киберқауіпсіздік бойынша оқыту бағдарламаларын әзірлеп, оларды жүйелі түрде енгізу, медиаұйымдардың техникалық қорғаныс құралдарын жетілдіру және кибершабуылдарды анықтау арқылы мемлекеттік және тәуелсіз БАҚ-тың киберқорғанысын күшейту ұсынылады. Медиаконтент мониторингі мен фактчекинг жүйесін дамыту үшін Factcheck.kz және Stopfake.kz сияқты отандық платформаларды қолдап, мемлекеттік органдар мен БАҚ арасындағы ақпаратты жедел тексеру тетіктерін жетілдіру ұсынылады.
5. Ұлттық ақпараттық саясатта отандық құндылықтарды қолдайтын 
отансүйгіштік, білім, ғылым, мәдениет салалары бойынша сапалы медиаконтент өндіруді субсидиялауды дамыту қажет.
6. Қазақстандық қоғамды арандатуға ұмтылған ақпараттық контенттерге 
қарсы контрнарративтер құру қажет. Сонымен бірге отандық блогерлер мен инфлюенсерлерге қолдау көрсете отырып, ақпараттық кеңістікті нығайтуға болады.
7. Халықаралық ынтымақтастықты жолға қою қажет. Себебі, ол отандық 
медианың дамуына, бәсекелестікке қабілетті болуға, әлемдік стандарттар деңгейінде дамуға жол ашады. Халықаралық ұйымдармен медиақауіпсіздік бойынша тәжірибе алмасу қажет. Халықаралық фактчекинг желілеріне қосылу арқылы бірлескен зерттеу жобаларына қатысу отандық медианың дамуына, ақпараттық қауіпсіздікті қамтамасыз етуге көмектеседі.
8. Аймақтық БАҚ-та ақпараттық қауіпсіздікті дамыту үшін өңірлік және 
республикалық маңызы бар қалалардың медиа ұйымдары арасындағы кәсіби ынтымақтастықты күшейтіп, медиасауаттылықты арттыру мен ақпараттық қауіпсіздік тетіктерін жетілдіруге басымдық беру ұсынылады.





























ҚОРЫТЫНДЫ

Қазақстан медиакеңістігіндегі ақпараттық қауіпсіздік саясаты журналистика саласында жан-жақты зерттеуді қажет ететін маңызды бағыттардың бірі саналады. Ғылыми зерттеулер мен тәжірибе ақпараттық қауіпсіздік саясатын жүйелі іске асыруға, оны жетілдіруге мүмкіндік береді.
Диссертациялық жұмыстың мақсаты мен міндеттеріне сәйкес Қазақстан медиакеңістігіндегі ақпараттық қауіпсіздік мәселелерінің қазіргі жағдайы мен болашағына зерттеу жүргізілді. Елімізде ақпараттық қауіпсіздікті қамтамасыз ету жұмыстары жан-жақты үздіксіз жүргізіліп жатыр. Дегенмен бұл саладағы қауіп-қатерлер күн сайын түрленіп отыр. Соның негізінде журналистика бағыты бойынша ғылыми қорытындылар жасалып, ғылыми ұсыныстар әзірленді. Жұмыстағы тұжырымдар тереңдетілген сараптамалық сұхбат, кейс-талдау, фокус-топ, статистикалық мәліметтер, медиамониторинг және контент талдау нәтижелері арқылы тексеріліп, дәлелденді.
Диссертациялық жұмыста төмендегідей ғылыми нәтиже жүйеленді:
1. Зерттеу жұмысында ақпараттық қауіпсіздіктің классикалық және 
неоклассикалық ғылыми тұжырымдары талданды. Олар тарихи, диалектикалық және салыстырмалы талдау әдістері арқылы мазмұнына, ғылыми бағытына және қалыптасу кезеңіне қарай жіктелді. Ақпараттық қауіпсіздік теорияларының өзіндік ерекшеліктері мен ортақ белгілері бар. Сондықтан бұл мәселені журналистика және басқа ғылым салаларында кешенді зерттеу қажет. Зерттеу нәтижесінде «медиакеңістіктегі ақпараттық қауіпсіздік» ұғымына авторлық анықтама ұсынылып, оның құрылымдық элементтері мен негізгі қызметтері жүйеленді.
2. Қазақстан медиакеңістігінде ақпараттық қауіпсіздікті қамтамасыз ету демократиялық қағидаттарға, халықаралық нормаларға және ұлттық заңнамаға негізделуі қажет екені дәлелденді. Медиакеңістіктегі мемлекеттік ақпараттық саясат ұлттық мүдделерді қорғауға бағытталған құқықтық нормаларға сүйенеді. Қазақстан үшін бәсекеге қабілетті әрі қауіпсіз ұлттық ақпараттық кеңістікті дамыту, аймақтық БАҚ-ты нығайту және ғаламтордағы қауіптерге дайын болу маңызды. Осыған сәйкес мынадай ұсыныстар беріледі:
             ‒ Қазақстан медиакеңістігіндегі мемлекеттік ақпараттық қауіпсіздік саясатының заңнамалық базасын үнемі жетілдіру қажет. Интернет пен цифрлық ортадағы құқық бұзушылықтардың алдын алуға арналған заңнамалық нормаларды жетілдіріп, осы салаға білікті мамандар даярлау ұсынылады;
            ‒ ақпараттық кеңістікте кибершабуылдардан зардап шеккен қоғамның барлық субъектілерінің құқықтық және ақпараттық сауаттылығын арттыру қажет. Осы мақсатта медиакеңістік арқылы құқықтық ақпараттандыру жұмыстарын күшейту ұсынылады;
           ‒ ақпараттық технологиялардан туындайтын заманауи сын-қатерлерге тұрақты сараптама жасап, оларды қоғамға түсіндіретін мамандар даярлау және олардың кәсіби біліктілігін үздіксіз жетілдіру ұсынылады.
3. Зерттеу нәтижесінде Қазақстан медиакеңістігіндегі ақпараттық 
қауіпсіздікке әсер ететін негізгі қауіптер мен өзекті мәселелер анықталды. Олардың қатарында ұлттық ақпараттық кеңістіктің тұрақтылығына, қоғамдық санаға және ақпараттық егемендікке ықпал ететін төмендегідей факторлар бар:
Ақпараттық қатерлер ‒ жалған ақпарат; дезинформация; ақпараттық манипуляция;  пропаганда; сыртқы ақпараттық ықпал. 
Технологиялық қатерлер ‒ киберқауіптер; кибершабуылдар; әлеуметтік желілердегі ақпараттық тәуекелдер; жасанды интеллекттен туындайтын қауіптер. 
Қоғамдық-саяси қатерлер ‒ ұлттық бірегейлікке ықпал; қоғамдық тұрақтылыққа төнетін қауіптер; ақпараттық егемендік; медиасауаттылықтың жеткіліксіздігі; ақпараттық иммунитеттің әлсіздігі.
Сондай-ақ, масс-медиаға жасалған кибершабуылдарға талдау жасалды.   Сапалық зерттеу негізінде Қазақстан медиакеңістігі үшін «Кибертұрақтылық» (Cyber-resilience) концепциясының бес деңгейлі моделі ұсынылады. 
Бірінші бағыт ‒ техникалық тұрақтылық. Қазақстандық медиа редакциялары үшін контент жеткізу желісіне (CDN) қолжетімділікті арттырады. DDoS шабуылдарынан қорғайтын инфрақұрылымды дамыту қажет.
Екінші бағыт ‒ институционалдық тұрақтылық. Медиа-CERT ұлттық мекемесін құру. Бұл орган медиадағы оқиғаларды тіркеп, «Әділ сөз» мониторинг деректерімен өзара ықпалдастық негізінде жыл сайын ұлттық есеп жариялап отыруы тиіс. 
Үшінші бағыт ‒ заңнамалық тұрақтылық. ҚР «Масс медиа туралы» Заңына (2024) кибершабуылдарға қарсы іс-қимыл тетіктеріне қатысты нормаларды, ҚР Қылмыстық кодексіне гендерлік белгісі бойынша цифрлық зорлық-зомбылық (digital gender-based violence) ұғымының нормативтік анықтамасын енгізу ұсынылады.
Төртінші бағыт ‒  медиабілім берудегі тұрақтылық. Журналистика білім беру бағдарламаларына «Киберқауіпсіздік негіздерін» міндетті пән ретінде енгізу ұсынылады.
Бесінші бағыт ‒ халықаралық ынтымақтастық тұрақтылығы. Халықаралық журналистерді қорғау ұйымдарымен тығыз байланыс орнатып, медиадағы киберқауіпсіздікке арналған нақты механизмдерді қалыптастыру ұсынылады. 
4. Әлеуметтік медиадағы манипуляциялық технологиялардың (жалған 
ақпарат, дезинформция, пропаганда, ақпараттық-психологиялық ықпал т.б.) ұлттық санаға ықпалын зерттеу барысында нституционалдық деңгейде ақпараттық операцияларды жедел анықтауға арналған «Ерте ескерту» жүйесін қосу қажеттігі негізделді. Бұл жүйе фактчекинг платформалары (Factcheck.kz, Stopfake.kz), академиялық зерттеу орталықтары және мемлекеттік органдармен бірге жұмыс істеуі қажет. Жаһандық платформалардың ұлттық аудиторияға қолданатын алгоритмдерінің ашықтығын талап ету ұсынылады. 
Білім беру жүйесінде «Медиасауат» пәнін мектеп бағдарламасына енгізу де ұсынылады. Жоғары оқу орындарында барлық мамандық бойынша «Медиасын» курсы оқытылуы тиіс. Пікір көшбасшыларының ұлттық санаға оң ықпалын арттыру үшін қазақ тіліндегі кино дубляжын, ұлттық құндылықтарды насихаттайтын нарративтер мен мәдени бастамаларды жүйелі қолдау қажет. Сондай-ақ, шекаралық аймақтарда отандық теле және радиохабарлардың кең таралуын қамтамасыз ету қажет.
5. Цифрлық трансформация кезеңінде отандық медианың ақпараттық қауіпсіздік деңгейі тереңдетілген сараптамалық сұхбат, фокус-топ, медиамониторинг, кейс-талдау, контент-талдау, SWOT-талдау және статистикалық деректер негізінде бағаланды. Зерттеу нәтижелері медиасауаттылықты арттырудың маңызды екенін көрсетті. Сондықтан сөз бостандығын, БАҚ еркіндігін, азаматтардың құқықтық және технологиялық сауаттылығын арттыру, заманауи трендтерге жаңа көзқарас қалыптастыру, халықаралық ынтымақтастықты дамыту және шетелдің озық тәжірибесін пайдалану ұсынылады. Қазақстанның ақпараттық қауіпсіздігін күшейту халықаралық ынтымақтастықпен тығыз байланысты. БҰҰ, ЮНЕСКО, ЕҚЫҰ, ШЫҰ, ITU, INTERPOL, EUROPOL, ЕАЭО және ТМД аясындағы өзара іс-қимылды кеңейту қажет. Бұл бірлескен зерттеулер жүргізуге, ақпарат алмасуға, киберқауіпсіздік тәжірибесін енгізуге, мамандар даярлауға және ортақ қауіптерге қарсы тиімді әрекет етуге мүмкіндік береді.
6. Отандық медиакеңістіктегі ақпараттық қауіпсіздікті қамтамасыз ету үшін төмендегі ұсыныстар негізделді:
· медиакеңістіктегі ақпараттардың қауіпсіздігіне ең үлкен қауіп медиа және әлеуметтік желілерде жалған ақпарат тарату болса, онымен күресті құқықтық және нормативтік базаны жетілдіру, жауапкершілікті күшейту, ақпараттық мазмұнды реттеу арқылы жолға қоюға болады;
· ақпараттық шабуылдардың алдын алу мен анықтауға арналған мемлекеттік бағдарламаларда медиасауатқа арналған контенттерге назар аудару қажет. Себебі, цифрлық медиасауатты арттыру арқылы фейктерді тану, манипуляциядан қорғану, эмоциялық арандатуға берілмеуді жүзеге асыруға болады;
· фокус-топқа қатысушы сарапшы мамандардың ұсыныстарына сәйкес, ауылдық жерлердегі медиасауатты арттыруға арналған ақпараттық тренингтерді жиі  ұйымдастыру ұсынылады;
· журналистер мен редакцияларға арналған киберқауіпсіздікті оқыту бағдарламалары арқылы мемлекеттік, тәуелсіз медиаұйымдардың киберқауіпсіздігін күшейтуге болады;
· аймақтық және ұлттық деңгейде медиаұйымдардағы ақпараттық қауіпсіздікті қамтамасыз ету үшін техникалық қорғаныс құралдарын күшейту арқылы кибершабуылдардан қорғану сапасын арттыруға болады; 
· Factcheck.kz, Stopfake.kz сияқты фактчекинг жүйесін дамыту арқылы  мемлекеттік органдар мен БАҚ  қоғамның сенімін арттырады;
· қазақстандық қоғамның тұрақтылығы мен ұлттық бірегейлігін сақтау үшін білім, ғылым, мәдениет салалары бойынша сапалы медиаконтенттерді тарату аясын кеңейту керек. Бұл халықтың медиасауаттылығы мен отансүйгіштік мінезін, теріс пиғылды ақпараттарға қарсы медиаиммунитетін қалыптастырады; 
· халықаралық ынтымақтастық отандық медианың дамуына, оның бәсекеге қабілеттілігін арттыруға және әлемдік технологиялық, цифрлық стандарттарға сай дамуына мүмкіндік береді. Сондықтан халықаралық ұйымдармен медиақауіпсіздік саласында тәжірибе алмасып, Қазақстанның халықаралық фактчекинг желілеріне қосылуы және бірлескен ғылыми-зерттеу жобаларына қатысуы ұсынылады;
– аймақтық БАҚ құрылымдарында ақпараттық қауіпсіздікке басымдық 
беру қажет. Ол үшін аймақтық және республикалық БАҚ арасындағы байланысты нығайтып, өңірлерде медиасауаттылық пен ақпараттық технологиялық қауіпсіздік жүйелерін дамыту ұсынылады.
	Зерттеу нәтижесінде алынған тұжырымдар мен ұсыныстар ақпараттық қауіпсіздік мәселелерін алдағы уақытта да терең зерттеу қажет екенін көрсетті. Себебі, еліміздің медиакеңістігіндегі ақпараттық қауіпсіздік мәселелері уақыт озған сайын үнемі өзгеріп отырады. Сондықтан бұл тақырып ғылыми зерттеуді және академиялық пікірталасты тұрақты қажет етеді. Зерттеу нәтижелері қоғамдық және мемлекеттік институттардың, азаматтық қоғам мен академиялық орта өкілдерінің бірлескен жұмысында қолданылуы мүмкін. Олар ақпараттық қауіпсіздік саласындағы мемлекеттік шешімдерді жетілдіруге және халыққа ашық ақпараттық жүйені дамытуға септігін тигізеді.




























ПАЙДАЛАНЫЛҒАН ӘДЕБИЕТТЕР ТІЗІМІ

1 Қазақстан Республикасының Президенті Қ.-Ж. Тоқаев. Жасанды интеллект дәуіріндегі Қазақстан: өзекті мәселелер және оны түбегейлі цифрлық өзгерістер арқылы шешу: Қазақстан халқына жолдауы // https://www.akorda.kz/kz/memleket-basshysy-kasym-zhomart. Қаралған уақыты: 17.09.2025. 
2   Омашев Н.О. Ақпарат әлемі. ‒ Алматы, 2006. ‒ Т. 1. – 344 б.
3 Қазақстан Республикасының Конституциясы: 1995 жылдың 30 тамызда республикалық референдумда қабылданды // https://adilet.zan.kz/kaz. Қаралған уақыты: 17.05.2025.
4 Қазақстан Республикасының Заңы. Ақпараттандыру туралы: 2015 жылдың 24 қарашада, №418-V қабылданған // https://adilet.zan.kz/kaz. Қаралған уақыты: 17.05.2025.
5 Қазақстан Республикасының Заңы. Қазақстан Республикасының Ұлттық қауіпсіздігі туралы: 2012 жылдың 6 қаңтарда, №527-IV қабылданған // https://adilet.zan.kz/kaz/docs/Z1200000527. Қаралған уақыты: 17.05.2025.
6 Қазақстан Республикасы Ұлттық қауіпсіздік комитеті Төрағасының Бұйрығы. Жедел-іздестіру іс-шараларын өткізуді, абоненттер туралы қызметтік ақпараттарды жинауды және сақтауды қамтамасыз ету бойынша телекоммуникациялық жабдықтарға қойылатын жалпы талаптар" техникалық регламентін бекіту туралы: 2021 жылдың 27 шiлдесі, №85/қе бекітілген // https://adilet.zan.kz/kaz/docs/V2100023744. Қаралған уақыты: 17.05.2025.
7 Қазақстан Республикасының Заңы. Масс-медиа туралы: 2024 жылдың 19 маусымда, №93-VIII ҚРЗ қабылданған // https://adilet.zan.kz/kaz. Қаралған уақыты: 17.05.2025.
8 Қазақстан Республикасының Қылмыстық кодексi: 2014 жылдың 3 шiлдесі, №226-V ҚРЗ қабылданған // https://adilet.zan.kz/kaz/docs. Қаралған уақыты: 17.05.2025.
9 Қазақстан Республикасы Президентінің Жарлығы. Қазақстан Республикасының Ақпараттық доктринасын бекіту туралы: 2023 жылдың 20 наурызда, №145 бекітілген // https://adilet.zan.kz/kaz/docs/U230000. Қаралған уақыты: 17.05.2025.
10 Қазақстан Республикасы Президентінің Жарлығы. Қазақстан Республикасы ақпараттық қауіпсіздігінің 2016 жылға дейінгі тұжырымдамасы туралы: 2011 жылдың 14 қарашада, №174 бекітілген // https://adilet.zan.kz/kaz/docs/U1100000174. Қаралған уақыты: 17.05.2025.
11 Қазақстан Республикасы сыртқы саясатының 2020-2030 жылдарға арналған тұжырымдамасы туралы (2020 жылғы 09 наурыз) // https://www.akorda.kz/kz/legal_acts/decrees/kazakstan-respublikasy. Қаралған уақыты: 21.06.2025.
12 Декларация Уэльского саммита НАТО (2014) // http://www.nato.int/cps/en/natohq/official_texts_112964.htm. Қаралған уақыты: 22.06.2025.
13 Заявление глав государств-членов ШОС по международной информационной безопасности (Шанхай, 2006) // http://rus.sectsco.org/documents/20060615/44820.html. Қаралған уақыты: 23.06.2025.
14 От Договора к Организации / Организация Договора о коллективной безопасности // https://odkb-csto.org/25years/ Қаралған уақыты: 26.06.2025.
15 2022 жылғы 11 қаңтардағы Мемлекет басшысы Қ.К. Тоқаевтың Қазақстан Республикасы Парламенті Мәжілісінің отырысында сөйлеген сөзі // https://adilet.zan.kz/kaz/docs/K2200002022 Қаралған уақыты: 08.07.2025.
16 Қазақстан Республикасының Президенті Қ.-Ж. Тоқаев. Әділетті мемлекет. Біртұтас ұлт. Берекелі қоғам: Қазақстан халқына жолдауы // https://adilet.zan.kz/kaz/docs/K22002022_2. Қаралған уақыты: 26.06.2025.
17 Buzan B., Wæver O., de Wilde J. et al. A New Framework for Analysis. – London, 1998. – 126 p. 
18 Nye J.S. Soft Power: The Means to Success in World Politics. – NY.: PublicAffairs, 2004. – 191 p. 
19 Lasswell H.D. The Structure and Function of Communication in Society // In book: The Communication of Ideas. – NY., 1948. – P. 37-51. 
20 Shannon C.E., Weaver W. The Mathematical Theory of Communication. – Champaign: University of Illinois Press, 1949. – 131 p. 
21 1990-жылдардағы қазақ баспасөзіндегі көрініс тапқан негізгі тақырыптар // https://el.kz/content-21342_13297/. Қаралған уақыты: 28.07.2013.
22 Pernebekova A.P. et al. Encyclopaedia of Information Technology and Machine Learning: 4 Volumes // https://www.cebookss.com/book/12. Қаралған уақыты: 10.10.2025.
23 Nye J.S. Soft Power: The Means to Success in World Politics. – Cambridge, 2009. – 208 p.
24 Carr N. The Shallows: What the Internet Is Doing to Our Brains. – NY.,  2011. – 304 p. 
25 Council Regulation (EU) 2022/350 of 1 March 2022 amending Regulation (EU) No833/2014 concerning restrictive measures in view of Russia's actions destabilising the situation in Ukraine // https://eur-lex.europa.eu/eli/reg. Қаралған уақыты: 10.10.2025.
26 Morozov E. The net delusion: the dark side of internet freedom // https://tropicaline.wordpress.com/wp-content/uploads/2011/04/. Қаралған уақыты: 10.10.2025.
27 Maria Ressa // https://cpj.org/tags/maria-ressa/. Қаралған уақыты: 10.10.2025.
28 Sabatini F. The behavioral, economic, and political impact of the Internet and social media: Empirical challenges and approaches // Journal of Economic Surveys. – 2025. – Vol. 39. – P. 1000-1036. 
29 Castells M. The Information Age: Economy, Society, and Culture. – Ed. 2nd. – Oxford: Wiley-Blackwell, 2010. – 625 p.
30 Castells M. Networks of outrage and hope: social movements in the Internet age. – Malden, 2015. – 346 p.
31 Сизьмин М.А. СМИ в обеспечении национальной безопасности России: задачи, методы, приемы: дис. ... канд. филол. наук: 10.01.10. – М., 2016. – 202 с. 
32 Musakhanov D.The International Consequences of Cyber Warfare: a Study of the «Stuxnet» Case // Acta of Turin Polytechnic University in Tashkent. – 2023. – Vol. 13, Issue 3. – P. 47-50.
33 Aanonsen C.E. Stuxnet, revisited (again): producing the strategic relevance of cyber operations // Journal of Cyber Policy. – 2025. – Vol. 10, Issue 1. – P. 68-84. 
          34 Brown I., Korff D. Foreign Surveillance: Law and Practice in a Global Digital Environment // European Human Rights Law Review. – 2014. – Vol. 3. – P. 243-251.
35 Lashmar P. Spies and journalists: Towards an ethical framework? // Ethical Space. – 2015. – Vol. 12, Issue ¾. – P. 4-14.
36 Fenster M. The ElusiveEthicsofLeaking // Georgetown Journal of International Affairs. – 2017. – Vol. 18, Issue 3. – P. 112-119. 
37 Durán G.J.P. Social systems according to specific systems theory // Technium Social Sciences Journal. – 2023. – Vol. 40, Issue 1. – P. 388-399. 
38 Орыс хакерлері қазақстандық сайттарға шабуыл жасады // https://abai.kz/post/148994. Қаралған уақыты: 18.03.2022.
39 Қазақ сайттарына шабуыл жасалды // https://turkystan.kz/. Қаралған уақыты: 18.03.2022.
40 Биыл еліміздегі сайттарға 100-ден астам хакерлік шабуыл жасалған // https://kaz.zakon.kz/redaktsiia-zakonkz/4930613-biyl-el-m-zdeg-sayttar. Қаралған уақыты: 31.07.2018.
41 The difference between cyber security vs information security // https://jes.utm.md/2023/01/16/the-difference-between-cyber-security-vs. Қаралған уақыты: 10.10.2025.
42 Google trends // https://trends.google.ru/trends/explore?date.10.10.2025. 
43 Quamara M. et al. Formal methods for socio-technical security in eXtended Reality (XR): state-of-the-art and research agenda // Journal of Cybersecurity. – 2026. – Vol. 12, Issue 1. – P. tyag004. 
44 Murala D.K. et al. The Role of Immersive Reality (AR/VR/MR/XR) in Metaverse // In book: Metaverse and Immersive Technologies: An Introduction to Industrial, Business and Social Applications. – Hoboken: Wiley, 2023. – P. 159-189.
45 Mumford E. The story of socio-technical design: reflections on its successes, failures and potential // Information Systems Journal. – 2006. – Vol. 16. – P. 317-342.
46 Berkman Klein Center for Internet & Society // https://cyber.harvard.edu/. Қаралған уақыты: 10.10.2025. 
47 Гончаров М.В., Гончаров А.В. Методологічні аспекти досліджень у галузі інформаційної безпеки / Науковий вісник Ужгородського Національного Університету. – 2024. – Вип. 84, ч. 1. – C. 29-34.
48 Leeuw K.M.M. et al. The history of Information Secirity: A Comprehensive Handbook. – Amsterdam: Elsevier, 2007. – 887 p. 
49 Gebremeskel B.K. et al. Sileshi Demesie Yalew Information Security Challenges During Digital Transformation // Procedia Computer Science. – 2023. – Vol. 219. – P. 44-51. 
50 Ziwei H. et al. Misinformation detection with automatic fact-based news verification // Information Sciences. – 2026. – Vol. 730. – P. 122868.
51 Pernebekova A.P., Beisenkulov A.A. Information Security and the Theory of Unfaithful Information // J of Information Security. – 2015. – Vol. 6. – P. 265-272. 
52 Aïmeur E., Amri S., Brassard G. Fake news, disinformation and misinformation in social media: a review // Soc Netw Anal Min. – 2023. – Vol. 13, Issue 1. – P. 30. 
53 Манжуева О.М. Феномен информационной безопастности: сущность и особенности: автореф. ... док. фил. наук: 09.00.11. – Улан-Удэ, 2015. – 44 с.
54 Махмадов П.А. Информационная безопасность в системе политической коммуникации: состояние и приоритеті обеспечения (на материалах государств Центарльной Азии): дис. ... док. полит. наук: 23.00.04. – Душанбе, 2018. – 323 с.
55 Захаров М.Ю. Информационная безопасность социума: социально-философские исследование: дис. ... док. филос. наук: 09.00.11. – Р-на-Д., 1998. – 258 с.
56 Астахова Л.В. Информационная безопасность: герменевтический подход: монография. – М., 2010. – 186 с.
57 Астахова Л.В. Теория информационной безопасности и методология защиты информации: учеб. пос. – Челябинск, 2014. – 137 с. 
58  Сарсенбаев А. Стратегия формирования информационной  политики Республики Казахстан в переходной период: дис. ... док. полит. наук: 23.00.02. ‒ Алматы, 2000. ‒ 228 с.

	2020–2026 жылдар аралығында отандық жетекші бұқаралық ақпарат құралдарында ақпараттық қауіпсіздік, киберқауіпсіздік, жалған ақпарат және медиасауаттылық мәселелерінің жариялану ерекшеліктерін, тақырыптық басымдықтарын және ақпараттық саясаттағы үрдістерді анықтау мақсатында 
БАҚ мониторингі жүргізілді.

	https://www.youtube.com/watch?v=OfwQCeQyL7M&list=PLF_q1d61nzYwes9-XL6jbThqdCfMxfcnv&index=18 12.03.2026

	Биылдан бастап несиелер кешіріледі деген рас па?
	https://www.youtube.com/watch?v=036Yti3Tfeo&list=PLF_q1d61nzYwes9-XL6jbThqdCfMxfcnv&index=17 19.03.2026

	«Айтпағанды айтқандай қылып жеткізеді». Қашан күмәнданып, сұрақ қою керек?
	https://www.youtube.com/watch?v=YkpnzdEeqGI&list=PLF_q1d61nzYwes9-XL6jbThqdCfMxfcnv&index=16 26.03.2026

	Биылдан бастап несиелер кешіріледі деген рас па?
	https://www.youtube.com/watch?v=036Yti3Tfeo&list=PLF_q1d61nzYwes9-XL6jbThqdCfMxfcnv&index=17 19.03.2026

	40

	https://www.youtube.com/watch?v=1142cPe-OKk&list=PLF_q1d61nzYwes9-XL6jbThqdCfMxfcnv&index=11 

	Ақпараттық қауіпсіздік комитетінің төрағасы тағайындалды
	https://egemen.kz/article/240002-aqparattyq-qauipsizdik-komitetininh-toraghasy-taghayyndaldy 22.06.2020

	53

	https://egemen.kz/article/262964-zhalghan-aqparat-taratqan-dgasospirimninh-ata-anasy-dgauapqa-tartylady 28.01.2021

	59

	Күн тәртібінде – ақпараттық қауіпсіздік
	https://egemen.kz/article/353809-kun-tartibinde-%E2%80%93-aqparattyq-qauipsizdik 01.12.2023

	68
	Ақпараттық қауіпсіздікке үстірт қарауға болмайды – Сенат депутаты

ҚОСЫМША Ә

Тереңдетілген сұхбат есебі

Мақсаты: Сұхбат барысында алынатын мәліметтердің толықтығы мен дәлдігін қамтамасыз ету мақсатында әңгімелесу аудиожазбаға және қолжазба нұсқада тіркеледі.  
Жиналған материалдар ғылыми талдау арқылы өңделіп, зерттеу нәтижелері зерттеу жұмысы түрінде ұсынылады. Бұл материалдар медиакеңістіктегі ақпараттық қауіпсіздік туралы  теориялық және тәжірибелік білімді дамытуға елеулі үлес қосады деп айтуға болады.  
Көрсетілген шарттар бойынша сұхбатқа қатысуға келісім ауызша немесе жазбаша көрсетілген нұсқалар арқылы расталады. 
Іріктеме. «Қар үйіндісі» әдісі бойынша іріктелді. Медиакеңістіктегі ақпараттық қауіпсіздік мәселелерін зерттеумен айналысатын сарапшылар, білім беру орындарының қызметкерлері, БАҚ өкілдерінен құралған 15 сарапшы қатысты (А.1-кесте). 

                   А.1 – кесте. БАҚ өкілдерінен құралған 15 сарапшы қатысты

	№1 сарапшы 

	М. Нәрікбаев университеті, Халықаралық журналистика мектебіне қарасты Newsroom порталының шығарушы редакторы. Осы салада 5 жылдан астам тәжірибесі  бар. 

	№2 сарапшы 

	KZ-CERT қызметкері, Киберқауіпсіздік, фишинг, инфрақұрылым мәселелері бойынша практик. Осы салада 5 жылдан астам тәжірибесі  бар.

	№3 сарапшы
	Жоғары білім беру орыны. СДУ. Зерттеуші PhD ақпараттық  қауіпсіздік тақырыбы бойынша 5 жылдан астам зерттеу  тәжірибесі бар. 

	№4 сарапшы
	IT және киберқауіпсіздік бойынша сарапшы. KZ-CERT, кибершабуылдардан қорғану жолдары, цифрлық гигиенаға қатысты маман. Тәжірибесі – 3 жыл. 

	№5 сарапшы
	Ұлттық қауіпсіздік комитеті қызметкері, саясаттанушы. Тәжірибесі – 5 жыл. 

	№7 сарапшы
	«Әділ сөз» қорының өкілі. Тәжірибесі 5 жылдан асады.

	№9 сарапшы 
	Тәуелсіз журналист, медиатренер. Тәжірибесі – 7 жыл..

	№10 сарапшы 
	Журналист-редактор, цифрлық медиа бойынша сарапшы. 10 жылдан астам тәжірибесі бар.

	№11 сарапшы 
	Журналист, медиатренер, фактчекинг сарапшысы. 3 жылдан астам тәжірибесі бар. 

	№12 сарапшы 
	Журналистика магистрі, М.Әуезов атындағы Оңтүстік Қазақстан университетінің оқытушысы.  15 жылдан астам тәжірибесі  бар.

	№13 сарапшы 
	Л.Н.Гумилев атындағы ЕҰУ, Журналистика және әлеуметтік ғылымдар факультеті. 12 жылдық тәжірибесі бар.

	№14 сарапшы 
	PhD, доцент, Халықаралық Білім беру корпорациясы корпорация (Алматы). Медиасауаттылық, цифрлық этика, жастар және әлеуметтік желі тақырыптары бойынша эксперт. 7 жылдан астам тәжірибесі бар.

	№15 сарапшы 
	Журналист, медиа тренер. Бағыты: БАҚ этикасы, фактчекинг, Internews-пен жұмыс істейді, журналистерді манипуляциядан қорғауға үйрету. 5 жылдан астам тәжірибесі бар.




А. 2 – кесте Тереңдетілген сұхбат құрылымы

	1-блок
	Еліміздегі ақпараттық қауіптермен күрес және оның алдын алудың қазіргі жағдайы 

	1
	Медиакеңістіктегі ақпараттық қауіпсіздікке қатысты жүйелі іс-шаралар қалыптасты деп айтуға болады ма? Қазақстанда ақпараттық қауіптерге қарсы қандай заңнамалық және институционалдық шаралар қабылданды?

	2
	Ақпараттық қауіптердің алдын алу және оларды ерте анықтау үшін заманауи технологиялар (мысалы, жасанды интеллект, үлкен деректерді талдау, киберқауіпсіздік құралдары) қандай рөл атқара алады деп ойлайсыз? 

	3
	Ақпараттық қауіпсіздікпен айналысатын субъектілердің (мемлекеттік мекемелер, медиакеңістік, азаматтық қоғам институттары т.б.) жұмысына қандай баға бересіз?

	4
	Елімізде ақпараттық салада халықтың құқықтық сауаттылығына қатысты қандай пікіріңіз бар?

	2-блок
	Ақпараттық қауіпсіздікті қамтамасыз етуге байланысты іс-әрекеттегі қиындықтар (шектеулер) және оларды шешу жолдары

	1
	Қазақстанда БАҚ-тағы ақпараттық қауіпсіздікті қамтамасыз етуге байланысты қандай саяси тетіктерге басымдық берілген? Қандай саяси мүмкіндіктер назарға алынбай отыр деп ойлайсыз?

	2
	Ақпараттық қауіпсіздікті қамтамасыз етуге байланысты жеке адамның мүддесіне қатысты шаралар толыққанды жасалған ба? Бұл бағытта қандай қиындықтар бар?

	3
	Сіз Қазақстанда ақпараттық салада деструктивті қозғалыстар мен ұйымдар, кибершабуылдар қаншалықты белсенді және оларға қарсы тұруда қандай қиындықтар туындап отыр деп ойлайсыз?

	4
	Азаматтардың жас ерекшелігі бойынша ақпараттық қауіпсіздікке байланысты қылмыстардың (жалған ақпаратқа сену, тарату т.б.) алдын алуда қандай қиындықтар бар? Қандай профилактикалық бағдарламалардың (шаралардың) тиімділігін арттыруға болады?

	5
	Сіз елімізде  ақпараттық қауіпсіздікті қамтамасыз етуге байланысты қандай заманауи технологиялар мен күресу құралдарын, шаралар ұсынасыз?

	3-блок
	Ақпараттық қауіпсіздікті қамтамасыз ету, ақпараттық қауіптердің алдын алу перспективалары

	1
	Алдағы 5-10 жылда ақпараттық қауіпсіздік  саласында қандай сын-қатерлер мен тәуекелдер (қауіптер) пайда болуы мүмкін?

	2
	Қазақстан ақпараттық қауіпсіздікті қамтамасыз ету үшін қандай халықаралық ұйымдармен ынтымақтастықты жандандыруы керек? Қандай басымдықтарды белгілеуі қажет?

	3
	Ақпараттық қауіпсіздікті қамтамасыз ету, ақпараттық қауіптермен күрес және оның алдын алуда шет мемлекеттердің қандай тәжірибесі табысты деп ойлайсыз? Елімізде қолдануға  қандай халықаралық тәжірибені ұсынасыз?

	4
	Қоғамдағы азаматтық бастамалар мен қоғамның медиасауаттылық деңгейі ақпараттық қауіпсіздікті қамтамасыз ету бойынша қалай (қандай) үлес қоса алады?

	5
	Ақпараттық қауіпсіздікті қамтамасыз ету, ақпараттық қауіптер және оның алдын алу жұмыстарының тиімділігін арттыру үшін қандай ұсыныстар айтасыз?





ҚОСЫМША Б

«Медиакеңістіктегі ақпараттық қауіпсіздік» тақырыбы бойынша 
фокус-топ өткізуге арналған гайд

        Сұхбаттасу басталғанға дейін қатысушыларға зерттеудің мақсаты, алынған ақпаратты пайдалану тәртібі, аудио және бейнежазба жүргізу шарттары таныстырылды. Сонымен бірге Zoom платформасын қолдану кезінде қатысушылардың құпиялылығын қорғау, цифрлық қауіпсіздігін қамтамасыз ету шаралары түсіндірілді.
Тақырыбы: Медиакеңістіктегі ақпараттық қауіпсіздік
Мақсаты: зерттеу жұмысына алғашқы ақпарат көзі ретінде сарапшылардан пікір алып, ғылыми ізденісте пайдалану
1. Кіріспе бөлім (5-7 минут)
· сәлемдесу және модераторды таныстыру;
· фокус-топтың мақсаттарын түсіндіру;
· ережелерді нақтылау: ашықтық, сыйластық, анонимділік, талқылауды жазу;
· қатысушыларды қысқаша таныстыру (аты-жөні, кәсібі/саласы, интернетті пайдалану, жазба жүргізілетіндігін ескерту).
2. Негізгі блок (30 минут)
– аймақтың медиакеңістігіндегі ақпараттық қауіпсіздікке қатысты мәселелерді анықтау;
– шешу жолдарын іздеу;
– тәжірибе, ақпарат жинау.
3. Қорытынды (5 минут)
· Қатысқаныңызға рахмет!
· Аяқтау.
Респонденттер(журналистер, редакторлар, медиасарапшылар):
Алматы – Alatau aqparat медиахолдингінің Креативті директоры,    
Оңтүстік  ‒ «Шымкент келбеті»  газетінің жауапты хатшысы,     
Қызылорда облысы ‒ kazinform халықаралық ақпарат агенттігінің  меншікті  тілшісі, 
Жамбыл облысы ‒ «Ақ жол» газетінің бас редакторы, 
Солтүстік Қазақстан – Aiqara.kz порталының әдеби редакторы
Батыс Қазақстан ‒ «Атырау» қоғамдық-саяси газетінің бас редакторы,
Шығыс  ‒ Abay Media Group ЖШС директорының орынбасары.
Орталық  ‒ «Орталық Қазақстан» қоғамдық-саяси газетінің тілшісі.
Фокус-топқа арналған сұрақтар:
Кәсіби тәжірибе және қауіпті қабылдау:
· Қазіргі кезде аймақтық медиакеңістік үшін қандай ақпараттық қауіп-қатерлер өзектілікке айналып отыр?
Жалған жаңалықтар мен жалған ақпарат:
· Ақпараттың жалған екенін қалай анықтауға болады?
· Аймақтардағы ақпараттық кеңістікте көп кездесетін жалған ақпараттар мазмұны қандай?
· Соңғы уақытта фейк немесе жалған ақпарат тарату оқиғалары болды ма және оның алдын алудың қандай тәжірибелері бар?
Ақпараттық қауіпсіздікке қатысты мамандардың тәжірибесі және онымен күрес саясаты:
· Редакцияңызда (ұйымда) ақпараттық қауіпсіздікті сақтау үшін қандай тетіктер пайдаланылады? Деректер мен дереккөздерді қорғаудың ішкі шарттары бар ма?
· Ақпараттық қауіпсіздік үшін сіз қолданатын цифрлық платформалар және оның қауіпсіздік деңгейін қалай  бағалайсыз? 
Сауаттылық және институционалдық қамтамасыз ету:
· Сіздің аймақта ақпараттық қауіпсіздік мәселесінде мемлекет немесе мамандандырылған ұйымдар тарапынан қолдау жеткілікті ме?
Болашақ және ұсыныстар:
· БАҚ-тың киберқауіптерге төзімділігін арттыру, ақпараттық қауіпсіздігін қамтамасыз ету үшін қандай қадамдар жасалуы керек? Мемлекеттік деңгейде және өзіңіздің аймағыңызға қатысты ұсыныс бар ма?
‒ Аймақтағы ақпараттық қауіпсіздіктің болашағын қалай бағалайсыз?


























ҚОСЫМША В

2024 жылдың шілде айынан 2025 жылдың шілдесі аралығында қазақстандықтардың әлеуметтік желілер арқылы ақпарат алу көрсеткіші



Сурет Б. 1 – Қазақстандықтардың әлеуметтік медианы пайдалану статистикасы (2024 жылдың шілде - 2025 жылдың шілде аралығы)



Сурет Б. 2 – Қазақстандықтардың әлеуметтік медианы пайдалану статистикасы (2023 жылдың шілде - 2024 жылдың шілде аралығы)
	
	

объективті және анық ақпаратты әзірлеу және тарату


өзін-өзі реттеуге ауысу


кәсіби және әдептік мінез-құлық нормаларын сақтау


адал бәсекелестік


жеке және заңды тұлғалар құқықтарының теңдігі


объективтілік және ашықтық


таратылатын ақпараттың заңдылығы мен анықтығы


жеке өмірге қол сұғылмаушылық


масс-медиа саласында жаңа технологияларды енгізуге жәрдемдесу


тұлғаны, қоғамды және мемлекетті дамытуға бағытталған сапалы отандық контентті жасау


ҚР «Масс-медиа туралы» Заңында көрсетілген масс-медиа қызметінің негізгі 
мақсаттары, қағидаттары мен міндеттері 



Қазақстанның ақпараттық қауіпсіздікті қамтамасыз етуде халықаралық ұйымдармен байланысы


БҰҰ (United Nations)


ШЫҰ (Шанхай ынтымақтастық ұйымы)


ЕАЭО және ТМД


INTERPOL және EUROPOL


NATO (Бейбітшілік үшін ынтымақтастық бағдарламасы аясында)


ITU IMPACT (International Multilateral Partnership Against Cyber Threats)



Фейк және жалған ақпарат 


Деректердің жоғалуы 

Фейктер мен  ақпараттардың саясилануынан БАҚ-қа деген сенімнің төмендеуі


Жоғары


Instagram	Қаңтар	Ақпан	Наурыз	Сәуір	Мамыр	Маусым	Шілде	Тамыз	Қыркүйек	Қазан	Қараша	желтоқсан	7.95	9.4700000000000006	7.85	5.29	11.56	36.590000000000003	17.43	12.23	12.31	11.38	9.89	8.61	Facebook	Қаңтар	Ақпан	Наурыз	Сәуір	Мамыр	Маусым	Шілде	Тамыз	Қыркүйек	Қазан	Қараша	желтоқсан	15.4	17.010000000000005	18.54	27.52	21.9	20.86	22.939999999999987	17.079999999999988	16.489999999999789	14.79	13.18	13.91	YouTube	Қаңтар	Ақпан	Наурыз	Сәуір	Мамыр	Маусым	Шілде	Тамыз	Қыркүйек	Қазан	Қараша	желтоқсан	25.39	0	19.55	15.81	28.759999999999987	22.630000000000031	15.29	21.810000000000031	17.02	16.420000000000002	16.939999999999987	15.01	Twitter	Қаңтар	Ақпан	Наурыз	Сәуір	Мамыр	Маусым	Шілде	Тамыз	Қыркүйек	Қазан	Қараша	желтоқсан	10.72	9.3000000000000007	21.37	15.06	11.81	17.41	9.7000000000000011	10.34	12.05	11.47	16.05	10.44	
Instagram	Қаңтар	Ақпан	Наурыз	Сәуір	Мамыр	Маусым	Шілде	Тамыз	Қыркүйек	Қазан	Қараша	Желтоқсан	13.870000000000006	10.11	17.630000000000031	17.939999999999987	34.950000000000003	36.590000000000003	17.43	12.11	23.2	10.16	9.23	6.3199999999999985	Facebook	Қаңтар	Ақпан	Наурыз	Сәуір	Мамыр	Маусым	Шілде	Тамыз	Қыркүйек	Қазан	Қараша	Желтоқсан	22.5	16.110000000000031	15.09	10.1	8.4700000000000006	13.83	22.939999999999987	17.829999999999988	19.459999999999987	18.110000000000031	21.01	17.21	YouTube	Қаңтар	Ақпан	Наурыз	Сәуір	Мамыр	Маусым	Шілде	Тамыз	Қыркүйек	Қазан	Қараша	Желтоқсан	16.5	18.03	20.170000000000005	21.51	15.450000000000006	12.81	15.29	19.36	12.1	20.64	14.51	18.38	Twitter	Қаңтар	Ақпан	Наурыз	Сәуір	Мамыр	Маусым	Шілде	Тамыз	Қыркүйек	Қазан	Қараша	Желтоқсан	8.8800000000000008	9.14	9.92	13.05	10.4	7.7	9.7000000000000011	10.69	6.04	9.82	11.4	12.6	

2019	әлеуметтік желі қолданушылар 	теледидар	Интернет сайттар	Дәстүрлі басылымдар	0.46	0.60000000000000064	0.43000000000000038	9.0000000000000066E-2	2021	әлеуметтік желі қолданушылар 	теледидар	Интернет сайттар	Дәстүрлі басылымдар	0.46	0.60000000000000064	0.53	0.1	2023	әлеуметтік желі қолданушылар 	теледидар	Интернет сайттар	Дәстүрлі басылымдар	0.56999999999999995	0.34000000000000158	0.53	0.1	
Сенім көрсеткіші	Теледидар	Ақпараттық сайттар	Мемлекеттік органдардың Sms хабарламалары	Баспа, прессалар	Радио	Әлеуметтік желілер, Telegram-боттар	Мүлдем сенбейтіндер	0.58099999999999996	0.34300000000000008	0.19	0.16200000000000001	0.14700000000000021	9.4000000000000028E-2	0.21400000000000041	

KasaKcTaHHBIH aKIApaTTHIK eTeMeH/ITIH HBIFAHTy

GacKka MeMIeKeTTepiH, YIBIMIap MeH jKeKelereH aZaMIapIblH TapablHAH aKMapaTThIK
OKTeMIiK IIeH OKIIayIayIbIH AIbIH alTy

KP IIpesunentin, I[TapraMeHTiH, YKIMETIH kKoHe YITTHIK KayiNCi3MiKTi KAMTaMachI3
eTeTiH KYIITep/i aKIapaTThIK KaFbIHAH OKIIayIIayFa Kol GepMey

KP Kayinci3ziiria cakTay MakcaTEIHAA. TOTeHIe XkaF/IaiiTap TyBIHIaFaH Ke3/le GailTaHbIc
JKeTTepiHiH Y3/ikci3 joHe TYPaKTHI Al JATaHEUTYBIH KAMTAMACHI3 eTy

MeMIeKeTTiK KYIIsTapIbl KyPaiiThIH MaTiMeTTep/IiH JKaoHe 3re Je 3aHMeH KOPFaTaThH
KYITHSHBIH TAPATYEI MEH KOFATYBIH AHBIKTAYFa, ABIH ATy JKoHE JKOIBIH Kecy

YITTHIK Kayinci3likke Kayill TOHIpeTiH. aKIapaTTE KacakaHa GypManay. JKalFaH aKImapar
TapaTy apKBUIBI KOFAMJIBIK JKoHe JKeKe CaHara BIKIAT eTy apeKeTTepiHe XkKol GepMey

MeMJIeKeTTiK ImemiMaIepAi TYKBIPEIMAAY MeH KaGbU1Iay mporeciHe YITTEK Kayincismikke
HYKCaH KelTipy/Ii Ke3/lereH KachIPEIH aKMAPATTHIK HIKIAT €Ty TeTiKTepiH aHBIKTAY JKoHe
AIIBIH Ty

MeMIeKeTTiK, KOMMEePITHATBIK JKoHe 3aHMeH KOPFATaTHIH 3Te e KYIIAHbI KyPaiThiH
MaTTiMeTTep KaMTBLIATHIH aKMAPATTHIK PecypCcTap/bl. aKIAPATTHIK KyiteTepi xkoHe GaiiTaHbIC
HHGPAKYPBLTBIMBIH KOPFayIbIH THIMI XYHeciH KolaayFa. JaMBITyFa GarbITTATFAH ITeImiMaep
MeH iC-KHMBLTIap/Ibl KAMTAMACEI3 eTy

1. ®peiimpey
Toddman - SuT™MaH (1993)

2. MHCTUTYLMOHAIABIK TapaThlIbIM

Tepman - Xomckuii - Bortap - ®eiik akkayHT

3. IIcUXO/IOTHSIBIK, TPUTTEpJIeY
Kaneman XKyiie-1 - ELM - XaiinT Mopasib/ibiK Herizzepi

4. TonThIK KyIIEHTY
Jle6oH - ITapucep - CaHcTeliH - 3X0 Kamepa

5. HappatuBTik Gekity
Kaiiranay - Korautustik Genrire aitHainy - Wardle & Derakhshan

4

HoaTHiKe: «Md/ileHH 63€K» OYJIBIHFBIPJIAHYbI

Tapuxu xafbl. ¥ITThIK Gipereiinik. MeMsiekeTKe JiereH ceHiMHiH TeMeHeyi.

KasakcTaHaa kasaK TiniHae en ken xa6apnama Tapatatbin
oneymerTik xeninepair, TOM-5 peituri

XABAPJIAMAJIAP CAHbI BENICEH/| ABTOPJTAP CAHbI

1 ‘ Telegram _ 7,97 mnu _ 269 Moy
2 o TikTok [ | 202w (G 753 -
< . Facebook - 839 mbiH - 134 mbiny
4 ‘ Instagram - 570 mbin - 145 mbin

KasakcTaw, Tambia 2024

Xabapnamanap e3 Tininae Hemece Ka3aK TiniHe aynapsinFan.

2025 XXbUIFbl UHTEPHET-PECYPCTAP/1bI ILEKTEY CTATUCTNKACDI

XKannbi
WUHTEepHeT-pecypc
wekTenpa

2025 bINABIH 1 KAHTapb! MeH 31 XenToKcaHb!
apanLIrainga LeKTENt G PecYPCTaD Meh
remenas

KYKbIKTBIK Heris:
«BaiinaHLIC Typanei» KP 3aHsiHbi 41-1-6aGuiHbIH 1-1-TapMaFbiHa CAIKEC YaKINETT] OPraHHLIH HYCKAMACKIMEH KOMbInAL

i | e

Karbirespi Tenepaavo Kanran NlepGec ¥nrapansik
sopnm-aomsunuma xa6apnapbin Tapary KyxaTTap neépextepai anaybi3AsIK
Tabbiny Typansi 3aHabl 6y3y Tapaty
Teppopusm meH 81 pecype 39 pecype 20 pecype 15 pecype 9 pecype
JKCTPEMU3M — 6acTbl
ayin 0 >

? {29 Sopneik- (G5 Kanran cH3ancHs
pecypc 6yraTTrangbl KoFaMAbIK TapTlnTl 30MBbINbIK KyxarTap "apa"r’y

AKNapaTTbIK KayinciaaikKe ex ken Kayin 6y3y dakTinepi 30PAbIK-30MBbINbIK, XAFAH KYXATTap XaHe

TeHAIpeTiH GaFkIT peTiHae 3aHCLI3'Xabap TapaTy 6OMbIHLIG OHAaFaH AEPeK TipKeni.

2023-2025 XXbUIAAPbI
SJIEYMETTIK XEJIJIEPLQE

XXAJNTFAH AKMAPAT TAPATY BOMbIHLLA
KA3AKCTAH/IA TIPKENITEH KY¥KbIKBY3YLLUbUIbIKTAP CAHbI

o 4 5 1 3 2023-2025 Xbinaaps! aneyMeTTiK Xeninepae
XanFaH aknapar Tapary GoibiHia Kasakctanaa
K¥KbIKB¥3YLUbUJIbIK TipKenreH KYKbIK6Y3yLbINbIKTap CaHbl.
TIPKEJITEH

SNIEYMETTIK XXEJIJIEP MEH UHTEPHET-PECYPCTAP EOMbIHILA TIPKE/ITEH KYKbIKEY¥3YLLbI/IbIKTAP CAHbI

Mnargopma KyKbIKEY3yWbInbIK CaHbl Caner Yneci
Instagram 525 (11,6%)
€) Facebook 310 (6,9%)
TikTok st ——— 140 (3.1%)
€ Telegram [uC=s—aamon 55 (1,2%)
@ YouTube [ | 41 0,9%)
@ Wureprer-pecypcrap NN 28 (0,6%)
3 BKonraxte - 5 (0,1%)
:f,‘fuﬂf,‘;:::::,‘,ﬁ:::‘ﬂ’w“ 3409 (75,6%)

Kepcerinren nnatdopmanap 6oiibiHiua 6apnbirsi — Kanran kyeik6y3ywbinbikTap 6acka na ®

1104 KYKbIK6Y3YWbINbIK (24,4%).

ECKEPTY!

KP Bac npoKypaTypachi new ki icTep MUHUCTPAIr| XanFan aknapar new
PaHAATYLILINGIK KOHTEHT TAPATKaHb! YWIH KONAAHBICTAFbI 3aHHAMAFa ColiKkec
KaTaH Xayankepuinik KapacTeIpbiNFaHbIH eckepTeai.

Lepekkes:

KP Bac npokypatypacsi xane

KP luii icTep MuHmcTpAirisin

2023-2025 xeinaapra apHanFan ManiveTTepi

LMGPIBIK GPHANAP MEH KOMMYHUKALMSBIK,
PecypcTapaa opbit anFa.

Kongasicrarsi aanyama:
= KP KinMbICTLIK KOEKCiHiN 274-6a6b1
OKanca awnapar Tapary)
el * KP OKETK-Hin 456-2-6abu1

(MiropneT-pecypcTapaa samceis aknapar Tapary)

